༄༅། །དབུ་མ་སྙིང་པོ་དང་དེའི་མཆན་འགྲེལ་གྱི་བཀའ་ཁྲིད་དང་། བྱང་སྡོམ་འབོགས་ཆོག །འཇམ་དབྱངས་ཨ་ར་པ་ཙ་ནའི་རྗེས་གནང་བཅས་བཞུགས་སོ། །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་།

༢༠༢༢

༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གི་
གསུང་འབུམ་ཕྱོགས་སྒྲིག་ཁང་།

ཏཱ་ལའི་བླ་མའི་དགེ་རྩ་ནས་བཀའ་ཁྲོལ་མེད་པར། པར་སྐྲུན་འགྲེམ་སྤེལ་དང་། སྐད་ཡིག་གཞན་དུ་བསྒྱུར་མི་ཆོག །

གསུང་བ་པོ།

༸རྒྱལ་མཆོག་བཅུ་བཞི་པ་ཆེན་པོ།

སྤྱི་ཁྱབ་ཞུ་སྒྲིག་པ།

ལྷ་རམས་པ་ཡང་སྟེང་སྤྲུལ་སྐུ།

སྤྱི་ཁྱབ་ཞུ་སྒྲིག་ལས་རོགས།

ལྷ་རམས་པ་རོང་པོ་བློ་བཟང་སྙན་གྲགས།

ཕབ་བཤུས་དང་ཕྱོགས་སྒྲིག་པ།

བསོད་རྒན་སྤྲུལ་སྐུ་པདྨ་བློ་གྲོས།

ཞུས་དག་པ།

དགེ་བཤེས་འཇིགས་མེད་བློ་གྲོས།

དགེ་བཤེས་དགེ་འདུན་ཆོས་གྲགས།

དེབ་གཟུགས་བྱུས་འགོད་པ།

སྟོང་སྐོར་བློ་བཟང་དབང་ལྡན།

པར་ཐེངས་དང་པོ། ཕྱི་ལོ་ ༢༠༢༢

པར་གྲངས། ༥༠༠

རྒྱལ་སྤྱིའི་དཔེ་རྟགས། 978-93-93373-28-1

པར་སྐྲུན་པ། ཏཱ་ལའི་བླ་མའི་དགེ་རྩ།

དྲ་བྱང་། www.dalailamatrust.org

གློག་འཕྲིན། sungbum@dalailama.com

པར་ཁང་། དིལླཱི་ཨར་ཆ་ན་དཔར་ཁང་། www.archanapress.com

CENTRE FOR COMPILATION AND EDITING OF HIS HOLINESS

THE 14th DALAI LAMA’S WRITINGS AND DISCOURSES

Compiled, Edited and Published under the auspice of
the Office of His Holiness the Dalai Lama

Copyright © The Dalai Lama Trust 2022

All Rights Reserved. No part of this publication may be reproduced, translated or circulated without the publisher’s prior consent.

Author

His Holiness the XIVth Dalai Lama

Chief Editor

Lharampa Yangten Tulku

Deputy Chief Editor

Lharampa Rongpo Lobsang Nyendak

Transcription & Compilation

Sogan Tulku Pema Lodoe

Editors

Geshe Jigme Lodoe

Lobsang Wangden Shastri

Layout

Lobsang Wangden Shastri

First Edition: 2022

Copies: 500

ISBN: 978-93-93373-28-1

Published by: Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

Website: www.dalailamatrust.org

E-mail: sungbum@dalailama.com

Printed at: Archana, India (www.archanapress.com)

དཀར་ཆག །

དཔར་སྐྲུན་གསལ་བཤད། III

ཉིན་དང་པོའི་བཀའ་ཁྲིད། 1

སྔོན་འགྲོའི་བཤད་པ། ١

དངོས་གཞིའི་བཀའ་ཁྲིད། ٧

གཞུང་གི་མཚན་དོན། 7

མཆོད་བརྗོད་དང་རྩོམ་པར་དམ་བཅའ། 7

བྱང་ཆུབ་ཀྱི་སེམས་མི་གཏོང་བའི་ལེའུ། 12

ཐུབ་པའི་བརྟུལ་ཞུགས་ལ་ཡང་དག་པར་བརྟེན་པའི་ལེའུ། 15

དེ་ཁོ་ན་ཉིད་ཀྱི་ཤེས་པ་ཚོལ་བའི་ལེའུ། 20

ཉིན་གཉིས་པའི་བཀའ་ཁྲིད། 43

ནང་ཆོས་སྤྱིའི་ངོ་སྤྲོད་དང་འབྲེལ་བའི་བཀའ་སློབ། ٤٣

དེ་ཁོ་ན་ཉིད་ཀྱི་ཤེས་པ་ཚོལ་བའི་ལེའུ། 58

ཉན་ཐོས་ཀྱི་དེ་ཁོ་ན་ཉིད་ལ་འཇུག་པའི་ལེའུ། 61

རྣལ་འབྱོར་སྤྱོད་པའི་དེ་ཁོ་ན་ཉིད་ལ་འཇུག་པའི་ལེའུ། 71

ཉིན་གསུམ་པའི་བཀའ་ཁྲིད། 77

ཉམས་བཞེས་དང་ཐོས་བསམ་ཕྱོགས་མེད་གནང་ཚུལ་སོགས་ཀྱི་བཀའ་སློབ། ٧٧

དངོས་གཞིའི་བཀའ་ཁྲིད། ٨٧

གྲངས་ཅན་གྱི་དེ་ཁོ་ན་ཉིད་ལ་འཇུག་པའི་ལེའུ། 87

བྱེ་བྲག་པའི་དེ་ཁོ་ན་ཉིད་ལ་འཇུག་པའི་ལེའུ། 88

རིག་བྱེད་ཀྱི་མཐའ་རྒྱུར་སྨྲ་བའི་དེ་ཁོ་ན་ཉིད་ལ་འཇུག་པའི་ལེའུ། 88

དཔྱོད་པ་པའི་དེ་ཁོ་ན་ཉིད་གཏན་ལ་དབབ་པ་ལ་འཇུག་པའི་ལེའུ། 89

ཐམས་ཅད་མཁྱེན་པ་ཉིད་དུ་གྲུབ་པར་བསྟན་པའི་ལེའུ། 97

བསྟོད་པ་དང་མཚན་བསྟན་པའི་ལེའུ། 98

ཉིན་བཞི་པའི་བཀའ་ཁྲིད། 103

འཇམ་པའི་དབྱངས་ཀྱི་རྗེས་གནང་། ١٠٣

སྐྱབས་འགྲོ་དང་བྱང་སྡོམ་འབོགས་ཆོག ། 121

རྗེས་གནང་དངོས་གཞི། 132

མཇུག་གི་བཀའ་སློབ། 132

དཔར་བྱང་སྨོན་ཚིག ། 143

དཔར་སྐྲུན་གསལ་བཤད།

༄༅། །སློབ་དཔོན་ལེགས་ལྡན་འབྱེད་ཀྱིས་མཛད་པའི་དབུ་མའི་སྙིང་པོ་དང་། དཔལ་ས་སྐྱའི་མཁན་རིན་པོ་ཆེ་ཀུན་དགའ་དབང་ཕྱུག་གི་མཆན་འགྲེལ་དང་། འཇམ་དབྱངས་ཨ་ར་པ་ཙ་ནའི་རྗེས་གནང་། བྱང་ཆུབ་སེམས་ཀྱི་སྡོམ་པ་འབོགས་པའི་ཆོ་ག་བཅས་ཀྱི་བཀའ་ཁྲིད་འདི་ནི། བོད་རྒྱལ་ལོ་ ༢༡༤༦ རབ་གནས་ལྕགས་གླང་ལོའི་བོད་ཟླ་ ༡ ཚེས་ ༡༦ ནས་དང་། ཕྱི་ལོ་ ༢༠༡༩ ཟླ་ ༢ ཚེས་ ༢༠ ནས་ཚེས་༢༣ བར་ཉིན་གྲངས་བཞིའི་རིང་། འཕགས་མཆོག་ཕྱག་ན་པདྨོ་ཁམས་གསུམ་ཆོས་ཀྱི་རྒྱལ་པོ། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ཞལ་སྔ་ནས་ཀྱིས་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ། གསུང་ཆོས་བཀའ་དྲིན་སྩལ་བའི་གསུང་གི་རིམ་པ་རྣམས་ཕབ་བཤུས་ཀྱིས་ཕྱོགས་བསྒྲིགས་བྱས་པ་ཞིག་ཡིན།

བཀའ་ཁྲིད་འདི་ཉིད། བསོད་རྒན་སྐུ་ཕྲེང་དྲུག་པ་པདྨ་བློ་གྲོས་ཀྱིས་ཕབ་བཤུས་དང་། ཕྱོགས་བསྒྲིགས་བྱས་ཤིང་། སླར་ཡང་རིན་པོ་ཆེ་རང་ཉིད་དང་། དགེ་བཤེས་འཇིགས་མེད་བློ་གྲོས། དགེ་བཤེས་དགེ་འདུན་ཆོས་གྲགས། སེར་བྱེས་དགེ་བཤེས་ལྷ་རམས་པ་རོང་པོ་བློ་བཟང་སྙན་གྲགས་བཅས་ཀྱིས་ཞུས་དག་འཕར་བལྡབ་མང་པོ་བྱས་ཏེ། འགན་འཛིན་ཡང་སྟེང་སྤྲུལ་སྐུ་ལ་སྤྱན་ཞིབ་གཟིགས་འབེབས་ཞུས་པ་བརྒྱུད། མཐའ་མའི་གཏན་འབེབས་ཀྱིས་དགའ་ལྡན་ཕོ་བྲང་ཡིག་ཚང་ནས་དཔར་བསྐྲུན་འགྲེམ་སྤེལ་བྱས་པ་ཡིན།

དབུ་མའི་སྙིང་པོ་དང་མཆན་འགྲེལ་གཉིས་ཀྱི་བཤད་ལུང་གི་རྒྱུན་ནི། སྤྱིར་ན། ༸གོང་ས་༸སྐྱབས་མགོན་ཆེན་པོ་མཆོག་གི་ཞལ་ནས། ཁུ་ནུ་བླ་མ་རིན་པོ་ཆེ་དང་། རྒན་རིག་འཛིན་བསྟན་པ། ས་སྐྱའི་མཁན་པོ་སངས་རྒྱས་བསྟན་འཛིན། མཁན་རིན་པོ་ཆེ་ཀུན་དགའ་དབང་ཕྱུག་སོགས་དགེ་བའི་བཤེས་གཉེན་མང་པོའི་དྲུང་ནས་གཞུང་ཆེན་བཅུ་གསུམ་སོགས་ཀྱི་བཤད་ལུང་ཡོད་རིགས་རྣམས་གལ་ཆེན་པོར་བརྩིས་ཏེ་ཞུས་པ་ཡིན། ཞེས་དང་། འོན་ཀྱང་། དབུ་མའི་སྙིང་པོའི་བཤད་ལུང་མེད་ཐབས་མི་འདུག་དགོངས་ཏེ། སློབ་དཔོན་ལེགས་ལྡན་གྱི་གཞུང་གི་མཆན་འགྲེལ་ཞིག་རྩོམས་ཞེས་མཁན་རིན་པོ་ཆེ་ཀུན་དགའ་དབང་ཕྱུག་གི་ཞལ་སྔ་ནས་ལ་གསོལ་བ་བཏབ་པ་ལྟར་མཛད་པའི་སྒོ་ནས་བཤད་ལུང་བྱེད་རྒྱུ་བྱུང་བར། བླ་མའི་ཞབས་འདེགས་དང་། པཎ་གྲུབ་བཅུ་བདུན་གྱི་ནང་ཚན་སློབ་དཔོན་ལེགས་ལྡན་གྱི་ཞབས་འདེགས་ཡིན། ཞེས་གཞུང་འདིའི་ནང་དུ་བཀའ་སྩལ་པ་ལྟར་ལགས། འཇམ་དབྱངས་དམར་སེར་ཨ་ར་པ་ཙ་ནའི་རྗེས་གནང་གི་བརྒྱུད་པ་ནི། སྤྱིར་བཏང་རིན་འབྱུང་བརྒྱ་རྩ་དང་། ཟུར་བཀའ་བརྒྱ་རྩ། སྣར་ཐང་བརྒྱ་རྩ་སོགས་སུ་ལྷག་པའི་ལྷ་མང་པོ་ཞིག་ཡོད་པ་ལས། རིན་འབྱུང་བརྒྱ་རྩའི་ནང་དུ་འཇམ་པའི་དབྱངས་ཀྱི་རྗེས་གནང་འགའ་འདུག་པའི་ནང་ཚན་འཇམ་དབྱངས་དམར་སེར་ཨ་ར་པ་ཙ་ནའི་རྗེས་གནང་འདི། རྗེ་བླ་མ་རང་གི་ཞལ་ནས། ངོས་རང་ཆུང་ངུའི་སྐབས་སུ་སྟག་བྲག་རིན་པོ་ཆེའི་དྲུང་ནས་རྗེས་གནང་ཐོབ་པ་ཡིན། འདིའི་སྒོ་ནས་དམིགས་བསལ་སྒྲུབ་པ་བྱས་པ་མེད་ཀྱང་ཆུང་དུས་ནས་ཨ་ར་པ་ཙ་གསོག་བཞིན་ཡོད། ཅེས་དང་། ཡང་། ཞལ་ནས། ངས་སྦོ་ཤོབ་ཅིག་བཤད་ན། དེང་སྐབས་ངོས་རང་ལོ་ན་བརྒྱད་ཅུ་གྱ་གསུམ་བརྒལ་བཞིན་ཡོད་ནའང་ཀླད་པ་སྤྱང་གྲུང་ལྡན་པ་ཞིག་ཡོད་པ་འདི་ནི། ཆུང་དུས་ནས་རྗེ་བཙུན་འཇམ་པའི་དབྱངས་དང་སེམས་ཐག་ཤིན་ཏུ་ཉེ་པོ་ཡོད་ཅིང་། གཟུངས་སྔགས་ཨ་ར་པ་ཙ་ན་ཡང་ཡང་བགྲངས་པ་ལས་བྱུང་བ་ཡིན་འདྲ་སྙམ། འཇམ་པའི་དབྱངས་ཀྱིས་རལ་གྲི་འཕྱར་ནས་ཡོད་པས། སྤྱན་རས་གཟིགས་ཀྱིས་ནི་བྱིན་རླབས་མི་གནང་རང་གནང་ལྟ་བུ་རེད། ཕྱག་ན་རྡོ་རྗེའི་ཕྱག་གི་རྡོ་རྗེ་དང་འཇམ་དབྱངས་ཀྱི་རལ་གྲི་གཉིས་བསྡུར་དགོས་བྱུང་ན། ཕལ་ཆེར་འཇམ་དབྱངས་ཀྱི་རལ་གྲི་དེ་ཤུགས་ཆེ་བ་རེད། ཅེས་ཞལ་རྩེད་གནང་། གང་ལྟར་ལྷག་པའི་ལྷ་མཆོག་རྗེ་བཙུན་འཇམ་པའི་དབྱངས་ལ་བརྟེན་ན། ཆོས་རབ་ཏུ་རྣམ་འབྱེད་ཀྱི་ཤེས་རབ་གོང་ནས་གོང་དུ་འཕེལ་བར་དམིགས་བསལ་གྱི་བྱིན་རླབས་ཡོད་པ་ཞིག་ཏན་ཏན་འདུག་པ་ངོས་ཀྱི་ཉམས་མྱོང་གི་སྟེང་ནས་བརྗོད་ཐུབ། ཅེས་གཞུང་རང་གི་ནང་དུ་གསུངས་པ་ལྟར་ལགས།

བཀའ་ཁྲིད་ཟིན་བྲིས་འདིའི་ནང་། གོང་གསལ་ཁྲིད་གཞུང་གི་གསུང་ཆོས་ཀྱི་སྔོན་འགྲོའི་སྤྱི་བཤད་དང་། ཁྲིད་གཞུང་གི་སྤྱི་དང་ཡན་ལག་གི་བཤད་པ་གནང་བ་རྣམས་མ་ཆད་པར་ཡིག་འབེབས་སྐབས། རྩ་གཞུང་རྣམས་བཤད་པ་རྒྱས་བསྡུས་ཅི་རིགས་པའི་བར་མཚམས་སུ་ཆ་ཚང་བཀོད་པ་ཡིན་ན། ཡིག་ཚོགས་ཆེ་བར་དོགས་ཏེ། བཤད་པ་གང་དུ་གནང་སའི་གཞུང་ཚིག་གི་མགོ་ཙམ་སྨོས་ཏེ། “ཞེས་པ་ནས” ཞེས་པའི་སྡུད་ཚིག་བཀོད་དེ། ཚིག་ཚོགས་བསྐྱུངས་ཤིང་སྦུབས་སུ་དྲངས་ཏེ་བསྡུས་ཡོད། བསྟན་བཅོས་འདི་ཀློག་པ་དང་འཆད་ཉན་ལ་འཇུག་པའི་ཚེ། གོང་གསལ་ཁྲིད་གཞུང་གི་ཕྱག་དཔེ་མཉམ་སྦྱར་གྱིས་ཐོས་བསམ་གནང་ན་ཤིན་ཏུ་ལེགས། གཟིགས་བདེ་བའི་ཆེད་དུ་རྩ་གཞུང་གི་ཡི་གེ་རྣམས་ནག་འབུར་བཟོས་པ་དང་། ཡུལ་སྐད་བྱེ་བྲག་པ་རྣམས་གསུང་འབུམ་ཕྱོགས་སྒྲིག་ཁང་གི་སྤྱི་འགྲོས་ལྟར། ཀུན་གྱིས་གོ་བདེའི་བརྡ་སྤྲོད་དང་མཐུན་པར་བཅོས་ཤིང་། དེ་ཡང་། རྗོད་བྱེད་ཚིག་འགྲོས་ཀྱི་སྡེབ་སྦྱོར་རྣམས་བརྗོད་བྱའི་དོན་གནད་མ་བརླག་པའི་ཐོག་ནས་སྐབས་བསྟུན་གྱིས་ལེགས་བཅོས་གང་ཐུབ་ཞུས་པ་ལས་གཞན། རང་བཟོའི་ཚིག་རིས་ཀྱིས་བསླད་པ་གང་ཡང་མེད། ཕབ་བཤུས་དང་། ཕྱོགས་སྒྲིག །སྔོན་འགྲོ་དང་དངོས་གཞི། མཐའ་མའི་ཞུས་དག་སོགས་གླེགས་བམ་འདིའི་ཐོག་མཐའ་བར་གསུམ་གང་དུའང་མ་རྟོགས་པ་དང་། ལོག་པར་རྟོག་པ་སོགས་རྨོངས་བློས་ནོངས་པ་གང་མཆིས་ཚིག་དང་དོན་གྱི་བདག་པོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་། གཟུར་གནས་རིས་མེད་མཁས་པ་དག་ལ་སྙིང་ནས་འཆགས་ཤིང་། གླེགས་བམ་འདིའི་ཚིག་དོན་གང་ཅིར་ནོར་འཁྲུལ་གང་ཡོད་མཛུབ་སྟོན་སྤྱི་སྨན་གྱི་དགོངས་འཆར་བྱུང་ན། དཔར་སྐྲུན་རྗེས་མའི་སྐབས་གསབ་འཇུག་ལེགས་བཅོས་ཞུ་རྒྱུར་ཕན་ཐོགས་ངེས་ཅན་ཡོད་པས། ཀུན་གྱིས་ཐུགས་སྣང་ཡོང་བའི་སྨོན་འདུན་ཞུ། འདིར་འབད་རྣམ་དཀར་བསོད་ནམས་ཀྱི་ཕུང་པོ་ཅི་མཆིས་སྤྱི་སྒོས་རྒྱལ་བའི་བསྟན་པ་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པ་དང་། བསྟན་པ་དེ་འཛིན་ཀུན་གྱི་གཙུག་རྒྱན་སྟོང་ཉིད་སྙིང་རྗེའི་བདག་ཉིད། ལྷར་བཅས་སྲིད་ཞིའི་གཙུག་རྒྱན་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་གིས་དབུས་པའི་རིས་མེད་བསྟན་འཛིན་གྱི་སྐྱེས་བུ་གང་ན་སུ་བཞུགས་པ་རྣམས་ཀྱི་སྐུ་ཚེ་མི་འགྱུར་རྡོ་རྗེའི་ཁམས་སུ་བརྟན་ཅིང་། རླབས་ཆེན་ཐུགས་བཞེད་མཐའ་དག་ལྷུན་གྱིས་འགྲུབ་པའི་རྒྱུར་གྱུར་ཅིག །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་གིས། ཕྱི་ལོ་ ༢༠༢༠ ཟླ་ ༤ ཚེས་ ༡༥ ཉིན།།

ཉིན་དང་པོའི་བཀའ་ཁྲིད།

སྔོན་འགྲོའི་བཤད་པ།

༄༅། །དེ་རིང་ནས་དབུ་མའི་སྙིང་པོའི་མཆན་འགྲེལ་གྱི་སྒོ་ནས་ཆོས་འབྲེལ་བྱེད་པ་ལ། དེ་ཡང་རྗེ་རིན་པོ་ཆེས་མཛད་པའི་སྔགས་རིམ་ཆེན་མོའི་དབུའི་ལེའུ་དང་པོའི་མཇུག་ཏུ། དེ་ཕྱིར་ཀྱེ་ཀྱེ་བློ་གྲོས་འདུན་ལྡན་དག །རྣམ་དག་རིགས་པས་བློ་གྲོས་མིག་སྦྱོངས་ལ། །ཕས་ཀྱི་རྒོལ་བས་བསྐྱོད་པར་མི་ནུས་པའི། །བསྟན་པའི་གནད་ལ་ངེས་པ་བརྟན་པོ་ཚོལ། །ཅེས་གསུངས་པ་ལྟར། རྣམ་དག་རིགས་པ་ལ་བརྟེན་ནས་བློ་གྲོས་ཀྱི་མིག་སྦྱོང་དགོས་པ་ལས། ལུང་ཙམ་ལ་བརྟེན་ནས་དད་པ་བྱེད་པ་གཅིག་པུས་མི་ལྡང་བ་ཡིན། དེ་བཞིན་དུ་ངོས་ཀྱིས་བརྩམས་པའི་པཎ་གྲུབ་བཅུ་བདུན་གྱི་གསོལ་འདེབས་ཀྱི་མཇུག་ཏུའང་། གཞི་ཡི་གནས་ཚུལ་བདེན་གཉིས་དོན་ཤེས་པས། །བདེན་བཞིས་འཁོར་བ་འཇུག་ལྡོག་ཇི་བཞིན་ངེས། །ཚད་མས་དྲངས་པའི་སྐྱབས་གསུམ་དད་པ་བརྟན། །ཐར་ལམ་རྩ་བ་ཚུགས་པར་བྱིན་གྱིས་རློབས། །ཞེས་བྲིས་པའི་བསམ་བློ་གཏོང་ས་ནི། མངོན་རྟོགས་རྒྱན་དུ། སྒྲུབ་དང་བདེན་པ་རྣམས་དང་ནི། །སངས་རྒྱས་ལ་སོགས་དཀོན་མཆོག་གསུམ། །མ་ཞེན་ཡོངས་སུ་མི་ངལ་དང་། །ཞེས་གསུངས་པའི་དོན་ལྟར་ཏེ། སངས་རྒྱས་པའི་ཆོས་ངོ་སྤྲོད་བྱེད་སྐབས་གཞི་བདེན་པ་གཉིས་དང་། དེ་གཉིས་ཀྱི་ཁོག་ནས་བདེན་བཞི་དང་། དེ་ལ་བརྟེན་ནས་འགོག་ལམ་གྱིས་བསྡུས་པའི་ཆོས་དཀོན་མཆོག་ངོ་འཕྲོད་པ་དང་། དེ་ལྟ་བུའི་ཆོས་དཀོན་མཆོག་སྟོན་མཁན་གྱི་སྟོན་པ་དེ་ཉིད་རྐང་གཉིས་རྣམས་ཀྱི་མཆོག་ཡིན་པར་ཤེས་ཐུབ་ཅིང་། འགོག་ལམ་གྱི་ཆོས་ལ་གོ་བ་ཆགས་པ་ན། ཆོས་རྣམས་ཀྱི་མཆོག་ཞི་བ་མྱ་ངན་ལས་འདས་པའི་ཆོས་དང་། ཚོགས་རྣམས་ཀྱི་མཆོག་འཕགས་པའི་དགེ་འདུན་ལ་སྐྱབས་སུ་མཆིའོ་ཞེས་དོན་ཤེས་པར་འགྱུར་བས། གཞུང་ཆེན་པོ་རྣམས་བལྟ་རྒྱུ་ཤིན་ཏུ་གལ་ཆེ།

དེ་ལ་བོད་གངས་ཅན་གྱི་ལྗོངས་སུ་ལྷ་གཅིག་དཱི་པཾ་ཀ་ར་བོད་དུ་ཕེབས་ཏེ་ལམ་སྒྲོན་མཛད་ཅིང་། དེ་ནས་བོད་ཀྱི་ལམ་རིམ་ཀུན་ལམ་སྒྲོན་གྱི་འགྲོ་སྟངས་རྩ་བར་བཞག་པ་སྟེ། དཔེར་ན། ས་སྐྱའི་ལམ་འབྲས་ཀྱི་སྐབས་སུ་སྣང་གསུམ་གསུང་བའི་ཚེ་ལམ་རིམ་ལྟར་དང་། དྭགས་པོ་ཐར་རྒྱན་དང་། ཀུན་མཁྱེན་ཀློང་ཆེན་རབ་འབྱམས་པས་མཛད་པའི་ངལ་གསོ་སྐོར་གསུམ་ལས་སེམས་ཉིད་ངལ་གསོའི་སྐོར་སོགས་སུ་ལམ་རིམ་ལྟར་གསུངས་ཡོད། སྤྱིར་བཀའ་གདམས་པའི་གཞུང་ནི། ཇི་སྐད་དུ། ངོ་མཚར་བཀའ་ནི་སྡེ་སྣོད་གསུམ་པོ་སྟེ། །གདམས་པ་སྐྱེས་བུ་གསུམ་གྱིས་མཛེས་པ་ཡིན། །བཀའ་གདམས་རིན་ཆེན་གསེར་གྱི་ཕྲེང་བ་ནི། །འགྲོ་བ་གང་གིས་བགྲང་ཡང་དོན་ཡོད་འགྱུར། །ཞེས་བསྔགས་བརྗོད་ཆེན་པོ་མཛད་ཡོད་པ་དང་། སྐབས་དེ་དུས་བོད་དུ་མུ་སྟེགས་པའི་འདོད་པ་སློབ་ཁྲིད་བྱེད་མཁན་མེད་ནའང་སྔར་ཆོས་རྒྱལ་བཀའ་དྲིན་ཅན་རྣམས་ཀྱི་ཐུགས་རྗེ་དང་བཀའ་དྲིན་ལ་བརྟེན་ནས་སངས་རྒྱས་པའི་ཆོས་དཀར་འཇམ་ཡུག་གཅིག་ཏུ་ཁྱབ་ནས་ཡོད།

དེང་སྐབས་དུས་རབས་ཉེར་གཅིག་པའི་ནང་པ་བྱེད་དགོས་ཞེས་བརྗོད་པ་ནི། ཕྱི་ནང་གི་ཆོས་དང་ལྟ་གྲུབ་མི་འདྲ་བ་ཡོད་པ་ཐམས་ཅད་ཁྱད་པར་ལེགས་པོ་ཞིག་ཤེས་པའི་སྒོ་ནས་སངས་རྒྱས་པའི་ཆོས་ལ་ཐུན་མོང་མ་ཡིན་པའི་འགྲོ་སྟངས་ཡོད་པ་རྣམས་ལུང་ཙམ་མ་ཡིན་པར་རིགས་པའི་སྒྲུབ་བྱེད་ཀྱི་རྒྱུ་མཚན་ལྡན་པར་བཤད་རྒྱུ་ཡོད་པ་དེ་དག་ལ་སློབ་སྦྱོང་བྱེད་རྒྱུ་ཞིག་བྱུང་ན། ཕས་ཀྱི་རྒོལ་བས་བསྐྱོད་པར་མི་ནུས་པའི། །ཞེས་གོང་དུ་དྲངས་པ་ལྟར་ཕ་རོལ་པོར་ཞིབ་ཚགས་པོའི་སྒོ་ནས་ལན་འདེབས་རྒྱུ་ཡོད་པ། བསྟན་པའི་གནད་ལ་ངེས་པ་བརྟན་པོ་ཚོལ། །
ཅེས་གསུངས་པ་གནད་འགག་ཆེན་པོ་ཡིན། དེ་བཞིན་དུ་རྒྱ་གར་མཁས་པའི་གཞུང་སྟེ། དཔེར་ན། འདིར་དབུ་མའི་སྙིང་པོ་ལྟ་བུ་ལ་མཚོན་ན། མུ་སྟེགས་པའི་འདོད་པ་རྣམས་མང་དུ་གསུངས་ཡོད་པ་ལྟར། སྐབས་དེར་རྒྱ་གར་དུ་མུ་སྟེགས་གྲངས་ཅན་པ་དང་། རིག་བྱེད་མཐའ་བ་དང་། གཅེར་བུ་པ་ལ་སོགས་མུ་སྟེགས་པའི་ལྟ་གྲུབ་འདྲ་མིན་མང་པོ་ཡོད་པའི་དཀྱིལ་དུ་གསུངས་པ་ཡིན་པས་དམིགས་བསལ་གྱིས་ཟབ་ཁྱད་ཡོད་པར་མཐོང་། དེ་མིན་ཇོ་བོའི་ལམ་སྒྲོན་གྱིས་མཚོན་པའི་ལམ་རིམ་ཆེ་ཆུང་གི་རིགས་རྣམས་ནི་ཐད་ཀར་སྐྱེས་བུ་གསུམ་གྱི་གདམས་པ་ལ་བརྟེན་ནས་སེམས་འདུལ་ཐབས་གཙོ་བོར་གསུངས་པ་ཞིག་མ་གཏོགས་དགག་གཞག་སྤོང་གསུམ་གྱི་འགྲོ་སྟངས་མང་པོ་མེད་པས་རྒྱ་གར་མཁས་པའི་གཞུང་རྣམས་ཤིན་ཏུ་གལ་ཆེན་པོ་ཡིན།

སྐབས་སུ་བབས་པ་དབུ་མའི་སྙིང་པོ་འདི་ཉིད་གཞུང་གལ་ཆེན་པོ་ཞིག་ཡིན་ཀྱང་འདིའི་བཤད་རྒྱུན་མི་བཞུགས་པས། ངོས་ཀྱིས་ཁུ་ནུ་བླ་མ་རིན་པོ་ཆེ་དང་། རྒན་རིག་འཛིན་བསྟན་པ། ས་སྐྱའི་མཁན་པོ་སངས་རྒྱས་བསྟན་འཛིན། མཁན་རིན་པོ་ཆེ་ཀུན་དགའ་དབང་ཕྱུག་སོགས་དགེ་བའི་བཤེས་གཉེན་མང་པོའི་དྲུང་ནས་གཞུང་ཆེན་བཅུ་གསུམ་སོགས་ཀྱི་བཤད་ལུང་ཡོད་རིགས་རྣམས་གལ་ཆེན་པོར་བརྩིས་ཏེ་ཞུས་པ་ཡིན། འོན་ཏེ་དབུ་མའི་སྙིང་པོའི་བཤད་ལུང་མེད་ཐབས་མི་འདུག་སྙམ་སྟེ། མཁན་རིན་པོ་ཆེ་ཀུན་དགའ་དབང་ཕྱུག་ལ་གཞུང་འདིའི་མཆན་འགྲེལ་ཞིག་རྩོམ་རོགས་ཞེས་ཞུས་པ་ལྟར་རིན་པོ་ཆེས་གཞུང་འདི་བརྩམས་གནང་བ་རེད། དེ་ལྟ་བུའི་དབུ་མའི་སྙིང་པོ་དང་རང་འགྲེལ་རྟོག་གེ་འབར་བ་རྩ་འགྲེལ་གཉིས་པོ་འདི་གཞུང་ཤིན་ཏུ་གལ་ཆེན་པོ་ཞིག་ཡིན། གང་ཟག་གི་བདག་མེད་ཙམ་མ་གཏོགས། ཆོས་ཀྱི་བདག་མེད་མི་བཞེད་པའི་དོན་སྨྲ་སྡེ་གཉིས་དང་། ཆོས་ཀྱི་བདག་མེད་བཞེད་མཁན་དབུ་སེམས་གཉིས། དབུ་མ་པ་ལ་ཐལ་རང་གཉིས། རང་རྒྱུད་པའི་ནང་ཚན་ལའང་ས་སྐྱའི་མཁན་པོ་རྣམས་ཀྱི་གསུང་སྒྲོས་ལྟར་ན། མཁན་ཆེན་ཞི་བ་འཚོས་རྣམ་རིག་པའི་ལྟ་བ་གཞི་ལ་བཞག་པའི་སྒོ་ནས་བདེན་མེད་ཀྱི་ལྟ་བ་གསུངས་ཤིང་སེམས་ཙམ་པ་གྲུབ་མཐའ་བཞིར་ཕྱེ་བ་ལས་གྲུབ་མཐའ་གོང་མའི་གྲས་ཡིན་པས་ལུགས་དེ་ལ་རང་རྒྱུད་གོང་མ་དང་། སློབ་དཔོན་ལེགས་ལྡན་གྱི་དབུ་མའི་གཞུང་དུ། ཐ་སྙད་དུ་ཕྱི་དོན་ཞལ་གྱིས་བཞེས་པ་སྟེ། མདོ་སྡེ་པས་ཕྱི་དོན་བཞེད་པ་ལྟར་དུ་འཆད་པ་ཡིན་པས་རང་རྒྱུད་འོག་མ་ཞེས་བརྗོད་ཚུལ་གསུངས། སེམས་ཙམ་པ་གྲུབ་མཐའ་གོང་མ་དང་། མདོ་སྡེ་པ་གྲུབ་མཐའ་འོག་མ་ཡིན་པས་དེ་དང་ཕྱོགས་མཐུན་པར་དབུ་མའི་ལྟ་བ་གསུངས་པས་རང་རྒྱུད་གོང་མ་དང་རང་རྒྱུད་འོག་མ་ཞེས་གསུངས་པ་ལས་ལུགས་འདི་རང་རྒྱུད་འོག་མ་ཡིན།

དངོས་གཞིའི་བཀའ་ཁྲིད།

གཞུང་གི་མཚན་དོན།

གཞུང་འདི་ཉིད་ཀྱི་མཚན་ནི། སློབ་དཔོན་ལེགས་ལྡན་འབྱེད་ཀྱིས་མཛད་པའི་དབུ་མའི་སྙིང་པོའི་མཆན་འགྲེལ་བཞུགས་སོ། །ཞེས་གསུངས།

མཆོད་བརྗོད་དང་རྩོམ་པར་དམ་བཅའ།

༄༅། །རྒྱ་གར་གྱི་ལེགས་སྦྱར་སྐད་དུ། མ་དྷྱ་མ་ཀ་ཧྲྀ་ད་ཡ་ཀཱ་རི་ཀཱ། བོད་དབུས་གཙང་གི་སྐད་གང་བཟང་དུ། ཞེས་གསུངས་པས། མཁན་རིན་པོ་ཆེ་ཀུན་དགའ་དབང་ཕྱུག་ཉིད་དེང་སྐབས་སྐུ་དངོས་སུ་བཞུགས་ཡོད་ཚེ་འདིར་སྐུ་རྩེད་ཞུ་དགོས་པ་ཞིག་སྟེ། བོད་སྐད་དུ་ཞེས་བརྗོད་ན་འགྲིག་པ་ལས་དབུས་གཙང་ཞེས་བརྗོད་དགོས་དོན་མི་འདུག་སྙམ། གཞན་དུ་བོད་ལ་དྭགས་ཀྱི་སྐད་དུ། བོད་མོན་པའི་སྐད་དུ། བོད་འབྲས་ལྗོངས་ཀྱི་སྐད་དུ་ཞེས་དང་། དེ་བཞིན་དུ་བོད་ཡུལ་ནང་ཁུལ་དུ་ཆ་མཚོན་ནའང་ཨ་མདོའི་སྐད་དུ། ཁམས་པའི་སྐད་དུ་ཞེས་སོགས་བརྗོད་དགོས་པར་འགྱུར། ཨ་མདོ་དང་ཁམས་སོ་སོར་ལུང་ཚན་མང་པོ་ཡོད་པས་སྐད་གདངས་ཀྱང་ཅུང་ཟད་མི་འདྲ་བ་རེ་ཡོད་པར་མ་ཟད། ལྷ་ས་རང་ལའང་གཙང་པོའི་ཕ་རོལ་གྱི་གྲིབ་ཚེ་མཆོག་གླིང་གི་ཕྱོགས་ཀྱི་གྲིབ་པའི་སྐད་མི་འདྲ་བ་ཞིག་ཡོད་པས། རིན་པོ་ཆེས་བོད་དབུས་གཙང་གི་སྐད་དུ་ཞེས་གསུངས་དགོས་དོན་མེད། གསུངས་ཏེ་བཞད། དེ་བཞིན་དུ་བོད་སྐད་དང་། རྫོང་ཁ་དང་། བྷོ་ཊི་སོགས་མིང་འདྲ་མིན་ཇི་ལྟར་བཏགས་རུང་། དོན་དུ་བཀའ་འགྱུར་དང་བསྟན་འགྱུར་གྱི་པོད་གྲངས་སུམ་བརྒྱ་ལྷག་ཅིག་ཡོད་པ་དེའི་སྐད་རང་ཡིན། གང་ལྟར་ཆོས་རྒྱལ་སྲོང་བཙན་སྒམ་པོས་གཏན་ལ་ཕབ་པའི་བོད་ཡིག་གཞིར་བཟུང་གིས་མཁན་སློབ་ཆོས་གསུམ་གདན་འཛོམས་པའི་སྐབས་ནས་བཀའ་བསྟན་གྱི་གཞུང་ཤིན་ཏུ་མང་པོ་བསྒྱུར་བའི་ཡི་གེ་དེ་བོད་ཡིག་ཡིན། གདངས་མི་འདྲ་བ་ཇི་ལྟར་བཤད་ཀྱང་ཁྱད་གང་ཡང་མེད།

དབུ་མའི་སྙིང་པོའི་ཚིགས་བཅད་ཡིན་པས་ཚིག་ལེའུར་བྱས་པ། ཆོས་རྒྱལ་བཀས་བཅད་དང་མཐུན་པའི་ལོ་ཙཱ་བའི་འགྱུར་ཕྱག་ནི་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཞེས་གསུངས། དེ་ཡང་སྔོན་དུས་ཆོས་རྒྱལ་རྣམས་ཀྱིས་བཀའ་གནང་བ་ལྟར། ལོ་ཙཱ་བ་དག་གིས་བོད་སྐད་དུ་ཆོས་སྒྱུར་བའི་སྐབས་སུ་མངོན་པའི་སྡེ་སྣོད་ཡིན་ན། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཞེས་དང་། འདུལ་བའི་སྡེ་སྣོད་དུ། ཐམས་ཅད་མཁྱེན་པ་ལ་དང་། མདོ་སྡེའི་སྡེ་སྣོད་ལ། སངས་རྒྱས་དང་བྱང་ཆུབ་སེམས་དཔའ་རྣམས་ལ་ཕྱག་འཚལ་ལོ། །ཞེས་བཀོད་ཡོད་པས་གཞུང་ཚན་དེ་དང་དེའི་བསྟན་དོན་ཅི་ཡིན་ཞིབ་ལྟ་གནང་མི་དགོས་པར་འགྱུར་ཕྱག་མཇལ་བ་ཙམ་གྱིས་མཁྱེན་རྟོགས་ཐུབ་པར་གཟིགས་པ་མིན་ནམ་སྙམ། སྐྱེས་བུ་དཔའ་བོ་ལ་བརྟེན་པ་ལྟ་བུ་དང་། བར་ཆད་མེད་པ་དང་། འབྲས་བུ་དང་ལྡན་པར་འགྱུར་བའི་ཕྱིར། བསྟན་བཅོས་རྩོམ་པས་ཐོག་མར་མཆོད་པར་བརྗོད་པ་ནི། འདི་ནི་འཕགས་པ་ཀླུ་སྒྲུབ་ཀྱིས་མཛད་པའི་མཆོད་བརྗོད་དང་འདྲ་བ་སྟེ། སློབ་དཔོན་ལེགས་ལྡན་འབྱེད་ཉིད་དང་། ཨཱརྱ་དེ་བ། སངས་རྒྱས་བསྐྱངས། མཁན་ཆེན་ཞི་བ་འཚོ། དཔལ་ལྡན་ཟླ་བ་གྲགས་པ་ལ་སོགས་པ་རྣམས་འཕགས་པ་ཀླུ་སྒྲུབ་ཀྱི་དངོས་སློབ་བམ་རྗེས་འབྲང་བ་ཤ་སྟག་ཡིན། སངས་རྒྱས་བཅོམ་ལྡན་འདས་གང་གིས་ཆོས་ཉིད་དེ་བཞིན་ཉིད་རྗེས་དཔག་གི་ཤེས་པས་རབ་ཏུ་བརྟག་པ་མིན་ཞིང་། །མིག་སོགས་ཤེས་པ་ལྔ་ཡིས་རྣམ་པར་ཤེས་པར་བྱ་བ་མིན་པའི་ཕྱིར་དང་། ཀུན་གཞི་ལ་ས་བོན་ལྟར་གཞི་ཡོད་པ་མ་ཡིན་པ་དང་། །རང་སྤྱིའི་མཚན་ཉིད་ཀྱིས་མཚོན་བྱ་མིན་པ་དང་། འདི་དང་དེའོ་ཞེས་བརྟག་པར་བྱ་བ་མིན་པ་དང་རང་བྱུང་གི་ཡེ་ཤེས་ལས་གཞན་གྱིས་རིག་བྱ་མིན་པ་དང་། །རང་བྱུང་གི་ཡེ་ཤེས་ཞེས་པའི་ཆོས་ཚིག་འདི་ཕྱག་ཆེན་དང་རྫོགས་ཆེན་གྱི་གཞུང་རྣམས་སུ་མང་དུ་ཡོད་པ་དང་། གཞན་ཡང་། ཇི་སྐད་དུ་མདོ་ལས། ཟབ་ཞི་སྤྲོས་བྲལ་འོད་གསལ་འདུས་མ་བྱས། །ཞེས་པའི་ཚིག་རྐང་འདིའི་ནང་དུ་འཁོར་ལོ་དང་པོ་དང་། བར་པ། འཁོར་ལོ་མཐའ་མ་རྣམས་ཀྱི་བརྗོད་བྱ་རྣམས་ཆ་ཚང་བར་བསྟན་ཡོད། དེ་ལས་འཁོར་ལོ་མཐའ་མའི་སྐབས་སུ་ཡུལ་ཅན་གྱི་འོད་གསལ་རྩལ་འདོན་བྱས་ནས་གསུངས་པ་སྟེ། ཐོག་མ་དང་མཐའ་མ་མེད་པ་དཔལ་ཀུན་ཏུ་བཟང་པོ་ཞེས་གསང་སྔགས་ཀྱི་གཞུང་རྣམས་སུ་རིག་པ་ཡེ་ཤེས་ལ་གསུངས། སེམས་རགས་པ་གློ་བུར་བའི་ཤེས་པ་དང་གཉུག་མའི་ཤེས་པ་གཉིས་སུ་ཕྱེ་བའི་ཕྱི་མ་དེ་གློ་བུར་གྱི་རྒྱུ་རྐྱེན་གྱིས་བཅོས་པ་མ་ཡིན་པས་ཐོག་མ་དང་མཐའ་མ་མེད་པ་དང་། རང་བཞིན་བརྒྱད་ཅུའི་ཀུན་རྟོག་གིས་མཚོན་པའི་སྣང་མཆེད་ཐོབ་གསུམ་ཤར་ཚུན་ཆད་ཀྱི་བློ་རྣམས་གློ་བུར་བ་ཡིན། སྐྱེ་བ་སྟེ་འབྱུང་བ་དང་འཇིག་པ་སྟེ་རྒྱུན་ཆད་པ་མེད་ཅིང་དེ་གཉིས་མེད་པས་བདེ་བ་དང་། །གཟུང་བ་དང་འཛིན་པར་རྣམ་པ་བརྟག་པར་བྱ་བ་མ་ཡིན་ཞིང་རང་དང་གཞན་དུ་སྣང་བ་མེད་པ་དང་། །གཟུགས་དང་གཟུགས་མེད་པའི་མཚན་མ་མེད་ཅིང་སྐྱེ་བ་དང་འཇིག་པ་སོགས་ཀྱི་གསལ་བྱེད་མེད་པ་དང་། །དངོས་དང་དངོས་མེད་གཉིས་སུ་དམིགས་པ་མིན་ཞིང་གཉིས་མེད་པ་ཡང་དམིགས་པ་མ་ཡིན་པ་དང་། །ཡེ་ཤེས་ཞི་བས་རྟོགས་བྱ་ཡིན་པ་དང་དོན་དམ་པར་བློའི་འཇུག་པ་ཐམས་ཅད་སྤངས་པ་དང་། །ཡི་གེ་མེད་པ་སྟེ་བརྗོད་དུ་མེད་པའོ། །ཡི་གེ་ཡིས་སྒྲོ་བཏགས་ཏེ། །བརྩད་པའི་ཕྱིར་མ་ཡིན་པར་ཐུགས་རྗེ་ཆེན་པོ་ཉིད་ཀྱིས་ལྷ་དང་མི་རྣམས་ལ་བསྟན་པར་མཛད་པ། །སྟོན་པ་མ་ནོར་བ་སྟེ་ཕྱིན་ཅི་མ་ལོག་ཉིད་གསུང་བ། །དེ་ལ་སྒོ་གསུམ་གུས་པར་ཕྱག་འཚལ་ལོ། །ཞེས་པ་འདིའང་རྩ་བ་ཤེས་རབ་ཀྱི་མཆོད་བརྗོད་དུ། གང་གིས་རྟེན་ཅིང་འབྲེལ་བར་འབྱུང༌། །འགག་པ་མེད་པ་སྐྱེ་མེད་པ། །ཆད་པ་མེད་པ་རྟག་མེད་པ། །འོང་བ་མེད་པ་འགྲོ་མེད་པ། །ཞེས་སོགས་གསུངས་པའི་དོན་དང་མཚུངས་སོ། །

འོ་ན་རྒྱུ་མཚན་གང་གི་ཕྱིར་བསྟན་བཅོས་འདི་རྩོམ་ཞེ་ན། སེམས་ཅན་གཞན་དོན་བསྒྲུབ་པའི་ཕྱིར་དཀའ་སྤྱད་ཀྱི་བརྟུལ་ཞུགས་ཀྱིས། །བྱང་ཆུབ་ཆེན་པོར་ཏེ་མཆོག་ཏུ་བློས་བྱས་ཏེའམ། བྱང་ཆུབ་ཏུ་སེམས་བསྐྱེད་པ་རྣམས་ནི། །དེ་ཉིད་བདུད་རྩིར་གཟུད་པའི་ཕྱིར། །རང་གིས་ཅི་ཙམ་ནུས་པས་ཅུང་ཞིག་བརྗོད་པར་བྱ། །ཞེས་བྱ་བ་ནི་བསྟན་བཅོས་རྩོམ་པར་དམ་བཅས་པའོ།། །།

བྱང་ཆུབ་ཀྱི་སེམས་མི་གཏོང་བའི་ལེའུ།

༈ ད་ནི་བསྟན་བཅོས་ཀྱི་བརྗོད་བྱ་མཐའ་དག་སྤྱི་སྡོམ་གྱི་སྒོ་ནས་མདོར་བསྟན་པ་ནི། བྱང་ཆུབ་མཆོག་ཏུ་སེམས་བསྐྱེད་པ་རྣམས་ཀྱིས་ནི་བྱང་ཆུབ་ཀྱི་སེམས་དེ་ཡིད་ལ་བྱེད་པ་རྣམ་པ་ཀུན་ཏུ་མི་གཏོང་བ་དང་། །ཐེག་པ་ཆེན་པོ་ལས་གསུངས་པའི་ཐུབ་པའི་བརྟུལ་ཞུགས་ཡང་དག་པར་བརྟེན་པར་བྱ་བ་དང་། །གཟུ་བོའི་བློས་གཞུང་ལུགས་ཐམས་ཅད་ལ་ལེགས་པར་བརྟགས་ནས། སྔར་བཤད་པ་ལྟར་གཞུང་གོང་འོག་གི་རིམ་པ་རྣམས་བསྒྲིགས་ནས་བལྟ་རྒྱུ་དེ་ཧ་ཅང་གལ་ཆེན་པོ་ཡིན། ལུང་རིགས་དང་མི་འགལ་བར་དེ་ཁོ་ན་ཉིད་ཀྱི་ཤེས་པ་ཚོལ་བ་ནི། །ལུང་ལའང་དྲང་དོན་དུ་གསུངས་པ་མང་དུ་ཡོད་པས་སེམས་ཙམ་པའི་ལུགས་དང་དབུ་མ་པའི་ལུགས་ཀྱི་དྲང་ངེས་འབྱེད་སྟངས་ལེགས་པར་ཕྱེ་ཞིང་། དེ་ལ་རིགས་པས་ཅི་ཙམ་དཔྱད་ཀྱང་གནོད་པ་མེད་པ་དང་། སྣང་ཙམ་དེ་ག་ཙམ་མ་ཡིན་པར་གཞི་གདོད་མའི་ཡིན་ལུགས་གསུངས་པའི་ངེས་དོན་གྱི་མདོའི་རྗེས་སུ་འབྲང་དགོས། རང་གཞན་གྱི་དོན་ཀུན་སྒྲུབ་པའི་སྤྱོད་པ་ཡིན། །དང་པོ། བྱང་ཆུབ་ཀྱི་སེམས་མི་གཏོང་བ་ནི། དེ་ལ་བྱམས་པ་ཆེན་པོ་ཞེས་བྱ་བ་ནི་སེམས་ཅན་ཐམས་ཅད་བསྒྲལ་བ་དང་། སྒྲོལ་བ་དང་། མངོན་པར་བྱང་ཆུབ་པར་བྱ་བ་དང་། ཡོངས་སུ་མྱ་ངན་ལས་འདའ་བའི་སེམས་བསྐྱེད་པ་བཞི་དང་ལྡན་པ་དང་ནི་སྙིང་རྗེ་ཆེན་པོ་ཞེས་བྱ་བ་ནི་སེམས་ཅན་གྱི་དོན་བྱ་བ་དང་། ངན་འགྲོ་ལས་ཡོངས་སུ་བསྐྱབ་པ་དང་། ཐེག་པ་དམན་པ་ལས་བསླང་བ་དང་། ཡང་དག་པའི་ལམ་དུ་འགོད་པའི་སེམས་བསྐྱེད་པ་བཞི་དང་ལྡན་པ་དང་། །ཤེས་པ་ཆེན་པོ་ལ་གཉིས་ལས། ཐབས་ཀྱི་ཤེས་པས་ནི། ཞེས་སྙིང་རྗེས་སེམས་ཅན་ལ་དམིགས་པ་དང་། ཤེས་རབ་ཀྱིས་བྱང་ཆུབ་ལ་དམིགས་པ་ཞེས་པའི་བྱང་ཆུབ་ཀྱི་སེམས་ནི་ཤེས་རབ་ཀྱི་གྲོགས་དང་བཅས་པའི་གཞན་དོན་དོན་གཉེར་གྱི་བློ་ཕུལ་དུ་ཕྱིན་པ་ཞིག་ཡིན་པས་ན། འཁོར་གསུམ་ཡང་དག་གིས་དགེ་བ་ཐམས་ཅད་བྱང་ཆུབ་མཆོག་ཏུ་བསྔོ་བར་བྱེད་པ་དང་། ཤེས་རབ་ཀྱི་ཤེས་པས་ནི་ཆོས་ཐམས་ཅད་དམིགས་སུ་མེད་པ་དང་། མཚན་མ་མེད་པ་དང་། མངོན་པར་འདུ་བྱ་བ་མེད་པ་དང་། སྐྱེ་བ་མེད་པར་རྟོགས་པ་ཡིས་བརྒྱན་པ་ཡི། །སངས་རྒྱས་ཀྱི་ས་བོན་ནི་བྱང་ཆུབ་ཀྱི་སེམས་ཡིན་པ། །དེ་ཕྱིར་མཁས་པས་དེ་མི་གཏོང་ངོ་། །ཞེས་པ་ནས། སྐྱོན་དང་ཉེས་དམིགས་མང་པོ་མཐོང་བའི་ཕྱིར་ན་སྲིད་པར་གནས་པ་མིན་ཞིང་། །སེམས་ཅན་གྱི་ཁམས་མཐའ་དག་ལ་བརྩེ་བའི་ཕྱིར་མྱ་ངན་འདས་པའི་དབྱིངས་སུ་མི་གནས་ཤིང་། །གཞན་གྱི་དོན་བསྒྲུབ་པའི་ཕྱིར་དུ་བརྟུལ་ཞུགས་བླངས་པ་ཅན་དག་ནི་སྙིང་རྗེའི་དབང་གིས། །སྲིད་པ་ན་ཡང་མེ་ཏོག་པདྨ་བཞིན་སྲིད་པའི་དྲི་མས་མ་གོས་པར་གནས་པར་བྱེད་པ། །དབུ་མ་རིན་ཆེན་ཕྲེང་བ་ལས། ཇི་སྲིད་སེམས་ཅན་འགའ་ཞིག་ཀྱང༌། །གང་དུ་མ་གྲོལ་དེ་སྲིད་དུ། །དེ་ཕྱིར་བླ་ན་མེད་པ་ཡི། །བྱང་ཆུབ་ཐོབ་ཀྱང་གནས་གྱུར་ཅིག །ཅེས་གསུངས་པ་བཞིན་ནོ། །དེ་ལྟ་བུའི་མཁས་པས་འཁོར་བ་དང་ནི་མྱ་ངན་ལས་འདས་པ། །གཉིས་དང་གཉིས་མིན་པར་གང་ཡང་མི་དམིགས་པའི། །མཁས་པ་ཆེན་པོ་ནི་མཐའ་གཉིས་གར་ཡང་མི་གནས་ཤིང་། །མངོན་རྟོགས་རྒྱན་ལས། ཤེས་པས་སྲིད་ལ་མི་གནས་ཤིང༌། །སྙིང་རྗེས་ཞི་ལ་མི་གནས་དང༌། །ཞེས་གསུངས་པ་ལྟར་ཡིན། སྲིད་པ་གསུམ་ན་ཡང་གནས་པར་བྱེད་དོ། །ཞེས་པ་ནས། བྱམས་པ་དང་སྙིང་རྗེ་དང་ལྡན་པས་ལུས་སྲོག་དོན་དུ་མི་གཉེར་བའི་ཚུལ་བྱམས་པ་དང་སྙིང་རྗེ་ཅན་སུ་ཞིག་ཆུ་ཤིང་གི་ལོ་མ་དང་དབུ་བ་ལྟར། །སྙིང་པོ་མེད་པའི་ལུས་འདི་དག །གཞན་ལ་ཕན་པའི་རྐྱེན་དུ་སྒྲུབ་པར་བྱེད་པས། །རི་རབ་ལྷུན་པོ་ལྟར་མཚན་དཔེའི་སྙིང་པོར་ཅན་དུ་སྒྲུབ་པར་མི་བྱེད་དེ་བྱེད་འོས་སོ། །ཡ་རབས་སྙིང་རྗེ་དང་ལྡན་པས་ནི། །སྐད་ཅིག་རེ་རེ་ལ་རྒ་ཤི་དང་། །ནད་ཀྱི་གཞིར་གྱུར་པའི་ལུས་འདི་དག་ནི། །གཞན་ལ་བདེ་བ་སྐྱེད་པའི་གཞིར་སྒྲུབ་པར་བྱེད་དོ། །ཞེས་དང་། སྤྱོད་འཇུག་ལས་གསུངས་པ་ལྟར། ད་ལྟ་ལས་དང་ཉོན་མོངས་པའི་གཞན་དབང་དུ་གྱུར་ནས་ཡོད་ཀྱང་རང་འཚོ་བ་དེ་གཞན་དོན་འབའ་ཞིག་ཡིན་སྙམ་པ་དང་དེ་ཡང་ཇི་སྲིད་ནམ་མཁའ་མ་ཟད་ཀྱི་བར་དུ་བྱའོ་སྙམ་པའི་བློ་སྐྱེད་པའི་ཚེ་དུས་རྟག་ཏུ་དོན་གོ་ཆོད་སོང་སྙམ་པ་ཞིག་བློ་ངོར་འཆར་ཐུབ་པ་ཡིན། དམ་པའི་ཆོས་ཀྱི་སྒྲོན་མ་དང་བཅས་པ་ལ། །མི་ཁོམ་པ་བརྒྱད་སྤངས་ཤིང་ཁོམ་པ་བརྒྱད་དམ་དགུ་ཡོད་པ་འདི། །སྐྱེས་བུ་ཆེན་པོའི་སྤྱོད་པ་ཡིས། །དམ་པའི་ཆོས་ལ་བསྐུལ་ཏེ་འབྲས་བུ་ཡོད་པར་བྱ་བའི་རིགས་སོ། །དབུ་མའི་སྙིང་པོ་ལས་བྱང་ཆུབ་ཀྱི་སེམས་མི་གཏོང་བའི་ལེའུའི་མཆན་གྱི་འགྲེལ་པ་སྟེ་དང་པོའོ།། །།

ཐུབ་པའི་བརྟུལ་ཞུགས་ལ་ཡང་དག་པར་བརྟེན་པའི་ལེའུ།

༈ གཉིས་པ། གོང་དུ་བསྟན་པ་དེ་ལྟར་སྲིད་པ་གསུམ་གྱི་འགྲོ་བ་ལ་ཕན་པའི་ཕྱིར། །བླ་ན་མེད་པའི་བྱང་ཆུབ་ཆེན་པོར་བརྟུལ་ཞུགས་མི་ཕྱེད་པ་བརྟན་པ་ཡང་དག་པར་བླངས་པ། །རིགས་པའི་ཚུལ་དང་མཐུན་པ་བདེ་བར་གཤེགས་པའི་ལམ་ཉིད་དུ། །རབ་ཏུ་ཞུགས་པ་ནི་རྣམ་པར་མཛེས་སོ། །ལམ་དེ་ཡང་གང་ཞེ་ན། བྱང་ཆུབ་ཀྱི་སེམས་མི་གཏོང་བ་དེ་ནི་བྱམས་པ་ཆེན་པོ་སེམས་ཅན་ལ་གནོད་སེམས་མེད་པ་དང་། །སྙིང་རྗེ་ཆེན་པོ་སེམས་ཅན་སྡུག་བསྔལ་ལ་ཕན་པ་སྒྲུབ་པ་ཡིས། །སྡུག་བསྔལ་དང་འབྲལ་འདོད་ཀྱི་བློ་དང་། བདེ་བ་དང་ལྡན་འདོད་ཀྱི་བློ་ཞེས་གསུངས་པ་ལྟར་ཡིན། ཐེག་པ་ཆེན་པོའི་དམ་པའི་ཆོས་རྟོགས་པ་ངོམས་པ་མེད་པ་དང་། །དུས་ལས་མི་འདའ་བར་སེམས་ཅན་ཐམས་ཅད་ལ་ཆོས་ཀྱི་སྦྱིན་པ་ལ་སེར་སྣ་མེད་པ་ཡིན་ནོ། །གཡོ་སྒྱུ་མེད་པས་རྒྱུད་དྲང་བ་དང་ཁེངས་པ་མེད་པས་ང་རྒྱལ་བཅོམ་པ་དང་། །རྟེན་འབྲེལ་མཐོང་བས་ཡིད་ཀྱིས་དེ་ཉིད་བལྟ་བ་དང་། །
ཞེས་རྟེན་འབྱུང་གི་དེ་ཁོ་ན་ཉིད་དེ་ཐལ་རང་གཉིས་ཀས་རྟེན་ཅིང་འབྲེལ་བར་འབྱུང་བ་ཞེས་གལ་ཆེན་པོར་གསུངས་ཡོད། གཞན་གྱི་སྐྱོན་རྟོག་པ་ལ་ལོང་བ་ལྟ་བུ་དང་། །རང་ལ་སྐྱོན་འབྱུང་བས་ཤིན་ཏུ་འཇིགས་པར་ལྟ་བ་མཛེས་པ་ཡིན་ནོ། །གཞན་དང་འཐབ་ཅིང་རྩོད་པ་དང་ཆོས་མ་ཡིན་པ་འཇིག་རྟེན་པའི་འདུ་འཛིའི་གཏམ་སྣ་ཚོགས་དང་། །འཇིག་རྟེན་རྒྱང་ཕན་གྱི་ལྟ་བ་རྣམས་ལས་རྒྱབ་ཀྱིས་ཕྱོགས་པ་ཡིན་ནོ། །སྐྱེ་བོ་ཡོན་ཏན་མེད་པ་ལའང་བདེ་བར་གཤེགས་པའི་སྙིང་པོ་ཅན་ཡིན་པས་མ་འོངས་པ་ན་ཡོན་ཏན་གྱི། །རྒྱུན་རྣམས་སྐྱེ་བར་འགྱུར་བ་ཅན་ཡིན་ནོ་ཞེས་རྟག་ཏུ་གུས་སོ། །དེ་ཡང་ཇི་སྐད་དུ། རྫོགས་སངས་སྐུ་ནི་འཕྲོ་ཕྱིར་དང༌། །དེ་བཞིན་ཉིད་དབྱེར་མེད་ཕྱིར་དང༌། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་གསུངས་པ་ལྟར། སེམས་ཅན་ཚང་མར་སངས་རྒྱས་འགྲུབ་པའི་རྒྱུ་ཡོད་པ་སྟེ། ཡེ་སངས་རྒྱས་པ་ལ་ཡང་སངས་རྒྱས་པ་ཞེས་རྫོགས་ཆེན་གྱི་ཆོས་སྐད་དུ་བྱུང་བ་བཞིན་ཡིན། ཡེ་སངས་རྒྱས་པའི་རང་བཞིན་མེད་ན་སྐྱོན་སྤོང་བ་དང་ཡོན་ཏན་གོང་ནས་གོང་དུ་འཕེལ་ཐུབ་པ་མི་འབྱུང་། ལན་དང་འབྲས་བུ་ལ་རེ་བ་མེད་པ་སྙིང་རྗེས་བསྐྱེད་པའི་ཆོས་དང་ཟང་ཟིང་སོགས་ཀྱི་བྱང་ཆུབ་སེམས་དཔའི་སྦྱིན་པ་བྱིན་པ་དག་གིས། །སྐྱེ་བོའི་ཚོགས་རྣམས་ཐམས་ཅད་ཀྱི། །སྡུག་བསྔལ་ཆུ་བོ་གསུམ་པོ་ཀུན་ཞི་བའི་ཕྱིར། །སྤྱིར་བཏང་སྡུག་བསྔལ་གྱི་ཆུ་བོ་ཆེན་པོ་བཞི་ཞེས་འབྱུང་ཞིང་འདིར་ཆུ་བོ་གསུམ་ཞེས་གསུངས་འདུག །ཐམས་ཅད་མཁྱེན་པའི་གོ་འཕང་ཉིད་དུ་འདོད་པ་བསྐྱེད་དོ། །
ཞེས་པ་ནས། སེམས་ཅན་ཐམས་ཅད་ལ་ཕན་པར་འདོད་པའི་སྙིང་རྗེའི་ལྤགས་པ་ནག་པོ་འཆང་ཞིང་། །མཆོག་གསུམ་ལ་དང་བ་སོགས་དད་པ་དྲི་མ་མེད་པའི་རིལ་བ་དང་། །མུ་སྟེགས་པའི་ཆ་ལུགས། ཆོས་ཐམས་ཅད་མི་བརྗེད་པའི་དྲན་པས་དབང་པོའི་སྒོ་བསྲུངས་ཤིང་། །བདུད་སོགས་བར་ཆད་ཀྱིས་མི་ཕྱེད་པའི་བརྟན་པའི་སྦ་སྟེགས་ཀྱི་བསྟན་ལ་འདུག་པའོ། །ཕར་ཕྱིན་དྲུག་གི་ལམ་འབྲས་བུ་དང་བཅས་པའི་ཐེག་པ་ཆེན་པོ་ལྷ་དང་མིའི་ཕུན་སུམ་ཚོགས་པ་ཐམས་ཅད་བསྐྱེད་པའི་དགའ་ཆེན་གྱི། །བསྐལ་ཆེན་གྲངས་མེད་གསུམ་དུ་ཚོགས་བསགས་པའི་དཀའ་ཐུབ་ཀྱི་ནགས་ཚལ་ཡང་དག་པར་བསྟེན་ཏེ། །བསམ་གཏན་བཞི་པོ་ཤིན་ཏུ་སྦྱངས་པས་བསྐྱེད་པའི་དགའ་བའི་འབྲས་བུ་ཟ་ཞིང་ལོངས་སྤྱོད་པའོ། །ལུས་ཚོར་སེམས་ཆོས་ཏེ་དྲན་པ་ཉེར་གཞག་བཞིའི་སྤྱོད་ཡུལ་ཅན། །དེ་ཡང་ལུས་དྲན་པ་ཉེར་གཞག་གིས་སྡུག་བདེན་ལ་འཇུག་པ་དང་། ཚོར་བ་དྲན་པ་ཉེར་གཞག་གིས་ཀུན་འབྱུང་ལ་འཇུག །སེམས་དྲན་པ་ཉེར་གཞག་གིས་ཆོས་ཉིད་འགོག་བདེན་ལ་འཇུག་ཅེས་གསུངས་པ་ལས། སེམས་ཟེར་བ་དེ་བཏགས་དོན་བཙལ་ན་ཡུལ་རིག་ཙམ་མྱོང་ཙམ་གྱི་ཤེས་པའི་རྒྱུན་ལ་བརྟེན་ནས་བཏགས་པ་སྟེ། ཤེས་རྒྱུད་ཅེས་པ་རྒྱུན་གྱི་དོན་ཡིན་པས་ཕྱོགས་ཀྱི་ཆ་མེད་ཀྱང་སྐད་ཅིག་སྔ་ཕྱིའི་ཆ་འབྱེད་རྒྱུ་ཡོད་ནའང་སེམས་ད་ལྟ་བ་ཟེར་བ་ཞིག་ཕལ་ཆེར་ངོས་གཟུང་དུ་མེད་ལ། སྤྱིར་དུས་གསུམ་གྱི་རྣམ་དབྱེ་ཕྱེ་བའི་འདས་དང་མ་འོངས་པ་ནི་ད་ལྟ་བ་ལ་ལྟོས་པ་དང་། ད་ལྟ་བའི་སེམས་དེ་ཡང་དུས་རབས་དང་ལོ་དང་ཟླ་བ་ཞག་ཅེས་ལྟོས་ས་ལྟོས་འཇོག་གིས་བཞག་པ་ཞིག་མ་གཏོགས་ཞིབ་ཏུ་དཔྱད་ན། སྐད་ཅིག་སྐད་ཅིག་གིས་འགག་པར་འགྱུར་བས་ད་ལྟ་བ་ཟེར་བ་དེའི་ཕྱེད་འདས་པ་དང་ཕྱེད་མ་འོངས་པ་ཡིན་པ་ལས་ད་ལྟ་བའི་སེམས་རང་ཚུགས་ཐུབ་པ་ཞིག་མེད་ལ། ལྟོས་གཞི་ད་ལྟ་བ་མེད་ན་དེ་ལ་ལྟོས་པའི་ཆོས་འདས་པ་དང་མ་འོངས་པ་འཇོག་མི་ཤེས་པས་རྒྱུད་ཅེས་པ་འཇོག་མི་ཐུབ་སྟེ། བདེ་མཆོག་གི་དག་པ་གསུམ་གྱི་རྣལ་འབྱོར་ལས། ཧེ་ནི་ཀུན་གྱི་འབྱུང་གནས་སུ་གྱུར་པའི་སེམས་ཏེ་རྒྱུའི་བདག་ཉིད་དུ་བརྟག་པར་བྱ་བས་སྟོང་པའི་ཆོས་ཀྱི་བདག་མེད་པ་དང༌། ཞེས་གསུངས་པ་ལྟར་ཡིན་པས་ཤིན་ཏུ་གལ་ཆེན་པོ་ཡིན། རང་རེ་རྣམས་ཀྱིས་གང་ཟག་ཅེས་པ་ཤེས་པའི་རྒྱུད་ལ་བརྟེན་ནས་བཏགས་ལ། གང་ཟག་གང་དུ་བཏགས་པའི་གཞི་ནི་གཟུགས་དང་ཚོར་བ་སོགས་ཡིན་ནའང་གཙོ་ཆེ་ཤོས་ཤེས་པ་དང་དེའི་ནང་ནས་ཡིད་བློ་ཡིན། དེ་ཡང་ཕར་ཕར་བཙལ་ན་མཛུབ་མོ་འཛུགས་ས་ཞིག་གཏན་ནས་མི་རྙེད་པར་མ་ཟད། གང་ཟག་གང་དུ་བཏགས་པའི་གཞི་རྩ་མི་རྙེད་ཅིང་དེ་ལ་བརྟེན་ནས་བཏགས་པའི་བདག་ཟེར་བ་ཞིག་རྩ་བ་ནས་རྙེད་རྒྱུ་མེད་པ་ཧ་ཅང་གལ་ཆེན་པོ་ཡིན། ཤེས་རབ་ཀྱི་ཕར་ཕྱིན་སོགས་ཟབ་ཅིང་རྒྱ་ཆེ་བའི་མདོ་སྡེ་མཐའ་དག་ཁ་ཏོན་དུ། །འདོན་ཅིང་དེས་སྡིག་པ་ཐམས་ཅད་བཅོམ་པ་དང་། །ཀུན་རྫོབ་དང་དོན་དམ་པའི་བདེན་པ་གཉིས་ལ་བརྟེན་པ་ཡི། །རྟེན་ཅིང་འབྲེལ་བར་འབྱུང་བ་རྫོགས་པའི་སངས་རྒྱས་ཉི་མ་ལྟ་བུས་གསུངས་པ་དེ་ཉིད་བཤད་ཅིང་ཡང་ནས་ཡང་དུ་ཟློས་པར་བྱའོ། །སྒྲུབ་པའི་མེ་ཏོག་ཡོན་ཏན་མཐའ་ཡས་པའི་བསྔགས་པ་དང་ལྡན་པ། །ཕྱོགས་རྣམས་བཅུ་པོ་ཀུན་ཏུ་སྙན་གྲགས་ཀྱི་དྲིས་ཁྱབ་པས། །རྫོགས་པའི་སངས་རྒྱས་ཉི་མ་ལ། །ཉིན་གཅིག་བཞིན་དུ་རྒྱུན་མི་ཆད་པར་བསྙེན་བཀུར་བྱེད་ཅིང་། །ཡུལ་སྣ་ཚོགས་ལ་འདོད་པ་ཕྱིར་ཟློག་པའི་སོ་སོར་རྟོག་པའི་མེ་ཐབ་ཏུ། །ཚུལ་མིན་ཡིད་བྱེད་ཀྱི་མི་དགེ་བའི་ཀུན་ཏུ་རྟོག་པ་ཐམས་ཅད་སྲེག་སྟེ། །བླ་མེད་གོ་འཕང་ཐོབ་བྱའི་ཕྱིར། །དེ་ལྟར་ཐུབ་པའི་བརྟུལ་ཞུགས་སྤྱོད་པར་བྱའོ། །དབུ་མའི་སྙིང་པོ་ལས་ཐུབ་པའི་བརྟུལ་ཞུགས་ལ་ཡང་དག་པར་བརྟེན་པའི་ལེའུའི་མཆན་གྱི་འགྲེལ་པ་སྟེ་གཉིས་པའོ།། །།

དེ་ཁོ་ན་ཉིད་ཀྱི་ཤེས་པ་ཚོལ་བའི་ལེའུ།

༈ གསུམ་པ། དེ་ཁོ་ན་ཉིད་ཤེས་པ་ཚོལ་བའི་དབང་དུ་བྱས་ནས་བཤད་པ་ནི། གང་ཟག་གང་ལ་ཤེས་པའི་ངོ་བོ་ཉིད་ནི་མིག་ཡིན་པས་དེ་ཡོད་པ། །སྤྱིར་བཏང་རྣ་བ་དང་སྣ་ལ་སོགས་པའི་དབང་པོ་གཞན་ཡོད་ཀྱང་མིག་གཙོ་ཆེ་བར་བཤད་པ་ལྟ་བུ་ཡིན། དེ་ལ་ནི་མིག་ཡོད་པ་ཡིན་ཏེ། རིང་བ་དང་། ཐུང་བ་དང་། ཕྲ་བ་དང་། རགས་པ་སོགས་ཐམས་ཅད་མཐོང་བའི་ཕྱིར་རོ། །གཞན་ཤའི་མིག་གིས་ནི་དེ་ལྟར་མ་ཡིན་ནོ། །ཞེས་པ་ནས། རྒ་ཤི་མེད་པའི་གནས་འཐོབ་པར་བྱེད་པའི་རྒྱུ་ཤེས་རབ་ནི་བདུད་རྩི་དང་ངོམས་པར་བྱེད་པ་དང་། །མི་ཤེས་པའི་མུན་པ་འཇོམས་པའི་སྒྲོན་མེའི་སྣང་བ་ཐོགས་པ་མེད་པ་དང་། །ཐར་པའི་ཁང་བཟང་ལ་འཛེགས་པའི་ཐེམ་སྐས་དང་། །ཉོན་མོངས་པའི་བུད་ཤིང་དང་ཚང་ཚིང་མ་ལུས་པར་སྲེག་པའི་མེའོ། །ཤེས་རབ་ཀྱི་བློ་གྲོས་དེ་ཡང་ཀུན་རྫོབ་དང་དོན་དམ་པའི་བདེན་པ་གཉིས་ལ། །དེ་ཡང་། གནས་ལྔ་རིག་པ་ཀུན་རྫོབ་རྟོགས་པའི་ཤེས་རབ་དང་། གནས་ལུགས་རིག་པ་དོན་དམ་རྟོགས་པའི་ཤེས་རབ་ཅེས་གསུངས་པའི་དོན་བཞིན་ནོ། །ལྟོས་ནས་རྣམ་པ་གཉིས་སུ་འདོད་ལ། །ཞེས་པ་ནས། དེ་གཉིས་ཀྱི་གོ་རིམ་བསྟན་པ་ནི། བྱང་ཆུབ་མཆོག་ཏུ་སེམས་བསྐྱེད་དེ་བསྐལ་པ་གྲངས་མེད་དུ་མར་དགེ་བའི་ཚོགས་བསགས་པའི་ཡང་དག་ཀུན་རྫོབ་རྣམས་ཀྱི་ཐེམ་སྐས། །མེད་པར་ཡང་དག་པ་ཐར་པའི་ཁང་པ་ཡི། །སྟེང་དུ་འགྲོ་བར་བྱ་བ་ནི། །མཁས་པ་རྣམས་ལ་རུང་བ་མ་ཡིན་ནོ། །དེ་ཉིད་བཤད་པ་ནི། ཁམས་གསུམ་ལས་མངོན་པར་འཕགས་པའི་ཐར་པ་ཆེན་པོའི་ཁང་བཟང་གི་ཐོག་ཏུ་འཛེག་པ་ལ། །ཞེས་ཚོགས་གཉིས་ཟུང་འབྲེལ་གྱི་སྒོ་ནས་ས་ལམ་རིམ་གྱིས་བགྲོད་དེ་རྣམ་མཁྱེན་གྱི་གོ་འཕང་བསྒྲུབ་དགོས་པའི་དོན་ཡིན། ཡང་དག་པའི་ཀུན་རྫོབ་ཀྱི་ཐེམ་པའི་སྐས། །གཟུགས་རྣམ་གཉིས་དང་རྣམ་ཉི་ཤུ། །སོགས་ཆོས་ཐམས་ཅད་ཀྱི་རང་དང་སྤྱིའི་མཚན་ཉིད་ཀྱི་སྒོ་ནས་རིམ་པས་འཇུག་པར་མེད་པར་འཇུག་ཏུ་རུང་བ་མ་ཡིན་པ། །གང་གི་ཕྱིར་བ་དེའི་ཕྱིར་རོ། །ཞེས་པ་ནས། དེ་ལྟ་བས་ན་ཡིད་ཀྱི་གླང་པོ་ཆེ་ལོག་པའི་ལམ་དུ་འགྲོ་བ། །དེ་ཉིད་ཀྱང་ཆོས་ལ་དམིགས་པའི་ཀ་བ་བརྟན་པོ་ལྟ་བུ་ལ། །དྲན་པའི་ཐག་པས་ངེས་པར་བཅིངས་ནས། །ཤེས་རབ་ཀྱི་ལྕགས་ཀྱུས་རིམ་པ་བཞིན་དབང་དུ་བྱའོ། །སེམས་ཡུལ་གྱི་ཐོག་ཏུ་འཕྲོ་སྟེ་རྒོད་པར་གྱུར་ན་འདུས་བྱས་ཐམས་ཅད་མི་རྟག་པར་སྒོམ་པ་ལ་སོགས་པ། །ཡིད་ལ་བྱེད་པས་ཞི་བར་བྱ་ཞིང་། །
ཞེས་སེམས་འཕང་མཐོ་དྲགས་པའི་རྐྱེན་གྱིས་འཕྲོ་རྒོད་འབྱུང་བས་སེམས་འཕང་དམའ་རུ་གཏོང་དགོས། སེམས་འཕང་དམའ་རུ་གཏོང་བ་ལ་མི་རྟག་པ་སྒོམ་པ་དང་། འཁོར་བའི་སྡུག་བསྔལ་སོགས་བསམ་དགོས་ཤིང་། དེ་ལྟར་བསམས་པས་སེམས་ཅུང་ཟད་ཁོང་དུ་ཆུད་པ་ལྟ་བུར་འགྱུར་ལ། དེས་ཕན་པ་ཡིན། དེ་ནས་བྱིང་བ་བྱུང་བའི་ཚེ་སེམས་འཕང་དམའ་དྲགས་ཏེ་སེམས་ཞུམ་པར་འགྱུར་བ་དང་། དེ་ལ་བརྟེན་ནས་སྤྲོ་སིང་ངེ་བ་དང་དྭངས་གྲུང་གྲུང་བ་དེ་མེད་པར་འགྱུར་ཞིང་།དེ་སེལ་བའི་དོན་དུ་སེམས་ལ་སྤྲོ་སྣང་སྐྱེད་ཐུབ་པ་བྱུང་ན། དེས་སེམས་འཕང་མཐོ་རུ་འགྲོ་བ་ཡིན། སེམས་ནང་དུ་བྱིངས་ཏེ་ཞུམ་པ་སོགས་གྱུར་ན་སངས་རྒྱས་ཀྱི་མཛད་པ་སོགས་དམིགས་པ་རྒྱ་ཆེན་པོ་དག །བསྒོམས་པས་སྤངས་པ་ཉིད་དུ་བྱ། །འདས་མ་འོངས་སོགས་ཡུལ་སྣ་ཚོགས་ལ་གཡེངས་པས་གཡེང་བའི་མཚན་མ་ལ། །ཉེས་དམིགས་སུ་བལྟ་བས་བསྡུ་བར་བྱ། །སེམས་ཞུམ་ཞིང་ལེ་ལོ་སྐྱེ་བར་གྱུར་པ་ཡང་ནི་བརྩོན་འགྲུས་ཀྱི། །ཕན་ཡོན་སྣ་ཚོགས་བསམ་ཞིང་མཐོང་བས་གཟེངས་བསྟོད་པར་བྱ། །འདོད་ཡོན་སྣ་ཚོགས་ལ་ཆགས་པ་དང་། དགྲ་བོ་སོགས་ལ་ཁོང་ནས་འཁྲུགས་ཏེ་ཞེ་སྡང་བ་དང་རྨོངས་ཤིང་འཐིབས་ཏེ་གཏི་མུག་གི །འདམ་རྫབ་ཀྱི་དྲིས་སྦགས་ཤིང་སེམས་རྒྱུད་མ་བསྡམས་པར་གྱུར་ན་རིམ་པ་བཞིན། །མི་སྡུག་པ་སྒོམ་པ་དང་བྱམས་པ་སྒོམ་པ་དང་རྟེན་ཅིང་འབྲེལ་འབྱུང་སྒོམ་པ་བའི། །ཞེས་ཞེ་སྡང་གི་གཉེན་པོ་ལ་བྱམས་པ་དང་། འདོད་ཆགས་ཀྱི་གཉེན་པོར་མི་སྡུག་པ་བསྒོམ་པ། སེམས་གཏི་མུག་པ་སྟེ་གཏི་མུག་ལ་རིམ་པ་མང་པོ་ཡོད་པ་ལས་བློ་ཅུང་ཟད་རྨོངས་པར་གྱུར་པ་ལ་ཕུང་པོ་དང་ཁམས་དང་སྐྱེ་མཆེད་སོགས་ཀྱི་རྣམ་དབྱེ་མང་པོར་བསམ་བློ་བཏང་ན་དེའི་ཚོད་ཀྱིས་བློ་གསལ་པོ་དང་། གྲུང་ཏོག་ཏོག་ཏུ་འགྱུར་བ་དང་། དེ་ནས་མཐར་གཏུགས་ན་རྒྱུ་འབྲས་ཀྱི་རྟེན་འབྱུང་དང་རིམ་བཞིན་བརྟེན་ནས་བཏགས་པའི་རྟེན་འབྱུང་བསྒོམ་པའི་རིམ་པ་ལ་འཇུག་དགོས། འདིའི་གཏི་མུག་དེ་བདེན་འཛིན་ངོ་བོར་གྱུར་པའི་གཏི་མུག་མིན། ཆུ་དག་གིས་ནི་བཀྲུ་བར་བྱའོ། །སེམས་རྣམ་རྟོག་གིས་དབེན་ཞིང་དམིགས་པ་ལས་གཞན་དུ་མི་གཡོ་བར་ཞི་བར་གནས་པ་དང་། །གང་དང་གང་སྒོམ་པའི་དམིགས་པ་དག་ལ་གཞོལ་ཞིང་གནས་པ་དང་། །དམིགས་པ་སྣ་ཚོགས་ལ་བཀོལ་བའི་ལས་སུ་རུང་ཞིང་མཉེན་པར་གནས་པར་ཤེས་ནས། །དེ་ལ་བཟོ་བཅོས་མང་པོ་མི་བྱ་བ་ལེགས་པར་བཏང་སྙོམས་སུ་གཞག་པར་བྱའོ། །སེམས་ཀྱི་བློ་གྲོས་མཉམ་པར་གཞག་སྟེ་ཏིང་ངེ་འཛིན་སྐྱེས་པའི་འོག་ཏུ་ནི། །ཐ་སྙད་ཀུན་རྫོབ་ཀྱི་སྒོ་ནས་གཟུང་བྱ་ཡི། །ཆོས་ས་དང་ཆུ་དང་མེ་དང་རླུང་ལ་སོགས་པ་རྣམས་ཀྱི་དངོས་པོ་སྲ་བ་དང་གཤེར་བ་དང་ཚ་བ་དང་གཡོ་བ་ལ་སོགས་པ་འདི་དག་ལ། །ཤེས་རབ་ཀྱིས་ནི་འདི་ལྟར་བརྟག་པར་བྱ་སྟེ། །བློ་ཡིས་རྣམ་པར་དཔྱད་པ་ན། །ཞེས་ཆ་དང་ཆ་ཅན་ཕྱེས་ན་ཆ་ཅན་རྣམས་ཆ་ཤས་ལ་བརྟེན་ནས་བཏགས་པ་སྟེ། དཔེར་ན། རྣམ་འགྲེལ་ལས་ཆ་ཅན་གྱི་ཆོས་དང་སྤྱི་སོགས་བཏགས་ཡོད་དུ་གསུངས་ཤིང་། བཏགས་དོན་བཙལ་ན་དོན་དམ་བདེན་པའམ་དངོས་པོ་རང་མཚན་པ་ཞིག་རྙེད་རྒྱུ་མེད་པར་གསུངས་པ་བཞིན་ཡིན་ནོ། །འདི་དག་ལ་དོན་དམ་པའི་བདེན་པའི་རྣམ་པ་ཡོད་དམ་ཅི། །
ཞེས་པ་ནས། ཉོན་མོངས་པ་དང་ཤེས་བྱའི་སྒྲིབ་པའི་དྲི་མ། །གཉིས་ཀ་སྤང་བའི་ཕྱིར་སྙིང་རྗེ་དང་ལྡན་པའི་ཐེག་པ་ཆེན་པོ་རྣམས་ལ། །ཆོས་ཐམས་ཅད་འབྱུང་བ་མེད་པ་དང་། དངོས་པོ་མེད་པ་དང་། འགག་པ་མེད་པ་སོགས་བསྟན་པ་ལ་རགས་པའི་ཕྱིར་དང་པོ་ཁོ་ནར་ནི། །གཟུགས་ཀྱི་ཕུང་པོ་ལ་བརྟག་པར་བྱ། །ཞེས་དུས་རྒྱུན་གཟུགས་ཟེར་བ་དེ་མཐོང་ཡུལ་དུ་ཡོད་པ་ཞིག་ཡིན་པ་དེའི་སྟེང་ནས་ངོ་སྤྲོད་པ་ཡིན་འདྲ། ཤེས་རབ་སྙིང་པོ་ལས་ཀྱང་གཟུགས་སྟོང་པའོ། །སྟོང་པ་ཉིད་གཟུགས་སོ། །ཞེས་ཐོག་མར་གཟུགས་ལ་སྦྱར་ནས་གསུངས་པ་ལྟ་བུ་ཡིན། དེ་ལའང་དང་པོར་གཟུགས་ཕུང་གི་རྒྱུ་འབྱུང་བ་རྣམས། །ཇི་སྐད་བསྟན་པའི་གཏན་ཚིགས་རགས་པ་ཉིད་ཀྱིས། །འདིར་ནི་གཟུགས་ཕུང་གི་རྒྱུ་ས་དང་ཆུ་ལ་སོགས་པ་དག་ནི། །དོན་དམ་པར་གནས་ལུགས་ཀྱི་དབང་དུ་བྱས་ན་འབྱུང་བ་ཡི། །ངོ་བོ་ཉིད་སྲ་བ་དང་གཤེར་བ་ལ་སོགས་མིན་པར་རྒྱུ་རྐྱེན་འདུས་བྱས་པ་ཉིད་ཡིན་པའི་ཕྱིར་དང་། །ཞེས་འབྱུང་བ་ནི་རྐྱེན་ཚོགས་པའི་སྟེང་ནས་བཤད་པ་སྟེ་ས་ཆུ་མེ་རླུང་རྣམས་ལྡོག་ཆའི་སྒོ་ནས་ཕྱེ་བ་ལས་འབྱུང་བ་ཕྲ་མོའི་སྟེང་ནས་དབྱེ་བ་ཕྱེས་ཏེ་བཤད་མི་ཐུབ། རང་གི་ངོ་བོ་མ་གྲུབ་པར་རྒྱུ་དང་རྐྱེན་དང་ལྡན་པ་སོགས་ཡིན་པའི་ཕྱིར་ཤེས་པ་རང་གི་ངོ་བོ་མ་གྲུབ་པར་རྒྱུ་རྐྱེན་ལས་བྱུང་བ་བཞིན་ནོ། །སོ་སོར་བཤད་ན་ས་ནི་སྲ་བའི་ངོ་བོ་མིན་ཏེ། །འབྱུང་བ་ཉིད་ཡིན་པའི་ཕྱིར་དཔེར་ན་རླུང་བཞིན་ནོ། །ཞེས་པ་ནས། ས་ལ་སོགས་པ་ཡུལ་དུ་བྱེད་པའི་ཡུལ་ཅན་གྱི་བློ། །དེ་ཡང་རྫས་སུ་ཡོད་པ་མ་ཡིན་པར་འདོད་དེ། །རྒྱུ་དང་བཅས་པ་ཡིན་པའི་ཕྱིར་མཐར་འཇིག་པའི་ཕྱིར། །
དེ་ཡང་སྐྱེ་བ་དང་འཇིག་པ་དུས་མཉམ་པ་ཡིན་ཀྱང་། རང་རེའི་བློ་ངོར་སྐྱེ་ཟེར་བ་འགྲུབ་པ་དང་། འཇིག་པ་ནི་མེད་པར་གྱུར་པ་ལྟ་བུར་སྣང་བཞིན་ཡོད་པས་སྐྱེ་འཇིག་དུས་མཉམ་པ་མི་འཐད་སྙམ་དུ་དྲན་འོང་། འོན་ཀྱང་འཇིག་པ་ཕྱིས་འབྱུང་གི་རྒྱུ་ལ་མི་ལྟོས་པར་སྐྱེད་བྱེད་ཀྱི་རྒྱུ་ཉིད་ཀྱིས་འཇིག་པའི་བདག་ཉིད་དུ་སྐྱེད་པ་ཡིན་པས། སྐྱེ་བ་དང་འཇིག་པ་དུས་མཉམ་པ་ཞེས་པའི་དོན་ལ་བསམ་བློ་བཏང་ན་གོ་རྒྱུ་ཡོད། ཤ་པ་དང་ཤུག་པ་ལ་སོགས་པ་དུ་མར་ཚོགས་པ་ལ་ནགས་ཚལ་ལ་སོགས་པ་གཅིག་ཏུ་འཛིན་པའི་བློ་བཞིན་ནོ། །
ས་ལ་སོགས་པ་སྟོན་པའི་སྒྲ། །བརྗོད་པ་དེ་ཡང་རྫས་སུ་ཡོད་པར་མི་འདོད་དེ། །མཉན་པ་ཡིན་པའི་ཕྱིར་དམག་དང་ནགས་ཚལ་ལ་སོགས་པ། །སྟོན་པའི་སྒྲ་དག་རྫས་སུ་ཡོད་པར་མི་འདོད་པ་བཞིན་ནོ། །ཤིང་པལ་ཤ་དང་པན་དྷ་ལ་སོགས་པ། །རེ་རེས་ནགས་ཚལ་རྩོམ་པ་ཡིན་པར་མི་འདོད་དེ། །དེ་དག་སོ་སོ་ལའང་རྒྱུ་དང་ལྡན་པ་ལ་སོགས་པ་ཡིན་པའི་གཏན་ཚིགས་ཀྱིས་ཏེ། །དཔེར་ན་རྩ་བ་དང་སྡོང་བུ་དང་ལོ་མ་དང་འདབ་མ་ལ་སོགས་པ་བཞིན་ནོ། །དེས་ན་ཡན་ལག་ཅན་གྱི་ནགས་ཚལ་ནི། །
པ་ལ་ཤ་ལ་སོགས་པས་བརྩམས་པ་མིན་ཏེ། །དེ་དག་རེ་རེར་ནགས་ཚལ་གྱི་མཚན་ཉིད་མ་རྫོགས་པའི་ཕྱིར་ཏེ། །ཞེས་དཔེར་ན། ཤིང་སྡོང་རེ་རེ་ལ་ནགས་ཚལ་མི་ཟེར་བར་དེ་དག་མང་དུ་འདུས་པ་ལ་འཇིག་རྟེན་གྲགས་པའི་སྒོ་ནས་ནགས་ཚལ་ཞེས་བཤད་པ་མ་གཏོགས། བཏགས་དོན་བཙལ་ན་རྙེད་རྒྱུ་མེད་པ་དང་། དེ་བཞིན་དུ་དཔེར་ན་ཡལ་ག་དང་ལོ་མ་ལ་སོགས་པ་རེ་རེ་ནགས་ཚལ་མ་ཡིན་པ་གང་ཡིན་པ་བཞིན་ནོ། །དེ་དག་ནི་ཕྱི་རོལ་བྱེ་བྲག་པའི་ཕྱོགས་ལ་དཔེའི་སྐྱོན་མེད་པར་བསྟན་པའོ། །ཞེས་པ་ནས། བ་གླང་གི་མཚན་ཉིད་ཀྱང་བ་གླང་ཉིད་ཀྱིས། །ནོག་དང་ལྐོག་ཤལ་ལ་སོགས་པར་མཚོན་པར་མི་འདོད་དེ། །ཁྱད་པར་ཅན་གྱི་བློས་བརྟག་པར་བྱ་བ་ཡིན་པའི་ཕྱིར། །དཔེར་ན་བ་གླང་ཉིད་ཀྱིས་བོང་བུའི་མཚན་ཉིད་མཚོན་པར་མི་འདོད་པ་བཞིན་ནོ། །རང་སྡེ་དག་གིས་མཚན་གཞི་དང་མཚན་ཉིད་གཅིག་ན་ཇི་ལྟར་ན་དེ་མཚན་ཉིད་ཡིན། །ཞེས་པ་རྩ་བ་ཤེས་རབ་ཏུ་མཚན་མཚོན་བརྟག་པ་བཤད་པའི་སྐབས་དང་འདྲའོ། །དེས་ནི་བྱ་བྱེད་འགལ་བའི་ཕྱིར་དེ་ཉིད་མི་མཚོན་པའི་ཕྱིར་རོ། །
བྱེ་བྲག་པ་ལྟར་མཚན་མཚོན་རྫས་གཞན་ཡིན་ན་ཇི་ལྟར་ན་དེ་མཚན་ཉིད་ཡིན་ཏེ། །ཆོས་གཞན་གྱིས་ཆོས་གཞན་ཉིད་མི་མཚོན་པའི་ཕྱིར་རོ། །
དངོས་པོ་རྣམས་ལ་མཚན་ཉིད་ནི་ཡོད་པ་སྟེ་ལྷ་སྦྱིན་ལམ་དུ་འགྲོའོ་ཞེས་པ་སོགས་ཐ་སྙད་ཡོད་པའི་ཕྱིར་ཞེ་ན། དེ་ཡང་ཡོད་པ་མ་ཡིན་ཏེ་མ་སོང་བ་ལ་དོན་དམ་དུ། །
འགྲོ་བ་ཡོད་པར་མི་འདོད་དེ། །དེ་ནི་ལམ་ཡིན་པའི་ཕྱིར་དང་འགྲོ་བ་མེད་པའི་ཕྱིར་རོ། །ཞེས་པ་འདིའང་རྩ་ཤེ་ལས་འགྲོ་འོང་བརྟག་པར་བཤད་པ་ལྟར་ཡིན། དཔེར་ན་མ་འོངས་པའི་ལམ་བཞིན་ནོ། །
ཞེས་པ་ནས། གལ་ཏེ་ཚོགས་པ་ཅན་རྫས་སུ་ཡོད་དེ། །ཚོགས་བྱེད་དེ་ཚོགས་ཅན་མ་བཟུང་བར་ཚོགས་པ་ཡང་གཟུང་དུ་མེད་པའི་ཕྱིར་རོ། །
ཚོགས་པ་དེ་ཡི་ཚོགས་ཅན་ནི་བདག་ཡིན་པ་བཞིན་ཞེ་ན་དེ་ཡང་མི་རིགས་ཏེ། །དེ་དག་ཚོགས་པ་མེད་པ་དེ་བཞིན་དུ་ཚོགས་པ་ཅན་ཡང་རྫས་སུ་མེད་པའི་ཕྱིར་རོ། །ཞེས་ཚོགས་པ་ཅན་དུ་འཇོག་པའི་ཚོགས་པ་ཞིག་ཀྱང་འཇོག་རྒྱུ་མེད་པས་དེ་ལྟར་དཔྱད་ན་ཁྱད་མཚར་ཞིག་ཡིན། དེ་དག་གི་བྱ་བ་ལྷག་མ་དགག་པ་ཡང་། །འགྲོ་བ་པོ་དང་སྨྲ་བ་པོ་ལ་སོགས་པ་དག་བཀག་པའི་ཕྱོགས་དེས་རབ་ཏུ་བསྟན་ཟིན་པ་ཡིན་ནོ། །གལ་ཏེ་ནང་གི་དངོས་པོ་ཉིད་དག་ནི་ཡོད་པ་ཁོ་ནར་འདོད་དེ། །དེ་ལྟར་འདོད་པའི་གཞན་ལུགས་འགོད་པ་ནི། དེ་དག་ལ་འཁོར་བ་ལ་བཅིངས་པ་དང་དེ་ལས་ཐར་པ་དག་ཡོད་པའི་ཕྱིར་ཞེ་ན། །གང་ཚེ་ཇི་ལྟར་གོང་དུ་རིགས་པས་རྣམ་པར་བརྟགས་པའི་ཚེ་ན། །འཁོར་བ་དང་ཐར་པ་དེ་དག་གི་རང་བཞིན་ཡང་རྣམ་པར་དཔྱད་ཟིན་པ་ཡིན་ན། །འཁོར་བ་རང་བཞིན་མེད་པ་ངེས་གཟུང་བ་མེད་པ་དེ་ཡི་ཚེ། །ཇི་ལྟར་ན་དེས་བཅིངས་ཤིང་གང་ནས་ཐར་བར་འགྱུར་ཏེ། །འཁོར་འདས་གཉིས་ཀ་ལ་ངོ་བོ་ཉིད་ཡོད་པ་མ་ཡིན་པ། །སྒྱུ་མ་ལྟ་བུ་དང་རྨི་ལམ་ལྟ་བུ་ཡིན་པ་དང་། །ཞེས་གསུངས་པ་ལྟར། རང་རྒྱུད་པའི་གཞུང་དང་ཐ་སྙད་དུའང་རང་མཚན་མི་བཞེད་པའི་གཞུང་གཉིས་ཀྱི་དབྱེ་བ་ནི་ཞིབ་ཚགས་པོའི་སྒོ་ནས་དཔྱད་ན་མ་གཏོགས་ཤེས་ཁག་པོ་ཡིན། རང་རང་གི་རྒྱུ་དང་རྐྱེན་ཚོགས་པའི་དབང་ལས། །བདག་ཉིད་ཀྱིས་ཁྱད་པར་འཐོབ་པར་འདོད་པ་ལ་དེ་ཉིད་འཐད་དོ། །ཞེས་པ་ནས། དེའི་ཕྱིར་འདོད་ཆགས་ཇི་ལྟ་བ་བཞིན་དུ། །སེམས་ལའང་ཆགས་པ་བརྟེན་པ་འཐད་པར་མི་འགྱུར་རོ། །དེ་ཡང་འདོད་ཆགས་ནི་ཆགས་པ་ལས་གཞན་དུ་གནས་པར་མི་རིགས་ཏེ། །རྩ་བ་ཤེས་རབ་ལས། འདོད་ཆགས་དང་ཆགས་པ་ཞེས་གསུངས་པའི་འདོད་ཆགས་ནི། ཉོན་མོངས་འདོད་ཆགས་དང་། ཆགས་པ་ཞེས་པ་གཙོ་བོ་ཆགས་པ་པོ་ལ་གོ་དགོས་པ་འདྲ། ཆགས་པ་མ་བཟུང་བར་འདོད་ཆགས་གཟུང་དུ་མེད་པའི་ཕྱིར། །
ཆགས་པ་ཉིད་རྫས་ཐ་དད་བཞིན་དུ་སེམས་ལས་ཐ་དད་དུ་གནས་ནའང་། །
དེས་ནི་སེམས་ཉིད་ནི་མི་ཆགས་ཏེ་རྫས་གཞན་ཉིད་བཞིན་ནོ། །ཞེས་པ་ནས། དེས་ན་དངོས་པོ་རྣམས་རང་གི་བདག་ཉིད་གྲུབ་པ་ཉིད་དུ། །སྐྱེ་བ་ཡོད་པར་འཐད་པ་མ་ཡིན་པས། །གཞན་གྱི་དངོས་པོར་གྲུབ་པའང་མི་སྐྱེ་སྟེ། །དཔེར་ན་བ་ལང་ལས་བོང་བུར་སྐྱེ་བ་མ་མཐོང་བ་བཞིན་ནོ། །རང་སྡེ་དག་འདོད་པའི་རྒྱུ་ལ་སོགས་པའི་རྐྱེན་བཞི་པོ་གཞན་དང་གཞན་ལས། །སྐབས་འདིར་རྩ་ཤེའི་རབ་བྱེད་དང་པོའི་འགྲོ་སྟངས་ལྟར་གསུངས་འདུག །སྐྱེ་བ་མཐོང་བ་ནི་ཀུན་རྫོབ་ཐ་སྙད་དུ་འཁྲུལ་བ་ཡིན་ནོ། །དེའི་ཕྱིར་དེ་ཙམ་ཁས་བླངས་པ་ལ་རིགས་པས་གནོད་པ་མེད་ཅིང་། །
དེ་དག་ནི་ཡང་དག་པར་དོན་ལ་གྲུབ་པ་ཉིད་དུ་མ་ཡིན་ནོ། །ཞེས་པ་ནས། དེ་ལྟར་ན་རྒྱུའི་རྐྱེན་མི་འཐད་དོ། །དམིགས་པའི་རྐྱེན་ཡང་མི་འཐད་དེ་སེམས་དང་སེམས་བྱུང་སྐྱེས་ཟིན་པ་ཡང་དམིགས་པ་དང་མི་ཕྲད་དེ། །སྐྱེས་ཟིན་པ་ལའང་ཡང་དུ་སྐྱེ་བ་དོན་མེད་པའི་ཕྱིར། །མ་སྐྱེས་པ་ཡང་མ་སྐྱེས་པའི་ཕྱིར། །
དཔེར་ན་མི་སྐྱེ་བའི་ཆོས་ཅན་བཞིན་ནོ། །སྐྱེ་བཞིན་པ་རྐྱེན་དང་ཕྲད་པར་འགྱུར་རོ་སྙམ་ན། །དེ་ཡང་དམིགས་པ་ཡུལ་མེད་པར་མེད་དོ། །
དབུ་མ་སྙིང་པོ་དང་དབུ་མ་རྒྱན་རྒྱ་ཡིག་གི་ནང་ཡོད་དམ། ཞེས་བཀའ་རྩད་གནང་བར་མེད་ཅེས་ཞུས། དབུ་མ་འཇུག་པ་དང་། འཇུག་པ་རང་འགྲེལ། རྩ་བ་ཤེས་རབ་རྒྱ་ཡིག་ཏུ་ཡོད་པ་ལྟར། མ་འོངས་པར་དབུ་མའི་སྙིང་པོ་འདི་ཉིད་དང་རང་འགྲེལ་རྟོག་གེ་འབར་བ་གཉིས་སྒྱུར་ཐུབ་ན་ཡ་མཚན་པ་ཡོད། འདི་ནི་རྒྱ་གར་མཁས་པས་མཛད་པའི་གྲུབ་མཐའི་གཞུང་ཐོག་མ་ལྟ་བུ་ཡིན་པས་ཧ་ཅང་ལེགས་པོ་ཡོད། ཝེན་ཚེག་གིས་མཛད་པའི་མདོ་སྡེ་དགོངས་འགྲེལ་གྱི་འགྲེལ་པ་རྒྱ་ཡིག་ནང་ཡོད་པ་དེ་རྒྱ་ཡིག་གི་བརྡ་རྙིང་པའི་ནང་ཡོད་དམ། ཡང་ན། ད་ལྟ་ཀློག་ཐུབ་པ་ཡོད་དམ། ཞེས་བཀའ་རྩད་གནང་། ཀོ་རི་ཡ་རྣམས་ཀྱིས་ཝེན་ཚེག་དེ་རྒྱ་མི་མིན་པར་ཀོ་རི་ཡའི་མི་རིགས་ཡིན་ཞེས་བརྗོད་ཀྱི་འདུག།།ངོ་ཐོག་རྒྱ་མི་དང་ཀོ་རི་ཡའི་མི་རིགས་གང་ཡིན། ཞེས་བཀའ་རྩད་གནང་བར་ཀོ་རི་ཡའི་མི་རིགས་ཡིན་ཞེས་ལན་ཕུལ། རྗེ་རིན་པོ་ཆེའི་གསུང་དུ་རྒྱ་ཡི་མཁན་པོ་ཝེན་ཚེག་ཅེས་རྒྱ་མི་ཡིན་པར་གསུངས་ཡོད། མ་གཞི་བོད་དུ་དེའི་སྐོར་རྒྱུས་མངའ་དེ་ཙམ་མེད། དེ་སྔོན་ཀོ་རི་ཡ་དང་བོད་ཀྱི་ཆོས་རྒྱལ་རྣམས་ཀྱི་དབར་འབྲེལ་བ་ལེགས་པོ་ཡོད་པས་ཀོ་རི་ཡར་རྒྱལ་ཁབ་གཞན་གྱིས་རྒོལ་བ་བྱུང་སྐབས་བོད་ནས་དམག་རོགས་བཏང་ཚུལ་གོ་རྒྱུ་འདུག །དེར་བརྟེན་རང་རེ་བོད་ཀྱི་བྱུང་རབས་དེ་ཉེ་འཁོར་གྱི་ཁྱིམ་མཚེས་དག་གི་ལོ་རྒྱུས་དང་ཞིབ་བསྡུར་བྱས་ཏེ་འབྲི་རྒྱུ་གལ་ཆེན་པོ་ཡིན། ལོ་ཤས་སྔོན་ཁིར་གིཛསྟཱན་གྱི་བློན་ཆེན་ཟུར་པ་ཞིག་དང་མཁས་དབང་གཉིས་ངོས་ཀྱི་རྩར་སླེབས་བྱུང་། དེ་གའི་ས་ཁུལ་ཞིག་ཏུ་མིའི་ཕུང་པོ་སྦས་པ་ཞིག་ཐོན་པ་དང་མཉམ་དུ། བོད་ཡིག་དབུ་ཅན་གྱི་ཡིག་གཟུགས་ཤིན་ཏུ་ལེགས་པོར་བྲིས་པའི་མ་ཎི་ཡིག་དྲུག་ཅིག་རྙེད་འདུག་པ་བསྟན་བྱུང་བ་དང་སྦྲགས་སྔར་ཐུ་བྷོད་ཀྱི་ཡུལ་དུ་རིག་གཞུང་ཕྱུག་པོ་ཡོད་ཅེས་བཤད་བྱུང་། དེ་ལ་དཔགས་ན་སྔོན་དུས་སུ་ཁིར་གིཛསྟཱན་(The Kyrgyz Republic)དུ་ནང་ཆོས་དར་ཡོད་པའི་རྟགས་མཚན་གསལ་པོ་ཡིན། ཡང་བཤད་སྲོལ་ཞིག་ལ་རྒྱའི་ཐང་ཟན་བླ་མ་རྒྱ་གར་ནཱ་ལེནྡྲར་ཕེབས་ཏེ་སློབ་དཔོན་ཀླུ་བྱང་དང་མཇལ་གནང་བ་དང་། སྐབས་དེར་སློབ་དཔོན་ཀླུ་བྱང་ཁོང་ཉིད་དགུང་ན་ཤིན་ཏུ་བགྲེས་ནས་ཡོད་ཚུལ་འདུག །གང་ལྟར་རྒྱ་ཡི་ཆོས་གྲོགས་རྣམས་དང་རང་རེ་བོད་ཀྱི་ཆོས་པ་རྣམས་མགོན་པོ་ཀླུ་སྒྲུབ་ནས་བརྒྱུད་པ་གཅིག་མཚུངས་ཡིན། འོན་ཏེ་རྒྱ་ཡི་ཆོས་གྲོགས་རྣམས་ཀྱིས་སློབ་དཔོན་ཕྱོགས་གླང་དང་ཆོས་ཀྱི་གྲགས་པའི་ཚད་མའི་གཞུང་རྣམས་བསྒྱུར་མི་འདུག །གཅིག་བྱས་ན་སྐབས་དེར་རྒྱ་ཡུལ་དུ་ནང་པའི་བསྟན་པ་འཛིན་མཁན་རྣམས་ཀྱིས་ཐལ་ཕྱིར་དང་ཁྱབ་མ་ཁྱབ་ཅེས་པ་དེ་རིགས་བསྒྱུར་བར་ཧ་ཅང་དགོས་པ་ཆེར་མི་འདུག་དགོངས་ཏེ་བཞག་གནང་བ་མིན་ནམ་སྙམ། བོད་དུ་མཁན་ཆེན་ཞི་བ་འཚོ་ཚད་མའི་གཞུང་ལ་མཁས་པ་ཆེན་པོ་ཡིན་པས་དེ་ལྟར་ངོ་སྤྲོད་གནང་སྟེ། སློབ་དཔོན་ཕྱོགས་གླང་དང་ཆོས་ཀྱི་གྲགས་པའི་གཞུང་རྣམས་བསྒྱུར་གནང་བར་མ་ཟད། དཔལ་ས་སྐྱ་པཎྜི་ཏ་ཉིད་ཀྱིས་ཚད་མ་རིགས་གཏེར་མཛད་པ་དང་། ཕྱྭ་པ་ཆོས་སེང་ཡབ་སྲས་ཀྱིས་ཚད་མ་རིག་པའི་སྐོར་ལ་ཐུགས་སྣང་ཧ་ཅང་ཆེན་པོ་གནང་བའི་བཀའ་དྲིན་ལས་རྟགས་གསལ་གཏོང་བའི་ཕྱག་སྲོལ་དེ་དར་རྒྱས་བྱུང་བ་ཡིན་པ་འདྲ། ཡན་ལག་དམིགས་རྐྱེན་མ་ཚང་བ་ལ་ནི། །སྐྱེ་བའི་བྱ་བ་འཇུག་པར་མི་འདོད་དོ། །ཞེས་པ་ནས། ལས་ཀྱི་དབང་གིས་མ་ཡིན་ན་འབྱུང་བ་བེམ་པོ་རྣམས་ལས་བློ་གྲོས་དང་ནི། །མཚན་ཉིད་ཀྱང་མི་མཐུན་པ་ཇི་ལྟར་འབྱུང་ཞེས་འདྲི་ན། །དང་པོ་འབྱུང་བ་སེམས་མེད་རྣམས་ལས་ནི། །
རྗེས་སུ་ཤེས་པ་ཡོད་པ་ཉིད་སྐྱེ་བ་སྟེ། །སྐྱེ་བ་ཅན་ཡིན་པའི་ཕྱིར་དཔེར་ན་ཆང་ལས་མྱོས་འགྱུར་གྱི་མཐུ་དང་། །མེ་ཤེལ་ལས་ནི་མེ་འབྱུང་བ་བཞིན་ནོ་ཞེ་ན། །ཤེས་པའི་རྒྱུན་སྔ་མ་མེད་པར་རྐྱེན་ཚོགས་པ་ལས་བྱུང་བ་ཡིན་ཞེ་ན། མྱོས་འགྱུར་གྱི་མཐུ་ལ་ཤེས་པ་ཡོད་པ་ཉིད་མ་ཡིན་པས། །ཁྱོད་ཀྱིས་དཔེ་ནི་མེད་པ་ཉིད་དོ། །རྒྱུ་རྣམས་ནི་རིགས་མཐུན་པ་ཉིད་ཡིན་པའི་ཕྱིར། །ཁྱོད་ཀྱི་གཏན་ཚིགས་ཀྱང་ནི་འགལ་བ་ཉིད་དོ། །ནང་གི་ས་ཆུ་ལ་སོགས་པའི་འབྱུང་བ་རྣམས་ལ་ཀྱང་ནི། །
ཤེས་པ་ཡོད་པ་མ་ཡིན་ཏེ། །དེ་ཡང་མྱོང་བའི་ཐོག་ནས་ཤེས་པ་ཡོད་པར་སྒྲུབ་པ་ལ། ཐོག་མར་བསྡུས་གྲྭ་སློབ་པའི་སྐབས་ནས་ཤེས་བྱ་ལ་འདུས་བྱས་དང་འདུས་མ་བྱས་གཉིས་དང་། འདུས་བྱས་ལ་གཟུགས། ཤེས་པ། ལྡན་མིན་འདུ་བྱེད་གསུམ་དུ་ཕྱེ་བ་དེ་རིགས་ནི་ཤིན་ཏུ་གནད་འགག་ཆེན་པོ་ཡིན། དབྱིབས་དང་། ཁ་དོག་དང་། ཆ་ཤས་དང་ཕྱོགས་ཀྱི་ཆས་དབྱེ་བའི་གཟུགས་ཀྱི་སྡེ་ཚན་དང་། རྒྱུན་གྱི་ཆ་ནས་མྱོང་ཙམ་རིག་ཙམ་ཞིག་མ་གཏོགས་མེད་པ་ཡུལ་ཉམས་སུ་མྱོང་ནས་ཤེས་པའི་ཤེས་པ་ཟེར་བ་ཞིག་ཡོད་པར་མྱོང་ཐོག་ནས་གསལ་བར་ར་འཕྲོད་ངེས་ཡིན། ས་ལ་སོགས་པའི་བེམ་པོ་དངོས་ཡིན་པའི་ཕྱིར་དང་། །འབྱུང་བ་ཡིན་པའི་ཕྱིར་དེ་ས་ཆུ་སོགས་གཞན་བཞིན་ནོ། །དེ་ཕྱིར་མ་ཡི་མངལ་ནས་དབུགས་འབྱུང་བའི་སྔོན་རོལ་ནས་སེམས་དང་། །སེམས་བྱུང་གཞན་སྔོན་དུ་སོང་བ་ཡིན་པར། །མཁས་པ་རྣམས་ཀྱིས་ཤེས་པར་བྱ་བ་སྟེ། །
འཛིན་པ་ཡིན་པའི་ཕྱིར་བཙས་ཟིན་པ་དེའི་འོག་ཏུ་ཡང་སེམས་རིག་པ་སྔ་མས་ཕྱི་མ་རིམ་གྱིས་བསྐྱེད་པ་བཞིན་ནོ། །འདིའི་སྐོར་ལ་ངོས་ཀྱིས་ཚན་རིག་པ་རྣམས་དང་མཉམ་དུ་གླེང་མོལ་བྱེད་མྱོང་། མ་ཡི་མངལ་སྐྱོན་མེད་པ་དང་། ཕ་མའི་ཁུ་ཁྲག་སྐྱོན་མེད་འདུས་པ་ཙམ་གྱིས་སྲོག་ཆགས་པའི་ངེས་པ་ཡོད་དམ་ཞེས་དྲིས་པ་ན་ངེས་པ་མེད་ཅེས་བཤད་བྱུང་། དེས་ཕ་མའི་ཁུ་ཁྲག་གཉིས་འདུས་པ་ཙམ་གྱིས་མི་རུང་བར་རྐྱེན་གསུམ་པ་ཞིག་ཡོད་དགོས་པར་བསྟན་པ་ཡིན། དེ་ཡང་སྟེས་དབང་གིས་ཡིན་ཞེས་བརྗོད་ན་རིགས་པ་དང་མི་ལྡན་པ་ཡིན། དེ་ལྟར་དཔྱད་པ་ན་ཁུ་ཁྲག་འདུས་པ་དེ་ལ་ཉིང་མཚམས་སྦྱོར་བྱེད་ཀྱི་ཤེས་པ་ཞིག་ཡོད་ངེས། སྔོན་ཆད་ཡིན་ན་ཚན་རིག་པས་ཤེས་པ་ཟེར་བ་ཀླད་པ་ཁོ་ན་ལས་མི་འདོད་ཀྱང་། བར་སྐབས་ནས་ཀླད་པ་ལ་འགྱུར་བ་གཏོང་མཁན་གྱི་སེམས་ཤིག་འདུག་ཅེས་ཤོད་ཀྱི་འདུག །ལྷག་པར་དུ་ཐུགས་དམ་ལ་བཞུགས་མཁན་དག་ལ་མཚོན་ན། སྤྱིར་བཏང་འཆི་བའི་གནས་སྐབས་སུ་སྙིང་གི་འཕར་ཚད་འགགས་པའི་ཚེ་ཁྲག་གི་རྒྱུ་མཚམས་ཆད་པ་ཡིན་ལ། དེ་དུས་ཀླད་པའི་བྱེད་ལས་འགགས་ཏེ་ཤི་ཟིན་ཡང་ད་དུང་ཕུང་པོ་སོས་པར་གནས་ནས་ཡོད་པས། འདིའི་ཚུལ་ལ་དེ་སྔ་ཕན་ཆད་ཀྱི་འགྲོ་སྟངས་ཀྱི་སྒོ་ནས་ཚན་རིག་པས་འགྲེལ་བཤད་མི་ཐུབ་ཀྱང་ཤེས་པ་ཞིག་ཡོད་པ་དངོས་སུ་རྟོགས་ཐུབ་པས། ངས་ངོ་ཤེས་པའི་ཚན་རིག་པ་མཁས་པ་ཁག་ཅིག་གིས། དེའི་སྐོར་ལ་ཉམས་ཞིབ་བྱེད་པའི་ལས་འགུལ་ཞིག་འགོ་བཙུགས་ཟིན་པ་དང་། ཨུ་རུ་སུའི་ཚན་རིག་པ་འགས་ཀྱང་དེ་ལ་དོ་སྣང་བྱེད་ཀྱིན་འདུག་པས་འདིའི་རིགས་ནི་གནད་འགག་ཅིག་ཡོད། ཐུགས་དམ་ལ་བཞུགས་པ་རྣམས་ཀྱི་ཀླད་པ་འགགས་ཟིན་ཀྱང་ཕུང་པོ་སོས་པར་གནས་པ་དེ་ཅི་འདྲ་བྱས་ནས་བྱུང་བ་ཡིན། དེ་བཞིན་དུ་གཞུང་འདིར་གསུངས་པ་ལྟར། སྐྱེ་བ་སྔ་མ་དྲན་མཁན་དངོས་སུ་མཐོང་རྒྱུ་འདུག་པས་འདིའི་གྲས་ནི་ཕུང་པོ་འདི་ལས་ལོགས་སུ་ཤེས་པའི་རྒྱུན་ཞིག་ཡོད་པ་ལས་བྱུང་བ་ཡིན། ཤེས་པ་ཕྲ་རགས་ཀྱི་རྒྱུན་ཤིན་ཏུ་མང་པོ་ཡོད་པ་ལས་ཤེས་པ་རགས་པ་རྣམས་ཕུང་པོ་ལ་བརྟེན་ནས་གནས་པ་ཡིན། སྣང་མཆེད་ཐོབ་གསུམ་འགགས་ཟིན་པའི་རྗེས་ཀྱི་ཤེས་པ་དེ་ཕུང་པོ་རགས་པ་ལ་མ་བརྟེན་པའི་ཚུལ་རྣམས་གསང་སྔགས་ཀྱི་གཞུང་དུ་ཞིབ་ཚགས་སུ་བཤད་ཡོད་པ་དེ་འདྲའི་སྒོ་ནས་མ་གཏོགས་འགྲེལ་བཤད་གཞན་བྱེད་མི་ཐུབ་པ་གསལ་པོ་ཡིན། སྤྱིར་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཟེར་བའི་འཇིག་རྟེན་གྱི་ཁམས་གྲངས་མེད་པ་ཡོད་པ་དེ་དག་འབྱུང་བ་འདུས་པ་ལས་བྱུང་བ་ཡིན་ཀྱང་། འཇིག་རྟེན་གྱི་ཁམས་རྣམ་པ་མི་འདྲ་བའམ་འགྲོ་སྟངས་མི་འདྲ་བ་མང་དུ་ཡོད་པ་དེ་རིགས་ནི་ཕྱིའི་རྒྱུ་རྐྱེན་ཁོ་ནའི་སྒོ་ནས་བཤད་དཀའ། དེ་ལྟར་བསམ་བློ་བཏང་ན་སྣོད་ཀྱི་འཇིག་རྟེན་འདི་ལོངས་སྤྱོད་མཁན་གྱི་སེམས་ཅན་རྣམས་ཀྱི་ལས་ཀྱི་དབང་གིས་འགྱུར་བ་སྣ་ཚོགས་ཤིག་འབྱུང་བཞིན་ཡོད་པར་བཤད་ན། དཔྱད་པ་ཆ་ཚང་བ་ཡོད་ལ་གལ་སྲིད་དེ་མེད་པར་གློ་བུར་གྱི་རྒྱུ་རྐྱེན་ཙམ་གྱི་སྒོ་ནས་བཤད་དགོས་ན་ཕལ་ཆེར་ཁག་པོ་ཡིན། གཞན་ཡང་། འཇིག་རྟེན་བཀོད་པ་པོ་འདོད་པ་ལྟར་ན། ཁོ་རང་ཚོའི་ངོར་ཕན་བཞིན་ཡོད་པས་འགྲིགས་ནའང་ཞིབ་ཏུ་དཔྱད་ན་འདི་ལ་རྙོག་འཛིང་ཆེ་བ་ཡོད། དེས་ན། ལས་ཀྱི་སྒོ་ནས་བཤད་ན་གང་དུ་སྐྱེ་འགྱུར་གྱི་སེམས་ཅན་རྣམས་ཀྱི་ལས་ཀྱི་བདག་འབྲས་ཀྱི་འགྲོ་སྟངས་དེ་ལྟར་འབྱུང་བཞིན་ཡོད་པ་གསལ་པོ་ཡིན། དཔེར་ན་བེའུ་ཡང་སྐྱེ་བ་སྔོན་མ་ཕན་ཆད་གོམས་པར་བྱས་པས། །མ་ལས་བྱུང་མ་ཐག་ཏུ་ཟས་ཚོལ་བར་བྱེད་པ་དང་། །ལངས་མ་ཐག་ཏུ་ཟས་ཀྱི་དོན་དུ་སྐྱོད་པའི་ཕྱིར། །དཔེར་ན་དབང་པོ་ཡོངས་སུ་སྨིན་པ་གཞོན་ནུ་དང་བར་མ་སོགས་བཞིན་ནོ། །ཞེས་གསུངས་པ་ལ་ངེས་པ་ཨེ་ཡོད་ན་སྙམ། དཔེར་ན། ཉི་མ་མེ་ཏོག་ལྟ་བུ་ལ་ཆ་བཞག་ན། ཞོགས་པ་ཉི་མ་ཤར་བ་ན་མེ་ཏོག་དེའི་ཁ་ཤར་ལ་བསྟན་ཏེ། ཉི་མའི་ཕྱོགས་དང་བསྟུན་ཏེ་འགྲོ་བས། འདི་ནི་མེ་ཏོག་དེའི་རྫས་ལ་ཉི་འོད་དགོས་པར་བརྟེན་རྫས་ཀྱི་ནུས་པའི་དབང་གིས་དེ་ལྟར་འགྲོ་བ་ལྟར། བཙས་མ་ཐག་པའི་བེའུས་མའི་ནུ་མ་འཚོལ་བ་ནི། ལུས་འཚོ་བ་ལ་མའི་འོ་མ་དགོས་པ་ལས་བྱུང་བ་མ་གཏོགས་དེས་སྐྱེ་བ་སྔ་མ་སྒྲུབ་ཐུབ་པ་ཁག་པོ་མིན་ནམ་སྙམ། ཁབ་ལེན་གྱིས་ནི་རྡོ་འགུལ་བསྐྱོད་གཏོང་པས། །གཏན་ཚིགས་མ་ངེས་པ་ཉིད་ཀྱང་མ་ཡིན་ནོ། །དེ་ནི་ཟས་ཟ་བར་དངོས་སུ་མཐོང་བའི་ཕྱིར། །གཏན་ཚིགས་མ་གྲུབ་པ་ཉིད་ཀྱང་མ་ཡིན་ནོ། །དབང་ཕྱུག་ནི་འཇིག་རྟེན་གྱི་བྱེད་པ་པོ་ཉིད་མིན་ཏེ། །ལ་ལའི་དགའ་བའི་རྒྱུ་ཡིན་པའི་ཕྱིར། །དཔེར་ན་དབང་ཕྱུག་དགའ་བར་བྱེད་པའི། །བྱེད་པོ་དབང་ཕྱུག་མ་ཡིན་པ་བཞིན་ནོ། །དབང་ཕྱུག་འགྲོ་བ་ཀུན་གྱི་རྒྱུར་མི་འདོད་དེ། །དབང་ཕྱུག་ཉིད་མ་སྐྱེས་པའི་ཕྱིར་དང་སྐྱེད་བྱེད་ཀྱི་རྒྱུ་གཞན་མེད་པའི་ཕྱིར། །ཞེས་པ་དང་། སྤྱོད་འཇུག་ཤེར་ལེའུའི་སྐབས་སུའང་འདི་དང་འདྲ་བར་གསུངས་ཡོད་པས། དེ་ལྟར་འགལ་འདུ་བསྒྲིག་རྒྱུ་གལ་ཆེན་པོ་ཡིན། དཔེར་ན་ནམ་མཁའི་མེ་ཏོག་ནི། །འགྲོ་བ་ཀུན་གྱི་རྒྱུར་ནི་མི་འདོད་པ་བཞིན་ནོ། །
ཞེས་པ་ནས། སངས་རྒྱས་པ་གང་ལ་དངོས་པོ་ཐམས་ཅད་ཀྱི་སྐྱེ་བ་ནི་སྒྱུ་མ་ཡི། །
སྐྱེ་བ་ཡོད་པ་དང་མཚུངས་པར་འདོད་པ་དེ་ལ་ནི་ཐམས་ཅད་རུང་བ་དང་། །
གཞན་གྱིས་སྨྲས་པའི་ཉེས་པའི་དྲི་མ་ཐམས་ཅད་ཀྱང་བསལ་བས། །དམ་པའི་ཆོས་སྒྲོན་མ་ལྟ་བུ་རབ་ཏུ་བསྟན་པར་མཛད་པའི་ཕྱིར། །དེ་ལྟར་བསྟན་པར་མཛད་པས་གཞན་ལ་ཕན་ཐོགས་པའི་ཚུལ་གྱིས་ནི། །ཐ་སྙད་ཀུན་རྫོབ་ཏུ་ནི་སངས་རྒྱས་མཐོང་ཞིང་། །དེ་ནི་དེ་ཁོ་ན་ཉིད་དུ་ནི་མཐོང་བ་མིན་ཏེ། །ཞེས་དོན་དམ་པའི་དབང་དུ་བྱས་ནས་མེད་པ་སྟེ། རྗེ་མི་ལའི་ཞལ་ནས། དོན་དམ་བདེན་པའི་དབང་དུ་ནི། །བགེགས་པས་སངས་རྒྱས་ཉིད་ཀྱང་མེད། །སྒོམ་པ་པོ་མེད་བསྒོམ་བྱ་མེད། །བགྲོད་བྱ་ས་དང་ལམ་རྟགས་མེད། །ཅེས་དང་། ཀུན་རྫོབ་བདེན་པའི་དབང་དུ་ནི། །འཁོར་བ་དང་ནི་མྱ་ངན་འདས། །ཐམས་ཅད་ཡོད་ཅེས་ཐུབ་པས་གསུངས། །ཞེས་ཁོང་གིས་གཞུང་ཆེན་པོ་རྣམས་གཟིགས་ཏེ་སློབ་གཉེར་གནང་མེད་ཀྱང་དོན་དག་རྡོག་རྡོག་ཏུ་གསུངས་ཡོད་པ་ལྟར་ཡིན། སྒྱུ་མ་མཐོང་བ་དང་འདྲ་བ་ལས་ཡང་དག་པ་ཉིད་དུ་མ་ཡིན་པའི་ཕྱིར། །མེད་པ་ལ་ཡོད་པར་རབ་ཏུ་བརྟག་པའང་མིན་གཟུང་འཛིན་གྱི་རྣམ་པར་ཤེས་པས་ཤེས་པ་མིན་ཞིང་། །ཞེས་པ་ནས། རབ་རིབ་བྲལ་བར་གྱུར་བའི་མིག །རྣམ་དག་དྲི་མ་མེད་པ་ལ། །སྐྲ་དང་སྦྲང་བུ་ཟླ་གཉིས་དང་། །རྨ་བྱའི་མདོངས་དག་མི་སྣང་ལྟར། །མཁས་པ་ཉོན་མོངས་ཤེས་བྱ་ཡི། །སྒྲིབ་པའི་མུན་པའི་རབ་རིབ་བྲལ་བར་གྱུར་ཅིང་། །ཡང་དག་མཁྱེན་སྤྱན་དྲི་མ་མེད་པ་ལའང་། །དེ་བཞིན་ཅི་ཡང་སྣང་བ་མེད། །ཅེས་གསུངས་པ་ལྟར། ཕྱི་གཟུང་བའི་ཆོས་རྣམས་བཏགས་དོན་བཙལ་ན་རྙེད་རྒྱུ་མེད་པ་དང་། ནང་འཛིན་པ་ལ་མཚོན་ནའང་རྒྱུན་གྱི་ཆ་ཕྱེས་ནས་བཙལ་ན་རྙེད་རྒྱུ་མེད་པས། ཕྱིའི་གཟུགས་སྒྲ་ལ་སོགས་པའི་ཆོས་རྣམས་དང་། དེ་དག་འཛིན་མཁན་གྱི་བློ་ཡང་མེད་པ་སྟེ། དེ་ལྟར་བསམས་ན། ཇི་སྐད་དུ། ༸རྒྱལ་མཆོག་བསྐལ་བཟང་རྒྱ་མཚོའི་ཉམས་མགུར་ལས། གཞི་འཁོར་འདས་ཆོས་རྣམས་མ་ལུས་པ། །ནང་རང་གི་སེམས་ཀྱིས་བཏགས་པ་ཙམ། །སེམས་དེ་ཡང་བརྟགས་ན་སྐྱེ་འགག་བྲལ། །གནས་ལུགས་ཀྱི་ངོ་བོ་ཨེ་མ་ཧོ། །ཞེས་གསུངས་པ་དེ་ལྟ་བུའི་ཚུལ་ལ་བློས་གོམས་འདྲིས་གང་འཚམ་བསྟེན་ཞིང་། དེའི་སྟེང་དུ་ཞི་གནས་ཤིག་ཡོད་ན་ལྷག་པར་དུ་ཏིང་ངེ་འཛིན་གྱིས་གྲོགས་བྱས་པའི་སེམས་རྩེ་གཅིག་པའི་ནུས་པའི་སྒོ་ནས་སོ་སོར་རྟོག་པའི་ཤེས་རབ་ཀྱིས་དཔྱད་ན། གོང་གི་དེའི་འཕྲོར། སྟོན་མཁའ་ལ་ཆུ་འཛིན་དེངས་པ་བཞིན། །དབྱིངས་རང་སེམས་དབྱེར་མེད་སྣང་ངོ་རུ། །མྱོང་སྣང་གི་སྤྲོས་པ་མ་ལུས་ནུབ། །ཅེས་གསུངས་པ་ལྟར་འབྱུང་བར་འགྱུར། དཔེར་ན་གཉིད་ལོག་པ་གཉིད་ཀྱི་དབང་གིས། །བུ་དང་བུད་མེད་དང་གཞལ་མེད་ཁང་དང་། །གནས་ལ་སོགས་པ་མཐོང་བར་གྱུར་པ་དེ་དག །སད་པར་གྱུར་ན་དེ་ལ་མི་མཐོང་བ་ལྟར། །དེ་བཞིན་དུ་ཐ་སྙད་དུ་ཀུན་རྫོབ་འཁྲུལ་བའི་ཤེས་པ་དག །དེ་ཁོ་ན་ཉིད་མཐོང་བའི་བློ་གྲོས་ཀྱི་མིག་ནི་བྱེ་བར་གྱུར་ཅིང་། །མི་ཤེས་པའི་གཉིད་དང་བྲལ་བར་གྱུར་ནས། །སད་པའི་ཚེ་ན་དེ་དག་གང་ཡང་མི་མཐོང་ངོ་། །ཞེས་གསུངས་པ་མཉམ་གཞག་རྣམ་པར་མི་རྟོག་པ་དེ་ཉིད་རིམ་བཞིན་མཉམ་རྗེས་འདྲེས་པ་ན། གཉིས་སྣང་གི་སྤྲོས་པ་མཐའ་དག་ཞི་ནས་འགྲོ་བ་དང་སྦྱར་ཆོག་པར་སྣང་། དཔེར་ན་མཚན་མོ་མུན་པའི་ཁྲོད་ན། །འབྱུང་པོ་དག་འཇིགས་ཤིང་ཡ་ང་བའི་རྣམ་པ་ལས་ཡང་དག་པའི་རང་བཞིན་མི་མཐོང་བ་ན། །ཉི་མ་ཤར་ཅིང་མིག་བྱེ་བའི་ཚེ་ན་ནི་ཅིར་ཡང་། །སྣང་བ་གྱུར་པ་མ་ཡིན་པ་ལྟར། །དེ་བཞིན་དུ་མཁས་པ་ཡང་དག་གི །ཤེས་པའི་ཉི་མས་མི་ཤེས་པའི། །བག་ཆགས་མ་ལུས་པར་བཅོམ་སྟེ་སྤངས་པའི་ཚེ། །སེམས་དང་སེམས་བྱུང་གིས་སྤྲོས་པ་སྣ་ཚོགས་ཅན་གྱི་ཡུལ་མི་མཐོང་བས། །དངོས་རྣམས་ངོ་བོ་ཉིད་ཡོད་པར་རམ་གྲུབ་པར། །མི་མཐོང་སྟེ་དངོས་པོ་ཉིད་མ་གྲུབ་པའི་ཕྱིར། །ཡང་ན་དངོས་པོ་ཉིད་སྐྱེ་བ་མེད་པའི་ཕྱིར། །སྒྱུ་མའི་གླང་ཆེན་ཇི་ལྟ་བ་བཞིན་ནོ། །དངོས་པོ་རྣམས་ངོ་བོ་ཉིད་ཡོད་པར། །མི་མཐོང་ཞིང་ཀུན་རྫོབ་ཏུ་སྐྱེ་བར་སྣང་བ་ཡོད་པའི་ཕྱིར། །ཞེས་ཕན་གནོད་དངོས་སུ་འདྲེན་མཁན་ཞིག་ཡོད་པས་ན་ཡོད་པར་ཁས་ལེན་དགོས་པས། དེ་ནི་མིང་རྐྱང་བཏགས་ཡོད་ཙམ་སྟེ་འཇིག་རྟེན་གྲགས་པའི་དབང་གིས་ཡོད་པ་དེ་ཡིན་ནོ། །ཡང་ན་རྒྱུ་དང་རྐྱེན་དང་ལྡན་པའི་ཕྱིར། །རྫས་སྔགས་ཀྱིས་སྤྲུལ་པའི་སྒྱུ་མའི་གླང་ཆེན་ཇི་ལྟ་བ་བཞིན་ནོ། །དངོས་པོ་རྣམས་མེད་ཅེས་བྱ་བའི་བློ་ཡང་། །དོན་ཇི་ལྟ་བ་བཞིན་དུ་ཡིན་པར་མི་འདོད་དེ། །རྟོག་པ་འཁྲུལ་བའི་སྒོ་ནས་ཡོད་པར་སྣང་བར་གྲུབ་པའི་ཕྱིར། །མཐོ་ཡོར་ལ་ནི་མི་ཡི་བློ་སྐྱེ་བ་བཞིན་ནོ། །ཡང་ན་ཡང་དག་པར་མ་ཡིན་པའི་བློས། །ཡོད་པར་དམིགས་པར་བྱ་བའི་དངོས་པོ་དག་ཕྱིན་ཅི་ལོག་པར་འདོད་དེ། །རྟོག་པའི་ཤེས་པ་འཁྲུལ་པའི་ཡུལ་ཡིན་པའི་ཕྱིར། །སྨིག་རྒྱུ་ལ་ནི་ཆུའི་བློ་སྐྱེ་བ་བཞིན་ནོ། །བདག་གིས་ཇི་སྙེད་བསགས་པའི་ཞེས་སོགས་གསུངས་ཏེ་ཉིན་དང་པོའི་ཆོས་ཐུན་མཇུག་གྲུབ་པར་མཛད།

ཉིན་གཉིས་པའི་བཀའ་ཁྲིད།

ནང་ཆོས་སྤྱིའི་ངོ་སྤྲོད་དང་འབྲེལ་བའི་བཀའ་སློབ།

གང་གིས་ཐུགས་བརྩེ་ཉེར་བཟུང་ནས། །ལྟ་བ་ཐམས་ཅད་སྤང་བའི་ཕྱིར། །དམ་པའི་ཆོས་ནི་སྟོན་མཛད་པ། །གཽ་ཏམ་དེ་ལ་ཕྱག་འཚལ་ལོ། །

འདིར་པཎ་གྲུབ་བཅུ་བདུན་གྱི་ནང་ཚན་སློབ་དཔོན་ལེགས་ལྡན་འབྱེད་ཀྱིས་མཛད་པའི་གཞུང་འདིའི་མཆན་འགྲེལ་གྱི་ལོ་རྒྱུས་ནི། མཁན་རིན་པོ་ཆེས་ལྗགས་རྩོམ་གནང་བའི་མཛད་བྱང་དུ། ༸རྒྱལ་དབང་ཐམས་ཅད་མཁྱེན་པ་བསྟན་འཛིན་རྒྱ་མཚོའི་ཞལ་སྔ་ནས་ཁྱོད་ཀྱིས་བསྟན་འགྱུར་གྱི་ལུང་རྒྱུན་ཡོད་པ་གཅིག་ལས་ཐོག་མར་ལུང་ཞིག་ཐོབ་ན་དང་། འཕགས་ཡུལ་གྱི་སློབ་དཔོན་ལེགས་ལྡན་འབྱེད་ཀྱིས་མཛད་པའི་དབུ་མའི་སྙིང་པོ་ཞེས་པའི་བསྟན་བཅོས་འདི་ལ། རང་འགྲེལ་རྟོག་གེ་འབར་བ་ལ་བརྟེན་ནས། མཆན་འགྲེལ་ཞིག་ཐོན་རྗེས་སྤེལ་རྒྱུ་བྱུང་ན། དབུ་མ་རང་རྒྱུད་གོང་འོག་གཉིས་ཆར་གྱི་གཞུང་ལ། འཆད་ཉན་གྱི་རྒྱུན་ཡོད་པ་ཞིག་ཆགས་ཐུབ་ཚེ། བསྟན་པ་ལ་ཕན་པ་འབྱུང་རྒྱུར་དགོངས་པས། དེ་ལུགས་ནུས་ན་ཅི་དྲག་གྱིས་ཤོག་གསུངས་པར། ངག་དབང་ཀུན་དགའ་དབང་ཕྱུག །རང་ལོ་༨༣ ཟིན་མོད་གུས་བཀུར་ཞུས་ཏེ། ཐོག་མར་ཡིག་ཆའི་ཆ་རྐྱེན་གྲུབ་རྗེས། བཤད་གྲྭའི་ཆེད་ཐེ་ཝན་ལ་ཕྱིན་ནས། ནད་མནར་དང་། རྐང་པ་བརྡབས་ཆག་ཤོར་བའི་ནད་ངལ་གསོ་བའི་གོ་སྐབས་དང་བསྟུན། ཅི་ནུས་གང་ཤེས་བྲིས་རིམ་བཞིན། ཉེ་གནས་བཀྲ་ཤིས་དོན་འགྲུབ་ཀྱིས་རྩིས་འཁོར་ནང་བཅུག་པ་དང་། དེ་རྗེས་༢༠༠༤ ལོར་སླར་བཤད་གྲྭར་ཅུང་ཟད་དག་བཅོས་དང་སྣོན་འཕྲི་བྱས་ཏེ། རང་སློབ་དམ་ཆོས་བཟང་པོས་ཚུར་བཏོན་ཏེ། དག་བཅོས་དང་བོད་དཔེའི་གཟུགས་སུ་བསྒྲིགས་ནས་སྤེལ་བར། བསྟན་པ་རྒྱས་པའི་རྒྱུར་གྱུར་ཅིག ། །།སརྦ་མངྒ་ལཾ། ཞེས་གསུངས་པ་བཞིན་སློབ་དཔོན་ལེགས་ལྡན་འབྱེད་ཀྱི་གཞུང་འདི་ཉིད་གལ་ཆེར་མཐོང་སྟེ། འདིའི་འཆད་ཉན་ཞིག་བྱུང་ན་སྙམ་པའི་རྒྱུ་མཚན་དེ་ལྟར་ཡིན།

འཕགས་པ་ལྷའི་དབུ་མ་བཞི་བརྒྱ་པ་ཞེས་པ་རྩ་འཇུག་བཞི་གསུམ་གྱི་ནང་ཚན་དབུ་མའི་གཞུང་གཙོ་བོ་ཞིག་ཡིན་ཞིང་། དེའི་ནང་དུ། སངས་རྒྱས་ཀྱིས་གསུངས་ལྐོག་གྱུར་ཆོས། །གང་ཞིག་ཐེ་ཚོམ་སྐྱེ་འགྱུར་བ། །དེ་ཡིས་སྟོང་པ་ཉིད་བསྟན་ཏེ། །འདི་ཉིད་ཁོ་ནར་ཡིད་ཆེས་བྱ། །ཞེས་གསུངས་པ་འདི་ཉིད་ཤིན་ཏུ་བདེན་པ་ཡིན། སངས་རྒྱས་པའི་ཆོས་དེ་ཅི་འདྲ་ཞིག་ཡིན་སྙམ་ན། མངོན་རྟོགས་རྒྱན་ལས། སྒྲུབ་དང་བདེན་པ་རྣམས་དང་ནི། །ཞེས་སྔར་དྲངས་པ་བཞིན། ཐོག་མར་སྒྲུབ་པ་རང་གི་ངོ་བོ་བདེན་པ་གཉིས་ལ་འདོམས་པའི་གདམས་ངག་ཅེས་གསུངས་པས། བདེན་གཉིས་ཀྱི་སྒོ་ནས་གཞི་བསླང་དགོས་པ་དེ་ཤིན་ཏུ་གལ་ཆེ། པཱ་ལིའི་གཞུང་དུ་བདེན་བཞི་གསུངས་ཡོད་ཀྱང་། བདེན་གཉིས་ཀྱི་སྒོ་ནས་གཞི་བསླངས་ནས་བཤད་པའི་གཞུང་ཕལ་ཆེར་མེད། གཞི་བདེན་པ་གཉིས། ལམ་ཐབས་ཤེས་གཉིས། འབྲས་བུ་སྐུ་གཉིས་ཞེས་གཞི་བདེན་པ་གཉིས་ཀྱི་རྣམ་གཞག་བཤད་སྐབས་སུ། སྐྱེ་བ་སྔ་ཕྱི་དང་ལས་རྒྱུ་འབྲས་སོགས་ནང་ཆོས་རང་གི་བཤད་སྟངས་ཙམ་ཡིན་པར་དངོས་ཡོད་གནས་ཚུལ་ཤོད་ཀྱིན་ཡོད་ཅིང་། གཙོ་བོ་སྣང་གནས་མི་མཐུན་པ་ལ་ཐུག་ཡོད། ང་རང་ཚོར་འཕྲད་པའི་རྙོག་གྲ་མང་པོ་ཞིག་ནི་སྣང་ཚུལ་ལྟར་དུ་ཞེན་ནས་འབྱུང་བཞིན་ཡོད་པས། དེའི་ཚུལ་ལ་བསམ་བློ་གཏིང་རིང་དུ་བཏང་ན་གནས་ཚུལ་མི་འདྲ་བ་ཞིག་མཐོང་བར་འགྱུར་ཏེ། དཔེར་ན། གློ་བུར་དུ་ཁོང་ཁྲོ་ཤུགས་ཆེན་པོ་ལངས་ནས་མི་གསོད་པའམ་འཁྲུག་རྩོད་བྱས་ཏེ། ཕ་རོལ་པོ་དེ་མེད་པར་བཟོ་ཐུབ་ན་རང་ཉིད་ལ་རྒྱལ་ཁ་ཐོབ་པ་ཡིན་པར་བརྩི་བ་ཡིན་ཀྱང་། ལེགས་པར་བསམས་ན་རང་རེ་དགྲ་གཉེན་བར་མ་ཐམས་ཅད་མཉམ་དུ་འཚོ་དགོས་ལ། རང་ཉིད་མི་དགའ་བའི་དགྲ་ཚང་མ་མེད་པར་བཟོ་ཐུབ་པའི་དུས་ཤིག་ནམ་ཡང་འབྱུང་མི་སྲིད། དེ་སྔོན་འཛམ་གླིང་འདིར་དགྲ་འདུལ་མཁན་གྱི་རྒྱལ་བློན་དང་། དཔའ་བོ་གྲངས་མེད་པ་ཞིག་བྱུང་ཡོད་ཀྱང་དེ་དག་སུ་གཅིག་གིས་ཀྱང་རང་ཉིད་མི་དགའ་བའི་དགྲ་བོ་ཐམས་ཅད་མེད་པར་བཟོས་ཏེ། རྒྱལ་ཁ་ཐོབ་པའི་ལོ་རྒྱུས་གཅིག་ཀྱང་བཤད་རྒྱུ་མི་འདུག་པ་ལྟ་བུ་ཡིན། ད་ལྟ་དུས་རབས་ཉེར་གཅིག་པའི་ནང་དུ་སླེབས་ནས་ཡོད་པའི་སྐབས་འདིར་ཡང་། རང་ཉིད་དང་བློ་མི་མཐུན་པའམ་དགྲ་བོ་རྣམས་མེད་པར་བཟོ་ཐབས་མེད་པ་དངོས་ཡོད་གནས་ཚུལ་ཡིན་པ་མཐོང་ཆོས་ལྟར་ཡིན། དེ་ལྟ་བུའི་དངོས་ཡོད་གནས་ཚུལ་འདིའི་སྒོ་ནས་བསམ་བློ་བཏང་ན། འཕྲལ་དུ་དགྲའམ་གཞན་ཕྱོགས་ཟེར་ནས་ཁོང་ཁྲོ་ཟ་ཡུལ་ལྟར་དུ་སྣང་ནའང་། དེ་ནི་བློ་རྒྱ་ཆུང་ཆུང་གི་བསམ་བློ་གཏོང་ཕྱོགས་ཤིག་ཡིན། དེ་བས་རྒྱ་ཆེ་ས་ནས་བསམ་བློ་བཏང་ན་དགྲ་དེ་གཉེན་དུ་སྒྱུར་ཐུབ་པ་དང་། གྲོགས་པོ་སྒྲིག་ཐུབ་པ་ཞིག་ཡིན་པས་དེ་ལྟར་བྱུང་ན་ལེགས་པོ་མི་འདུག་གམ།

དེ་བཞིན་དུ་དེང་སང་འཛམ་གླིང་འདིར་ཁོར་ཡུག་གི་སྐོར་ལ་སྐད་ཆ་མང་པོ་ཤོད་ཀྱིན་ཡོད་པ་དེ་ཡང་། སྔར་བཅོམ་ལྡན་འདས་ཀྱིས་བདེན་གཉིས་ཀྱི་རྣམ་གཞག་བསྟན་པའི་སྐབས་སུ། སྟོན་པ་ཉིད་ཀྱི་དགོངས་པ་རྟེན་ཅིང་འབྲེལ་བར་འབྱུང་བ་ཞེས་གསུངས་ཡོད་པ་དེ་ནི་ཁོར་ཡུག་གི་སྐོར་ལ་འབྲེལ་བ་ཤིན་ཏུ་ཆེན་པོ་ཡོད། རང་རེ་བཅུད་ཀྱི་སེམས་ཅན་རྣམས་བདེ་སྐྱིད་ལྡན་པ་ཞིག་ཏུ་འཚོ་བ་ལ་སྣོད་ཀྱི་བཀོད་པ་ལེགས་པོ་ཞིག་དགོས་པར་བློ་ལ་འཆར་ཐུབ་པར་མ་ཟད། འཛམ་གླིང་ཤར་ཕྱོགས་ཀྱི་མ་འོངས་པའི་བདེ་སྐྱིད་འཛམ་གླིང་ནུབ་ཕྱོགས་ལ་བརྟེན་པ་སོགས་ཕྱོགས་ཕན་ཚུན་དབར་བརྟེན་ཅིང་ལྟོས་ནས་ཡོད་པའི་ཚུལ་ལ་རྟེན་ཅིང་འབྲེལ་བར་འབྱུང་བ་ཞེས་པ་འདིས་གོ་བ་གསལ་པོ་རྙེད་ཐུབ་པ་དང་། གཞན་ཡང་། གཟུགས་པོའི་འཕྲོད་བསྟེན་ལ་ཆ་བཞག་ནའང་གཟུགས་པོ་བདེ་ཐང་འབྱུང་བར་སེམས་ཀྱི་ཞི་བདེ་དགོས་པ་དང་སེམས་ཀྱི་ཞི་བདེའང་ལུས་ཀྱི་བདེ་ཐང་དང་འབྲེལ་ཞིང་ཕན་ཚུན་ལྟོས་ནས་འབྱུང་བ་སོགས། མདོར་ན། རྟེན་ཅིང་འབྲེལ་བར་འབྱུང་བ་ཞེས་པའི་སྒོ་ནས་འཛམ་གླིང་སྣོད་བཅུད་ཀྱི་གནས་ཚུལ་གང་ཡིན་ཀྱང་འགྲེལ་བཤད་བརྒྱག་རྒྱུ་ཡོད། དེ་ལྟར་སྣང་ཙམ་ཁོ་ནའི་སྟེང་དུ་མི་འཇོག་པར་གཏིང་རིང་དུ་བཏང་སྟེ་དཔྱད་ན་ཐམས་ཅད་ཕན་ཚུན་ལྟོས་ཤིང་གྲུབ་ནས་ཡོད་པའི་ངང་ཚུལ་མཐོང་བར་འགྱུར་བས་གནད་འགག་ཆེན་པོ་ཡིན།

སྤྱིར་འཛམ་གླིང་གི་ཆོས་ལུགས་ཚང་མའི་ངོས་ནས་གཞན་ལ་ཕན་བཞིན་ཡོད་པས་ཧ་ཅང་ལེགས་པོ་ཡིན། འོན་ཏེ་ཐམས་ཅད་འཇིག་རྟེན་བཀོད་པ་པོས་བཀོད་པར་ཁས་ལེན་དགོས་ན་ཅུང་མི་བདེ་བ་ཡོད་པ་དང་། རྒྱུ་མེད་རྐྱེན་མེད་ལས་བྱུང་བར་བརྗོད་ནའང་མི་བདེ་བ་ཡོད། དེས་ན། སངས་རྒྱས་པའི་གཞུང་དུ་བདེན་པ་གཉིས་ལས་བརྩམས་ཏེ་གསུངས་པ་ནི་རིགས་པ་དང་ལྡན་པ་དང་། རྒྱུ་མཚན་དང་ལྡན་པའི་ཆོས་ཡིན་པས་འདི་ཉིད་ལྟ་གྲུབ་ཀྱི་སྒོ་ནས་བསམས་ན་གཞི་ནས་ཟབ་ཁྱད་ཡོད་པར་ཤེས་ནུས་ཏེ། སངས་རྒྱས་ཀྱིས་གསུངས་ལྐོག་གྱུར་ཆོས། །གང་ཞིག་ཐེ་ཚོམ་སྐྱེ་འགྱུར་བ། །དེ་ཡིས་སྟོང་པ་ཉིད་བསྟན་ཏེ། །འདི་ཉིད་ཁོ་ནར་ཡིད་ཆེས་བྱ། །ཞེས་པ་ལྟར་ཡིན་ལ། དེ་ཡང་ནང་པ་རང་གི་ལུགས་ལྟར་དུ་བཤད་ན། བཞི་བརྒྱ་པ་ལས། ལུས་ལ་ལུས་དབང་ཇི་བཞིན་དུ། །གཏི་མུག་ཀུན་ལ་གནས་གྱུར་ཏེ། །དེ་ཕྱིར་ཉོན་མོངས་ཐམས་ཅད་ཀྱང་། །གཏི་མུག་བཅོམ་པས་བཅོམ་པར་འགྱུར། །ཞེས་གསུངས། འོ་ན། དེ་ལྟ་བུའི་གཏི་མུག་དེ་ཇི་ལྟར་འཇོམས་པར་བྱེད་ཅེ་ན། དེ་ཉིད་ལས། རྟེན་ཅིང་འབྲེལ་པར་འབྱུང་བ་ནི། །མཐོང་ན་གཏི་མུག་འབྱུང་མི་འགྱུར། །ཞེས་བསྡོམས་བརྒྱབ་སྟེ་གསུངས་པ་ལྟར་ཡིན།

མདོར་ན། བཅོམ་ལྡན་འདས་ཀྱིས་བདེན་བཞི་གསུང་བའི་སྐབས་ནས་བསྟན་པའི་སྡུག་བསྔལ་བདེན་པ་ནི་རྒྱུ་དང་རྐྱེན་གང་ལས་བྱུང་ཞེ་ན། ཀུན་འབྱུང་བདེན་པ་སྟེ་ལས་དང་ཉོན་མོངས་གཉིས་ལས་བྱུང་བ་དང་། དེ་དང་འབྲེལ་ནས་རྟེན་འབྲེལ་ཡན་ལག་བཅུ་གཉིས་ཞེས་དགེ་འདུན་པའི་གཙུག་ལག་ཁང་གི་སྒོ་འཕྱོར་འོག་ཏུ། སྲིད་པའི་འཁོར་ལོ་ཆ་ལྔ་པ་འབྲི་སྲོལ་ཡོད་པ་དེ་སྔོན་བཅོམ་ལྡན་འདས་ཉིད་ཀྱིས་བཀའ་སློབ་གནང་བ་ལྟར་ཡིན། དེ་ཡང་འཁོར་ལོའི་མུ་ཁྱུད་ཕྱི་མའི་ནང་དུ་ཐོག་མར། མ་རིག་རྒན་མོ་ལོང་བ་སྟེ། །ཞེས་མ་རིག་པ་མཚོན་པར་རྒན་མོ་ལོང་བ་ཞིག་འབྲི་བ་དང་། དེ་ནས། འདུ་བྱེད་དག་ནི་རྫ་མཁན་བཞིན། །ཞེས་སོགས་ནས་རིམ་པ་བཞིན་དུ་དེ་དག་མཚོན་བྱེད་ཀྱི་རི་མོ་དང་། མཐར་རྒ་ཤི་རོ་ཁུར་འདྲ་ཤེས་གདའ། །ཞེས་པའི་བར་གྱིས་རྟེན་འབྲེལ་ཡན་ལག་བཅུ་གཉིས་ཀྱི་སྒོ་ནས་སྡུག་ཀུན་གཉིས་པོ་འགྲེལ་བཤད་གནང་བ་དང་། དེ་ནས་བདེ་འགྲོ་དང་ངན་འགྲོའི་གནས་སུ་འཁོར་སྟངས་རྣམས་བསྟན་ཡོད། འགོག་བདེན་ཐར་པ་མཚོན་བྱེད་ནི། སྟེང་དུ་ཟླ་བའི་གཟུགས་བརྙན་ལ་བཅོམ་ལྡན་འདས་ཀྱིས་ཕྱག་བརྐྱངས་ཏེ་སྟོན་ཚུལ་མཛད་པའི་རི་མོ་དེ་ཡིན། ཐར་པ་ཞེས་པའི་དོན་ངོ་མ་ལྷ་ཡུལ་ལ་མི་གོ་བས་དེའི་འགྲེལ་བཤད་ཞིབ་ཚགས་སྟོང་ཉིད་ཀྱི་ལྟ་བ་དང་འབྲེལ་ནས་བཤད་དགོས། གང་ལྟར་སྲིད་པ་འཁོར་ལོ་ཆ་ལྔ་པའི་ནང་གསལ་བ་ལྟར། ཐམས་ཅད་མ་རིག་པས་ཕུང་བཞིན་ཡོད་ལ། མཐོང་ཆོས་ལ་མཚོན་ནའང་འཛམ་གླིང་འདིའི་སྟེང་གི་སྡུག་བསྔལ་གྱི་རྣམ་གྲངས་མི་འདོད་པ་སྣ་ཚོགས་དང་། བཀྲ་མི་ཤིས་པ་ཐམས་ཅད་མི་ཤེས་པ་དང་མིག་རྒྱང་ཐུང་ཐུང་བློ་གུ་དོག་པོ་ལས་བྱུང་ཞིང་། དེའི་རྩ་བ་ཆགས་སྡང་གི་བློ་དང་འབྲེལ་བ་དང་། དེ་དག་གི་རྩ་བ་ཚུལ་མིན་ཡིད་བྱེད་ཀྱི་རྣམ་རྟོག་དང་། དེ་ཡང་བདེན་འཛིན་གྱི་སྤྲོས་པ་ལས་བྱུང་བ་ཡིན་ཚུལ་བཤད་པ་འདི་ནི་རྒྱུ་མཚན་དང་ལྡན་པ་ཡིན་པས་བློ་གཟུ་བོར་གནས་པ་དག་ལ་འགྲེལ་བཤད་དེ་ལྟར་བྱས་ན་གོ་དོན་ཆེན་པོ་ཡོད།

འོ་ན། དེ་ལྟ་བུའི་སངས་རྒྱས་པའི་ཆོས་དེ་ཉམས་ལེན་བྱེད་སྟངས་ཇི་ལྟར་ཡིན་སྙམ་ན། དབུ་མ་བཞི་བརྒྱ་པ་ལས། བསོད་ནམས་མིན་པ་དང་པོར་བཟློག །བར་དུ་བདག་ནི་ཟློག་པར་བྱེད། །ཐ་མར་ལྟ་ཞིག་ཀུན་བཟློག་པ། །གང་གིས་ཤེས་དེ་མཁས་པ་ཡིན། །ཞེས་སྡོམ་ཆེན་པོ་ཞིག་གསུངས་ཡོད་པ་ལྟར་ཡིན། དེ་ཡང་། བསོད་ནམས་མིན་པ་དང་པོར་བཟློག །ཅེས་གསུངས་པ་ལྟར། དབུ་མ་རིན་ཆེན་ཕྲེང་བ་ལས་རང་རེའི་བསྒྲུབ་བྱ་ལ་གནས་སྐབས་མངོན་མཐོ་དང་མཐར་ཐུག་ངེས་ལེགས་གཉིས་སུ་གསུངས་ཤིང་། དེ་གཉིས་སྒྲུབ་བྱེད་ཀྱི་ཐབས་ལ་ཡང་ངེས་ལེགས་སྒྲུབ་པའི་ཐབས་སུ་སྟོང་ཉིད་ཀྱི་ལྟ་བ་གསུངས་ལ། བསོད་ནམས་མ་ཡིན་པའི་ལས་ཀྱིས་ངན་འགྲོར་སྐྱེ་བ་ཡིན་པས་མངོན་མཐོ་སྒྲུབ་པའི་ཐབས་ལ་བསོད་ནམས་མ་ཡིན་པའི་ལས་བསྡོམས་ཏེ་བསོད་ནམས་ཀྱི་ལས་གསོག་དགོས་པ་ཡིན། དེ་ལ་དབུ་མ་རིན་ཆེན་ཕྲེང་བ་ལས་གསུངས་པ་ལྟར། མངོན་མཐོ་སྒྲུབ་པའི་ཆོས་བཅུ་དྲུག་ནི། ལུས་ཀྱི་ལས་ནི་རྣམ་པ་གསུམ། །ངག་གི་རྣམ་པ་བཞི་དག་དང༌། །ཡིད་ཀྱི་ལས་ནི་རྣམ་གསུམ་སྟེ། །མི་དགེ་བཅུ་པོ་སྤང་བར་བགྱི། །ཞེས་པའི་མི་དགེ་བ་བཅུ་སྤོང་བ་དང་། དེ་དག་གི་སྟེང་དུ་ཆོས་དྲུག་བསྣན་པའི་དང་པོ་འཚེ་བ་མི་བྱེད་པ་ནི། སྤྱིར་བཏང་མི་དགེ་བ་བཅུའི་ནང་གི་ལུས་ངག་གི་ལས་སོགས་འཚེ་བ་ཡིན་ནའང་དེ་ལས་གཞན་པའི་ལས་ཕ་རོལ་པོ་ལ་མི་བདེ་བ་འབྱུང་བའི་རིགས་ཚང་མ་འཚེ་བ་ཡིན་པས་སྤོང་བ་དང་། གཉིས་པ་མཆོད་འོས་མཆོད་པ་སྟེ་འཇིག་རྟེན་མི་ཆོས་ཀྱི་དབང་དུ་བྱས་ན་རྒན་རབས་རྣམས་དང་། ཆོས་ཕྱོགས་ཀྱི་བླ་མ་དང་མཁན་པོ་དགེ་འདུན་པ་སོགས་ལ་གུས་ཞབས་བྱེད་པ། གསུམ་པ་ལོག་འཚོ་མི་བྱེད་པ། བཞི་པ་གུས་པས་སྦྱིན་པ་སྟེ་ཉམ་ཐག་ལ་སྦྱིན་པ་གཏོང་སྐབས་སུ་དམན་པར་བལྟས་ཏེ་མཐོང་ཆུང་གིས་མ་ཡིན་པར་གུས་པས་སྦྱིན་པ། ལྔ་པ་བྱམས་པ་སྒོམ་པ། དྲུག་པ་ཆང་མི་འཐུང་བ་རྣམས་ལ་མངོན་མཐོ་སྒྲུབ་པའི་ཆོས་བཅུ་དྲུག་ཅེས་གསུངས།

དེ་ནས། བར་དུ་བདག་ནི་ཟློག་པར་བྱེད། །ཞེས་པས་ངེས་ལེགས་སྒྲུབ་ཚུལ་བཤད་པ་སྟེ། གོང་དུ་བརྗོད་པ་ལྟར་གྱི་མངོན་མཐོ་སྒྲུབ་པའི་ཐབས་བཅུ་དྲུག་དང་། དེའི་སྟེང་དུ་ངེས་ལེགས་སྒྲུབ་པའི་ཐབས་སུ་སྟོང་ཉིད་ཀྱི་ལྟ་བ་སྟེ། གང་ཟག་གི་བདག་མེད་དང་ཆོས་ཀྱི་བདག་མེད་གསུངས་པ་ལྟར་བདག་མེད་བསྒོམས་ནས་ངེས་ལེགས་བསྒྲུབ་པ་ཡིན།

དེ་ཡང་། ཐ་མར་ལྟ་ཞིག་ཀུན་བཟློག་པ། །ཞེས་པས་བདེན་འཛིན་གྱི་ཉོན་མོངས་ཙམ་དུ་མ་ཟད་ཉོན་མོངས་དེས་བཞག་པའི་བག་ཆགས་ཀྱང་སྤོང་དགོས་པར་བསྟན་པ་ཡིན། དེ་ཡང་ཚོགས་རྒྱ་ཆེན་པོའི་གྲོགས་དང་བཅས་པའི་རྣམ་ཀུན་མཆོག་ལྡན་གྱི་སྟོང་པ་ཉིད་བསྒོམས་ནས་ཤེས་སྒྲིབ་ཀྱི་དངོས་ཀྱི་གཉེན་པོ་བྱེད་པ་སྟེ། བྱམས་པ་དང་སྙིང་རྗེ་རྩ་བར་གྱུར་པའི་བྱང་ཆུབ་ཀྱི་སེམས་ཉམས་ལེན་བྱས་ཏེ། ཕྱིན་དྲུག་གི་རྒྱབ་རྟེན་ཡོད་པའི་སྟོང་ཉིད་སྒོམ་པ་ལ་རྣམ་ཀུན་མཆོག་ལྡན་གྱི་སྟོང་པ་ཉིད་སྒོམ་པ་ཞེས་བྱ་བས། ཐོག་མར་དེ་ལྟ་བུའི་ཚུལ་ཤེས་ཤིང་གོ་བ་ལེགས་པར་ཆགས་པའི་སྒོ་ནས་ཉམས་ལེན་བྱེད་དགོས། དེ་ཡང་། ག་ཏེ་ག་ཏེ། པཱ་ར་ག་ཏེ། ཞེས་སོགས་ཀྱི་སྔགས་དོན་ནི་སོང་ཞིག་སོང་ཞིག་ཅེས་པ་ཡིན་ཞིང་། དེ་ལྟར་འགྲོ་སྟངས་ཅི་འདྲ་ཡིན་པ་དང་། ཤེས་རྒྱུད་གོང་ནས་གོང་དུ་ཇི་ལྟར་བཟང་དུ་གཏོང་དགོས་པའི་ཚུལ་རྣམས་ཤེས་དགོས། ཤེས་རྒྱུད་མ་རིག་པས་བསླད་པས་མ་རིག་པ་ཇེ་ཉུང་དུ་བཏང་སྟེ། མཐར་མ་རིག་བག་ཆགས་དང་བཅས་པ་གཏན་ནས་སྤངས་པའི་རྣམ་པ་ཐམས་ཅད་མཁྱེན་པའི་ཡེ་ཤེས་མངོན་དུ་བྱེད་པ་དང་། དེའི་དགོས་པའང་བྱང་ཆུབ་སེམས་ཀྱིས་ཀུན་ནས་བསླངས་ཏེ། གཞན་དོན་དུ་རྣམ་མཁྱེན་དོན་དུ་གཉེར་བ་ཡིན་པས་གཞན་དོན་འབད་མེད་ལྷུན་གྲུབ་ཅེས་པ་དེའི་ཐོག་ནས་འབྱུང་བ་ཡིན་པས། དཔལ་མགོན་འཕགས་པ་ཀླུ་སྒྲུབ་ཀྱིས། དམ་པ་གཉིས་ལྡན་གྱི་སྐུ་སྒྲུབ་ཚུལ་བསྟན་པའི་ཚིགས་བཅད། དགེ་བ་འདི་ཡིས་སྐྱེ་བོ་ཀུན། །བསོད་ནམས་ཡེ་ཤེས་ཚོགས་བསགས་ཏེ། །བསོད་ནམས་ཡེ་ཤེས་ལས་བྱུང་བའི། །དམ་པ་གཉིས་ནི་ཐོབ་པར་ཤོག །ཅེས་གསུངས་པ་ལྟར། བྱམས་པ་དང་སྙིང་རྗེ་རྩ་བར་གྱུར་པའི་བྱང་ཆུབ་ཀྱི་སེམས་དང་དེས་ཟིན་པའི་སྦྱིན་པ་དང་ཚུལ་ཁྲིམས། བཟོད་པ། བརྩོན་འགྲུས་སོགས་ཀྱི་ལམ་ལ་བསླབས་ནས་བསོད་ནམས་ཀྱི་ཚོགས་གསོག་དགོས། ཐོག་མར་བྱང་ཆུབ་ཀྱི་སེམས་ཀྱིས་ཟིན་པའི་གང་ཟག་གི་བདག་མེད་རགས་པ་བསྒོམས་པ་ནས་མཐར་གང་ཟག་གི་བདག་མེད་ཕྲ་མོ་སྟོང་ཉིད་བསྒོམས་ནས་ཡེ་ཤེས་ཀྱི་ཚོགས་བསགས། དེ་ལྟ་བུའི་བསོད་ནམས་དང་ཡེ་ཤེས་ཀྱི་ཚོགས་གཉིས་ལས་ཡེ་ཤེས་ཀྱི་ཚོགས་བསགས་པས་རང་དོན་ཆོས་སྐུ་དམ་པ་དང་། བསོད་ནམས་ཀྱི་ཚོགས་བསགས་པའི་འབྲས་བུར་གཞན་དོན་གཟུགས་སྐུ་དམ་པ་སྟེ། དམ་པ་གཉིས་ལྡན་གྱི་སྐུ་འགྲུབ་པ་ལ་ཚོགས་གཉིས་ཟུང་སྦྲེལ་བྱས་ནས་འགྲོ་དགོས་པར་གསུངས། གང་ལྟར་སྟོང་ཉིད་ཀྱི་ལྟ་བ་ནི་ཐོག་མཐའ་བར་གསུམ་དུ་ཧ་ཅང་གལ་ཆེ་བས་ན། ཕས་ཀྱི་རྒོལ་བས་བསྐྱོད་པར་མི་ནུས་པའི། །
བསྟན་པའི་གནད་ལ་ངེས་པ་བརྟན་པོ་ཚོལ། །ཅེས་གོང་དུ་དྲངས་པ་ལྟར་ཡིན།

རྗེ་རིན་པོ་ཆེས་མཛད་པའི་ལམ་རིམ་ཆེ་ཆུང་རྣམས་ཀྱི་རྩ་བ་ནི། བཀའ་གདམས་གོང་མ་རྣམས་ཀྱིས་མཛད་པའི་ལམ་རིམ་རྣམས་གཞི་རྩར་བཞག་སྟེ་གསུངས་ཡོད་ཀྱང་། རྗེ་རང་གི་ཐུན་མོང་མ་ཡིན་པ་ནི་ཐོག་མར་བཤེས་གཉེན་བསྟེན་ཚུལ་གྱི་སྐབས་བསྟེན་བྱ་དགེ་བའི་བཤེས་གཉེན་གྱི་མཚན་ཉིད་དང་།སྟེན་བྱེད་སློབ་མའི་མཚན་ཉིད་། དེས་དེ་ཇི་ལྟར་བསྟེན་པའི་ཚུལ་ཞེས་སོགས་གསུངས་པ་ནས་བཟུང་སྟེ། གཙོ་བོ་རིགས་པ་ལ་བརྟེན་ནས་གསུངས་ཡོད། ལམ་རིམ་གྱི་ཁྲིད་ཡིག་གཞན་དག་ཕལ་ཆེ་བར་ཅི་གསུངས་བཀའ་བཞིན་བསྒྲུབ་དགོས་ཚུལ་ཤུགས་ཆེར་གསུངས་འདུག་པ་དང་། ལམ་རིམ་ཆེན་མོར་དེ་ལྟར་མ་ཡིན་པར། ཆོས་མ་ཡིན་པ་སྨྲ་ན་བཟློག་པར་བྱའོ། །ཞེས་འདུལ་བའི་ལུང་དང་། དགེ་བའི་ཆོས་ལ་དེ་དང་མཐུན་པར་སྤྱོད་ལ་མི་དགེ་བ་ལ་མི་མཐུན་པར་སྤྱོད་དོ། །ཞེས་མདོ་སྡེའི་ལུང་དྲངས་ཏེ། བླ་མས་གང་གསུངས་པ་དེ་གཞུང་དང་མི་མཐུན་པར་འདུག་ན་བརྩི་མི་དགོས་པའི་ཚུལ་གསུངས་པ་འདི་ནི། ཤིན་ཏུ་ཤུགས་ཆེན་པོ་དང་དངོས་གནས་རིགས་པ་དང་ལྡན་པའི་སྒོ་ནས་འགྲོ་ཚུལ་ཞིག་ཡིན།

སྔར་འབྲས་སྤུངས་སུ་ཁང་ཚན་ཅིག་གི་ནང་བླ་མ་མང་པོ་ཡོད་པ་འདྲ། ཉིན་ཞིག་ཁང་ཚན་དགེ་རྒན་གྱིས། ཅི་མཛད་ལེགས་པར་མཐོང་དགོས་ན། །གང་བྱུང་མང་བྱུང་མ་གནང་ཨང་། །ཅི་གསུངས་བཀའ་བཞིན་བསྒྲུབ་དགོས་ན། །གསུང་གསུང་འབེལ་པོ་མ་གནང་ཨང་། །ཞེས་བཀའ་བཀྱོན་གནང་བའི་ལོ་རྒྱུས་ཡོད་ཚུལ། འདི་ག་མཚན་ཉིད་སློབ་དཔོན་བཀྲོངས་པ་ཁོང་གིས་བརྗོད་བྱུང་བས། དེ་ནི་དངོས་གནས་བདེན་པ་ཡིན། རྗེ་རིན་པོ་ཆེས་ལམ་རིམ་ཆེན་མོའི་ནང་དུ་དེ་ལྟར་རྒྱུ་མཚན་ལྡན་ཞིང་ཞིབ་ཕྲར་གསུངས་ཡོད། གཙོ་ཆེ་ཤོས་ལམ་རིམ་གཞན་དང་མི་འདྲ་བར་ལམ་རིམ་ཆེན་མོའི་སྐྱེས་བུ་འབྲིང་གི་སྐབས་སུ། བདེན་བཞིའི་རྣམ་གཞག་རོབ་ཙམ་གསུངས་པ་དང་འབྲེལ་དེ་ལྟར་ན་བདེན་པ་བཞི་ནི། བཅོམ་ལྡན་འདས་ཀྱིས་ཐེག་པ་ཆེ་ཆུང་གི་གཞུང་ཚང་མའི་ནང་དུ་འདི་ཉིད་གཙོ་བོར་གསུངས་ཡོད་པས་ཤིན་ཏུ་གལ་ཆེན་པོ་ཡིན་ཚུལ་དང་། སློབ་མ་བཀྲི་བའི་རིམ་པའང་ཚུལ་དེ་ལྟར་དུ་བྱ་ལ་ཞེས་ལམ་རིམ་ཆེན་མོར་དང་པོ་ཆོས་ངོ་སྤྲོད་བྱེད་སྐབས་ནས་བདེན་གཉིས་དང་བདེན་བཞིའི་སྐོར་མངོན་རྟོགས་རྒྱན་གྱི་འགྲོ་སྟངས་ཇི་ལྟ་བ་བཞིན་བཤད་པའི་རྗེས་སུ་སྐྱབས་འགྲོ་བཤད་དགོས་པར་བསྟན་ཡོད། གང་ལ་བརྟེན་ནས་སྐྱབས་སུ་འགྲོ་བའི་རྒྱུ་དང་། དེ་ལ་བརྟེན་ནས་སྐྱབས་སུ་འགྲོ་བའི་ཡུལ་ཞེས་སྟབས་བདེ་པོར་ནང་པ་ཡིན་པ་གཞིར་བཞག་གི་སྒོ་ནས་བཤད་པ་ཞིག་ཏུ་སྣང་། སྐབས་འདིར་ནི་དེ་ལྟ་མ་ཡིན་པར། སྒྲུབ་དང་བདེན་པ་རྣམས་དང་ནི། །སངས་རྒྱས་ལ་སོགས་དཀོན་མཆོག་གསུམ། །མ་ཞེན་ཡོངས་སུ་མི་ངལ་དང་། །ལམ་ནི་ཡོངས་ས་འཛིན་པ་དང་། །ཞེས་གོང་དུ་དྲངས་པའི་འགྲོ་སྟངས་ལྟར་ན། ཐོག་མར་སྟོང་ཉིད་ཀྱི་ལྟ་བ་བཤད་ཡོད་པས། འདི་ནི་ནང་པ་མ་ཡིན་པ་ཞིག་ལ་བཤད་ནའང་ཡ་མཚན་ཅན་ཞིག་རེད་ཅེས་རང་བཞིན་གྱིས་སླེབ་ཡོང་། དེ་བཞིན་དུ་རྗེའི་ལམ་རིམ་གྱི་མཇུག་གི་ལྷག་མཐོང་ཆེན་མོ་དེའང་ཧ་ལས་པ་ཡིན། དེ་ཡང་ཏྲེ་ཧོར་སྐྱོར་དཔོན་རིན་པོ་ཆེས་ལྷག་མཐོང་ཆེ་ཆུང་གཉིས་དང་། རྩ་འཇུག་གི་རྣམ་བཤད་གཉིས། དྲང་ངེས་ལེགས་བཤད་སྙིང་པོ་བཅས་ཀྱི་གཞུང་ལྔ་པོར་ལེགས་པར་རྒྱུས་ཡོད་པ་ཞིག་བྱུང་ན། ལྟ་བ་ལ་ཡ་ང་བྱེད་མི་དགོས་གསུངས་པ་དེ་བདེན་པ་ཡིན།

གང་ལྟར་རྟེན་འབྱུང་གི་དེ་ཁོ་ན་ཉིད་གནད་འགག་ཤིན་ཏུ་ཆེ་བས། དེའི་དོན་ཇི་མ་ཇི་བཞིན་ཤེས་པ་ལ་སྔོན་དུ་གྲུབ་མཐའ་སྨྲ་བ་བཞིའི་ནང་ཚན་ལས་བྱེ་མདོ་གཉིས་དང་། ཆོས་ཀྱི་བདག་མེད་བཞེད་པའི་དབུ་སེམས་ཀྱི་གྲུབ་མཐའ་གཉིས་ལས་གྲུབ་མཐའ་འོག་མ་འོག་མའི་ལྟ་བ་དེ་གྲུབ་མཐའ་གོང་མ་གོང་མའི་འབབ་སྟེགས་སུ་གསུངས་པ་ལྟར་བསམ་བློ་ལེགས་པར་བཏང་ན་ཕལ་ཆེར་དེ་ལྟར་ཡིན་པར་ཤེས་ནུས། དེ་ནས་དབུ་མའི་གྲུབ་མཐའ་ལ་མཚོན་ན་ཐ་སྙད་དུ་རང་མཚན་ཞལ་གྱིས་བཞེས་པ་དང་མི་བཞེད་པའི་ཐལ་རང་གཉིས་ཡིན་པས་དེ་གཉིས་ལེགས་པར་ཤེས་པ་ལ་རྩ་འཇུག་བཞི་གསུམ་དང་། དེའི་སྟེང་དུ་དབུ་མའི་སྙིང་པོ་རྣམས་ཤིན་ཏུ་གལ་ཆེན་པོ་ཡིན། སྐབས་འདིར་དབུ་མའི་སྙིང་པོ་འཆད་ཉན་བྱེད་དགོས་དོན་དེ་ལྟར་ཡིན།

ད་ལམ་གྱི་ཆོས་ཞུ་བའི་ནང་དུ་བོད་རིགས་གཙོ་བོ་དང་། དེ་སྔ་ནང་ཆོས་དང་འབྲེལ་བ་མེད་པའི་ནུབ་ཕྱོགས་ཀྱི་ཡུལ་གྲུ་འདྲ་མིན་ནས་ཕེབས་པ་རྣམས་ལ་མཚོན་ན། དེང་དུས་སྤྱིར་ཤར་ཕྱོགས་ཀྱི་ཆོས་དང་ཁྱད་པར་སངས་རྒྱས་པའི་ཆོས་ལ་དོ་སྣང་གསར་པ་ཞིག་ཡོང་བཞིན་ཡོད་པ་ལྟར་ཕེབས་པ་ཡིན། སྐབས་རེར་ངོས་ཀྱི་བསམ་པར། དེ་དག་ནང་ཆོས་ཀྱི་ལྟ་གྲུབ་དང་འབྲེལ་བའི་གཏམ་བཤད་བྱེད་པར་ཅུང་ཙམ་འཚམ་པོ་མེད་པ་ལྟ་བུར་མཐོང་གི་འདུག །འོན་ཀྱང་། སོ་སོ་ཕ་མེས་ནས་ནང་པ་མིན་ནའང་དུས་རབས་འདིའི་ནང་དུ་འཛམ་གླིང་ཤར་ནུབ་ལྷོ་བྱང་ཚང་མའི་གནས་ཚུལ་ཤེས་ཐུབ་པའི་དུས་ཚོད་འདིར་རང་ངོས་ནས་དོ་སྣང་གསར་པ་ཞིག་སླེབས་པ་དང་། ཚན་རིག་གི་བསམ་བློ་ཡོད་པ་དག་གིས་ཀྱང་རང་བཞིན་གྱིས་དོ་སྣང་བྱེད་ཀྱིན་འདུག །ཁྱེད་ཚོ་རྒྱ་རིགས་རྣམས་ལ་མཚོན་ན་དེ་སྔ་ནས་སངས་རྒྱས་པའི་ཆོས་བྱེད་མཁན་ཞིག་ཡིན་པ་དང་། ལྷག་པར་གོང་དུ་བརྗོད་པ་ལྟར་ཐང་ཟན་བླ་མས་དཔལ་ནཱ་ལེནྡྲར་གཏུགས་ཡོད་པས་ང་ཚོ་ན་ལེནྡྲའི་ཆོས་བརྒྱུད་གཅིག་གྱུར་ཡིན། ཁྱེད་ཚོའི་ངོས་ནས་རྩ་འཇུག་བཞི་གསུམ་གྱིས་མཚོན་པའི་དབུ་མའི་གཞུང་དག་ལ་དོ་སྣང་ཆེ་ཙམ་བྱ་ཞིང་ལྟ་ཐུབ་པ་བྱས་ཏེ། སངས་རྒྱས་པའི་ཆོས་ལ་ཤེས་ནས་དད་པ་ཐོབ་པ་ཞིག་བྱ་རྒྱུ་ཧ་ཅང་གལ་ཆེན་པོ་ཡིན།

དེ་ཁོ་ན་ཉིད་ཀྱི་ཤེས་པ་ཚོལ་བའི་ལེའུ།

དེ་ལྟར་ཡོད་པར་འཛིན་པ་དང་མེད་པར་འཛིན་པའི་བློས་ནི་དེ་བཞིན་དུ་རྟོགས་པར་བྱ་བ། །བཀག་པའི་ཕྱིར་དེ་བཞིན་མཁས་པ་རྣམས་ཀྱིས་ནི། །
རྣམ་པར་མི་རྟོག་པའི་བློ་གྲོས་ཀྱིས་ནི། །སྐྱེ་བ་མེད་པའི་ཚུལ་གྱིས་སྐྱེ་བར་སྣང་བ་དང་། །ཞེས་གསུངས་པ་ལྟར། བཏགས་དོན་བཙལ་ནས་བདག་སྐྱེ་དང་གཞན་སྐྱེ་སོགས་ཀྱི་སྐྱེ་བའི་ཚུལ་གཞག་དུ་མེད། དེ་ལྟ་ནའང་ཕན་གནོད་འདྲེན་པའི་ཕན་གདགས་བྱ་འདོགས་བྱེད་དང་། བསྐྱེད་བྱ་སྐྱེད་བྱེད་ཡོད་པར་དུད་འགྲོས་ཀྱང་གང་འཚམ་ཤེས་ནུས། །ཆོས་རྣམས་ཐམས་ཅད་སྟོང་པ་ཉིད་ཡིན་པའི་ཕྱིར། །དེ་མི་སྟོང་བའི་སྒོ་ནས་ཀྱང་། །མི་རྟོག་པའི་བློ་གྲོས་ཡིན་པར་མི་འདོད་པ་མིན་ལ། །དེ་ནི་སྔར་བཞིན་བཀག་པ་ཡིན་པའི་ཕྱིར་རོ། །
གང་ཕྱིར་སྟོང་ཉིད་ཀྱང་སྟོང་པ་ཉིད་སོགས་ཀྱིས། །ངོ་བོ་ཉིད་ཀྱིས་སྟོང་པ་དེའི་ཕྱིར། །མཁས་པ་སྟོང་པ་ཉིད་ལ་ཡང་། །སྟོང་པ་ཉིད་དུ་ལྟ་བར་མི་འགྱུར་ཞིང་། །སྟོང་ཉིད་བདེན་གྲུབ་ཏུ་འཛིན་པ་གསོར་མི་རུང་བའི་ལྟ་བར་འགྱུར་བས། མདོ་ལས་སྟོང་ཉིད་བཞི་དང་། སྟོང་ཉིད་བཅུ་དྲུག །སྟོང་ཉིད་བཅོ་བརྒྱད་སོགས་གསུངས་ཏེ། སྟོང་གཞི་ཆོས་ཅན་ལ་སྟོང་པ་ཉིད་བཞག་པ་མང་པོ་ཞིག་ཡོད་པ་རྣམས་ནི་སྟོང་ཉིད་བདེན་གྲུབ་ཏུ་བཟུང་སྟེ། སྟོང་པ་ཉིད་དུ་ལྟ་ཉེས་པའི་སྐྱོན་སེལ་བའི་ཆེད་དུ་གསུངས་པ་ཡིན། དངོས་པོའི་བདག་ཉིད་དུ་སྣང་བ་མེད་པ། །རྣམ་པར་མི་རྟོག་པའི་བློ་ཡི་སྤྱོད་ཡུལ་དུ་ཡང་། །
དོན་ཇི་ལྟ་བ་བཞིན་དུ་མ་ཡིན་པར་དམིགས་པར་བྱ་བ་ཡིན་པའི་ཕྱིར། །
དཔེར་ན་ཆུའི་ནང་གི་ཟླ་བའི་གཟུགས་བརྙན་ལ་ནི་ཟླ་བའི་བློ་སྐྱེ་བ་བཞིན་ནོ། །རྣམ་པར་མི་རྟོག་པའི་དོན་དམ་པའི་ཡུལ་ཅན་གྱི། །བློ་རྣམས་རྟོག་པ་མེད་པའང་བརྫུན་པ་སྟེ། །ཐོག་མ་ནས་རྣམ་པར་རྟོག་བྱའི་བདག་མེད་པ་ལ་སོགས་པའི་ངོ་བོ་ཡིན་པའི་ཕྱིར། །དཔེར་ན་རྣམ་པར་རྟོག་པ་དང་བཅས་པའི་བློ་ཡང་ཐོག་མ་ནས་སྐྱེ་བ་མེད་པ་བཞིན་ནོ། །ཤེས་བྱ་ཡི་ཆོས་ཐམས་ཅད་རྣམ་པ་ཀུན་ཏུ་མ་གྲུབ་པའི་ཕྱིར། །ཆོས་གང་ལ་རྣམ་པར་མི་རྟོག་པའི། །བློ་དེ་ཉིད་ཡང་སྐྱེ་བར་ཡོད་པར་མི་འགྱུར་བ་ཡང་། །དེ་ཉིད་མཉམ་པ་མེད་པ་དེ་ཁོ་ན་ཉིད་མཁྱེན་པས་གསུངས་པ་སྟེ། །གནས་ལུགས་དེ་ཁོ་ན་ཉིད་རྟོགས་པའི་ཕྱིར་ན་ཆོས་གང་ཞིག་ལ། །བློ་སྐྱེ་བ་མེད་པས་ན་སངས་རྒྱས་དངོས་ཡིན་པ་སྟེ། །རྣམ་པར་རྟོག་པའི་གཉིད་ནི་སངས་པའི་ཕྱིར་དང་། །རྣམ་པར་རྟོག་པ་མེད་པས་རྒྱས་པའི་ཕྱིར་རོ། །ཞེས་སྐབས་འདིར་རྒྱས་ཞེས་པ་རྣམ་རྟོག་མེད་པའི་དོན་ལ་གོ་བའི་སྐབས་ཤིག་ཡོད་པར་སྣང་། ཤེས་བྱ་ལ་བློ་གྲོས་རྒྱས་ཞེས་པ་ནི། རིག་པ་བློ་ཡི་མཚན་ཉིད་ཅེས་གསུངས་པ་ལྟར། ཤེས་བྱ་ཤེས་པའམ་ཡུལ་རིག་པའི་ནུས་པ་ཞིག་བློ་ལ་རང་ཆས་སུ་ཡོད་ཀྱང་། དེས་ཡུལ་རིག་པ་ལ་སྒྲིབ་བྱེད་ཅིག་ཡོད་པའི་དབང་གིས་ཤེས་བྱ་ཐམས་ཅད་ཤེས་མི་ནུས་པ་དེ་འོང་བ་ཡིན། དེ་ལྟ་བུའི་སྒྲིབ་བྱེད་སེལ་བ་ལ། སྟོང་ཉིད་ཀྱི་ལྟ་བ་དགོས། བདེན་འཛིན་བག་ཆགས་དང་བཅས་པའི་སྐྱོན་རྣམས་སེལ་བའི་སྐབས་སུ་བློ་གྲོས་རྒྱས་པར་འགྱུར་བ་ཡིན་པས་ན། རྣམ་པར་རྟོག་པ་མེད་པས་ཞེས་བྱེད་སྒྲ་བཀོད་པ་ཡིན། ཡོངས་སུ་ཤེས་བྱ་སོགས་མཐར་ཐུག་པ་ཤེས་པ་དང་། །ཆོས་ཐམས་ཅད་མཉམ་པ་ཉིད་རྟོགས་པར་གྱུར་པ་དང་། །སྤྲུལ་པ་དག་གིས་སྐལ་ལྡན་གྱི། །བློ་ཡི་པདྨ་ཁ་འབྱེད་པའི་ཕྱིར། །ཞེས་པ་ནས། མདོར་ན་དེ་ཡི་གསུང་དང་སྐུ་རྣམས་ཀྱིས་ནི། །ཡིད་བཞིན་གྱི་ནོར་བུ་དང་དཔག་བསམ་གྱི་ཤིང་ལྟར། །གདུལ་བའི་བསམ་པའི་དབང་གིས་ཕྱོགས་ཀུན་ཏུ། །རྣམ་པ་སྣ་ཚོགས་ཀྱི་བདག་པོའི་གཟུགས་སུ་བསྒྱུར་རོ། །སངས་རྒྱས་ཀྱི་ཡོན་ཏན་དེ་དག་དེ་ལྟར་སོགས་གྲངས་མེད་པ་དང་། །དཔག་ཏུ་མེད་ཅིང་ངོ་མཚར་རྨད་དུ་བྱུང་བའི་གནས་སུ། །ཆེ་བའི་བདག་ཉིད་དེ་ནི་མཁས་པས་ལམ། །འདི་ལ་བརྟེན་ནས་ཐོབ་པར་འགྱུར་རོ། །ཞེས་འབྲས་བུའི་ཡོན་ཏན་སྔོན་དུ་གསུངས་པ་དེར་དང་བ་སྐྱེ་ཞིང་དེ་ལྟ་བུའི་འབྲས་བུའི་ཡོན་ཏན་མངའ་བ་དེ་དང་འདྲ་བ་ཞིག་མངོན་དུ་བྱེད་ཐུབ་ན་སྙམ་དུ་སྤྲོ་བ་བསྐྱེད་པ་སྟེ། དཔེར་ན། སེམས་བསྐྱེད་ཀྱི་ཕན་ཡོན་སྔོན་དུ་གསུངས་ཏེ་སེམས་བསྐྱེད་པ་ལྟ་བུ་ཡིན་ནོ། །དབུ་མའི་སྙིང་པོ་ལས་དེ་ཁོ་ན་ཉིད་ཀྱི་ཤེས་པ་ཚོལ་བའི་ལེའུའི་མཆན་གྱི་འགྲེལ་པ་སྟེ་གསུམ་པའོ།། །།

ཉན་ཐོས་ཀྱི་དེ་ཁོ་ན་ཉིད་ལ་འཇུག་པའི་ལེའུ།

༈ ད་ནི་ཐེག་པ་ཆེན་པོ་སངས་རྒྱས་ཀྱི་གསུང་ཉིད་དུ་སྒྲུབ་པ་ལ། དེ་ལྟར་ཡེ་ཤེས་ཟབ་མོས་ཉམས་སུ་མྱོང་ཞིང་རྟོགས་པར་དཀའ་བའི་ཐེག་པ་ཆེན་པོའི་ལུགས་འདི་ལ། །རྟོགས་པའི་ནུས་པ་ཆུང་བར་གྱུར་པ། །གནས་མིན་པ་ལ་སྐྲག་པའི་ཐེག་པ་དམན་པ་ལ་མོས་པ་དག །ཡང་དང་ཡང་དུ་རྩོད་པར་རྩོམ་མོ། །ཞེས་པ་ནས། གཞན་ཡང་མདོ་སྡེ་དང་། འདུལ་བ་སོགས་སུ་ཐེག་པ་ཆེན་པོ་ཞེས་པ་མ་བསྡུས་པའི་ཕྱིར་དང་། །ཁོ་བོ་ཅག་གི་ལམ་ལས་ལམ་གཞན་ཞིག་ཉེ་བར་སྟོན་པའི་ཕྱིར་ཡང་། །ཐེག་པ་ཆེན་པོ་ནི་སངས་རྒྱས་ཀྱི་གསུང་མ་ཡིན་ཏེ། །གངྒཱ་སོགས་སུ་ཁྲུས་བྱས་པས་སྡིག་པ་དག་པར་སྨྲ་བའི་རིག་བྱེད་མཐའ་པའི་ལྟ་བ་བཞིན། །སྟོང་པ་ཉིད་དུ་ཐམས་ཅད་ཁས་ལེན་པའི་ཕྱིར་ཆད་པར་ལྟ་བ་ཇི་བཞིན་དུ། །རྒྱུ་དང་འབྲས་བུར་སྐུར་པ་འདེབས་པས་ན། །རྩ་བ་དགེ་འདུན་ཕལ་ཆེན་པ་དང་། གནས་བརྟན་སྡེ་པ་གཉིས་ཡིན་པ་ལས། ཕལ་ཆེན་སྡེ་པ་ལ་བརྒྱད་དང་། གནས་བརྟན་སྡེ་པ་ལ་བཅུར་གྱུར་ཏེ་སྡེ་པ་བཅོ་བརྒྱད་ཀྱི་ཁོངས་སུ་ཡང་། །གཏོགས་པ་མེད་པས་སངས་རྒྱས་ཀྱི་བཀའ་མ་ཡིན་པར་ངེས་ཤིང་། །གཟུགས་དང་སྒྲ་ལ་སོགས་པ་ལ་དམིགས་པའི་བློ་ཐམས་ཅད་ལ། །རང་རིག་ཉིད་དུ་ཡོད་པས་ཀྱང་། །མངོན་སུམ་གྱིས་གནོད་པ་གང་ཡིན་པ་དེས། །ཆོས་ཐམས་ཅད་སྐྱེ་བ་མེད་པར་སྨྲ་བ་དེ་ལ་གནོད་དོ། །ཞེས་སོགས་ཀྱིས་ཐེག་ཆེན་བཀའ་སྒྲུབ་གསུངས། གལ་ཏེ་སྲིད་པ་རྣམས་ནི་དོན་དམ་པ་དེ་ཁོ་ན་ཉིད་དུ། །ཆོས་ཐམས་ཅད་སྐྱེ་བ་མེད་ཅེས་བྱ་བའི་ཁྱད་པར་གྱིས། །
མངོན་སུམ་དང་ནི་གྲགས་པ་དག་གིས། །གནོད་པ་འདི་ལ་མེད་ཅེ་ན། །འོ་ན་བགྲོད་བྱ་མིན་པ་ལ་ཡང་ཡང་དག་ཏུ། །བགྲོད་པར་བྱ་སྟེ་བུད་མེད་ཡིན་པའི་ཕྱིར། །ཞེས་པ་ནས། དེ་ཡི་ངོ་བོ་ནི་རྣམ་པར་རྟོག་པ་སོགས་ཐམས་ཅད་དང་། །བྲལ་བའི་བློ་ཡིན་པར་ནི་མངོན་པར་འདོད་པ་ཡིན་པས་ཐམས་ཅད་སྟོང་པ་ཉིད་དོ། །གལ་ཏེ་ཤཱཀྱ་ཐུབ་པ་ཞེས་བྱ་བ་དེ་ཡི་རྟེན་ནི་སྤྲུལ་པའི་སྐུ་ཡིན་པར་འགོག་པར་བྱེད་ན་ནི། །གྲུབ་པ་ཉིད་ནི་རབ་སྒྲུབ་བྱེད་དེ་དེ་ནི་འོག་མིན་ན་བཞུགས་པའི་ལོངས་སྤྱོད་རྫོགས་པའི་སྐུ་ཉིད་དོ། །ཞེས་སོགས་ཀྱིས་ཆོས་གཟུགས་ཀྱི་སྐུ་གཉིས་དང་། ཕྱི་མ་གཟུགས་སྐུ་ལ་ལོངས་སྤྱོད་རྫོགས་སྐུ་དང་། སྤྲུལ་པའི་སྐུ་སྟེ་སྐུ་བཞི་སྒྲུབ་པའི་ཚུལ་བསྟན་ཏོ། །དེ་ནི་ཞི་བ་ཉིད་དང་སྟོང་པ་ཉིད་དང་གཉིས་སུ་མེད་པ་ཞེས་སོགས་བསྟན་པ་ནི། །རྟོག་པ་རྣམས་ཀྱིས་གདུལ་བྱ་ལ་བསྟན་པའི་ཕྱིར་སྒྲོ་བཏགས་པའོ། །ཞེས་པ་ནས། ཉན་ཐོས་ཀྱི་བློ་ལ་མི་ཆུད་ཅིང་། བསྡུ་བར་མི་ནུས་པས་ཐེག་པ་ཆེན་པོའི་རྩ་བའི་སྡུད་པོ། འཇམ་དཔལ་དང་། གསང་བའི་བདག་པོ་དང་། བྱམས་པ་སོགས་ཀྱིས་བསྡུས་པའི་ཕྱིར་རོ། །ཡང་དག་པའི་ལྟ་བ་སྔོན་དུ་འགྲོ་བ་ཅན། །གང་གི་ཕྱིར་ཤེས་རབ་ཀྱི་ཕ་རོལ་ཏུ་ཕྱིན་པ་དང་། བྱང་ཆུབ་སེམས་དཔའི་སྡེ་སྣོད་སོགས་ཐེག་པ་ཆེན་པོའི་མདོ་ཕལ་ཆེ་བ་ལས་རྒྱས་པར་གསུངས་པ། །དེའི་ཕྱིར་ཐེག་པ་ཆེན་པོ་སངས་རྒྱས་ཀྱི་བཀའ་མ་ཡིན་པའི་གཏན་ཚིགས་མ་གྲུབ་པ་ཉིད་དོ། །ཞེས་དང་། གང་ལྟར་ཐེག་ཆེན་གྱི་གཞུང་རྣམས་ལེགས་སྦྱར་གྱི་སྐད་དུ་ཡོད་པ་དེ་ཡིན། དངོས་ཡོད་གནས་ཚུལ་ལ་པཱ་ལིའི་གཞུང་དུ་བྱང་ཕྱོགས་སོ་བདུན་དང་བདེན་བཞི་མི་རྟག་སོགས་བཅུ་དྲུག་རྣམས་ཤིན་ཏུ་སྤུས་དག་པོ་ཡོད་ནའང་། དེ་དག་ནི་ལུང་ཙམ་དྲངས་ནས་བཤད་པ་མ་གཏོགས་རིགས་པས་བསྒྲུབ་ཀྱི་མི་འདུག །སྔར་བརྗོད་པ་བཞིན་རྣམ་འགྲེལ་གྱི་ལེའུ་གཉིས་པ་སོགས་ནས་གཙོ་བོ་རིགས་པས་སྒྲུབ་ཀྱིན་ཡོད་པས་ཤིན་ཏུ་གལ་ཆེན་པོ་ཡིན། གལ་ཏེ་པཱ་ལིའི་གཞུང་རྐྱང་པ་ཁོ་ན་ལྟར་བྱས་ན་ཕལ་ཆེར་དེ་དང་དེ་སངས་རྒྱས་ཀྱིས་གསུངས་པ་རེད་ཅེས་ཟེར་བ་ཙམ་དུ་འཇོག་པ་ལས་འོས་མེད་པས། དེ་ལ་ལེགས་སྦྱར་གྱི་ཆོས་ཀྱིས་ཁ་གསབ་ན་ལེགས། འོན་ཀྱང་། པཱ་ལིའི་གཞུང་དེ་དམན་པ་མ་ཡིན། སྐབས་རེར་ང་ཚོ་ཐེག་ཆེན་པ་ཡིན། དགེ་སློང་སེར་པོ་རྣམས་ཐེག་དམན་པ་རེད་ཅེས་དམན་པར་བལྟ་བ་དེ་ནོར་བ་ཡིན། ངོས་ཀྱིས་བར་སྐབས་ནས་ལེགས་སྦྱར་གྱི་ཆོས་བརྒྱུད་དང་། པཱ་ལིའི་ཆོས་བརྒྱུད་ཅེས་རྗོད་ཀྱིན་ཡོད། མདོ་སྡེ་རྒྱན་སོགས་སུ་ཐེག་ཆེན་དང་ཐེག་དམན་ཞེས་པའི་ཚིག་འདི་ཡོད་ཀྱང་དེ་ནི་ལེགས་པོ་ཞིག་མི་འདུག་སྙམ། པཱ་ལིའི་གཞུང་ནི་སངས་རྒྱས་བཅོམ་ལྡན་འདས་ཀྱིས་ཞལ་དྲོན་མོ་ནས་གང་གསུངས་པ་རྣམས་བཀའ་བསྡུའི་སྐབས་སུ་སྡེ་སྣོད་གསུམ་གྱི་གླེགས་བམ་དུ་བཀོད་པ་སྟེ། སངས་རྒྱས་པའི་ཆོས་ཀྱི་གཞི་མ་ལྟ་བུ་ཡིན། དེའི་སྟེང་དུ་ཤེར་ཕྱིན་གྱི་གཞུང་ནས་བདག་མེད་པའི་ལྟ་བ་དང་བྱང་ཆུབ་ཀྱི་སེམས་སོགས་ཞིབ་ཚགས་སུ་བཏང་སྟེ་གསུངས་ཡོད། གལ་སྲིད་ཐེག་དམན་རེད་ཅེས་དོར་བྱའི་གནས་སུ་བཞག་ན། རྨང་གཞི་མེད་པར་འགྱུར་བས་པཱ་ལིའི་གཞུང་རྣམས་ནི་གལ་ཤིན་ཏུ་ཆེ། གང་ལྟར་གོང་དུ་བརྗོད་པ་ལྟར་དོན་དངོས་པོའི་གནས་ཚུལ་ལ་པཱ་ལིའི་གཞུང་རྐྱང་པར་བརྟེན་ན་སྐྱབས་སུ་མཆི་ཟེར་བའི་མཚམས་སུ་འཇོག་པ་ཙམ་ལས་མེད་ཅིང་། དེ་ལ་ལེགས་སྦྱར་གྱི་གཞུང་བསྣན་ན་སྐྱབས་སུ་མཆི་ཟེར་བ་གཅིག་པུ་ཙམ་མ་ཡིན་པར། བཅོམ་ལྡན་འདས་ཀྱིས་སྐྱབས་སུ་མཆི་དགོས་པའི་རྒྱུ་མཚན་འདི་ལྟར་གསུངས་འདུག་སྙམ་པ་དང་། གཞི་དངོས་པོའི་གནས་ཚུལ་འདི་འདྲ་ཞིག་དང་། ལམ་གྱི་རིམ་པ་རྣམས་གཞི་དངོས་པོའི་གནས་ཚུལ་དང་བསྟུན་ཏེ་འདི་ཡིན་ན་འདི་འདྲ་ཡིན་དགོས། དེ་ཡིན་ཕྱིར་དེ་ལྟར་ཡིན་དགོས་ཞེས་བཤད་རྒྱུ་ཡོད། དེ་མིན་བཅོམ་ལྡན་འདས་ཀྱིས་གསུངས་པ་ཡིན། སྐྱབས་སུ་མཆི་ཞེས་བརྗོད་པ་ཙམ་ལ་རྒྱུ་མཚན་མེད་པས་ལེགས་སྦྱར་གྱི་ཆོས་བརྒྱུད་དེ་ཤིན་ཏུ་གལ་ཆེན་པོ་ཡིན།

ངོས་ཀྱི་ངོ་ཤེས་པཱ་ལིའི་ཆོས་བརྒྱུད་འཛིན་མཁན་ཞིག་གིས། ངེད་ཅག་གིས་རྒྱུན་དུ་བདག་མེད་པ་ཞེས་པའི་ཚིག་འདི་ཡང་ཡང་འདོན་གྱིན་ཡོད་ཀྱང་། དེའི་དོན་ཅི་ཡིན་དེ་རིང་མ་གཏོགས་ཤེས་མ་སོང་ཞེས་གསུངས་མྱོང་། གང་ལྟར་གོང་དུ་བརྗོད་པ་ལྟར་བཀའ་འགྱུར་ནང་གི་ལེགས་སྦྱར་གྱི་གཞུང་རྣམས་དང་། བསྟན་འགྱུར་ནང་གི་ལེགས་སྦྱར་གྱི་གཞུང་། ཀླུ་སྒྲུབ་ཡབ་སྲས་སོགས་ཀྱི་གཞུང་རྣམས་ཧ་ཅང་གལ་ཆེན་པོ་ཡིན་པས་དེ་དག་ལ་ངེས་པར་བལྟ་དགོས། ཉན་ཐོས་ཀྱི་སྡེ་སྣོད་ལས། གཟུགས་ནི་དབུ་བ་རྡོས་པ་འདྲ། །ཞེས་སོགས་ཀྱིས་སྡུག་བསྔལ་གྱི་ཕུང་པོ་སྐྱེ་བ་བཀག་པར་བསྟན་པས། །མ་སྐྱེ་བ་ནི་སྡུག་བསྔལ་ཡོད་པ་ཡིན་པར་མི་འདོད་ཅིང་། །གལ་ཏེ་རྒྱུ་རྐྱེན་ལས་སྐྱེས་པ་དེ་སྡུག་བསྔལ་གྱི་ཕུང་པོའི་ངོ་བོ་ཡིན་ན། །
འོ་ན་དེ་ངོ་བོ་ཉིད་ཀྱིས་སྟོང་པ་ཉིད་དུ་ཅིའི་ཕྱིར་ཁས་མི་ལེན་ཏེ་ལེན་པར་བྱ་དགོས་ཏེ་དེ་ནི་ངོ་བོ་སྟོང་པ་ཉིད་ཡིན་པར་བསྟན་པའོ། །ཀུན་རྫོབ་ཏུའང་དེ་འདུས་བྱས་ཡིན་པའི་ཕྱིར་སྙིང་པོ་མེད་པ་དཔེར་ན་སྒྱུ་མ་འམ། །སྡུག་བསྔལ་མིན་པ་ཟག་པ་མེད་པའི་ཕུང་པོ་ཇི་ལྟ་བ་བཞིན་ནོ། །ཁྱོད་ཀྱིས་ཕུང་པོ་རང་བཞིན་ཡོད་པ་དེ་སྡུག་བསྔལ་གྱི་བདེན་པར་འདོད་པ་དེ་ཡང་། །ཡང་དག་པར་ལྟ་བའི་བློས་འདོད་པ། །དེའི་བྱེ་བྲག་ཚོར་བ་སྡུག་བསྔལ་བ་དེ་སྡུག་བསྔལ་ཡིན་པའི་སྒྲུབ་བྱེད། །སྐྱེ་བ་ལ་སོགས་པས་སྡུག་བསྔལ་ཉིད་ཇི་ལྟར། །དེ་མི་རྟག་པའི་ཕྱིར་ན་སྡུག་བསྔལ་ཡིན་པར་འདོད་ན། །ཞེས་དང་། ཇི་སྐད་དུ། དེ་ཕྱིར་མི་རྟག་ལས་སྡུག་བསྔལ། །སྡུག་བསྔལ་ལས་ནི་བདག་མེད་གསུངས། །ཞེས་གསུངས་པ་ལྟ་བུ་ཡིན། སྤྱིར་མི་རྟག་པ་ཡིན་པ་ཙམ་རྒྱུ་མཚན་དུ་བྱས་ཏེ་སྡུག་བསྔལ་དུ་སྒྲུབ་པར་མི་བྱེད་ཀྱང་། ཁྱད་གཞི་སྡུག་བདེན་གྱི་ཕུང་པོར་སྦྱར་ཏེ། དེ་ཉིད་སྐད་ཅིག་སྐད་ཅིག་གིས་འཇིག་པའི་བདག་ཉིད་ཀྱི་མི་རྟག་པ་དང་། སྐད་ཅིག་སྐད་ཅིག་གིས་འཇིག་པ་དེ་ཡང་། ཁ་སང་ཞུས་པ་ལྟར། འཇིག་པ་ཕྱིས་འབྱུང་གི་རྒྱུ་གསར་པས་བྱས་པ་མིན་པར་སྐྱེད་བྱེད་ཀྱི་རྒྱུ་ཉིད་ཀྱིས་བྱས་པས་འབྲས་བུ་དེ་རྒྱུ་ཡི་གཞན་དབང་ཅན་དང་། ཁྱད་གཞི་སྡུག་བདེན་གྱི་ཕུང་པོ་དེ་ཉིད་རྒྱུ་ཡི་གཞན་དབང་ཅན་ཡིན་ཞེས་པའི་རྒྱུ་དེ་ཡང་གང་ཡིན་ཞེ་ན། མ་རིག་པ་སྟེ། དེའི་གཞན་དབང་ཅན་ཡིན་པས་སྡུག་བསྔལ་བ་ཡིན་པར་གྲུབ་པ་ཡིན། དེ་ལྟར་སྡུག་བདེན་གྱི་ཕུང་པོ་དེ་ཉིད་མ་རིག་པའི་གཞན་དབང་ཅན་ནམ་ཉོན་མོངས་པའི་གཞན་དབང་ཅན་ཡིན་པས་སྡུག་བསྔལ་བ་ཡིན་པར་ཤེས་ནུས་ཤིང་། ཇི་ཙམ་གྱིས་ཉོན་མོངས་པའི་ཉེས་དམིགས་ལེགས་པར་ཤེས་པ་ཞིག་བྱུང་ན། དེའི་ཚོད་ཀྱིས་ཉོན་མོངས་པའི་དབང་གིས་བྱུང་བའི་ཟག་བཅས་སྡུག་བདེན་གྱི་ཕུང་པོ་ལ་མི་འདོད་པའི་བློ་སྐྱེ་ཞིང་། འདུ་བྱེད་ཀྱི་ཕུང་པོ་སྡུག་བསྔལ་དུ་ངེས་འོང་བས་འདི་ཤིན་ཏུ་གལ་ཆེན་པོ་ཡིན།

འོ་ན་རྒྱུ་ཀུན་འབྱུང་དང་ལམ་བདེན་ཡང་མི་རྟག་པའི་ཕྱིར་སྡུག་བསྔལ་ཉིད་དུ་འགྱུར་ལ། །མི་རྟག་པ་དེ་སྡུག་བསྔལ་གྱི་རྒྱུ་ཡིན་པའི་ཕྱིར་ཞེ་ན། །འོ་ན་ཀུན་འབྱུང་བདེན་པ་ཁོ་ན་སྡུག་བསྔལ་ཉིད་དུ་འགྱུར། །སྡུག་བསྔལ་ཉིད་ནི་ཚིག་ཙམ་ཡིན་པའི་ཕྱིར། །ཞེས་པ་ནས། དེས་ན་དངོས་པོ་ལ་མངོན་པར་ཞེན་པའི་ཉན་ཐོས་ཀྱི་ཐེག་པའི་ལམ་བསྒོམ་པ་དེ་ཐེག་པ་ཆེན་པོ་འདིར་མི་རིགས་ལ། །སྡུག་བསྔལ་ལ་སོགས་པའི་བདེན་པ་རྣམས་མ་མཐོང་བའམ་མཐོང་བ་མེད་པར་སྒོམ་པ་ནི་རིགས་པ་ཡིན་ནོ། །མཐོང་བ་རྣམས་ཀྱིས་མ་མཐོང་བའི་གཟུགས་ཞེས་པ་ནི་དངོས་པོ་མེད་པའི་དོན་གྱི་ངོ་བོ་ཉིད་དོ། །དེ་ནི་ཐམས་ཅད་དུ་ཡང་དེ་བཞིན་དུ་གནས་པ་ཡིན་ནོ། །གལ་ཏེ་བློ་ངན་ཉན་ཐོས་པ་འགའ་ཞིག་ནི་ན་རེ། །ཞེས་པ་འདི་རྩུབ་ཙམ་མི་འདུག་གམ། རྟོག་གེ་འབར་བའི་ནང་དུའང་ཐོགས་མེད་དང་དབྱིག་གཉེན་གཉིས་ཀྱིས། བཅོམ་ལྡན་འདས་ཀྱི་ལུང་གིས་ཟིན་པའི་མགོན་པོ་ཀླུ་སྒྲུབ་ཀྱི་ལྟ་བའི་རྗེས་སུ་མི་འབྲང་བར་ཟུར་དུ་གཟུང་འཛིན་གཉིས་སྟོང་གི་ལྟ་བ་ཞེས་བརྗོད་པ་དེ་ནི་ངོ་ཚ་ཁྲེལ་མེད་ཡིན་ཞེས་ཞལ་ཚ་པོ་གསུངས་འདུག་པ་ལྟ་བུ་ཡིན། སྡུག་བསྔལ་སོགས་བདེན་པ་མཐོང་བ་མི་འདོད་པའི་ཕྱིར། །ཐེག་ཆེན་པ་ཁྱོད་ཀྱིས་ནི་ཐར་པ་ཐོབ་པར་རིགས་པ་མིན་ཏེ། །བྱིས་པ་སོ་སོའི་སྐྱེ་བོ་བཞིན་ཞེ་ན། །སྡུག་བསྔལ་རང་གི་ངོ་བོ་སྐྱེ་བ་མེད་པ་དེས་སྡུག་བསྔལ་ཡང་མ་སྐྱེས་པའི་ཕྱིར། །ཞེས་པ་ནས། གཙོ་བོའི་སེམས་དང་སེམས་བྱུང་དོན་དམ་པའི་ངོ་བོ་ཉིད་དུ། །སེམས་དང་སེམས་བྱུང་ཉིད་དུ་རབ་ཏུ་གྲགས་པའི་སྒྲུབ་བྱེད་ཀྱི། །གཏན་ཚིགས་དང་ནི་དཔེ་ཡང་མེད་དོ། །དེ་སྒྲུབ་པའི་ཕྱོགས་ཀྱང་རྣལ་འབྱོར་པ་ལ་རྣམ་པ་ཀུན་ཏུ་མེད་ཅིང་། །ཁམས་གསུམ་ནི་རྣམ་ཤེས་ཙམ་མོ་ཞེས་བྱ་བ་འདིར། །ཕྱི་རོལ་དོན་ཡོད་པ་ནི་བཟློག་པའི་ཕྱིར། །ཚིག་དོན་འདི་ནི་དེ་སྤོང་དགོས་སོ་ཞེས་ཟེར། །
ཚིག་དེས་བྱེད་པ་པོ་གཞན་ཡིན་པར་འགོག་པའི་ཕྱིར་བདག་གི་ཕྱོགས་ཉམས་པ་ཇི་ལྟར་འདོད། །ཅེས་དང་། གཞན་ཡང་། འཇུག་པ་ལས། བྱེད་པ་པོ་ནི་སེམས་ཙམ་ཡིན་པར་རྟོགས། །ཞེས་དང་། ས་བཅུ་པའི་མདོར། ཁམས་གསུམ་པོ་འདི་དག་ནི་སེམས་ཙམ་མོ། །ཞེས་སེམས་ལས་གཞན་པའི་བྱེད་པ་པོ་འགོག་པ་ལས་ཕྱི་རོལ་འགོག་པའི་དོན་མིན་པར་གསུངས་པ་ལྟར་རོ། །འདིར་ལུང་དང་རིགས་པའི་རྗེས་སུ་འབྲངས་པ་ནི། གང་ཡང་སྨྲ་བར་བྱར་མེད་པར་གྱུར་ཀྱང་འགའ་ཡི་ཚིག་གིས་སྨྲར་མེད་པར། །བྱ་བར་མི་ནུས་པས་ཞི་བའི་བློ་ཅན་རྣམས་ཀྱིས་རྩོད་པ་འདི་ལ། །སྙིང་པོ་ཡོད་དམ་སྙིང་པོ་མེད་ཅེས། །མཁས་པས་དེ་ལ་བརྟགས་ཤིང་དཔྱད་པར་གྱིས། །དབུ་མའི་སྙིང་པོ་ལས་ཉན་ཐོས་ཀྱི་དེ་ཁོ་ན་ཉིད་ལ་འཇུག་པའི་ལེའུའི་མཆན་གྱི་འགྲེལ་པ་སྟེ་བཞི་པའོ།། །།

ཆོས་ཁྲིད་འདིའི་མཇུག་ཏུ་འཇམ་པའི་དབྱངས་ཀྱི་རྗེས་གནང་ཞིག་བྱེད་འཆར་ཡོད། ཆོས་རབ་ཏུ་རྣམ་འབྱེད་ཀྱི་ཤེས་རབ་གོང་ནས་གོང་དུ་འཕེལ་བའི་ལྷག་ལྷ་ཐུན་མོང་མ་ཡིན་པ་རྗེ་བཙུན་འཇམ་པའི་དབྱངས་ཡིན་ལ། ཤེས་རབ་འཕེལ་ཐབས་གཙོ་བོ་སློབ་གཉེར་བྱེད་རྒྱུ་དེ་ཡིན་ཞིང་། དེའི་སྟེང་དུ་ལྷག་པའི་ལྷ་མཆོག་རྗེ་བཙུན་འཇམ་དབྱངས་ལྟ་བུ་ལ་བརྟེན་ནས་གཟུངས་སྔགས་ཨ་ར་པ་ཙ་བགྲངས་ན་བློ་གྲོས་འཕེལ་བ་ལ་ཁྱད་པར་ཏན་ཏན་ཡོད། སངས་རྒྱས་པའི་ཆོས་དེ་རྣམ་དཔྱོད་མེད་པར་ཉམས་ལེན་བྱེད་རྒྱུ་དཀའ་བས། ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་དཔྱད་པ་བྱེད་རྒྱུ་ཤིན་ཏུ་གལ་ཆེ།

སྐབས་ཤིག་ངོས་ཀྱིས་རྡོ་རྗེ་གླིང་དུ་ཆོས་འབྲེལ་བྱས་པ་དེ་ཉིན་གནམ་གཤིས་ཧ་ཅང་གྲང་མོ་འདུག་པས། དེ་རིང་ང་ཚོས་སྒོམ་ཆེན་པ་བྱེད་ཀྱི་ཡིན་ཞེས་སྨྲས་ཏེ། གཟན་གྱིས་མགོ་བཏུམ་ཙམ་བྱས་པར་དེ་གའི་ཆོས་ཞུ་བའི་ཁྲོད་ཀྱི་དགེ་འདུན་པ་རྣམས་ཐུགས་སྤྲོ་ཐག་ཆོད་དེ་སྐུ་གཟན་གྱིས་དབུ་བཏུམས་ཏེ་བཞུགས་སོང་། དེ་རིང་ཡང་འདི་གར་གནམ་གཤིས་གྲང་ཙམ་འདུག་པས་འུ་ཅག་གིས་སྒོམ་ཆེན་པ་བྱེད་ཀྱི་ཡིན། ལྷག་པར་མགོ་དམར་པོ་དེ་ཧ་ཅང་འཁྱག་མདོག་ཁ་པོ་འདུག་པས་མགོ་ལ་གཟན་གྱོན་ཅིག།།དུས་རྒྱུན་བོད་དུ་བཤད་སྲོལ་ལ་དགུན་དུས་སུ་དགུ་དང་པོ་ས་གད། གཉིས་པ་རྡོ་གད། གསུམ་པ་བཙུན་པའི་དབུ་གད་ཅེས་ཟེར་བ་ལྟར་ན། བཙུན་པའི་དབུ་དེ་རྡོ་ལས་ཀྱང་མཁྲེགས་པར་བཤད། ཅེས་གསུངས་ཏེ་ཞལ་རྩེད་གནང་། ལོ་ཤས་སྔོན་དུ་འདི་གར་ཁ་ཆེའི་བུད་མེད་ཁག་ཅིག་ངོས་རང་ཐུག་འཕྲད་དུ་སླེབས་བྱུང་བར། དེ་རིང་ངས་ཀྱང་ཁྱེད་ཚོ་ཁ་ཆེའི་བུད་མེད་ལྟར་བྱེད་ཀྱི་ཡིན་ཞེས་སྨྲས་ཏེ་གཟན་གྱིས་མགོ་བཏུམས་ཏེ་དེ་དག་ནང་བཞིན་བསྡད་པ་ཡིན།

རྣལ་འབྱོར་སྤྱོད་པའི་དེ་ཁོ་ན་ཉིད་ལ་འཇུག་པའི་ལེའུ།

༈ རང་གི་གྲུབ་མཐའི་ལུགས་ཀྱི་ང་རྒྱལ་གྱིས། །ཞེས་སེམས་ཙམ་པའི་འདོད་པ་འགོག་གི་ཡོད་པར་སྣང་། མཁས་པར་རློམ་པ་གཞན་ཐོགས་མེད་དང་དབྱིག་གཉེན་སོགས་ཀྱིས་འདི་སྐད་ཅེས་སྨྲ། །དེ་ཁོ་ན་ཉིད་ཀྱི་བདུད་རྩིར་ཇི་ལྟར་འཇུག་པ་དང་། །དེའི་ཚུལ་རྣལ་འབྱོར་སྤྱོད་པས་ལེགས་པར་བསྟན་ཏོ་ཟེར། །ཞེས་ཕྱི་དོན་བཀག་ཅིང་ཤེས་པ་བདེན་གྲུབ་ཏུ་བཞེད་པ་གཟུང་འཛིན་གཉིས་སྟོང་གི་དེ་ཁོ་ན་ཉིད་གསུངས་པའི་འདོད་པ་དགག་པ་ནི། གཟུང་བ་དང་འཛིན་པའི་དངོས་པོ་གཉིས་པོ་མེད་པའི་ཕྱིར། །དེ་གཉིས་དངོས་པོ་མེད་པའི་ཡོད་པ་ནི། །ཡོད་པ་ལ་སོགས་པའི་བློ་ཡི་ཡུལ་དུ་གྱུར་པ་ནི། །དམ་པའི་དོན་དུ་ནི་འདོད་དོ་ལོ། །དོན་དམ་པའི་ཆོས་ཀྱི་རྣམ་གྲངས་ནི་མེད་པའི་དངོས་པོ་དང་ཆོས་དང་གང་ཟག་གི་བདག་མེད་པ་དང་། །ཕྱིན་ཅི་མ་ལོག་པའི་དེ་བཞིན་ཉིད་དང་ཆོས་གནས་པ་སྟེ་རྟག་པ་དང་། །དེ་རྣམ་པར་མི་རྟོག་པའི་བློས་གཟུང་བར་བྱ་བ་སྟེ་དེ་ཉིད་དོན་དམ་པའོ། །དེ་ནི་འདིར་ཀུན་གཞིའི་རྣམ་པར་ཤེས་པ་འཁོར་འདས་ཀྱི་གཞིའམ། ས་བོན་ཐམས་ཅད་པ། བག་ཆགས་ཐམས་ཅད་ཚང་བ་ཞིག་འདོད་པ་དང་། ཉོན་མོངས་པ་ཅན་གྱི་ཡིད་ཅེས་བྱ་བ་ནི་བདག་འཛིན་ཡིན་པ་དང་། འཇུག་པའི་རྣམ་པར་ཤེས་པའི་ཚོགས་དྲུག་བཅས་འདོད་དོ། །
ཞེས་ལུང་གི་རྗེས་འབྲང་གི་སེམས་ཙམ་པས་འཇུག་ཤེས་དྲུག་དང་། ཀུན་གཞི། ཉོན་ཡིད་དེ་རྣམ་ཤེས་ཚོགས་བརྒྱད་འདོད་པ་ལྟར་རོ། །ཤེས་པར་ནི་བྱ་བ་ཡང་ངོ་། །ཐོག་མར་དམིགས་པ་ལ་ནི་བརྟེན་པར་བྱས་ནས་ནི། །སེམས་ཙམ་དུ་དམིགས་པ་ལ་ཡུལ་མི་དམིགས་པ་ནི་རབ་ཏུ་སྐྱེ། །གཟུང་བ་མི་དམིགས་པ་ལ་བརྟེན་པར་བྱས་ནས་ནི། །འཛིན་པའི་རྣམ་པར་ཤེས་པའི་ཚོགས་དྲུག་ཀྱང་མི་དམིགས་པ་ནི་རབ་ཏུ་སྐྱེ། །ཞེས་པ་ནས། དེའི་ཕྱིར་དེ་དག་སྒྲུབ་ཏུ་གཞུག་པའི་ཕྱིར། །རིགས་པའི་ལམ་དང་ལྡན་པའི་ཚུལ་གྱིས་བཙལ་བར་བྱའོ། །ཁྱེད་ཀྱི་ལུགས་ལ་གཟུང་བ་དང་འཛིན་པ་གཉིས་མེད་པར་ཡི་དངོས་པོ་ཡོད་པར་འདོད་པ་ནི། །རིགས་པ་མ་ཡིན་ཏེ་དེ་ནི་འགལ་བའི་ཕྱིར། །ཞེས་གཟུང་འཛིན་གཉིས་སྟོང་གི་གཞན་དབང་ཞེས་བཤད་པ་དེ་ཡིན་པ་འདྲ། དཔེར་ན་ནམ་མཁའི་མེ་ཏོག་མེད་པ་ལ་དངོས་སམ། །དེ་དངོས་པོ་ཡིན་པར་བརྟག་པར་མི་བྱ་ཞིང་། །ཞེས་པ་ནས། བརྟག་པར་བྱ་བ་དང་བརྗོད་པར་བྱ་བ་མིན་པ་དེ་ཡིན་པར་མི་འདོད་དེ། །དེ་ཡི་སྒོ་ནས་གཞན་དང་གཞན་དུ་བརྗོད་ན། །གཞན་སེལ་གྱི་སྤྱི་དེ་ནི་བརྗོད་པར་བྱ་བ་ཉིད་སོགས་ཉམས་པས་ཁྱེད་ཀྱི་རྗེས་སུ་དཔག་བྱའི་དམ་བཅའ་མ་གྲུབ་བོ། །གཞན་སེལ་དེ་ནི་དངོས་པོ་ལས་གཞན་གྱི་ངོ་བོ་ཉིད་ཡིན་ན། །དེས་ན་གཞན་སེལ་དེ་ནི་བརྗོད་དུ་མེད་པ་ཉིད་མི་རིགས་སོ། །ཞེས་གསུངས་ཏེ། སྒྲ་རྟོག་སེལ་བས་འཇུག་པ་དང་། མངོན་སུམ་སྒྲུབ་པས་འཇུག་པར་གསུངས་པ་སོགས་ལ་མུ་སྟེགས་པའི་འདོད་པ་དང་དབྱེ་འབྱེད་གཏོང་རྒྱུ་ཤིན་ཏུ་གནད་འགག་ཆེན་པོ་ཡིན། དེ་ཕྱིར་རྣལ་འབྱོར་སྤྱོད་པ་ཡི། །ཚུལ་གྱིས་སྨྲ་བ་མི་རིགས་སོ། །དངོས་པོ་རྣམས་ལ་ངོ་བོ་ཉིད་མེད་དེ། །མིང་ཙམ་གྱིས་མངོན་པར་བརྗོད་པའི་བདག་ཉིད་ནི་སྟོང་པ་ཉིད་ཀྱི་ཕྱིར་རོ། །ཞེས་པ་ནས། དེ་དག་ནི་རྒྱུ་མཚན་གང་ཕྱིར་རྫས་སུ་མེད་ཀྱང་། །ཕྱིན་ཅི་ལོག་གི་རྣམ་རྟོག་དང་བྲལ་བས་ཐར་པ་ཐོབ་པར་འགྱུར་ཞིང་། །རྫས་སུ་ཡོད་པ་ཉིད་ནའང་དེ་ལ་སྐྱེ་བ་མེད་པའི་ཕྱིར། །
ཚུལ་འདི་ལས་གཞན་དུ་རྣམ་པར་བརྟག་པར་མི་འདོད་དོ། །འདི་ལ་ཕ་རོལ་པོས་ཚིག་རྩུབ་མོས་སྨྲས་པ། །དངོས་རྣམས་ལ་ངོ་བོ་ཉིད་གཏན་ནས་མེད་ན། །ཐ་སྙད་ཀུན་ཏུ་གདགས་པའང་ཡོད་པར་མི་འགྱུར་བས། །
ཞེས་དབུ་མ་པ་བདེན་སྟོང་བཞེད་མཁན་ལ་རྩོད་པ་འགོད་པ་སྟེ། དེ་ནི་ལས་འབྲས་སོགས་ཐམས་ཅད་མེད་པར་ལྟ་བ་དག་དང་། །སུས་ཀྱང་མི་གླེང་ཞིང་ཕན་ཚུན་བསྟན་པར་བྱ་བ་མིན་པ་དང་། །ཕྱི་མར་རང་ཡང་ངན་སོང་དུ་གཞོལ་བ་དང་། །ཞེས་དང་། ཇི་སྐད་དུ། སྟོང་པ་ཉིད་ལ་ལྟ་ཉེས་ན། །ཤེས་རབ་ཆུང་རྣམས་ཕུང་བར་འགྱུར། །ཞེས་གསུངས་པ་ལྟར་རོ། །གཞན་ཡང་ཁྱོད་ཀྱིས་དེ་ཕུང་བར་བྱེད་པ་ཡིན་ནོ་ཞེ་ན། །དེ་ལ་བཤད་དེ་ཁྱེད་ཀྱིས་ཞེ་སྡང་གི་ཤ་རུལ་ཟོས་ཏེ་དེའི་དྲི་ངན་སྒྲེགས་པ་འདི། །རང་ཉིད་ལྟ་ངན་གྱིས་ང་རྒྱལ་ཆེ་བའི་ཟས་ངན་མ་ཞུ་བར་སྟོན་པར་བྱེད་པ་ཙམ་ཡིན་ནོ། །ཤེས་བྱ་ཡི་ཆོས་རྣམས་ནི་སྒྱུ་མ་བཞིན་དུ་ཡིན་པར་འདོད་དེ། །དེ་ལ་རང་བཞིན་གྲུབ་པའི་ངོ་བོ་ཉིད་ནི་མེད་པའི་ཕྱིར་དང་། །འདིར་རང་བཞིན་ཞེས་པའི་ཚིག་འདིའི་དོན་ལ་གོ་བ་ཇི་ལྟར་ལེན་མིན་གྱི་སྒོ་ནས་ཐལ་རང་གི་དབྱེ་བ་འབྱེད་དགོས་པ་ཡིན། བྱིས་པ་སོ་སོའི་སྐྱེ་བོ་རྣམས་རྨོངས་པར་བྱེད་པའི་རྒྱུ་ཡིན་པའི་ཕྱིར་དང་། །སྔར་མ་བྱུང་བ་རྒྱུ་རྐྱེན་ལས་གསར་དུ་འབྱུང་བའི་ཕྱིར་རོ། །ཞེས་པ་ནས། ཆོས་དམིགས་མེད་དེ་ལ་དམིགས་པ་དག་མ་ཡིན་ཏེ། །དེ་ཉིད་ལ་དམིགས་པར་བྱར་མི་འདོད་དོ། །ཆོས་དབྱིངས་དེ་ཉིད་རྫས་སུ་ཡོད་པ་ཡིན་ན། །ཞེས་ཡོངས་གྲུབ་བདེན་པར་བཞེད་པ་ལྟ་བུའོ། །སྐྱོན་ནི་སྔ་མ་བཞིན་དུ་འགྱུར་ཏེ། །འཇིག་རྟེན་ལས་འདས་པའི་ཡེ་ཤེས་རྣམ་པར་མི་རྟོག་པ་ཡིན་པས། །དེ་བློར་སྐྱེ་བར་མི་འདོད་དེ་སྐྱེས་མ་ཐག་པ་འཇིག་པའི་ཕྱིར་རོ། །ཞེས་པ་ནས། ཤེས་བྱའི་ཆོས་ཐམས་ཅད་རྣམ་པ་ཀུན་ཏུ་མ་གྲུབ་པའི་ཕྱིར། །ཆོས་གང་ལ་ཡང་རྣམ་པར་མི་རྟོག་པའི། །བློའི་ངོ་བོ་ཡང་སྐྱེ་བ་དང་བཅས་པར་མི་འགྱུར་བ། །དེ་ཉིད་ནི་སྟོན་པ་མཉམ་མེད་དེ་ཁོ་ན་ཉིད་མཁྱེན་པས་གསུངས་སོ། །དབུ་མའི་སྙིང་པོ་ལས་རྣལ་འབྱོར་སྤྱོད་པ་པའི་དེ་ཁོ་ན་ཉིད་གཏན་ལ་དབབ་པ་ལ་འཇུག་པའི་མཆན་གྱི་འགྲེལ་པ་སྟེ་ལེའུ་ལྔ་པའོ།། །། འདིའི་གཤམ་ནས་གྲངས་ཅན་འགོག་པའི་སྐབས་ཡིན། གྲངས་ཅན་པས་ཤེས་བྱ་ཉི་ཤུ་རྩ་ལྔའི་རྣམ་གཞག་གསུངས་པའི་ཚེ་གང་འཚམ་གཏིང་ཟབ་པོ་ཡོད་པར་བརྟེན། ཅོ་ནེ་བླ་མ་རིན་པོ་ཆེས། གྲངས་ཅན་པ་ངན་ལེ་རེད། ངན་ལེ་རེད་ཅེས་གསུང་བར་བྱེད་ཀྱི་ཡོད། གསུངས་ཏེ་བཞད། སྔར་སྒོ་མང་གི་དགེ་བཤེས་ཤིག་ཡོད། ཁོང་གིས་རྒྱུན་དུ་གྲངས་ཅན་པའི་སྐོར་རྟགས་གསལ་གཏོང་བས། མིང་ལ་གྲངས་ཅན་པ་ཞེས་འབོད་ཀྱི་ཡོད། འདིར་ཆོས་ཐུན་འཇོག་གི་ཡིན། ཆོས་བཤད་པ་ལས་བྱུང་བ་ཡི། །ཞེས་སོགས་གསུངས་ཏེ་ཉིན་གཉིས་པའི་ཆོས་ཐུན་མཇུག་གྲུབ་པར་མཛད།

ཉིན་གསུམ་པའི་བཀའ་ཁྲིད།

ཉམས་བཞེས་དང་ཐོས་བསམ་ཕྱོགས་མེད་གནང་ཚུལ་སོགས་ཀྱི་བཀའ་སློབ།

དེ་ཡང་དཔལ་ལྡན་ཟླ་བ་གྲགས་པས། དེ་ལྟར་བློ་གྲོས་ཟེར་གྱིས་སྣང་བ་གསལ་བྱས་པའི། །རང་གི་ལག་ན་གནས་པའི་སྐྱུ་རུ་ར་བཞིན་དུ། །སྲིད་གསུམ་འདི་དག་མ་ལུས་གདོད་ནས་སྐྱེ་མེད་པར། །རྟོགས་ཏེ་ཐ་སྙད་བདེན་པའི་སྟོབས་ཀྱིས་འགོག་པར་འགྲོ། །ཞེས་གསུངས་པ་ལྟར། སྟོང་ཉིད་ལ་ཐོས་བསམ་སྒོམ་གསུམ་བྱས་པའི་ཉམས་མྱོང་གི་སྒོ་ནས་འགོག་བདེན་མངོན་དུ་བྱེད་དགོས། ཡང་དེ་ཉིད་ལས། རྟག་ཏུ་འགོག་པར་གཏོགས་པའི་བསམ་ལྡན་ཡིན་མོད་ཀྱི། །འགྲོ་བ་མགོན་མེད་པ་ལ་སྙིང་རྗེའང་སྐྱེད་པར་བྱེད། །དེ་གོང་བདེ་གཤེགས་གསུང་སྐྱེས་སངས་རྒྱས་འབྲིང་བཅས་ནི། །མ་ལུས་པ་རྣམས་བློ་ཡིས་ཕམ་པར་བྱེད་པའང་ཡིན། །ཀུན་རྫོབ་དེ་ཉིད་གཤོག་ཡངས་དཀར་པོ་རྒྱས་གྱུར་པ། །ངང་པའི་རྒྱལ་པོ་དེ་ནི་སྐྱེ་བོའི་ངང་པ་ཡིས། །མདུན་དུ་བདར་ནས་དགེ་བའི་རླུང་གི་ཤུགས་སྟོབས་ཀྱིས། །རྒྱལ་བའི་ཡོན་ཏན་རྒྱ་མཚོའི་ཕ་རོལ་མཆོག་ཏུ་འགྲོ། །ཞེས་གསུངས་པ་ལྟར། ད་རེས་མི་ལུས་ཐོབ་ཅིང་། དེའི་ནང་ནས་སངས་རྒྱས་པའི་ཆོས་དར་བའི་ཡུལ་གྲུར་སྐྱེས་པ་དང་། ཆོས་དེ་ཡང་པཱ་ལིའི་ཆོས་བརྒྱུད་གཞི་ལ་བཞག་པའི་དཔལ་ནཱ་ལེནྡྲའི་ལེགས་སྦྱར་གྱི་ཆོས་བརྒྱུད་འདི་ལྟ་བུ་དང་མཇལ་རྒྱུ་བྱུང་བ་ཡིན།

སྔོན་དུས་སུ་བོད་ཀྱི་ལོ་ཙཱ་བ་རྣམས་ཀྱིས་སྐུ་ངལ་ཁྱད་དུ་བསད་དེ་བཀའ་འགྱུར་པོད་བརྒྱ་ལྷག་དང་། བསྟན་འགྱུར་པོད་ཉིས་བརྒྱ་ལྷག་ཅིག་བོད་ཡིག་ཏུ་བསྒྱུར་ཟིན་པ་རྣམས་ང་ཚོས་ཀློག་རྒྱུ་ཡོད་པ་དང་བསམ་བློ་གཏོང་རྒྱུའི་གོ་སྐབས་ཡོད་པའི་དུས་འདིར། ཇི་སྐད་དུ། གུང་ཐང་རིན་པོ་ཆེའི་ཞལ་ནས། དུས་ལན་གཅིག་རྙེད་པའི་དལ་འབྱོར་འདི། །དོན་མ་འགྲུབ་ལག་ནས་འཆོར་ཉེན་གདའ། །ཞེས་གསུངས་པ་ལྟར། ཉིན་རེ་བཞིན་དུ་སྐབས་འདིར་བཤད་པའི་གཞུང་ལྟ་བུའི་ཟབ་རྒྱས་ཀྱི་རིམ་པ་ལ་གང་ཐུབ་ཅི་ཐུབ་ཀྱིས་བག་ཆགས་བཞག་སྟེ། མི་ཚེ་དོན་དང་ལྡན་པ་ཞིག་འབྱུང་བ་ལ་བརྩོན་དགོས། ཚེ་འདིའི་མི་ཚེ་དོན་དང་ལྡན་པ་ཞིག་བྱུང་ན་སྐྱེ་བ་རྗེས་མར་དོན་དང་ལྡན་པ་ཞིག་མུ་མཐུད་ནས་འབྱུང་ཐུབ་པའི་རེ་བ་ཡོད། དེ་ལྟར་བྱུང་ན། སྐྱེ་བ་ཀུན་ཏུ་ཡང་དག་བླ་མ་དང་། །འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང་། །ས་དང་ལམ་གྱི་ཡོན་ཏན་རབ་རྫོགས་ནས། །
རྡོ་རྗེ་འཆང་གི་གོ་འཕང་མྱུར་ཐོབ་ཤོག །ཅེས་དང་། ཤེས་རབ་སྙིང་པོ་ལས། ག་ཏེ་ག་ཏེ། པཱ་ར་ག་ཏེ། པཱ་ར་སཾ་ག་ཏེ། བོ་དྷི་སྭཱཧཱ། ཞེས་གསུངས་པ་ལྟར་གྱི་ལམ་གོང་མར་རིམ་བཞིན་བགྲོད་ཐུབ་པ་འབྱུང་བས་དལ་བརྒྱད་འབྱོར་བཅུ་ཚང་བའི་རྟེན་བཟང་ཁྱད་པར་ཅན་འདི་འདྲ་ཞིག་ཐོབ་ནས་ཡོད་པའི་སྐབས་འདིར་དོན་དང་ལྡན་པ་ཞིག་བྱེད་དགོས།

ངོས་ལ་ཆ་བཞག་ན། ཆུང་ངུའི་དུས་སུ་རྩེད་མོ་ཁོ་ན་རྩེ་བ་མ་གཏོགས་དཔེ་ཆ་བལྟ་རྒྱུར་དོ་སྣང་གང་ཡང་མེད། དེ་ནས་ལོ་ན་བཅུ་གྲངས་ཙམ་དུ་སོན་སྐབས་གཞི་ནས་དཔེ་ཆར་དོ་སྣང་སླེབས་པ་དང་། ལོ་བཅུ་གསུམ་གྱི་སྐབས་སུ་གྲྭ་སར་ཆོས་ཞུགས་བྱས་པ་ནས་མཚན་ཉིད་ཀྱི་གཞུང་ལ་སློབ་འགོ་ཚུགས། དེ་ནས་རིམ་བཞིན་གཞུང་ཆེན་ཁག་སྦྱངས་པ་དང་། ལྷག་པར་རྒན་དངོས་གྲུབ་ཚོགས་གཉིས་སྟོང་ཉིད་ཀྱི་ལྟ་བ་ལ་ཐུགས་སྣང་ཤིན་ཏུ་ཆེན་པོ་ཡོད་པས། ཁོང་གིས་སྟོང་པ་ཉིད་ཀྱི་སྐོར་ཡང་ཡང་བཤད་པ་ལ་བརྟེན་ནས་དེ་ལ་དོ་སྣང་ཆེ་རུ་ཕྱིན་པ་དང་། རྒྱ་གར་དུ་འབྱོར་བ་ནས་བཟུང་ཉིན་ཞག་ཕྲུགས་གཅིག་གི་ནང་དུ་སྟོང་ཉིད་ཀྱི་ལྟ་བ་ལ་རྒྱུན་དུ་བསམ་བློ་གཏོང་བཞིན་ཡོད། དེ་ལྟར་ཐོག་མར་སྟོང་ཉིད་ཀྱི་ལྟ་བ་ལ་དོ་སྣང་སླེབས་པ་ནས་བརྩིས་ན་ད་བར་མི་ལོ་བདུན་ཅུ་ཙམ་ཕྱིན་ཟིན། དང་པོའི་ཆར་སྟོང་ཉིད་ལ་དོ་སྣང་ཆེ་བ་ཡོད་པ་ལས། བྱང་ཆུབ་ཀྱི་སེམས་ཟེར་བ་དེ་ཤིན་ཏུ་ལེགས་ཀྱང་རྒྱུད་ལ་སྐྱེ་དཀའ་སྙམ་པ་དྲན་གྱིན་ཡོད། ཐེངས་ཤིག་སྟག་བྲག་རིན་པོ་ཆེར་དེ་ཚུལ་ཞུས་པས། བྱང་ཆུབ་ཀྱི་སེམས་དེ་ངའི་རྒྱུད་ལའང་ཡོད་པས་དེ་ཉིད་བསྒོམ་ན་འོང་གི་རེད་ཅེས་གསུངས་བྱུང་། དེ་སྔོན་གཙུག་ལག་ཁང་འདིའི་ནང་དུ་སྔགས་རིམ་ཆེན་མོ་བཤད་པའི་སྐབས་ཤིག་ལའང་བྱང་ཆུབ་ཀྱི་སེམས་ཟེར་བ་ཁག་པོ་རེད་འདུག་ཅེས་བརྗོད་རྒྱུ་བྱུང་།

དེ་ནས་རིམ་གྱིས་ ༡༩༦༩ ལོར་ཁུ་ནུ་བླ་མ་རིན་པོ་ཆེའི་དྲུང་ནས་སྤྱོད་འཇུག་ཞུས་པ་ཡིན། ཁོང་གི་ཞལ་ནས། སྤྱོད་འཇུག་གི་གཞུང་འདི་འཆད་ཉན་མང་ཙམ་བྱེད་རྒྱུ་བྱུང་ན་ཕན་ཐོགས་འོང་ཞེས་གསུངས་པ་ལྟར། འདས་པའི་མི་ལོ་བཞི་བཅུ་ཙམ་གྱི་རིང་ལ་དུས་དུས་སུ་གཞན་ལ་སྤྱོད་འཇུག་འཆད་ཉན་དང་། རང་ངོས་ནས་དེའི་ཉམས་ལེན་གང་ཐུབ་བྱས་དང་བྱེད་ཀྱིན་ཡོད་པས། ད་ཆ་བྱང་ཆུབ་ཀྱི་སེམས་དང་སེམས་ཐག་ཤིན་ཏུ་ཉེ་པོ་ཆགས་འདུག །གང་ལྟར་ངོས་རང་༸རྒྱལ་བ་རིན་པོ་ཆེ་ཡིན་པས་གཞན་དང་མི་འདྲའོ་སྙམ་ནས་རང་དགར་བསྡད་མེད། དེ་སྔོན་ངོས་ཀྱིས་གཅེན་པོ་བློ་བཟང་བསམ་གཏན་དང་མཉམ་དུ་དཔེ་ཆ་ལྟ་སྐབས་སུ། གླིང་རིན་པོ་ཆེས་བློ་བཟང་བསམ་གཏན་ལ་འབྲབ་བྱེད་ཀྱི་ཀོ་བའི་རྟ་ལྕག་ཅིག་དང་། ངོས་ལ་སི་ཤན་གྱི་རྟ་ལྕག་སེར་པོ་ཞིག་ཉར་གནང་གི་རེད། ངེད་གཉིས་༸རྒྱལ་བ་རིན་པོ་ཆེ་ཡིན་མིན་གྱི་ཁྱད་པར་ལས་རྟ་ལྕག་མི་འདྲ་བ་ཡོད་ཀྱང་། དོན་དུ་རྟ་ལྕག་སེར་པོ་དེས་བྲབས་ནའང་ཟུག་རྔུ་ཆེ་ཆུང་ཕལ་ཆེར་འདྲ་རྒྱུ་རེད་སྙམ་པ་དྲན་གྱི་ཡོད་ཅེས་དུས་རྒྱུན་ངས་རྩེད་མོ་དང་སྦྲགས་ནས་རྗོད་ཀྱིན་ཡོད། ངས་འདི་ལྟར་བཤད་དགོས་པ་ནི། ཆོས་ཀྱི་ཉམས་མྱོང་སྐྱེ་ཟེར་བ་དེ་ལོ་ནས་ལོ་བསྟུད་དེ་ཐོག་མར་ཐོས་བྱུང་གི་ཤེས་རབ་ཀྱི་སྒོ་ནས་གོ་བ་ཆགས་པར་བྱ་ཞིང་། དེ་ནས་བསམ་བྱུང་གི་ཤེས་རབ་ཀྱིས་ཡང་ཡང་དཔྱད་དེ་ཉིན་རེ་བཞིན་དུ་བསམ་བློ་གཏོང་དགོས། ཉིན་དུས་སུ་དེ་ལྟར་བྱས་ན་མཚན་དུས་རྨི་ལམ་དུའང་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་ལ་བསམ་བློ་འཁོར་བ་འབྱུང་། སྐབས་རེར་ཁྱད་མཚར་ཞིག་ལ། རྨི་ལམ་གྱི་གནས་སྐབས་སུ་སྒོ་ལྔའི་ཤེས་པ་རྣམས་འགགས་ཟིན་པས་ཡིད་བློ་དེ་ཅུང་ཟད་ནུས་པ་ཆེ་བ་ཡོད་པ་འདྲ། རྨི་ལམ་གྱི་གནས་སྐབས་སུ་བསམ་བློ་ཅུང་ཟད་གཏོང་ཐུབ་ན་དེས་སད་པའི་གནས་སྐབས་ཤུགས་རྐྱེན་ཐེབས་རྒྱུ་ཞིག་ཡོད་ཚོད་འདུག །

མདོར་ན། འདིར་བཞུགས་ཁྲིའི་སྟེང་དུ་ཡོད་པའི་ཏཱ་ལའི་བླ་མའི་ངོས་ནས་ཁ་བདེ་པོ་བཤད་རྒྱུ་ཡོད་པ་དེ་ཡང་དཀའ་ལས་བརྒྱབ་ནས་བྱུང་བ་ཞིག་མ་གཏོགས་ལས་སླ་པོར་བྱུང་མི་འདུག་སྙམ་པ་ཁྱེད་ཚོས་ཤེས་དགོས། དཀའ་ལས་བརྒྱབ་ན་གྲུབ་འབྲས་ཐོན་རྒྱུ་ཡོད་པར་ངོས་ཀྱི་ཉམས་མྱོང་གི་སྟེང་ནས་ཐག་བཅད་དེ་བཤད་ཐུབ། དེ་ལྟར་སྟོང་ཉིད་ཀྱི་ལྟ་བ་ལ་བསམ་བློ་བཏང་བའི་ལག་རྗེས་སུ། ཇི་སྐད་དུ། གཞི་འཁོར་འདས་ཆོས་རྣམས་མ་ལུས་པ། །ནང་རང་གི་སེམས་ཀྱིས་བཏགས་པ་ཙམ། །སེམས་དེ་ཡང་བརྟགས་ན་སྐྱེ་འགག་བྲལ། །གནས་ལུགས་ཀྱི་ངོ་བོ་ཨེ་མ་ཧོ། །
སྟོན་མཁའ་ལ་ཆུ་འཛིན་དེངས་པ་བཞིན། །དབྱིངས་རང་སེམས་དབྱེར་མེད་སྣང་ངོ་རུ། །མྱོང་སྣང་གི་སྤྲོས་པ་མ་ལུས་ནུབ། །ཅེས་གསུངས་པ་དེ། ད་ལྟ་ནས་ཇི་བཞིན་འོང་དཀའ་ནའང་ག་ལེར་རྩེ་གཅིག་པའི་ཏིང་ངེ་འཛིན་གྱི་ནུས་པ་ཅུང་ཟད་ཆེ་རུ་ཕྱིན་ན། ཚེ་འདི་ལ་སྦྱོར་ལམ་ཞིག་ཐོབ་ཨེ་ཐུབ་ན་སྙམ་པ་དྲན་གྱིན་ཡོད། ང་ལ་བསམ་བྱུང་གི་ཤེས་རབ་ཀྱི་སྟོང་ཉིད་ཀྱི་གོ་བ་ཕལ་ཆེར་ཡོད། བསྒོམས་བྱུང་གི་ངོ་བོར་གྱུར་པའི་སྟོང་ཉིད་ཀྱི་ལྟ་བ་ཞིག་རྒྱུད་ལ་སྐྱེས་ན་ཚོགས་ལམ་ནས་སྦྱོར་ལམ་དུ་བསླེབ་པ་ཡིན་པས། བསྒོམས་ན་བློ་ལ་འགྱུར་བ་འགྲོ་རྒྱུ་ཡོད་པ་གསལ་པོ་ཡིན།

དེ་ཡང་དང་པོའི་གནས་སྐབས་སུ་ངས་འོང་གི་མ་རེད་སྙམ་པ་དེ་ག་ལེར་གོམས་ན་བློ་ལ་འགྱུར་བ་ཐེབས་ངེས་ཡིན། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བར་མ་མཐའ་བཅོས་མ་ཚུན་གྱིས་ཉམས་མྱོང་གང་འཚམ་བྱུང་ན་བྱང་ཆུབ་ཀྱི་སེམས་ལ་བརྟེན་ནས་སྣང་སྲིད་གཉེན་དུ་ཤར་ཏེ། རེ་དོགས་དང་དགའ་མི་དགའི་བློ་སྣ་ཧ་ལམ་མི་འབྱུང་ལ། དེའི་གྲོགས་སུ་སྟོང་ཉིད་ཀྱི་ལྟ་བས་ཚུལ་མིན་ཡིད་བྱེད་ཀྱི་རྣམ་རྟོག་སྐྱེ་བའི་ཤུགས་གཅོག་པའི་ཁྱད་པར་ཧ་ཅང་ཆེན་པོ་ཡོད། ང་ཚོ་ཚང་མའི་ངོས་ནས་ཡི་དམ་ལྷའི་རྣལ་འབྱོར་མང་པོ་འདོན་གྱིན་ཡོད་པ་ལྟར། ངོས་ལ་ཆ་བཞག་ནའང་གསང་བདེ་འཇིགས་གསུམ་དང་ས་སྐྱའི་ཀྱཻ་རྡོར། ཕུར་པ་སོགས་ལྷའི་རྣལ་འབྱོར་མང་པོ་ཞིག་འདོན་བཞིན་ཡོད་ཅིང་། དེ་དང་འབྲེལ་ནས་སྟོང་ཉིད་ཀྱི་ལྟ་བ་དང་བྱང་ཆུབ་སེམས་ཀྱི་ཉམས་མྱོང་ཕྲན་བུ་ཡོད་པས་སྔགས་ཀྱི་རྣལ་འབྱོར་ཡང་དོན་དང་མཐུན་པ་ཞིག་ཡོང་བའི་རེ་བ་འདུག །གཞན་དུ་སྟོང་པ་ཉིད་དུ་གྱུར་ཅེས་བརྗོད་པའི་ཚེ་བསམ་རྒྱུ་དྲན་རྒྱུ་ཅི་ཡང་མེད་པ་ལྟ་བུར་འགྱུར་ཉེན་ཡོད། སྔགས་ཀྱི་རྣལ་འབྱོར་གྱི་ཟབ་ཁྱད་ནི་སྟོང་ཉིད་རྟོགས་པའི་གཟུང་རྣམ་ལྷར་ཤར་བའི་སྟེང་ནས་འགྲོ་དགོས་པ་ལས། དེ་མེད་ན་ལྷ་བསྒོམ་པའི་གཞི་རྩ་མེད་པ་ལྟ་བུར་གྱུར་པ་རེད། དེས་ན། མདོ་ཕྱོགས་ནས་བཤད་པའི་མདོ་ལམ་གྱི་ཉམས་མྱོང་དང་། གོ་བ་ཆེ་རུ་ཕྱིན་པ་དེའི་ཚོད་ཀྱིས་གསང་སྔགས་ཀྱི་ཟབ་ཁྱད་ཐོན་ཐུབ།

དུས་རྒྱུན་ངོས་ཀྱིས་བསྟན་པ་སྤྱི་བཙན་དང་། གང་ཟག་སྒོས་བཙན་གཉིས་ཞེས་བརྗོད་པ་ལྟར། བཅོམ་ལྡན་འདས་ཀྱིས་འཁོར་ལོ་རིམ་པ་གསུམ་གསུངས་པ་རྣམས་བསྟན་པ་སྤྱི་ལ་ཁྱབ་པའི་ཆོས་ཡིན་པས་བསྟན་པ་སྤྱི་བཙན་དང་། གསང་སྔགས་ཀྱི་ཆོས་སྐོར་ལ་གང་ཟག་སྒོས་བཙན་ཞེས་ཆེད་དུ་བྱ་བའི་གདུལ་བྱ་བྱེ་བྲག་པ་དག་ལ་གསུངས་པ་སྟེ། བྱ་རྒྱུད་ཀྱི་རིགས་འགའ་ཞིག་བཅོམ་ལྡན་འདས་ཉིད་དགེ་སློང་གི་རྣམ་ཅན་གྱིས་གསུངས་པ་ཡོད་ཀྱང་། གསང་སྔགས་མང་ཆེ་བ་གང་ཉིད་དཀྱིལ་འཁོར་གྱི་བདག་པོའམ་རྡོ་རྗེ་འཆང་གི་རྣམ་པར་ཤར་ནས་གསུངས་པ་ཤ་སྟག་ཡིན་པས་གང་ཟག་སྒོས་བཙན་ཡིན། བསྟན་པ་སྤྱི་བཙན་དང་གང་ཟག་སྒོས་བཙན་ཞེས་པའི་ཐ་སྙད་འདི་སྙན་དགོན་གསུང་རབ་ཀྱིས་གསུངས་འདུག་པར་ངོས་ཀྱིས་རྒྱ་ཆེ་རུ་བཏང་སྟེ། ཡུམ་རྒྱས་འབྲིང་བསྡུས་གསུམ་སོགས་ཀྱི་གྲས་རྣམས་བསྟན་པ་སྤྱི་བཙན་དང་། གསང་སྔགས་ཀྱི་ཆོས་སྐོར་རྣམས་གང་ཟག་སྒོས་བཙན་རེད་འདུག་ཅེས་རྗོད་བཞིན་ཡོད། གང་ཟག་སྒོས་བཙན་གྱི་ཟབ་ཁྱད་ཐོན་པ་ལ་བསྟན་པ་སྤྱི་བཙན་གྱི་ཟབ་ཁྱད་ཀྱི་ལམ་སྤྱིའི་འགྲོ་སྟངས་རྣམས་ཐོག་མར་ཐོས་བྱུང་གི་ཤེས་རབ་དང་། བར་དུ་བསམ་བྱུང་གི་ཤེས་རབ་བསྐྱེད་ན། དེ་ནས་རིམ་བཞིན་སྔགས་ཀྱི་རྣལ་འབྱོར་དང་འབྲེལ་ནས་རྩེ་གཅིག་པའི་ཏིང་ངེ་འཛིན་འབྱོངས་པའི་རེ་བ་ཡོད།

དེ་ལྟར་ན། ཀུན་རྫོབ་དེ་ཉིད་གཤོག་ཡངས་དཀར་པོ་རྒྱས་གྱུར་པ། །ཞེས་གོང་དུ་དྲངས་པ་ལྟར་དང་། ཀླུ་སྒྲུབ་ཀྱིས། སངས་རྒྱས་རྣམས་ཀྱིས་ཆོས་བསྟན་པ། །བདེན་པ་གཉིས་ལ་ཡང་དག་བརྟེན། །ཞེས་དང་། སྤྱོད་འཇུག་ལས་ཀྱང་དེ་བཞིན་གསུངས་ཡོད་པས། སྟོང་ཉིད་ཀྱི་ལྟ་བ་ནི་སངས་རྒྱས་ཀྱི་བསྟན་པའི་སྙིང་པོ་ཡིན། དེ་ལྟ་བུའི་བསྟན་པའི་གནད་ལེགས་པར་ཤེས་པ་ལ་གྲུབ་མཐའ་གོང་འོག་གི་འདོད་ཚུལ་རྣམས་ཤེས་དགོས་པས། སྐབས་སུ་བབས་པ་མཁས་པའི་དབང་པོ་སློབ་དཔོན་ལེགས་ལྡན་འབྱེད་ཀྱི་གསུང་འདི་ཉིད་འཆད་པ་ལ། ངོས་ཀྱིས་མཁན་རིན་པོ་ཆེ་ཀུན་དགའ་དབང་ཕྱུག་ཐོག་མར་མཇལ་སྐབས་སུ། དེ་སྔོན་ཁོང་ཉིད་ཕ་ཡུལ་དུ་བཞུགས་དུས་བཙོན་ཁང་དུ་བཞུགས་དགོས་བྱུང་འདུག་པའི་སྐོར་སོགས་ལ་བཀའ་མོལ་བྱུང་བ་དང་། ངོས་རང་སྔོན་མ་ནས་བཤད་ལུང་ལ་དོ་སྣང་ཆེན་པོ་ཡོད་པ་ལྟར། རིན་པོ་ཆེ་ལ་བཤད་ལུང་གི་རྒྱུན་གང་ཡོད་ཅེས་བཀའ་འདྲི་ཞུས་པར། འཇུག་པ་རང་འགྲེལ་དང་། ཚད་མ་ཀུན་བཏུས་ཀྱི་བཤད་ལུང་གི་རྒྱུན་བཞུགས་འདུག་པ་དེ་གཉིས་མ་ཞུས་པར་ཐབས་མི་འདུག་སྙམ་སྟེ་རིན་པོ་ཆེའི་སྐུ་མདུན་ནས་གསུང་ཆོས་ཞུས་ཤིང་། ཆོས་འབྲེལ་ཞུས་ཟིན་པར་བརྟེན་རིམ་གྱིས་ཁོང་གི་མདུན་ནས་བཤད་ལུང་མང་པོ་ཐོབ།

དེ་བཞིན་དུ་ས་སྐྱའི་མཁན་པོ་སངས་རྒྱས་བསྟན་འཛིན་ཐོག་མར་རྡོ་རྗེ་གདན་དུ་མཇལ་སྐབས་སུ་ཁོང་ལ་བཤད་ལུང་དཀོན་རིགས་ཀྱི་རྒྱུན་གང་ཡོད་སྐོར་ལ་བཀའ་མོལ་བྱུང་བར། མཁན་རིན་པོ་ཆེ་ལ་སྒོམ་རིམ་ཐོག་མཐའ་བར་གསུམ་གྱི་བཤད་ལུང་བཞུགས་འདུག །དེ་ཡང་རིན་པོ་ཆེ་ཉིད་ས་སྐྱ་ནས་ལྷ་སར་གནས་སྐོར་དུ་ཕེབས་སྐབས་ཤིག་ལ། བསམ་ཡས་སུ་ཁམས་ནས་ཕེབས་པའི་བླ་མ་ཞིག་གིས་སྒོམ་རིམ་གསུང་གིན་འདུག་པ་ལས་གསན་པ་ཡིན་གསུངས་བྱུང་བས། དུས་རྒྱུན་ངོས་ཀྱིས་ཆོས་འབྲེལ་གཞན་དག་ཞུ་བའི་སྔོན་དུ་ཡོངས་འཛིན་གླིང་རིན་པོ་ཆེར་བཀའ་སློབ་ཞུ་བཞིན་ཡོད་ཀྱང་། སྐབས་དེར་ཞུ་ཁོམ་མ་བྱུང་བར་སྒོམ་རིམ་འདི་ངེས་པར་ཐོབ་དགོས་འདུག་སྙམ་སྟེ་རང་ཐག་བཅད་ནས་གནས་དེ་རང་ལ་སྒོམ་རིམ་ཐོག་མཐའ་བར་གསུམ་གྱི་བཤད་རྒྱུན་ཞུས་པ་ཡིན། ངོས་ལ་ཆོས་འབྲེལ་ཡོད་པའི་བླ་མ་ཉི་ཤུ་ཙམ་ཞིག་ཡོད་པ་ཁོང་རྣམ་པ་བཀའ་དྲིན་ཤིན་ཏུ་ཆེན་པོ་ཡིན། ཡོངས་འཛིན་གླིང་རིན་པོ་ཆེའི་སྐུ་མདུན་ནས་མངོན་རྟོགས་རྒྱན་གྱི་བཤད་ལུང་དང་། དབུ་མ་འཇུག་པ། འདུལ་བ་མདོ་རྩ་སོགས་ཆོས་ཚུལ་མཐའ་ཡས་པ་ཞིག་ཞུས། རྗེ་ཉིད་ཀྱི་ཞལ་ནས་ཀྱང་ཆོས་སྤྱོད་གསོལ་འདེབས་ཀྱི་རིགས་སོགས་ཆུང་ཚགས་ཙམ་ལྷག་ཡོད་སྲིད་པ་མ་གཏོགས་ཁོང་ཉིད་ལ་བཞུགས་པའི་བཤད་ལུང་གི་རྒྱུན་ཡོངས་རྫོགས་ཕུལ་ཟིན་པ་ཡིན་ཞེས་བཀའ་གནང་མྱོང་། དེ་མིན་ཡོངས་འཛིན་རྣམ་གཉིས་ལ་མི་བཞུགས་པའི་བཤད་རྒྱུན་གྱི་རིགས་རྣམས་ངོས་རང་རྒྱ་གར་དུ་འབྱོར་བ་ནས་རིམ་བཞིན་ཞུས་པ་ཡིན།

དངོས་གཞིའི་བཀའ་ཁྲིད།

གྲངས་ཅན་གྱི་དེ་ཁོ་ན་ཉིད་ལ་འཇུག་པའི་ལེའུ།

༈ ད་ནི་གྲངས་ཅན་པའི་དེ་ཁོ་ན་ཉིད་ནི་རང་བཞིན་ནི་གཙོ་བོ་གང་ཞིག་སེམས་ཀྱི་རྟོག་པ་མེད། །རྟག་པ་ཡིན་པ། མ་སྐྱེས་པ། བྱེད་པ་པོ་ཡིན་པ། ཀུན་ལ་ཁྱབ་པ་ཡོན་ཏན་གསུམ་དང་ལྡན་པ་སྐྱེད་བྱེད་བདག་ཉིད། །དེ་ལས་བཟློག་པས་ནི་ཤེས་རིག་གི་སྐྱེས་བུ་ཉིད་དེ། །འདི་དག་རྟག་ཏུ་གོམས་པར་བྱ་ཞེས་ཟེར། །ཞེས་པ་ནས། ཁོ་ན་རེ་དེ་དག་ནི་ཡོད་ཀྱང་མ་གསལ་བས། །དེས་ན་བྱ་བ་མངོན་གསལ་དུ་མ་མཐོང་ངོ་། །ཞེ་ན་མི་གསལ་བ་ནི་མེད་པ་མིན་པས། །ཨེ་མའོ་ཁྱོད་ཀྱི་བསྟན་བཅོས་ནི་ཤིན་ཏུ་ལེགས་སོ་ཞེས་དཔྱས་པའོ། །དབུ་མའི་སྙིང་པོ་ལས་གྲངས་ཅན་གྱི་དེ་ཁོ་ན་ཉིད་ལ་འཇུག་པའི་མཆན་གྱི་འགྲེལ་པ་སྟེ་ལེའུ་དྲུག་པའོ།། །།

བྱེ་བྲག་པའི་དེ་ཁོ་ན་ཉིད་ལ་འཇུག་པའི་ལེའུ།

༈ ད་ནི་བྱེ་བྲག་པའི་དེ་ཁོ་ན་ཉིད་ལ་འཇུག་པ་ནི། བློ་དང་། སོགས་པ་བདེ་བ་དང་། སྡུག་བསྔལ་དང་། འདོད་པ་དང་། ཞེ་སྡང་དང་། འབད་པ་དང་། ཆོས་མ་ཡིན་པ་དང་། ཤེས་པ་དང་། འདུས་བྱས་ཞེས་བྱ་བ་བདག་གི་ཡོན་ཏན་དགུ་དང་བཅད་པ། །དྲུངས་ནས་ཕྱུང་སྟེ་སྤངས་བའི་རྣལ་འབྱོར་པ། །རང་གི་ཡིད་ལ་བདག་ཅེས་རྣམ་པར་མི་རྟོག་པ་གནས་པ་ནི། །བྱེ་བྲག་པ་འུག་པ་པ་ཡིས་ཐར་པ་ཡིན་པར་ཤེས་སོ་ཞེ་ན། །ཞེས་པ་ནས། བྱེ་བྲག་པ་ཡི་དེ་ཉིད་ལའང་། །ལྟ་བ་ངན་པའི་རབ་རིབ་སྐྱེས་པས་ན། །དེས་ན་ཡང་དག་པའི་རིགས་པ་དང་བྲལ་བའི་ཕྱིར། །བློ་ནི་ནམ་ཡང་དགའ་བར་མི་བྱའོ། །དབུ་མའི་སྙིང་པོ་ལས་བྱེ་བྲག་པའི་དེ་ཁོ་ན་ཉིད་ལ་འཇུག་པའི་མཆན་གྱི་འགྲེལ་པ་སྟེ་ལེའུ་བདུན་པའོ།། །།

རིག་བྱེད་ཀྱི་མཐའ་རྒྱུར་སྨྲ་བའི་དེ་ཁོ་ན་ཉིད་ལ་འཇུག་པའི་ལེའུ།

༈ རིག་པའི་མཐར་ཕྱིན་པ་ནི་རིག་བྱེད་མཐའ་པ་སྟེ་ཆགས་པ་མེད་པར་རིག་པར་སྨྲས་ཤིང་སྨྲས་པ་པ་སྟེ་རིག་བྱེད་ཀྱི་མཐར་ལྟ་བ་ལས་གཞན་པ་ནི། །འདུས་བྱས་ཀྱི་ཆོས་ཐམས་ཅད་སྟོང་པ་ཉིད་ཡིན་པར་སྨྲ་བ་ཡི། །ཕྱི་རོལ་པའི་བསྟན་བཅོས་ལ་བདག་རིག་པ་ཡང་ཤིན་ཏུ་དཀོན། །བདག་ལ་སྡང་བར་བལྟ་བའི་སངས་རྒྱས་པ་ལ་ཡང་ཐར་པ་ག་ལ་ཡོད། །ཅེས་པ་ནས། ཡུལ་སྣ་ཚོགས་ལ་རྣམ་པར་རྟོག་པ་དང་བཅས་པ་དང་ཡུལ་མེད་པ་ལ་རྟོག་པའང་མེད་པ་ལས། །ཡང་དག་པའི་ལྟ་བ་རྙེད་པ་དུས་གང་གི་ཚེ་ཕྱིན་ཅི་ལོག་པའི་བློ་ནི་ལོག་པར་གྱུར་པ། །དུས་དེའི་ཚེ་བློ་ལ་སྤྲོས་པའི་ཡུལ་གང་ཡང་མེད་པའི་ཕྱིར། །དགག་སྒྲུབ་ཀྱི་སྤྲོས་པ་ཐམས་ཅད་ཉེར་བར་ཞི་ཞིང་ཞི་བ་ཉིད་དོ། །
དབུ་མའི་སྙིང་པོ་ལས་རིག་བྱེད་ཀྱི་མཐའ་རྒྱུར་སྨྲ་བའི་དེ་ཁོ་ན་ཉིད་ལ་འཇུག་པའི་མཆན་གྱི་འགྲེལ་པ་སྟེ་ལེའུ་བརྒྱད་པའོ།། །།

དཔྱོད་པ་པའི་དེ་ཁོ་ན་ཉིད་གཏན་ལ་དབབ་པ་ལ་འཇུག་པའི་ལེའུ།

༈ ད་ནི་དཔྱོད་པ་ཅན་གྱི་དེ་ཁོ་ན་ཉིད་གཏན་ལ་དབབ་པ་ལ་འཇུག་པའི་ལེའུ་ནི། དེ་ཡང་དཔྱོད་པ་ཅན་ཞེས་པ་ངོ་ཚ་མེད་པ་ཁ་ཅིག་ནི། །མཐོ་རིས་དང་བྱང་ཆུབ་ཐོབ་ནས་ངན་སོང་དང་འཁོར་བ་ལས་གྲོལ་བའི་ལེགས་པའི་ལམ་བཟང་པོ་བསམ་གཏན་དང་། །མངོན་པར་ཤེས་པ་དང་གྲུབ་པའི་མཐའ་ཐམས་ཅད་ལ་སྐུར་པ་འདེབས་པའི་བྱ་བ་ཁོ་ན་ཙམ། །བདག་གིས་ནི་ཡོན་ཏན་དེ་དག་དེ་ནི་འཐོབ་པར་སེམས་སོ། །གྲངས་ཅན་པ་དང་། བྱེ་བྲག་པ་དང་། གཅེར་བུ་པ་དང་། མེད་པ་སྨྲ་བ་དང་། སངས་རྒྱས་པ་ལ་སོགས་པ་རྣམས་ཀྱིས། ཚད་མར་གྱུར་པའི་སྐྱེས་བུ་ཡིན་ནོ་ཞེས་བསྟན་པ་དེ་དག་མི་རིགས་ཏེ། གང་གི་ཕྱིར་ཆགས་སྡང་སོགས་སྐྱོན་གྱིས་ཉམས་པའི་ཕྱིར། །སྐྱེས་བུའི་ཚིག་ནི་བརྫུན་མ་ཉིད་ཡིན་ཞིང་། །རིག་བྱེད་ཀྱི་ཚིག་ནི་སྐྱེས་བུས་མ་བྱས་པའི་རང་བྱུང་ཡིན་པའི་ཕྱིར། །དེས་ན་ཚད་མར་གཟུང་བར་བྱའོ། །རྒྱུ་མཚན་གཞན་ཡང་། རིག་བྱེད་ཀྱི་བྱེད་པ་པོ་སུས་ཀྱང་མི་དྲན་པར་འདོད་པའི་ཕྱིར། །
རིག་བྱེད་ནི་སྐྱེས་བུས་མ་བྱས་ལ། །རིག་བྱེད་ཀློག་པ་པོ། གཅིག་ནས་གཅིག་ཏུ་བརྒྱུད་ནས་འོངས་པ་བར་མ་ཆད་པའི་ཕྱིར། །དེ་སྔོན་ངོས་ལ་རྒྱ་གར་གྱི་དམག་དཔོན་ཆེན་མོ་ངོ་ཤེས་ཤིག་ཡོད་ཅིང་། ཁོང་གི་བླ་མ་བྲམ་ཟེ་ཞིག་ཡོད་པ་དེ་དང་གླེང་མོལ་བྱས་པར། རིག་བྱེད་ནི་སུས་ཀྱང་མ་བྱས་པ་རང་བྱུང་གི་སྒྲ་ཡིན་པས། དེ་ལ་ཉན་ན་རིག་བྱེད་ཀྱི་སྒྲ་གོ་རྒྱུ་ཡོད་ཚུལ་སོགས་ཀྱི་འགྲེལ་བཤད་ཞིབ་རྒྱས་གནང་བྱུང་བ་ལྟར། ལྟ་ཚོད་བྱས་ཀྱང་ཅི་ཡང་གོ་རྒྱུ་མི་འདུག །དེས་ན་རིག་བྱེད་ནི་ཚད་མས་གྲུབ་པའི་ལུང་ཡིན་པ་དང་དེ་མེད་ན་ཡང་། །རིག་བྱེད་ཀྱི་སྒྲ་རྟག་པ་དེ་དབྱངས་ཀྱིས་གསལ་བར་བྱེད་ཅིང་། །
བརྗོད་བྱའི་དོན་དང་འབྲེལ་བའི་རྟག་པ་ཉིད་ཡིན་པར་བརྟེན། །ཞེས་པ་ནས། ཞེ་ན་སངས་རྒྱས་ཀྱི་གསུང་རབ་དེའང་གསར་དུ་མ་བྱས་པར། །སྔོན་གྱི་སངས་རྒྱས་རྫོགས་སངས་རྒྱས་པ། །རྣམས་ཀྱིས་ཇི་ལྟར་རྟོགས་དེ་ད་ལྟའི་སངས་རྒྱས་ཀྱིས་གསལ་བར་བྱས་པ་ཡིན་པར་བརྟེན་སངས་རྒྱས་ཀྱི་གསུང་ཡང་ཚད་མ་ཡིན་ནོ། །རིག་བྱེད་ཀྱང་བྱས་པ་ཉིད་དུ་རྗེས་དཔག་པས། །མ་བྱས་འདོད་པའི་ཕྱོགས་ལ་རྗེས་སུ་དཔག་པས་གནོད་པ་སྟེ། །རིག་བྱེད་བྱེད་པོ་མི་དྲན་པ་མ་གྲུབ་པས། །གཏན་ཚིགས་འདི་ནི་མ་གྲུབ་པ་ཉིད་དོ། །ཁྱོད་ཀྱིས་འདོད་པར་གལ་ཏེ་སྔགས་ཀྱི་བྱེད་པོ་སྐྱེ་དགུའི་བདག་པོ་ཡིན་པ་དེ་སྔོན། །ཞེས་པ་ནས། བྲམ་ཟེའི་ཕྱིར་དུ་ནི་ཅི་ལྟར་འདོད་པར་བཞིན་བྱོལ་སོང་ལ་གསོད་པ་སོགས་ཀྱིས་འཚེ་བ་བྱེད་དུ་རུང་བ་བཞིན། །བྱོལ་སོང་ཡང་། ཐོག་མར་ལོངས་སྤྱད་པའི་ཕྱིར་དུ་བསྐྱེད་པ་དེ། །ཞེས་བཤས་ལུག་ཅེས་གསོད་རྒྱུ་རང་གི་དོན་དུ་གསོས་པ་དང་། ལྷག་པར་བྱ་དེ་སོགས་སྲོག་ཆགས་ས་ཡ་མང་པོ་གསོ་བཞིན་པ་ལྟ་བུ་ཡིན། དེའི་ཤ་དང་། པགས་པ་དང་། འོ་མ་དང་། མར་སོགས་སྤྱད་བྱ་ཡིན་པའི་ཕྱིར་དཔེར་ན་བུད་མེད་བཞིན་ནོ། །དེ་ཕྱིར་མཆོད་སྦྱིན་གྱི་ཕྱིར་ཡིན་པ་གཞན་སངས་རྒྱས་པ་ལ་མ་གྲུབ་པ་དང་། །ཞེས་པ་ནས། གལ་ཏེ་ཕ་དང་། མ་དང་། བུ་དང་། གྲོགས་སོགས་ལ་སྲེད་པས་འཇིག་རྟེན་སྐྱོང་ངོ་ཞེ་ན། །སྲེད་པའི་བྲན་གཡོག་དུ་ཇི་ལྟར་འོས་ཏེ་མི་འོས་སོ། །སྲེད་པ་ནི་སྙིང་རྗེ་ཡིན་ནོ་ཞེ་ན་རང་ཕྱོགས་ཁོ་ན་ལ་སྲེད་པ་ནི་ཆགས་པ་ལས་སྙིང་རྗེ་མིན་པས་འཇིག་རྟེན་པ་རྣམས་ནི། །ཞེས་གསུངས་པ་བཞིན་འདོད་ཆགས་ཞེས་པ་ཉོན་མོངས་དང་སྙིང་རྗེ་ཞེས་པ་ཆགས་པ་མེད་པ་ཡིན། ལྷག་པར་སྙིང་རྗེའི་བསམ་པས་རང་གི་དགྲ་བོའི་བྱ་སྤྱོད་ལས་ཟློག་ཐབས་བྱེད་དགོས་ན་བྱེད་ཅིང་། བྱེད་པ་པོ་དེ་སེམས་ཅན་ཡིན་པས་དེ་ལ་བརྩེ་བ་བསྒོམ་པ་སྟེ། འདི་གཉིས་ཀྱི་དབྱེ་བ་འབྱེད་ཤེས་དགོས། གཉེན་ཉེ་ལ་སྙིང་རྗེ་བ་ནི་འདོད་ཆགས་དང་འདྲེས་ནས་ཡོད་པ་གསལ་པོ་ཡིན། སྒྱུ་མའི་རིག་སྔགས་ཀྱིས་རྨོངས་པར་ལྟར་ཅིའི་ཕྱིར་བྱེད། །བརྩེ་བ་དང་སྙིང་རྗེ་ངོ་མ་ཡོད་ན་སྐྱེ་བ་དང་འཆི་བ་སོགས་ཀྱིས་སྡུག་བསྔལ་ཅན། །ལྷ་མ་ཡིན་རྣམས་ལའང་ཅིས་མི་བརྩེ་སྟེ་བརྩེ་བར་བྱ་འོས་པ་ནི། །ཞེས་ཁམས་གསུམ་གྱི་སེམས་ཅན་ཐམས་ཅད་དང་ལྷག་པར་དུ་བསྟན་པ་ལ་གནོད་པ་དང་། སེམས་ཅན་ལ་སྡང་ཞིང་ལོག་པའི་ལམ་དུ་ཞུགས་པ་རྣམས་ལ་བརྩེ་བ་བྱེད་དགོས་པ་ཡིན་ནོ། །ཐམས་ཅད་མཉམ་པར་མཐོང་བའི་ཕྱིར། །ཁོང་ཚོ་ལ་དགྲ་ཡི་འདུ་ཤེས་མི་རིགས་སོ། །ཞེས་པ་ནས། དབང་ཕྱུག་དབང་ཕྱུག་མིན་པར་འགྱུར་རོ། །གལ་ཏེ་དབང་ཕྱུག་ནི་རང་བྱུང་ཡིན་གྱི་བསོད་ནམས་ལ་ལྟོས་མི་དགོས་སོ་ཞེ་ན། འོ་ན་འཇིག་རྟེན་ཐམས་ཅད་ཀྱང་དབང་ཕྱུག་ཉིད་དུ་འགྱུར་རོ། །གཞན་ཡང་དབང་ཕྱུག་ཤེས་པ་དངོས་ཡིན་ནོ་ཞེ་ན། །དེས་ན་དབང་ཕྱུག་དེས་བྱས་པའི་འགྲོ་བ་རྣམས། །རྒྱུ་ཡི་རྗེས་སུ་འབྲང་བར་བྱེད་པའི་ཕྱིར། །
ཕྱི་ནང་གི་དངོས་པོ་ཀུན་ཀྱང་སེམས་དང་ལྡན་པར་འགྱུར་རོ། །ཞེས་པ་འདི་དག་གི་སྐབས་སུ་དབང་ཕྱུག་ལ་དགག་པ་མང་པོ་ཞིག་མི་འདུག་གམ། འདི་ག་དྷ་རམ་ས་ལའི་གནས་བདག་དབང་ཕྱུག་ཡིན་པས་ངེད་གཉིས་གྲོགས་པོ་ཡིན། ལྷ་ཆེན་དབང་ཕྱུག་གཏན་དུ་གནས་ས་དེ་བོད་ཡུལ་གྱི་སྟོད་གངས་རིན་པོ་ཆེ་ཡིན་པས་དབང་ཕྱུག་བོད་ཀྱི་ལྷ་ཡིན་ཞེས་ངོས་ཀྱིས་རྩེད་མོ་དང་སྦྲགས་ནས་རྗོད་བཞིན་ཡོད། གང་ལྟར་ལྟ་གྲུབ་ཀྱི་ངོས་ནས་ནང་པ་ནང་ཁུལ་དུའང་མི་འདྲ་བ་མང་པོ་ཡོད། སྤྱིར་བཏང་མུ་སྟེགས་པའི་གཞུང་དག་ཏུ་འཚེ་བ་མི་བྱེད་པའི་རྣམ་གཞག་སོགས་ལེགས་པའི་ཆ་ཡང་གསུངས་འདུག །གལ་ཏེ་དབང་ཕྱུག་དེ་འགྲོ་བ་ཐམས་ཅད་ཀྱི་རྒྱུ་ཡིན་ན། །འགྲོ་བ་ཕྲ་སོགས་ཏེ་ཕྲ་བ་དང་། མཆོད་པར་བྱ་བ་དང་། ཡང་བ་དང་། བདག་པོར་གྱུར་པ་དང་། དབང་དུ་གྱུར་པ་དང་། གར་ཡང་ཕྱིན་པ་དང་། འདོད་དགུར་ལྡན་པ་དང་། དགའ་མགུར་ཤེས་པ་དང་ལྡན་པ་ལྟར། འགྲོ་བ་རྣམས་ཀྱང་དབང་ཕྱུག་གི་ཡོན་ཏན་བརྒྱད་དང་ལྡན་པར་འགྱུར་དགོས་ན་དེ་མེད་པའི་ཕྱིར་དབང་ཕྱུག་འགྲོ་བའི་རྒྱུ་མིན་ནོ། །གལ་ཏེ་དགེ་སྡིག་གི་ལས་བྱེད་པ་པོ་དབང་ཕྱུག་ཡིན་ཞེ་ན། །སྡིག་ལས་བྱས་པ་ན་དབང་ཕྱུག་དེ་ཡང་དམྱལ་བ་དག་ཏུ་འཚེད་པར་འགྱུར་ལ། །དབང་ཕྱུག་དེ་འཚེད་པ་མིན་ཞིང་སེམས་ཅན་གཞན་དག་འཚེད་པ་ཡིན་ན་ནི། །དབང་ཕྱུག་ལས་བྱས་པ་ནི་ཉམས་པ་ལས་མ་བྱས་པ་གཞན་དང་འཕྲད་པར་འགྱུར་ཞིང་། །ཞེས་པ་ནས། འདིས་ནི་སྡིག་པ་དག་མི་འགྱུར་རོ། །སྡིག་པ་ལ་མ་རེག་པའི་ཕྱིར་དང་དག་པར་མ་མཐོང་བའི་ཕྱིར། །དག་པར་མ་བསྒོས་པའི་ཕྱིར་དང་བག་ཆགས་སུ་གནས་པའི་ཕྱིར། །ལུས་ཀྱི་རྒྱུད་དུ་གཏོགས་པའི་དྲན་པའི་ཤེས་པ་དང་བསོད་ནམས་དགེ་བ་ཆུས་བཀྲུར་མེད་པ་ལྟར་སྡིག་པ་ཡང་དེ་བཞིན་ནོ། །པད་སྙིང་ལས་རྐང་པ་ཕྱུང་བ་དང་ཆུ་ཀླུང་སོགས་ཀྱི། །ཆུས་ནི་སྡིག་པ་འདག་པར་མི་འགྱུར། །ཞེས་པ་ནི། ཇི་སྐད་དུ། མདོ་ལས་ཀྱང་། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང༌། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་ཐག་བཅད་དེ་གསུངས་པ་ལྟ་བུའོ། །རེག་བྱའི་ཕྱིར་རམ་བསྒོ་བྱའི་ཕྱིར། །ཁྱིམ་གྱི་ངན་སྐྱུགས་ཀྱི་ཆུ་བཞིན་ནོ། །རང་བཞིན་བསོད་ནམས་མ་ཡིན་ལས་བྱུང་བ་སྟེ་སྔོན་མི་དགེ་བ་སྤྱོད་པའི་འབྲས་བུ། ལོང་བ་དང་། ཞ་བོ་དང་། འོན་པ། །འབབ་སྟེགས་ཀྱི་ཆུར་ཞུགས་པ་དང་ཁྲུས་བྱས་པ་སོགས་ཀྱིས་སྡིག་པ་ཟད་པར་འགྱུར་ན། །འབབ་སྟེགས་སོགས་སུ་ཁྲུས་བྱས་པ་རྣམས། །ལོང་བ་དང་། འོན་པ་དང་། ཞ་བ་སོགས་ཀྱི་སྡུག་བསྔལ་འབྱུང་བར་མི་འགྱུར་ཏེ་རྒྱུ་མེད་པའི་ཕྱིར་རོ། །ཞེས་པ་ནས། ཤ་ཟོས་དེ་ཡི་རྒྱུ་ལས་བྱུང་བ་ཡང་མ་ཡིན། །ཤ་དེ་མ་ཟོས་པ་ལའང་འདོད་ཆགས་དེ་འབྱུང་སྟེ། །རྩྭ་ཟན་བ་ལང་ལ་སོགས་བཞིན། །སེམས་མེད་པ་ཡི་བརྟན་པ་ལྗོན་ཤིང་སོགས་ལའང་། །སེམས་ནི་ཡོད་པར་རྟོགས་པ་བྱེད་པའི། །འདོད་ཆགས་དང་། ཞེ་སྡང་དང་། གཏི་མུག་གི་ཉེས་པའི་རྩ་བ་བསྟན་པ་གསུམ་སྡིག་པ་སྤྱོད་པ་ལ་མཐོང་བས་ན། །གསུམ་པོ་འདི་ནི་སྤང་བའི་རིགས། །ལྗོན་ཤིང་ནི་སེམས་དང་བཅས་པ་ཡིན་ཏེ། དབང་པོ་ཡོད་པའི་ཕྱིར། མི་ལ་སོགས་བཞིན་ཞེས། འགའ་ཞིག་ཟེར་ཡང་ལྗོན་ཤིང་སེམས་དང་བཅས་པ་མིན་ཏེ། །མངལ་ལས་སྐྱེས་པ་སོགས་སྐྱེ་གནས་བཞིར་ནི་མ་བསྡུས་པའི་ཕྱིར་དང་། །དེ་བཞིན་དུ། ལྗོན་ཤིང་སེམས་ལྡན་ཡིན་པའི་ཕྱིར་ཞེས་པའི་སྐོར་ལ། ཐེངས་ཤིག་ཝཱ་རཱ་ཎ་སཱིར་གཅེར་བུ་པའི་མཁས་པ་གང་འཚམ་ཞིག་འཛོམས་པ་མཉམ་དུ་གོ་བསྡུར་བྱས་པར། མུ་སྟེགས་པ་རྣམས་ལ་ལྗོན་ཤིང་སེམས་ལྡན་ཡིན་པའི་སྒྲུབ་བྱེད་ཤིན་ཏུ་མང་པོ་བཀོད་ནས་གསུང་རྒྱུ་འདུག་པས། རང་རེའི་གཞུང་དག་ཏུ་མཚན་མོ་ལོ་མ་འཁུམས་ནས་ཉལ་བའི་ཕྱིར་ཞེས་གསུངས་པ་ལྟར་གྱི་ལས་སླ་པོ་ཞིག་ཡིན་ཚོད་མི་འདུག །སྟ་རེ་སོགས་ཀྱིས་དཀྱིལ་དུ་བཅད་ཀྱང་མི་བཟོད་པའི་ཚོར་བ་མེད་པའི་ཕྱིར། །ཕག་གུའི་དུམ་བུ་བཞིན་དུ་བེམས་པོ་ཡིན་ནོ། །ཞེས་པ་ནས། སྐྱོན་མེད་རྗེས་སུ་དཔག་པའི་ཚད་མ་ཡིས། །རིགས་སམ་མི་རིགས་མ་དཔྱད་པར། །བློ་ནི་ཚད་མིན་གྱི་ལུང་གཞན་གྱིས་ཀྱང་བསྐྱེད་པའི་ཕྱིར། །ལུང་ཙམ་གཞན་དག་ལ་ཐེ་ཚོམ་ཟ་བའི་ཕྱིར་གང་ཟག་རིགས་གསུམ་སྟེ། ལུང་གཞན་མཐོང་བ་ན། འདི་ཡིན་ནམ་མ་ཡིན་སྙམ་པའི་ཐེ་ཚོམ་ཟ་བའི་བློ་ཅན་ཞིག་དང་། ལུང་གཅིག་ལ་ཞེན་ཅིང་གཞན་ལ་སྡང་བའི་བློ་ཅན་ཞིག་དང་། ཞེས་རང་ལུགས་ཀྱི་ཆོས་དེ་ཁོ་ན་ལས་གཞན་རྣམས་ཡང་དག་པ་མ་ཡིན་ནོ་སྙམ་པའི་ཕྱོགས་ཞེན་ཅན་ལྟ་བུའམ། ཡང་ན། དེ་ལས་ལྡོག་སྟེ་རང་ལུགས་གཏད་སོ་གང་ཡང་མེད་པར་ཐམས་ཅད་ལ་དད་གུས་བྱེད་པ་མི་རུང་། ལུང་ཐམས་ཅད་ལ་རིགས་སམ་མི་རིགས་རྟོག་དཔྱོད་གང་ཡང་མེད་པའི་བློ་ཅན་དང་གསུམ་ཡོད་པ་ལས། དེ་ལ་ཐེ་ཚོམ་ཟ་བ་དང་། ལུང་ལ་ཕྱིན་ཅི་ལོག་ཏུ་སྡང་བ་ལྟ་བུ་གཉིས་ནི། རྗེས་སུ་དཔག་པའི་ཚད་མ་ལས་གཞན་གྱིས་རིགས་སམ། མི་རིགས་དཔྱོད་ནུས་པ་མིན་ནོ། །ཇི་ལྟར་ཆུ་ཀླུང་ཆེན་པོ་བརྒལ་བར་འདོད་པ། །དག་གིས་གཟིངས་དག་ཡོངས་སུ་འཛིན་པ་ལྟར། །དེ་བཞིན་དུ་ཤེས་བྱ་རྟོགས་པར་བྱ་བ་དང་གཏང་བར་བྱ་བ་གང་ཡིན་ན་ཡང་། །རྗེས་སུ་དཔག་པའི་རིགས་པ་གཟུང་བར་རིགས་སོ། །ཞེས་གསུངས་པ་བཞིན། མདོར་ན། བརྟག་དཔྱད་བྱེད་རྒྱུ་གལ་ཆེན་པོ་ཡིན་པར་གདམས་པ་ཡིན་ནོ། །གཞན་གྱི་ངག་སྒྲ་ཙམ་གྱི་རྗེས་སུ་འབྲང་བར་བྱེད་ཅིང་། །དེ་ཉིད་སྔོན་དུ་སོང་བའི་རྗེས་སུ་འགྲོ་བར་བྱེད་པའི། །དམུས་ལོང་གཡང་ས་ལས་བརྒལ་བ་དཀའ་བ་བཞིན་དུ་སྲིད་པ་གསུམ་གྱི་དཀྱིལ་འཁོར་འདིར། །བྱིས་པ་སོ་སོའི་སྐྱེ་བོ་རྣམས་ཡང་ནས་ཡང་དུ་འཁོར་བར་འཁོར་བ་ཡིན། །ཞེས་པ་ནས། དོན་གསུམ་པོ་སུན་འབྱིན་པར་འདྲ་བས། །གོས་མེད་གཅེར་བུར་རྒྱུ་བ་ལྟར་གཞན་ལ་སྨྲས་པའི་སྐྱོན་ཐམས་ཅད་བདག་རང་གིས་ཀྱང་འདོད་དགོས་པས། །བསྒྲུབ་བྱའི་རྗེས་སུ་འགྲོ་བ་མེད་པའི་ཕྱིར་དང་། །དཔེ་ཡང་ནི་མེད་པ་ཉིད་ཡིན་ནོ། །དབུ་མའི་སྙིང་པོ་ལས་དཔྱོད་པའི་དེ་ཁོ་ན་ཉིད་གཏན་ལ་དབབ་པ་ལ་འཇུག་པའི་མཆན་གྱི་འགྲེལ་པ་སྟེ་ལེའུ་དགུ་པའོ།། །།

ཐམས་ཅད་མཁྱེན་པ་ཉིད་དུ་གྲུབ་པར་བསྟན་པའི་ལེའུ།

༈ གཅེར་བུར་རྒྱུ་བ་རྣམས་ཀྱིས་ཐུབ་པ་སངས་རྒྱས་བཅོམ་ལྡན་འདས་ལ། །ལུང་དུ་མ་བསྟན་པའི་དངོས་པོ་བཅུ་བཞི་ལ་སོགས་པ་ཀུན་ལུང་དུ་མ་བསྟན་པས་ཀུན་མཁྱེན་མིན་ནོ། །ཞེས་གང་སྨྲས་པ་དེ་དག་ནི་གསེར་དང་སོར་གདུབ་གཉིས་གཅིག་དང་ཐ་དད་བརྗོད་པར་མི་ནུས་པ་སོགས་གཅེར་བུ་པའི་གཞུང་བྱེད་པ་པོ་ཁྱུ་མཆོག་སོགས་ཀྱི་མ་ངེས་སོ། །ཞེས་པ་ནས། ཆོ་འཕྲུལ་དག་ནི་མཐོང་འགྱུར་ཞིང་། །ཆོས་ནི་ཐོས་པར་གྱུར་ནས་འདི། །བསོད་ནམས་སོག་པར་གཟིགས་གྱུར་ནས། །རྒྱུ་སྐར་བཟང་པོ་བཞག་པ་ཡིན། །དབུ་མའི་སྙིང་པོ་ལས་ཐམས་ཅད་མཁྱེན་པ་ཉིད་དུ་གྲུབ་པར་བསྟན་པའི་མཆན་གྱི་འགྲེལ་པ་སྟེ་ལེའུ་བཅུ་པའོ།། །།

བསྟོད་པ་དང་མཚན་བསྟན་པའི་ལེའུ།

༈ ཀུན་རྫོབ་ཐ་སྙད་ཀྱི་བདེན་པ་ལ་ཡང་ཤིན་ཏུ་རྨོངས་པར་གྱུར་པ། །ཕྱི་རོལ་པའི་ལྟ་བའི་ཕྲེང་བ་དྲུག་ཅུ་རྩ་གཉིས་ཀྱིས་སེམས་རྒྱུད་འཁྲུགས་པར་གྱུར་པའི་འགྲོ་བ་རྣམས་ལས། །དངོས་པོ་དང་དངོས་མེད་པ་གཉིས་མེད་པའི་དེ་ཁོ་ན་ཉིད་ནམ་མཁའ་དང་འདྲ་བའི་ལྟ་བ་རྣམ་པར་དག་པ་ལ། །ཞེས་པ་ནས། དེ་ལྟར་བསྟན་པའི་བསྟན་བཅོས་འདི་ནི་མཐའ་གཉིས་སྤངས་པའི་དབུ་མ་ཡི། །སྙིང་པོ་མདོར་བསྡུས་བྱས་ཏེ་བཤད་པ་ཡིན། །བསྟན་བཅོས་འདི་ནི་བློ་གྲོས་དང་ལྡན་པས་མདོ་སྡེ་དུ་མ་ཡི་བརྗོད་བྱའི། །གཟུགས་བརྙན་ལ་བལྟ་བའི་མེ་ལོང་ལྟ་བུ་ཡིན། །ཞེས་གསུངས་པ་ལྟར་དབུ་མ་སྙིང་པོ་དང་རང་འགྲེལ་རྟོག་གེ་འབར་བའི་ནང་དེའི་ཚེ་དེ་དུས་ཀྱི་རྒྱ་གར་གྱི་ཕྱི་ནང་གི་གྲུབ་མཐའ་ཚང་མའི་རྣམ་གཞག་གསུངས་ཡོད།

དབུ་མའི་སྙིང་པོ་ལས་བསྟོད་པ་དང་མཚན་བསྟན་པའི་ལེའུའི་མཆན་གྱི་འགྲེལ་པ་སྟེ་བཅུ་གཅིག་པའོ།། །།དབུ་མའི་སྙིང་པོ་ཚིག་ལེའུ་བྱས་པ་ལ་འགྲེལ་པ་དང་བཅས་རྒྱ་གར་གྱི་སློབ་དཔོན་ཆེན་པོ་བྷ་བྱས་ཏེ་ལེགས་ལྡན་འབྱེད་ཀྱིས་མཛད་པ་རྫོགས་སོ།། །།

ར་ས་འཕྲུལ་སྣང་གི་གཙུག་ལག་ཁང་གི་གཞིར་རྒྱ་གར་གྱི་མཁན་པོ་དཱི་པཾ་ཀ་ར་མར་མེ་མཛད་ཤྲཱི་དཔལ་ཛྙཱ་ནའི་ཡེ་ཤེས་ཀྱི་ཞལ་སྔ་ནས་དང་། ནག་ཚོ་ལོ་ཙྪ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །།

ཞེས་པ་ནི། ༸རྒྱལ་དབང་ཐམས་ཅད་མཁྱེན་པ་བསྟན་འཛིན་རྒྱ་མཚོའི་ཞལ་སྔ་ནས་ཁྱོད་ཀྱིས་བསྟན་འགྱུར་གྱི་ལུང་རྒྱུན་ཡོད་པ་གཅིག་ལས་ཐོག་མར་ལུང་ཞིག་ཐོབ་ན་དང་། འཕགས་ཡུལ་གྱི་སློབ་དཔོན་ལེགས་ལྡན་འབྱེད་ཀྱིས་མཛད་པའི་དབུ་མའི་སྙིང་པོ་ཞེས་པའི་བསྟན་བཅོས་འདི་ལ། རང་འགྲེལ་རྟོག་གེ་འབར་བ་ལ་བརྟེན་ནས། མཆན་འགྲེལ་ཞིག་ཐོན་རྗེས་སྤེལ་རྒྱུ་བྱུང་ན། དབུ་མ་རང་རྒྱུད་གོང་འོག་གཉིས་ཆར་གྱི་གཞུང་ལ། འཆད་ཉན་གྱི་རྒྱུན་ཡོད་པ་ཞིག་ཆགས་ཐུབ་ཚེ། བསྟན་པ་ལ་ཕན་པ་འབྱུང་རྒྱུར་དགོངས་པས། དེ་ལུགས་ནུས་ན་ཅི་དྲག་གྱིས་ཤོག་གསུངས་པར། ངག་དབང་ཀུན་དགའ་དབང་ཕྱུག །རང་ལོ་༨༣ ཟིན་མོད་གུས་བཀུར་ཞུས་ཏེ། ཐོག་མར་ཡིག་ཆའི་ཆ་རྐྱེན་གྲུབ་རྗེས། བཤད་གྲྭའི་ཆེད་ཐེ་ཝན་ལ་ཕྱིན་ནས། ནད་མནར་དང་། རྐང་པ་བརྡབ་ཆག་ཤོར་བའི་ནད་ངལ་གསོ་བའི་གོ་སྐབས་དང་བསྟུན། ཅི་ནུས་གང་ཤེས་བྲིས་རིམ་བཞིན། ཉེ་གནས་བཀྲ་ཤིས་དོན་འགྲུབ་ཀྱིས། ཀམ་པུ་ཊར་ནང་བླུགས་པ་དང་། དེ་རྗེས་ ༢༠༠༤ སླར་བཤད་གྲྭར་ཅུང་ཟད་དག་བཅོས་དང་བསྣན་འཕྲི་བྱས་ཏེ། རང་སློབ་དམ་ཆོས་བཟང་པོས་ཚུར་བཏོན་ཏེ། དག་བཅོས་དང་བོད་དཔེའི་གཟུགས་སུ་བསྒྲིགས་ནས་སྤེལ་བར། བསྟན་པ་རྒྱས་པའི་རྒྱུར་གྱུར་ཅིག ། །།སརྦ་མངྒ་ལཾ།།

དེ་ཡན་ཆད་ཀྱིས་དབུ་མའི་སྙིང་པོའི་ཆོས་འབྲེལ་ལེགས་པར་གྲུབ་པ་ཡིན། ཁྱེད་ཚོ་དབུ་མའི་གཞུང་ལ་སྦྱངས་པ་བྱེད་མཁན་རྣམས་ཀྱིས་གཞུང་འདི་ཉིད་ཟུར་རྒྱན་གྱི་ཚུལ་དུ་བལྟ་ཐུབ་ན་ལེགས་པོ་ཡོད། ཁ་སྔོན་གནས་མཆོག་རྡོ་རྗེ་གདན་དུ་འདིའི་ཆོས་འབྲེལ་ཞིག་བྱེད་སྙམ་ཡང་དེ་ལྟར་མ་བྱུང་བས། ད་ལམ་ཨུ་ཚུགས་ཀྱིས་བཏོན་པ་ཡིན། ཁྱེད་རང་ཚོའི་ངོས་ནས་ཀྱང་དོན་གཉེར་ཆེན་པོ་བྱས་ཏེ་གསན་དུ་ཕེབས་པས་ཧ་ཅང་ལེགས་པོ་བྱུང་སོང་། ཆོས་ཐུན་གྱི་ཉིན་ཤས་རིང་ལ་འདི་ག་དྷ་རམ་ས་ལར་གནམ་གཤིས་གྲང་ཙམ་བསྟན་པས། ཁྱེད་ཚོ་རྒྱ་གར་ལྷོ་ཕྱོགས་ནས་ཕེབས་པ་རྣམས་ཀྱི་ནང་ནས་ཤ་རྒྱགས་པ་རྣམས་ལ་ཁེ་བཟང་ཅུང་ཟད་རག་ཡོད་སྲིད་པ་ལས་གཞན་རྣམས་གྲང་མོ་བྱུང་ཡོད་ཤག་རེད།

སང་ཉིན་ཞོགས་པར་རྗེ་བཙུན་འཇམ་པའི་དབྱངས་ཀྱི་རྗེས་གནང་དང་། དེའི་གོང་དུ་འཆར་ཅན་ལྟར་སེམས་བསྐྱེད་འབོགས་ཆོག་བྱེད་རྩིས་ཡོད། ཅེས་གསུངས་རྗེས། ཐུགས་སྨོན་མཚམས་སྦྱོར་དང་བཅས་ཆོས་ཐུན་ལེགས་པར་གྲུབ་བོ།། །།

ཉིན་བཞི་པའི་བཀའ་ཁྲིད།

འཇམ་པའི་དབྱངས་ཀྱི་རྗེས་གནང་།

བརྩེ་ལྡན་ཁྱེད་ཀྱི་མཁྱེན་རབ་འོད་ཟེར་གྱིས། །

བདག་བློའི་གཏི་མུག་མུན་པ་རབ་བསལ་ནས། །

བཀའ་དང་བསྟན་བཅོས་གཞུང་ལུགས་རྟོགས་པ་ཡི། །

བློ་གྲོས་སྤོབས་པའི་སྣང་བ་སྩལ་དུ་གསོལ། །

དེ་ནས་སློབ་མས་ཁྲུས་བྱས། ཕྱག་དང་མཎྜལ་ཕུལ། ཞེས་གསུངས་པ་ལྟར་གྲུབ་ནས། ཐོག་མར་གཞི་བདག་གཏོར་མ་འབུལ་བ་ལ། སྤྱིར་བཏང་དབང་དང་བྱིན་རླབས་བྱེད་པའི་སྔོན་དུ་བགེགས་གཏོར་འདོན་སྲོལ་ཡོད་པ་ལྟར། བླ་མ་རྣམ་པ་ཚོས་རང་རང་གི་ཕྱག་ལེན་ལ་གང་ཡོད་པ་ལྟར་མུ་མཐུད་ནས་གནང་ན་འགྲིག་པ་ཡིན། འོན་ཏེ་ངའི་ངོས་ནས་སེམས་ཅན་ཐམས་ཅད་བདག་གི་མགྲོན་དུ་གཉེར། །ཞེས་སོགས་ཀྱི་དོན་ལ་ཉིན་རེ་བཞིན་བསམ་བློ་གཏོང་གིན་ཡོད་ཅིང་། དེ་ལྟར་བསམ་བློ་བཏང་བའི་ལག་རྗེས་སུ་སྣང་སྲིད་གཉེན་དུ་ཤར་བ་ཞིག་མ་གཏོགས་འདུལ་རྒྱུའི་དགྲ་དང་བསྐྲད་རྒྱུའི་བགེགས་ཤིག་བློ་ངོར་ནམ་ཡང་ཤར་གྱི་མི་འདུག །དེ་སྔོན་བོད་དུ་བགེགས་གཏོར་བཏང་སྟེ་དགྲ་བགེགས་རྣམས་རྒྱ་མཚོའི་ཕ་མཐར་བསྐྲད་ཅེས་བརྗོད་ཀྱང་། དེ་ལྟར་ཡིན་ན་དེང་སྐབས་ང་ཚོ་རྒྱ་གར་ན་ཡོད་པས་རྒྱ་མཚོ་དང་ཐག་ཉེ་བར་ཡོད་པ་དང་། ལྷག་པར་ཁྱེད་ཚོ་ལྷོ་ཕྱོགས་མཻ་སོར་ནས་ཡོང་མཁན་རྣམས་རྒྱ་མཚོའི་འཁྲིས་སུ་ཡོད་ཅིང་། ད་དུང་དེ་ལས་ཕར་བསྐྲད་ན་ཤྲཱི་ལང་ཀ་དང་། དེ་ལས་ཀྱང་རྒྱང་རིང་དུ་བསྐྲད་ན་ཨ་ཧྤེ་རི་ཀ་དང་། དེ་ལས་བསྐྲད་ན་ཨ་མི་རི་ཀར་བསླེབ་འོང་། དེང་སང་རང་རེ་མི་མང་པོ་དོན་གཉེར་ཆེན་པོ་བྱས་ནས་ཨ་མི་རི་ཀར་འགྲོ་བཞིན་ཡོད། གང་ལྟར་བགེགས་གཏོར་འདོན་རྒྱུར་ངོས་ཀྱི་བློ་ངོར་རྩ་བ་ནས་འབབ་ཀྱི་མི་འདུག་ལ། ལྷའི་རྣལ་འབྱོར་བཏོན་ཏེ་སྔོན་འགྲོའི་གཏོར་མ་བཏང་ནས་སྣང་སྲིད་ཐམས་ཅད་གཉེན་དུ་བལྟ་ཞིང་ཚེ་རབས་ནས་ཚེ་རབས་སུ་དེ་དག་ལ་དངོས་དང་བརྒྱུད་པའི་སྒོ་ནས་ཕན་ཐོགས་བྱེད་སྙམ་པ་ཞིག་མ་གཏོགས་དེས་ང་ལ་གནོད་རྒྱུ་རེད་སྙམ་པའམ་དེས་ང་ལ་འཚེ་བ་བྱེད་རྒྱུ་རེད་སྙམ་པ་གང་ཡང་དྲན་གྱི་མི་འདུག་པས་བགེགས་གཏོར་འདོན་གྱི་མེད།

གཞི་བདག་གཏོར་མ་གཏོང་བ་ནི། ཨོཾ་བཛྲ་ཨམྲྀ་ཏ་ཀུཎྜ་ལི་ཧ་ན་ཧ་ན་ཧཱུཾ་ཕཊ། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། སྟོང་པ་ཉིད་དུ་གྱུར། སྟོང་པའི་ངང་ལས་བྷྲུཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་གཏོར་མ་དཀར་གསུམ་མངར་གསུམ་ཟག་པ་མེད་པ་ཡེ་ཤེས་ཀྱི་བདུད་རྩི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུཾ། ལན་གསུམ་བརྗོད། ན་མཿསརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་ཨོཾ་སཾ་བྷ་ར་སཾ་བྷ་ར་ཧཱུཾ། ལན་གསུམ་བརྗོད། བཅོམ་ལྡན་འདས་དེ་བཞིན་གཤེགས་པ་རྒྱལ་བ་རིན་ཆེན་མང་ལ་ཕྱག་འཚལ་ལོ། །དེ་བཞིན་གཤེགས་པ་གཟུགས་མཛེས་དམ་པ་ལ་ཕྱག་འཚལ་ལོ། །དེ་བཞིན་གཤེགས་པ་སྐུ་འབྱམས་ཀླས་ལ་ཕྱག་འཚལ་ལོ། །དེ་བཞིན་གཤེགས་པ་འཇིགས་པ་ཐམས་ཅད་དང་བྲལ་བ་ལ་ཕྱག་འཚལ་ལོ། །བདག་གི་བསམ་པའི་སྟོབས་དང་ནི། །དེ་བཞིན་གཤེགས་པའི་བྱིན་སྟོབས་དང་། །ཆོས་ཀྱི་དབྱིངས་ཀྱི་སྟོབས་རྣམས་ཀྱིས། །དོན་རྣམས་གང་དག་བསམས་པ་ཀུན། །དེ་དག་ཐམས་ཅད་ཅི་རིགས་པར། །ཐོགས་པ་མེད་པར་འབྱུང་གྱུར་ཅིག །

དེ་ལྟར་སེམས་བསྐྱེད་དེ་ཡང་། སྤྱོད་འཇུག་ལས། བདག་གིས་དེ་རིང་སྐྱོབ་པ་ཐམས་ཅད་ཀྱི། །སྤྱན་སྔར་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱིས། །
ལྷ་དང་ལྷ་མིན་ལ་སོགས་དགའ་བར་གྱིས། །ཞེས་གསུངས་པ་ལྟར་ཡིན་པ་ལས། རང་ཕྱོགས་དང་གཞན་ཕྱོགས་ཀྱི་དབྱེ་བ་ཕྱེ་སྟེ། རང་ཕྱོགས་ལ་གཏོར་མ་སྦྱིན་པ་དང་། གཞན་ཕྱོགས་ལ་བགེགས་སྐྲོད་བྱེད་པ་དེ་ལ་དགོས་པ་གང་ཡང་མི་འདུག །འོན་ཏེ་གོང་དུ་བརྗོད་པ་ལྟར་ཁྱེད་རང་རྣམ་པ་ཚོས་སྔོན་གྱི་ཕྱག་བཞེས་གང་ཡོད་པ་ལྟར་གནང་ན་འགྲིག །ཁྱེད་ཅག་འབྲུག་ཡུལ་དུ་འཆམ་དང་གཏོར་རྒྱག་མང་པོ་གནང་གི་ཡོད་པ་བཞིན། དེ་སྔོན་བོད་དུའང་གཏོར་རྒྱག་ཤིན་ཏུ་མང་པོ་བརྒྱབ་ཀྱང་དེ་ཙམ་ཕན་པ་བྱུང་མེད། དེ་ལས་བྱང་ཆུབ་ཀྱི་སེམས་བསྒོམས་ཏེ། ཚང་མ་གཉེན་དུ་བསྒྱུར་ཐུབ་ན་གཏོར་རྒྱག་ངོ་མ་དེ་ཡིན། གཞན་དུ་འདུལ་རྒྱུའི་དགྲ་ཞེས་བཤད་འདུག་པ་དེ་མི་དགོས་པ་ཞིག་ཡིན་སྙམ།

དེ་ནས་རྗེས་གནང་དངོས་ལ། ཆོས་རྔ་ཆེན་པོའི་སྒྲ་ཡིས་ནི། །སྡུག་བསྔལ་སེམས་ཅན་མཐར་བགྱིད་ཤོག །བསྐལ་པ་བྱེ་བ་བསམ་ཡས་སུ། །ཆོས་སྟོན་མཛད་ཅིང་བཞུགས་གྱུར་ཅིག །
ལན་གསུམ། དེ་རིང་གི་ཆོས་འབྲེལ་ནི་གསང་སྔགས་ཀྱི་ཆོས་སྐོར་ཡིན། སྔར་བརྗོད་པ་ལྟར་འཁོར་ལོ་གསུམ་གྱི་བསྟན་དོན་སྤྱི་ཡོངས་ཀྱི་ཆོས་སྐོར་རྣམས་བསྟན་པ་སྤྱི་བཙན་གྱི་དབང་དུ་བྱས་པ་དང་། གསང་སྔགས་ཀྱི་ཆོས་ལ་གང་ཟག་སྒོས་བཙན་ཞེས་དམིགས་བསལ་གྱི་ཁམས་དང་མོས་པ་སོགས་ཆ་རྐྱེན་ཚང་བ་ཞིག་ལ་སྔགས་ཀྱི་ཆོ་ག་རྣམས་གསུངས་པ་ཡིན། དེ་ལའང་རྒྱུད་སྡེ་བཞི་ཡོད་ཅིང་། ཐེག་པ་རིམ་དགུ་ལྟར་ན་ཉན་ཐོས། རང་རྒྱལ། བྱང་སེམས། ཀྲྀ་ཡ། ཨུ་པ། ཡོ་ག།།མཧཱ། ཨ་ནུ། ཨ་ཏི་ཞེས་གསུང་རྒྱུ་ཡོད་ལ། གང་ལྟར་ཕྱི་རྒྱུད་དམ་བྱ་རྒྱུད་སྤྱོད་རྒྱུད་རྣལ་འབྱོར་རྒྱུད་རྣམས་སྔོན་འགྲོའི་ཚོད་ལྟ་བུ་ཡིན། སྔགས་ཀྱི་ཁྱད་ཆོས་སམ་ཟབ་ཁྱད་ཀྱི་གནད་ཆ་ཚང་བ་སྔགས་བླ་མེད་ཀྱི་སྐབས་ནས་འབྱུང་བ་དང་། དེ་ལྟ་བུའི་ཟབ་ཁྱད་ཀྱིས་ཅི་ཞིག་སྟོན་པ་ཡིན་ཞེ་ན། འཁོར་ལོ་བར་པའི་སྐབས་སུ་གཟུགས་ནས་རྣམ་མཁྱེན་བར་གྱི་ཆོས་ཐམས་ཅད་ངོ་བོ་ཉིད་ཀྱིས་གྲུབ་པས་སྟོང་པ་སྟེ། རྩ་བ་ཤེས་རབ་སོགས་ལས་སྒྲུབ་བྱེད་ལ་ངེས་པ་རྙེད་རྒྱུ་དང་།
སེམས་ལ་འགུལ་སྐྱོད་ཐེབས་རྒྱུ་ཡོད་པར་གསུངས་ཡོད་པ་དེ་དག་སྡེ་ཚན་གཅིག་དང་། དེ་ལྟ་བུའི་རང་བཞིན་སྟོང་པ་ཉིད་ཀྱི་དོན་སྒོམ་བྱེད་ཀྱི་བློ་དེ་ལ་རགས་པ་གློ་བུར་བ་དང་གཉུག་མ་ལྷན་ཅིག་སྐྱེས་པ་གཉིས་སུ་ཕྱེས་ཡོད། གང་ལྟར་སངས་རྒྱས་ཀྱི་ཡེ་ཤེས་ཆོས་སྐུའི་ཉེར་ལེན་གྱི་རྒྱུ་དེ་བློ་ཤིན་ཏུ་ཕྲ་བ་མ་གཏོགས་རགས་པ་གློ་བུར་བའི་བློས་བྱེད་མི་ཐུབ། རྣམ་མཁྱེན་གྱི་གོ་འཕང་སྒྲུབ་པའི་རྒྱུ་ཚང་ལ་མ་ནོར་བ་ཞིག་འོང་བ་ལ་སྟོང་ཉིད་སྒོམ་བྱེད་ཀྱི་བློ་དེ་རགས་པ་གློ་བུར་བ་དེ་མ་ཡིན་པར་གཉུག་མ་ལྷན་ཅིག་སྐྱེས་པའི་འོད་གསལ་དེ་ཉིད་ཡུལ་འཇལ་རུང་གི་རྣམ་པ་ལ་གསལ་བར་བསྐྱེད་པའི་སྒོ་ནས་སྟོང་ཉིད་སྒོམ་པ་ཞིག་དགོས།

སྔར་བརྗོད་པ་བཞིན་འཁོར་ལོ་མཐའ་མའི་སྐབས་སུ། ཟབ་ཞི་སྤྲོས་བྲལ་འོད་གསལ་འདུས་མ་བྱས། །ཞེས་གསུངས་པ་དེ་ལ་བསམ་བློ་གཏོང་དགོས། འདུས་མ་བྱས་ཞེས་པ་ནི། སྤྱིར་ཤེས་བྱ་ལ་འདུས་བྱས་དང་འདུས་མ་བྱས་གཉིས་བཤད་པ་དེ་གཅིག་པུ་མ་ཡིན་པར་གློ་བུར་དུ་རྒྱུ་རྐྱེན་གྱིས་འདུས་བྱས་མ་བྱས་ཀྱི་སྟེང་ནས་བསམ་བློ་གཏོང་རྒྱུ་ཞིག་ཡོད། གཉུག་མ་ལྷན་ཅིག་སྐྱེས་པའི་འོད་གསལ་ནི་ཐོག་མ་དང་མཐའ་མ་མེད་པ་སྟེ། ཐོག་མཐའ་མེད་པའི་སེམས་དཔའ་ནི། །ཞེས་སྔགས་གཞུང་རྣམས་སུ་གསུངས་པ་ལྟར་ཡིན། དེ་ལྟ་བུའི་གཉུག་མ་ལྷན་ཅིག་སྐྱེས་པའི་འོད་གསལ་དེ་ཉིད་ཕྱག་ཆེན་དང་རྫོགས་ཆེན་གྱི་ཆོས་སྐད་ལྟར་ན། རིག་སྟོང་ཟུང་འཇུག་སྟེ་སེམས་རིག་ཤན་འབྱེད་ཅེས་སེམས་ཟེར་བ་འཛིན་ཆས་བསླད་པ་དང་། རིག་པ་ནི་དེ་ལས་ལྡོག་སྟེ་འཛིན་ཆས་མ་བསླད་པ་ལ་དགོངས་པ་བཞེས་པ་དང་། གསར་མ་བ་ལྟར་ན་གསང་བ་འདུས་པའི་སྐབས་སུ་ལུས་དབེན་དང་། ངག་དབེན། སེམས་དབེན་ཞེས་གསུངས་པ་ལྟར། ངག་དབེན་རྡོ་རྗེའི་བཟླས་པ་སོགས་ཀྱི་མཐུ་ལ་བརྟེན་ནས་རགས་པ་གློ་བུར་བའི་སེམས་དེ་ཉིད་དབུ་མ་ལ་ཞུགས་གནས་ཐིམ་གསུམ་བྱས་ཏེ། ཕྲ་བ་གཉུག་མའི་སེམས་མངོན་དུ་བྱས་པ་ན། སེམས་དབེན་མཐར་ཐུག་དཔེའི་འོད་གསལ་འོང་བ་ཡིན། མདོར་ན། སྔགས་ཀྱི་ཟབ་ཁྱད་དེ་གཉུག་མ་ལྷན་ཅིག་སྐྱེས་པའི་འོད་གསལ་ལམ་དུ་བྱས་ཏེ། དེ་ཉིད་མངོན་དུ་གྱུར་ཏེ་དེས་སྟོང་པ་ཉིད་ལ་མཉམ་པར་འཇོག་པ་དེ་ཡིན། དེ་ཡང་ཀུན་མཁྱེན་བླ་མ་འཇམ་དབྱངས་བཞད་པས་མཛད་པའི་གྲུབ་མཐའ་རྩ་བར། མདོ་སྔགས་གཉིས་ཀས་ཉོན་སྒྲིབ་ཀུན་ཟད་ནུས། །ཡུལ་མཆོག་བསྟན་ཀྱང་ཡུལ་ཅན་མཆོག་སྦས་བཞིན། །དྲི་གཙོ་བསྟན་ཀྱང་གཉེན་པོ་མཆོག་སྦས་ཕྱིར། །ཤེས་སྒྲིབ་ཆུང་ཕྲ་སྔགས་ལས་མདོས་མི་ནུས། །ཞེས་མདོ་ལམ་ནས་ཉོན་སྒྲིབ་ཟད་ཐུབ་ནའང་ཤེས་སྒྲིབ་ཆུང་ངུའི་ཆུང་ངུའམ་ཤེས་སྒྲིབ་ཕྲ་མོ་སྤོང་མི་ནུས། རྒྱུ་མཚན་ནི་ཡུལ་གྱི་གཙོ་བོ་སྟོང་ཉིད་ཕྲ་ཞིང་ཕྲ་བ་བསྟན་ཡོད་ཀྱང་། སྟོང་ཉིད་ངེས་བྱེད་ཀྱི་བློ་སྟེ་ཡུལ་ཅན་ཕྲ་ཞིང་ཕྲ་བ་མ་བསྟན་པར་སྦས་ནས་ཡོད་པ་དང་། དེ་བཞིན་དུ་ཉོན་མོངས་པ་དང་ཤེས་བྱའི་སྒྲིབ་པ་སོགས་ཀྱི་དྲི་མ་མཐའ་དག་བསྟན་ཡོད་ནའང་། ཤེས་སྒྲིབ་ཀྱི་གཉེན་པོའི་གཙོ་བོ་གཉུག་མ་ལྷན་ཅིག་སྐྱེས་པའི་འོད་གསལ་ལམ་རིག་སྟོང་ཟུང་འཇུག་གི་དོན་བསྟན་མེད་པས་ན། ཤེས་སྒྲིབ་ཆུང་ཕྲ་སྔགས་ལས་མདོས་མི་ནུས། །ཞེས་གསུངས།

དེ་ལྟ་བུའི་གཞུང་ལ་བལྟས་ཏེ་བསམ་བློ་ལེགས་པར་གཏོང་དགོས་པར་མ་ཟད། སྐབས་འདི་དག་ཏུ་ཕྱག་ཆེན་དང་རྫོགས་ཆེན་གྱི་གཞུང་ལའང་བལྟ་རྒྱུ་གལ་ཆེན་པོ་ཡིན། དེ་བཞིན་དུ་གཞན་སྟོང་ལ་ངས་གོ་བ་ལེན་སྟངས་ནི། གསང་བ་འདུས་པའི་རིམ་ལྔ་གསལ་སྒྲོན་དུ། གཉུག་མ་ལྷན་ཅིག་སྐྱེས་པའི་འོད་གསལ་བཤད་པའི་ཚེ་སྟོང་པ་བཞིའི་རྣམ་གཞག་གསུངས་པ་དེའི་སྟོང་པ་དེ་རགས་པ་གློ་བུར་བས་སྟོང་པ་ལ་བཤད་པ་སྟེ། འདི་ནི་གཞན་སྟོང་ཡིན་པས་བསམ་བློ་གཏོང་རྒྱུ་འདུག་སྙམ། དེས་ན། འཁོར་ལོ་བར་པའི་སྐབས་ནས་གསུངས་པའི་རང་སྟོང་དང་། འཁོར་ལོ་མཐའ་མའི་གཉུག་མ་ལྷན་ཅིག་སྐྱེས་པའི་འོད་གསལ་གསུངས་ཏེ་སྟོང་པ་བཞིའི་རྣམ་གཞག་གསུངས་པའི་སྐབས་ཀྱི་ཐམས་ཅད་སྟོང་པ་འོད་གསལ་རྩལ་དུ་བཏོན་པའི་སྐབས་སུ། འོད་གསལ་དེ་སྣང་མཆེད་ཐོབ་གསུམ་བཞོན་པའི་རླུང་དང་བཅས་པས་སྟོང་པའི་གཞན་སྟོང་ཡིན་པས་འདི་རིགས་ལ་བསམ་བློ་གཏོང་རྒྱུ་ཞིག་ཡོད། མདོར་ན། ཡ་གིའི་སངས་རྒྱས་ཀྱི་ས་ཡི་སྐབས་ནས་ཡེ་ཤེས་ཆོས་སྐུ་ཞེས་པ་འདུས་བྱས་ཡིན་པ་དང་དེ་ཉིད་རང་རང་གི་རིགས་མཐུན་པའི་རྒྱུ་ལས་སྐྱེ་དགོས། དེ་ལྟ་བུའི་རིགས་མཐུན་གྱི་རྒྱུ་ནི་གཉུག་མ་ལྷན་ཅིག་སྐྱེས་པའི་འོད་གསལ་ལམ་གྱི་ངོ་བོར་བསྐྱེད་པ་དེ་ཡིན། དེ་ཙམ་དུ་མ་ཟད་སངས་རྒྱས་ཀྱི་སར་ཆོས་ལོངས་སྤྲུལ་གསུམ་ཞེས་བརྗོད་པ་དེ་ཡང་དོན་གྱི་ཆ་ནས་ངོ་བོ་དབྱེར་མེད་ཡིན། སངས་རྒྱས་ཀྱི་སའི་སྐུ་གསུམ་ངོ་བོ་དབྱེར་མེད་དེ་ཡང་རིགས་མཐུན་པའི་རྒྱུ་ཞིག་ལས་སྐྱེ་དགོས་ཤིང་། དེ་ནི་སྔགས་བླ་མེད་དང་གཙོ་བོ་གསང་བ་འདུས་པ་གསལ་ཤོས་ཡིན་ཅིང་། དེ་ལས་གསུངས་པའི་སློབ་པའི་ཟུང་འཇུག་དེ་རིགས་འདྲའི་རྒྱུ་ངོ་མ་ཡིན་པ་དང་། སློབ་པའི་ཟུང་འཇུག་དེ་ཡོང་བ་ལ་དོན་གྱི་འོད་གསལ་གྱི་ཡེ་ཤེས་མངོན་དུ་བྱེད་དགོས་ཤིང་། དོན་གྱི་འོད་གསལ་གྱི་ཡེ་ཤེས་མངོན་དུ་བྱེད་པར་སྔོན་དུ་མ་དག་པའི་སྒྱུ་ལུས་མངོན་དུ་བྱེད་དགོས་པ་དང་། དེས་གྲངས་མེད་གསུམ་གྱི་ཚོགས་བདེ་བླག་ཏུ་རྫོགས་པར་བྱེད། དེ་ལྟ་བུའི་སྒྱུ་མའི་ལུས་དེ་སྒྲུབ་པ་ལ་སྒྲུབ་གཞི་ཤིན་ཏུ་ཕྲ་བའི་རླུང་སེམས་དེ་ཉིད་རྣལ་འབྱོར་གྱི་ངོ་བོར་བསྐྱེད་དགོས་པས། སེམས་དབེན་མཐར་ཐུག་གི་དཔེའི་འོད་གསལ་བཤད་ཅིང་། ལུས་དག་བྱེད་ལུས་དབེན་དང་། ངག་དག་བྱེད་ངག་དབེན། དེ་ནས་སེམས་དབེན་རྣམས་རིམ་གྱིས་སྦྱང་བ་སྟེ། འདི་དག་ནི་དངོས་ཡོད་ཀྱི་གནས་ཚུལ་དང་མཐུན་པ་ཞིག་ཡིན།

དེས་ན། སྔགས་ཀྱི་ཟབ་ཁྱད་ནི་གོང་དུ་བཤད་མ་ཐག་པ་ལྟར་གྱི་གཉུག་མ་ལྷན་ཅིག་སྐྱེས་པའི་འོད་གསལ་སྟོང་ཉིད་རྟོགས་པའི་ལྟ་བའི་ངོ་བོར་བསྐྱེད་པ་དེ། དེ་ལྟ་བུའི་གཉུག་མ་ལྷན་ཅིག་སྐྱེས་པའི་འོད་གསལ་ཉིད་གཞི་དུས་ཀྱི་བཞོན་པའི་རླུང་དང་ལྡོག་ཆའི་ཆ་ནས་དབྱེ་བ་ལས་དོན་གྱི་ཆ་ནས་ངོ་བོ་གཅིག་ཡིན་ཞིང་། དེ་ལྟར་གཞི་དུས་ནས་ངོ་བོ་གཅིག་ཡིན་པའི་རླུང་སེམས་གཉིས་པོ་དེ་ལས་སྐུ་བཞི་སྒྲུབ་པར་བྱེད་པས་འབྲས་དུས་སུ་གསང་གསུམ་རོ་གཅིག་ཅེས་པ་དེ་འོང་བ་ཡིན། དེ་ལྟ་བུའི་སྔགས་བླ་མེད་ཀྱི་ལམ་ཉམས་སུ་ལེན་པ་ལ། སྨན་པས་གཤག་བཅོས་བྱེད་པ་ལྟ་བུའི་ཐབས་ལ་བརྟེན་ནས་རྩ་མདུད་གྲོལ་ཐབས་མེད་པས། ཏིང་ངེ་འཛིན་བསྒོམས་ནས་རྩ་གསུམ་འཁོར་ལོ་དྲུག་གསལ་བཏབ། དེ་ནས་གསང་བ་འདུས་པའི་ལུགས་ལ་གཙོ་བོ་རྡོར་བཟླས་དང་། མ་རྒྱུད་ཀྱི་སྐབས་སུ་གཏུམ་མོ་གཙོ་བོ་ཡིན་པས། གསང་འདུས་ཉམས་ལེན་བྱེད་པའི་ཚེ། དེའི་སྟེང་དུ་ཆོས་དྲུག་གི་སྐབས་ནས་གསུངས་པའི་གཏུམ་མོའི་ཉམས་ལེན་བསྣན་ཞིང་དེའི་སྟེང་དུ་རྡོར་བཟླས་བྱེད་པ་དང་། རླུང་བུམ་ཅན་གཟུང་དགོས་པ་ཡིན། དེ་ཡང་། བུམ་པ་ཅན་དང་རྡོ་རྗེའི་བཟླས་པ་ཡིས། །སྙིང་གའི་རྩ་མདུད་མ་ལུས་གྲོལ་བྱས་ནས། །ཞེས་གསུངས་པ་ལྟར་འབྱུང་།

ངོས་ལ་བཀའ་བརྒྱུད་པའི་བླ་མ་ངོ་ཤེས་ཤིག་ཡོད་པ་ཁོང་གིས། རླུང་གི་རྣལ་འབྱོར་ཇི་ལྟར་འབྱོངས་མིན་བརྟག་དཔྱད་བྱེད་པ་ལ། ཅོག་ཙེའི་སྟེང་དུ་བྱེ་མ་བཞག་པའི་མདུན་དུ་རླུང་བཟུང་མཐར་མཛུབ་མོའི་རྩེ་ནས་རླུང་ཕར་གཏོང་སྐབས་ཅོག་ཙེའི་སྟེང་གི་བྱེ་མ་འཐོར་བ་འབྱུང་ཞེས་གསུངས་བྱུང་བས། དེང་སང་ཡིན་ནའང་ཉམས་ལེན་ལ་རྩེ་གཅིག་ཏུ་སྒྲིལ་མཁན་དག་ལ་དེ་ལྟ་བུ་འབྱུང་རྒྱུ་ཡོད། སྤྱིར་བཏང་མུ་སྟེགས་པ་ལའང་གཏུམ་མོ་བསྒོམ་རྒྱུ་ཡོད། ཐེངས་ཤིག་ངོས་རང་ཧིན་དཱུའི་ཆོས་ལུགས་ཀྱི་མཛད་སྒོ་ཆེན་པོ་ཀུམྦྷ་མེ་ལཱར་ཕྱིན་སྐབས་སུ། མུ་སྟེགས་པའི་ཉམས་ལེན་པ་ཧི་མ་ལ་ཡའི་གངས་རིའི་མཚམས་སུ་ལོ་སྦྲེལ་ཏེ་གཅེར་བུར་སྒོམ་སྒྲུབ་བྱེད་མཁན་འགའ་དང་ཐུག་བྱུང་། ཁོང་ཚོའི་རིགས་ལ་གཏུམ་མོའི་ཉམས་ལེན་གདེང་ཁེལ་བ་ཞིག་མེད་ན་གཅེར་བུར་གངས་མཚམས་སུ་སྡོད་ཐུབ་པར་དཀའ། ཕྱིས་སུ་ཁོང་ཚོ་དང་སླར་ཡང་ཐུག་འཕྲད་ཀྱིས་གོ་བསྡུར་ཞིག་བྱེད་རྒྱུ་བྱུང་ན་སྙམ་པའི་རེ་བ་ཡོད་ཀྱང་ལུས་ལ་ཐང་ཆད་པ་ལྟ་བུ་རྒས་པའི་རྟགས་གང་འཚམ་སླེབ་བཞིན་པའི་དབང་གིས་ཉེ་དུས་ཀུམྦྷ་མེ་ལཱ་ཚུགས་སྐབས་སུ་འགྲོ་ཐུབ་མ་སོང་། རྡོར་བཟླས་ཀྱི་ཉམས་ལེན་མེད་པ་ལས་གཏུམ་མོ་སྒོམ་པ་མུ་སྟེགས་པ་དང་ཐུན་མོང་བ་ཡིན་པར་མ་ཟད། མུ་སྟེགས་པའི་ཉམས་ལེན་པ་རྣམས་ལ་འཕོ་བ་གྲོང་འཇུག་གི་གདམས་པའང་ཡོད་ཤས་ཆེ་བ་འདྲ། རང་རེ་བོད་ཀྱི་ཉམས་ལེན་པའི་ཁོངས་སུ་དེ་ལྟའི་ཉམས་ལེན་གྱི་རྟགས་མངོན་གསལ་ཡོད་མཁན་མཐོང་ཐོས་དཀོན་པོ་འདུག་པས་འུ་ཐུག་སྟེ་མུ་སྟེགས་རྣམས་དང་མཉམ་དུ་ཐུག་དགོས་སྙམ་དུ་དྲན་པ་རེད། ཅེས་གསུངས་ཏེ་ཞལ་རྩེད་གནང་།

ང་ཚོར་ཁ་ནས་ས་ལམ་གྱི་རྟོགས་པ་བགྲོད་སྟངས་སོགས་ཀྱི་སྐོར་ལ་བཤད་རྒྱུ་ཆེས་མང་པོ་ཡོད་ཀྱང་། ངོ་ཐོག་ཉམས་མྱོང་ཡོད་མཁན་བསྟན་རྒྱུ་དཀོན་པོ་འདུག་པས་བཤད་ཡམས་སུ་སོང་བའི་རྟགས་ཅུང་ཟད་འདུག །གང་ཤེས་པ་དེ་ཉམས་ལེན་དུ་བཀལ་ནས་རྟགས་ཐོན་པར་བྱེད་པ་ཉུང་ཉུང་རེད་འདུག་པས། བར་ལམ་ནས་ངོས་ཀྱིས་གྲྭ་ས་ཚོར་སྒྲུབ་གྲྭ་བཙུགས་ན་ལེགས་པོ་འདུག་ཅེས་བརྗོད་དགོས་དོན་དེ་ཡིན། སེར་སྨད་དུ་སྒྲུབ་ཁང་ཞིག་ཡོད་པ་དེའི་ནང་སྒྲུབ་པ་བྱེད་མཁན་འདུག་གམ། ཞེས་བཀའ་འདྲི་གནང་བར་དགེ་འདུན་པ་བཞི་ཡོད་ཞུས་པས། མེད་པ་ལས་དྲག་ཙམ་ཡིན། འབྲས་སྤུངས་སྒོ་མང་དུ་སྒྲུབ་ཁང་ཆེ་ཐག་ཆོད་ཅིག་ཡོད་པ་དེ་ནི་གུང་སེང་གཏོང་ཡུལ་ལྟ་བུ་ཞིག་ལས་སྒྲུབ་ཁང་གི་བཟོ་ལྟ་བུ་ཞིག་མི་འདུག །དེས་ན། སྒོམ་སྒྲུབ་བྱེད་མཁན་ཡོད་དགོས་པ་ཧ་ཅང་གལ་ཆེན་པོ་ཡིན། ང་ཚོས་རྒྱུན་དུ་རྗོད་བཞིན་པའི་རྒྱབ་རྟེན་ནམ་མ་རྩའི་ཚོད་ལྟ་བུར་སྒོམ་སྒྲུབ་བྱས་པའི་ཉམས་མྱོང་གང་ལ་གང་འཚམ་ཡོད་པ་ཞིག་དགོས། དེ་ལྟར་སྟོན་རྒྱུ་མེད་ན་ཁ་ནས་བཤད་ཤེས་པ་ཙམ་གཅིག་པུས་ཕན་འབྲས་འབྱུང་དཀའ། དེས་ན། མཁས་མཆོག་དབྱིག་གཉེན་གྱིས། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་བདག་ཉིད་དོ། །དེ་འཛིན་བྱེད་དང་སྨྲ་བྱེད་དང༌། །སྒྲུབ་པར་བྱེད་པ་ཁོ་ནའོ། །ཞེས་གསུངས་པའི་ཁོ་ནའི་སྒྲ་དེ་གཞན་ལྡན་རྣམ་གཅོད་ཡིན་པ་ལས། མི་ལྡན་རྣམ་གཅོད་མིན་པས་སྟོན་པའི་དམ་ཆོས་རྣམས་བསྡུ་ན། ལུང་རྟོགས་གཉིས་མ་གཏོགས་མེད་ཅེས་པའི་དོན་ཡིན།

དེང་དུས་ཕྱོགས་གང་སར་བསྟན་པ་དང་དགོན་པ་བཞེང་གིན་ཡོད་ཟེར་ནས་ཕྱིའི་འཛུགས་སྐྲུན་ལ་གཡེང་འདུག་པ་དེ་ནི་མ་ཤེས་པའི་སྐད་ཆ་ཡིན། སངས་རྒྱས་པའི་ཆོས་དངོས་ནི་བཤད་པ་དང་སྒྲུབ་པའི་སྒོ་ནས་འཛིན་དགོས། དེ་ཡང་ཤེས་བྱ་རབ་འབྱམས་ཀྱི་གནས་ལ་འགྲེལ་བཤད་ཐུབ་པ་དང་ཉམས་རྟོགས་ཁ་ནས་བཤད་རྒྱུ་ཡོད་པ་ཞིག་དང་དེ་དག་ལག་ཏུ་ལེན་སྐབས་སུ་ཉོན་མོངས་ཉུང་དུ་ཕྱིན་ཏེ། སྒོ་གསུམ་ཞི་ཞིང་དུལ་བའི་སྟེང་ནས་ལུང་དང་རྟོགས་པའི་བསྟན་པ་ངོས་འཛིན་རྒྱུ་ལས། ལྷ་ཁང་རྫིག་པོ་དང་གར་འཆམ་བྱེད་རྒྱུ་ཡོད་པ་ཙམ་གྱིས་མི་འགྲིག །

དེ་སྔོན་རྒྱ་གར་གྱི་ནཱ་ལེནྡྲ་ལྟ་བུའི་ནང་དུ་གསང་སྔགས་ཀྱི་ཆོས་རྣམས་ལྐོག་ཆོས་ཀྱི་ཚུལ་དུ་གདུལ་བྱ་རེ་ཟུང་ལ་སྐབས་སུ་བབས་པའི་བླ་མས་གསུངས་པ་ལས། ཡོངས་གྲགས་སུ་གནང་སྲོལ་མེད་པ་འདྲ། ང་ཚོ་བོད་གངས་ཅན་གྱི་ལྗོངས་སུ་གསང་སྔགས་ཀྱི་ཆོས་དར་ཁྱབ་ཧ་ཅང་ཕྱིན་པ་ལ་བསམ་ན་ཕྱོགས་གཅིག་ནས་རིན་ཐང་ཆུང་དུ་གཏོང་གི་ཡོད་པ་ལྟ་བུ་དང་ཕྱོགས་གཅིག་ནས་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བའི་བསྟན་པ་འདི་ལྟ་བུ་དར་ཡོད་པས་སྐལ་བ་བཟང་པོ་ཡིན།

དེ་ལྟ་བུའི་གསང་སྔགས་ཀྱི་ཟབ་ཁྱད་གཙོ་བོ་རྣལ་འབྱོར་བླ་མེད་ནས་འོང་དགོས་པ་དང་། དེ་ཡང་ལྷའི་རྣལ་འབྱོར་གྱི་སྟེང་ནས་འོང་དགོས་ཤིང་། རྒྱུད་སྡེ་འོག་མ་གསུམ་པོ་སྔོན་འགྲོའི་ཚོད་ལྟ་བུ་ཡིན་པས། སྐབས་སུ་བབས་པ་དེ་རིང་གི་རྗེས་གནང་འདི་བྱ་རྒྱུད་ཀྱི་ཆར་གཏོགས་ཡིན། སྤྱིར་བཏང་རིན་འབྱུང་བརྒྱ་རྩ་དང་། ཟུར་བཀའ་བརྒྱ་རྩ། སྣར་ཐང་བརྒྱ་རྩ་སོགས་སུ་ལྷག་པའི་ལྷ་མང་པོ་ཞིག་ཡོད་པ་ལས། རིན་འབྱུང་བརྒྱ་རྩའི་ནང་དུ་འཇམ་པའི་དབྱངས་ཀྱི་རྗེས་གནང་འགའ་ཞིག་འདུག་པའི་ནང་ཚན་འཇམ་དབྱངས་དམར་སེར་ཨ་ར་པ་ཙ་ནའི་རྗེས་གནང་འབུལ་བ་ལ། ངོས་རང་ཆུང་ངུའི་སྐབས་སུ་སྟག་བྲག་རིན་པོ་ཆེའི་དྲུང་ནས་རྗེས་གནང་འདི་ཉིད་ཐོབ་པ་ཡིན། འདིའི་སྒོ་ནས་དམིགས་བསལ་སྒྲུབ་པ་བྱས་པ་མེད་ཀྱང་ཆུང་དུས་ནས་ཨ་ར་པ་ཙ་གསོག་བཞིན་ཡོད།

ཇི་སྐད་དུ། གཞོན་ནུའི་སྐུ་ལུས་འཆང་བ་པོ། །ཡེ་ཤེས་སྒྲོན་མ་རབ་གསལ་བས། །འཇིག་རྟེན་གསུམ་གྱི་མུན་སེལ་བ། །ཞེས་གསུངས་པ་ལྟར། འཇིག་རྟེན་གསུམ་གྱི་མུན་པ་སེལ་མིན་གང་ལྟར་ཡང་དེ་རིང་འདིར་གནམ་གཤིས་ཤིན་ཏུ་དྭངས་ཤིང་ཉི་མ་ལེགས་པོ་ཞིག་ཤར་ཏེ་དྷ་རམ་ས་ལའི་མུན་པ་ཐམས་ཅད་བསལ་ནས་འདུག།།གང་ལྟར་ད་ལམ་རྗེས་གནང་བྱས་ཏེ་སེམས་ཀྱི་མུན་པ་སེལ་བར་བྱེད་དགོས།

རྗེས་གནང་ཚད་ལྡན་ཞིག་བྱེད་པ་ལ་དབང་ཐོབ་པ་སྔོན་དུ་འགྲོ་དགོས་པས་ཁྱེད་ཚོ་མང་ཆེ་བར་དབང་ཐོབ་ཡོད་ངེས་ཡིན། གལ་ཏེ་ཐོབ་མ་མྱོང་བ་ཞིག་ཡིན་ན་རང་ཉིད་ལྷར་བསྐྱེད་ན་མི་འགྲིག་པས་དེའི་ཚབ་ཏུ་རང་གི་སྤྱི་བོར་བསྒོམ་དགོས། དབང་ཐོབ་མྱོང་བ་རྣམས་ཀྱིས་རང་ཉིད་ལྷར་བསྐྱེད་རུང་བ་ཡིན། དེས་ན་གོང་དུ་བདག་བསྐྱེད་བསྒོམས་པ་ལྟར། བླ་མ་འཇམ་དབྱངས་ཨ་ར་པ་ཙ་ན་ཡོངས་གྲགས་ལྟར་ཏེ། སྐུ་མདོག་དམར་སེར་ཕྱག་གཡས་རལ་གྲི་དང་། གཡོན་པས་གླེགས་བམ་བསྣམས་པ། དེའི་སྤྱི་བོར་སྐུ་ཡི་འཇམ་དཔལ་དཀར་པོ། མགྲིན་པར་གསུང་གི་འཇམ་དཔལ་དམར་པོ། སྙིང་གར་ཐུགས་ཀྱི་འཇམ་དཔལ་མཐིང་གས་མཚན་པར་བསྐྱེད་རྒྱུ་དང་། མདུན་བསྐྱེད་ཀྱི་ཚོམ་བུ་ཡོད་ས་དེ་རུའང་རྗེ་བཙུན་འཇམ་པའི་དབྱངས་གནས་གསུམ་དུ་འཇམ་དབྱངས་དཀར་དམར་མཐིང་གསུམ་གྱིས་མཚན་པ་གོང་ལྟར་གསལ་བ་དང་། དེ་རྣམས་སྐྱབས་གསུམ་ཀུན་འདུས་ཀྱི་ངོ་བོར་བསམས་ལ། རྗེ་བཙུན་འཇམ་པའི་དབྱངས་ཀྱི་སྐུ་ལས་འོད་ཟེར་དཔག་ཏུ་མེད་པ་འཕྲོས་པས་རེག་པ་ཙམ་གྱིས་མི་ཤེས་པའི་མུན་པ་བསལ་ཏེ། གསུང་རབ་ཀྱི་ཚིག་དོན་ལ་འཇུག་པར་ཐོགས་པ་མེད་པའི་ཤེས་རབ་གོང་ནས་གོང་དུ་འཕེལ་བའི་ནུས་པ་བླ་ན་མེད་པ་ཡོད་པ་ཞིག་ཐོབ་སོང་བསམ།

གོང་དུ་བརྗོད་པ་བཞིན་ངོས་ལ་ཆ་བཞག་ན། ཆུང་དུས་ནས་གང་བློ་མ་འདོན་བཞིན་ཨ་ར་པ་ཙ་བགྲང་བ་དང་། འཇིགས་བྱེད་ཀྱི་རྣལ་འབྱོར་ནང་དུ་འཇམ་དབྱངས་ཞི་ཁྲོ་སྦྲགས་སྒྲུབ་ཡོད་པ་དེ་དང་འཇམ་དབྱངས་ཕྱི་ནང་གསང་གསུམ་གྱི་སྒྲུབ་པ་ཉིན་ལྟར་བྱེད་ཀྱིན་ཡོད། དེ་ལྟར་བྱས་པས་ཤེས་རབ་ཆེ་བ་དང་། ཤེས་རབ་གསལ་བ། ཤེས་རབ་མྱུར་བ། ཤེས་རབ་ཟབ་པ་རྣམས་ཀྱི་ཁྱད་ཆོས་དང་ལྡན་པའི་ཤེས་རབ་གོང་ནས་གོང་དུ་འཕེལ་བ་ལ་ཕན་ཐོགས་ངེས་ཅན་ཡོད། དེ་ཡང་དཔེ་ཆའི་ནང་དུ་ཕན་ཡོན་ཡོད་པར་བཤད་པ་ཙམ་མ་ཡིན་པར་འཇམ་དབྱངས་བསྒྲུབས་ན་ཁ་ཡོད་ལག་ཡོད་ཀྱི་བློ་གྲོས་རྒྱས་པ་དང་། ལྷག་པའི་ལྷ་རྗེ་བཙུན་འཇམ་པའི་དབྱངས་ལྟ་བུ་ལ་བརྟེན་ནས་ཤེས་རབ་འཕེལ་བ་དེ་ནི་ཤེས་རབ་རྒྱུ་མཚན་ལྡན་པ་དང་ཤེས་རབ་ཡང་དག་པ་ཞིག་མ་གཏོགས་ཤེས་རབ་འཆལ་བ་མི་འབྱུང་། དེ་བཞིན་དུ་འཇམ་པའི་དབྱངས་ལྷག་པའི་ལྷར་བརྟེན་ནས་བྱུང་བའི་ཤེས་རབ་ཀྱིས་གསུང་རབ་ཀྱི་དོན་ལ་དཔྱད་ན་རྒྱུ་མཚན་ལྡན་པ་ཞིག་དང་བྱམས་སྙིང་རྗེ་བྱང་ཆུབ་ཀྱི་སེམས་ལ་གྲོགས་བྱེད་ཅིང་། མཐར་ཐུག་རྣམ་མཁྱེན་དོན་དུ་གཉེར་བའི་བློ་སྐྱེ་བ་སྟེ། ཤེས་རབ་ཀྱིས་བྱང་ཆུབ་ལ་དམིགས་པ་ཞེས་བྱ་བ་དེ་འབྱུང་བ་སོགས་ཁྱད་པར་དུ་འཕགས་པའི་ཆོས་ཤིག་ཏན་ཏན་ཡིན།

དེ་བཞིན་དུ་ཤེས་རབ་ཅེས་པ་སྤྱི་ཡོངས་ཀྱི་ཆ་ནས་བཤད་ན། འགྲོ་བ་མིའི་རིགས་ལ་གཞན་དང་མི་འདྲ་བར་རང་བཞིན་ལྷན་སྐྱེས་ཀྱི་ཀླད་པ་ཞིག་ཡོད་པ་དེ། ད་དུང་ཤེས་རབ་ལ་བརྟེན་ན་བསམ་བློ་གཏོང་སྟངས་གུ་ཡངས་པོ་དང་དཔྱད་པ་གཏིང་ཟབ་གཏོང་ཐུབ་པ་སྟེ། ཤེས་རབ་ཆེ་བ་དང་གསལ་བ་སོགས་གོང་བཞིན་འབྱུང་། དེ་བྱུང་ན་སྤྱིར་བཏང་གི་མི་ཚེ་སྐྱེལ་བ་ལ་ཆ་བཞག་ནའང་གཞན་དང་མི་འདྲ་བ་ཞིག་འབྱུང་བའི་ཕན་ཐོགས་ཡོད་པར་མ་ཟད། ང་ཚོ་མིའི་སྤྱི་ཚོགས་ཀྱི་ནང་དུ་ཡོད་པས་ཀུན་ལ་ཕན་པ་ཞིག་བྱུང་ན་དགེ་མཚན་ཡོད། རང་གཅེས་འཛིན་ཁོ་ནའི་དབང་དུ་བཏང་ན་གྱོང་ཡོད་པའང་ཤེས་རབ་ལ་བརྟེན་ནས་ཤེས་པར་འགྱུར་བས་ཤེས་རབ་ཧ་ཅང་གལ་ཆེན་པོ་ཡིན།

ང་ཚོ་འཛམ་གླིང་འདིའི་སྟེང་དུ་འཚོ་བཞིན་པའི་ཁྲོད་དུ་ཆོས་ལ་དད་པ་ཡོད་ཀྱང་འདྲ། མེད་ཀྱང་འདྲ། གང་ལྟར་ཀྱང་དཔྱད་པ་བྱེད་པའི་ནུས་པ་ཅུང་ཟད་ཆེ་རུ་ཕྱིན་ན། མིས་བཟོས་པའི་རྙོག་གྲའི་རིགས་རྣམས་ངེས་པར་ཉུང་དུ་འགྲོ་ཐུབ་པར་མཐོང་ཆོས་སུ་ཡོད་པ་ལྟར་ཡིན། དེང་དུས་ཀྱི་རྙོག་གྲ་མང་ཆེ་བ་ནི་རང་རྒྱལ་གཞན་ཕམ་དང་། མིག་རྒྱང་ཐུང་ཐུང་། བློ་གུ་དོག་པོ་ལས་བྱུང་བ་དང་དེའི་གཉེན་པོ་ཤེས་རབ་ཡིན། ཆོས་རབ་ཏུ་རྣམ་འབྱེད་ཀྱི་ཤེས་རབ་ཟེར་བ་དེ་ཆོས་དང་འཇིག་རྟེན་གཉིས་སུ་ཕྱེས་པའི་ཆོས་གཅིག་པུ་ཙམ་གྱི་དོན་མ་ཡིན་པར་ཕྱོགས་གང་སར་བསམ་བློ་གཏོང་ཞིང་དཔྱད་པ་བྱེད་ཐུབ་པ་ཞིག་སྟེ། དཔེར་ན། ཁོར་ཡུག་གི་སྐོར་ཡིན་ཀྱང་ཤེས་རབ་ཀྱི་སྒོ་ནས་བསམ་བློ་བཏང་ན་ཨ་ཙི་ལོས་ཡིན་སྙམ་པ་ཞིག་དྲན་རྒྱུ་ཡོད། མིའི་སྤྱི་ཚོགས་ཀྱི་ནང་དུ་ཕུགས་རྒྱང་རིང་པོའི་དོན་དུ་སྤྱིའི་ཕན་བདེ་བསྒྲུབ་པ་ལ་ཕྱི་དངོས་པོ་ཡར་རྒྱས་གཅིག་པུས་ལྡང་གི་མེད་པའང་ཤེས་རབ་ལ་བརྟེན་ནས་བསམ་བློ་འཁོར་ཐུབ། ཤེས་རབ་མེད་ན་འཆར་ཅན་གྱི་མིང་དང་དཔལ་འབྱོར་ཡོད་པ་ཙམ་གྱིས་འགྲིག་སྙམ་ནས་སྡོད་པ་སྟེ་འདི་ནི་བསམ་བློ་རྒྱ་ཆུང་དྲགས་པའི་སྐྱོན་ཡིན།

དེས་ན། རྗེ་བཙུན་འཇམ་པའི་དབྱངས་ཀྱི་བྱིན་རླབས་ལ་བརྟེན་ནས་ཆོས་རབ་ཏུ་རྣམ་འབྱེད་ཀྱི་ཤེས་རབ་གོང་ནས་གོང་དུ་འཕེལ་བ་ཞིག་བྱུང་ན། དེས་འཛམ་གླིང་སྤྱི་ལ་ཡིན་ནའང་ཕན་ཐོགས་འབྱུང་ཐུབ་པ་འོང་ངེས། ངས་སྦོ་ཤོབ་ཅིག་བཤད་ན། དེང་སྐབས་ངོས་རང་ལོ་ན་བརྒྱད་ཅུ་གྱ་གསུམ་བརྒལ་བཞིན་ཡོད་ནའང་ཀླད་པ་སྤྱང་གྲུང་ལྡན་པ་ཞིག་ཡོད་པ་འདི་ནི། ང་ཆུང་དུས་ནས་རྗེ་བཙུན་འཇམ་པའི་དབྱངས་དང་སེམས་ཐག་ཤིན་ཏུ་ཉེ་པོ་ཡོད་ཅིང་། གཟུངས་སྔགས་ཨ་ར་པ་ཙ་ན་ཡང་ཡང་བགྲངས་པ་ལས་བྱུང་བ་ཡིན་སྙམ། འཇམ་པའི་དབྱངས་ཀྱིས་རལ་གྲི་འཕྱར་ནས་ཡོད་པས་སྤྱན་རས་གཟིགས་ཀྱིས་ནི་བྱིན་རླབས་མི་གནང་རང་གནང་ལྟ་བུ་ཡིན། ཕྱག་ན་རྡོ་རྗེའི་ཕྱག་གི་རྡོ་རྗེ་དང་འཇམ་དབྱངས་ཀྱི་རལ་གྲི་གཉིས་བསྡུར་དགོས་བྱུང་ན་ཕལ་ཆེར་འཇམ་དབྱངས་ཀྱི་རལ་གྲི་དེ་ཤུགས་ཆེ་བ་ཡིན། ཞེས་ཞལ་རྩེད་གནང་། གང་ལྟར་ལྷག་པའི་ལྷ་མཆོག་རྗེ་བཙུན་འཇམ་པའི་དབྱངས་ལ་བརྟེན་ན། ཆོས་རབ་ཏུ་རྣམ་འབྱེད་ཀྱི་ཤེས་རབ་གོང་ནས་གོང་དུ་འཕེལ་བར་དམིགས་བསལ་གྱི་བྱིན་རླབས་ཡོད་པ་ཞིག་ཏན་ཏན་འདུག་པ་ངོས་ཀྱི་ཉམས་མྱོང་གི་སྟེང་ནས་བརྗོད་ཐུབ།

སྐྱབས་འགྲོ་དང་བྱང་སྡོམ་འབོགས་ཆོག །

དེ་ལྟ་བུའི་ཚུལ་ཤེས་པའི་སྒོ་ནས་ཐོག་མར་གསོལ་བ་གདབ་པ་འདིའི་རྗེས་ཟློས་མཛད་པར་ཞུ། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་ཆེན་གཏེར། །བློ་མཆོག་བདག་ལ་གནང་བར་མཛོད། །ལན་གསུམ།

དེ་ནས་རྒྱུད་དག་པར་བྱ་བའི་ཕྱིར་མདུན་བསྐྱེད་ཀྱི་ལྷ་ཚོགས་རྣམས་དང་། སངས་རྒྱས་བྱང་སེམས་རྣམས་ཀྱི་དྲུང་དུ་སྐྱབས་འགྲོ་སྔོན་དུ་འགྲོ་བའི་སྒོ་ནས་བྱང་ཆུབ་ཀྱི་སེམས་གཟུང་བ་ལ། སྔར་བརྗོད་པ་ལྟར་སངས་རྒྱས་པའི་ཆོས་ཆོས་སུ་སོང་བ་ལ་མི་རྟག་པ་དང་། བདག་མེད་པ་སོགས་ཀྱི་བློ་དང་ལྡན་པ་ཞིག་དགོས་ལ་དེ་མེད་ན་ཁག་པོ་རེད། དེ་བཞིན་དུ་ཐེག་ཆེན་གྱི་ཆོས་ཐེག་ཆེན་གྱི་ཆོས་སུ་སོང་བ་ལ་བྱང་ཆུབ་ཀྱི་སེམས་ཀྱིས་ཟིན་པ་ཞིག་དང་། སྐབས་འདིར་བྱང་ཆུབ་སེམས་དཔའི་སྡོམ་པ་བཟུང་བའི་སྒོ་ནས་ཐེག་པ་ཆེན་པོའི་བྱང་ཆུབ་སེམས་དཔའི་ཆོས་མིང་དོན་མཚུངས་པ་ཞིག་འབྱུང་ལ། དེ་མེད་ན་ཐེག་ཆེན་གྱི་གཞུང་ནས་གསུངས་པ་ཙམ་གྱིས་མི་ལྡང་བས་ནང་བསམ་བློས་རྒྱབ་ཁྱོག་པ་ཞིག་དགོས།

དེས་ན། བླ་མ་འཇམ་པའི་དབྱངས་དངོས་དང་། མདུན་བསྐྱེད་འཇམ་པའི་དབྱངས་མངོན་སུམ་དུ་བཞུགས་ཡོད་སྙམ་པ་དང་། དེའི་སྟེང་གི་ནམ་མཁའ་ལ་བསྟན་པའི་བདག་པོ་སྟོན་པ་བཅོམ་ལྡན་འདས་དང་། དེའི་མཐའ་སྐོར་དུ་སྟོན་པའི་གཏད་རབས་བདུན། རྒྱན་དྲུག་མཆོག་གཉིས། འཕགས་པའི་གནས་བརྟན་བཅུ་དྲུག་དང་བཅས་པ་འཆར་ཅན་ལྟར་བསྒོམ།

ངོས་ལ་རྟོག་གེ་མགོ་མཁྲེགས་ཀྱི་གཡའ་ཅུང་ཟད་ཡོད་པས་སྐབས་རེར་འདི་ལྟར་དྲན་བཞིན་ཡོད། འཕགས་པའི་གནས་བརྟན་བཅུ་དྲུག་གི་ནང་དུ་སྒྲ་གཅན་འཛིན་གྱིས། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །ཅེས་སོགས་ཀྱི་ཤོ་ལོ་ཀ་གཅིག་ཙམ་མཛད་ཡོད་པ་ལས་དེ་དག་གིས་སངས་རྒྱས་ཀྱི་བསྟན་པ་ལ་ཕན་པའི་གསུང་བྲིས་གཅིག་ཀྱང་མཇལ་རྒྱུ་མི་འདུག་པས་བསྟན་པའི་བྱ་བ་ཇི་ལྟར་བྱེད་ཀྱིན་ཡོད། འཕགས་པའི་གནས་བརྟན་ཡན་ལག་འབྱུང་ལྟ་བུ་ལ་མཚོན་ན། ཁོང་གིས་ཆོས་གསུངས་པའི་ལོ་རྒྱུས་གང་ཡང་གོ་རྒྱུ་མི་འདུག །གཅིག་བྱས་ན་དགྲ་བཅོམ་བརྒྱ་སྟོང་མང་པོས་བསྐོར་ནས་གངས་ཏི་སེའི་གནམ་གཤིས་གྲང་ངར་གྱི་ཁྲོད་དུ་དབུ་བཏུམས་ཏེ་བཞུགས་ཡོད་པར་སྣང་། གསུངས་ཏེ་བཞད། འོ་ན་དངོས་གནས་དྲང་གནས་སངས་རྒྱས་ཀྱི་བསྟན་པ་ལ་ཞབས་འདེགས་སུས་བསྒྲུབས་ཡོད་ཅེ་ན། མགོན་པོ་ཀླུ་སྒྲུབ་ཡབ་སྲས་ཀྱིས་མཚོན་པའི་གཞུང་མཛད་མཁན་རྣམས་ཀྱིས་བསྒྲུབས་ཡོད། དེང་སང་རིག་པའི་གནས་མང་པོ་ཡོད་པའི་ནང་ནས་མི་འདྲ་བ་ཞིག་ཡོད་པ་ནི་ཀླུ་སྒྲུབ་ཡབ་སྲས་དང་། ཐོགས་མེད་སྐུ་མཆེད། ཕྱོགས་གླང་ཆོས་གྲགས་སོགས་ཀྱི་གཞུང་ལུགས་རྣམས་ཡིན། པཎ་གྲུབ་བཅུ་བདུན་གྱིས་སངས་རྒྱས་ཀྱི་བསྟན་པ་འཛིན་སྐྱོང་སྤེལ་གསུམ་ངོ་མཚར་སྐྱེ་བ་ཞིག་མཛད་འདུག་སྙམ་པ་དང་ཚུལ་འདི་ལ་ཧ་ལས་ཀྱི་འདུག །ང་ཚོས་གནས་བཅུ་ཡང་ཡང་འདོན་བཞིན་ཡོད་པ་དེས་བསྟན་པ་རྒྱས་པར་ཕན་ཐོགས་ཡོད་ཤས་ཆེ་ཡང་། དེ་འདྲའི་ལེགས་བཤད་མཛད་དེ་བསྟན་པའི་ཞབས་འདེགས་བསྒྲུབས་པ་ཞིག་མི་འདུག །གནས་བརྟན་བཅུ་དྲུག་གི་ཞལ་ཐང་འབྲི་སྐབས་གནས་བརྟན་རྒྱའི་ལུགས་ཞེས་ཕུ་ཐུང་བཞེས་པ་ལྟ་བུ་འདུལ་བ་ལ་དེ་ཙམ་མི་བརྩི་བའི་བཟོ་ལྟ་བུ་དེ་འདྲ་ཡོང་བཞིན་ཡོད། སྤྱིར་གནས་བརྟན་དེ་དག་རྒྱ་ནག་གི་ལུགས་དང་འབྲེལ་བ་མེད་དམ་སྙམ། གཞུང་གི་བཤད་པ་རྒྱ་ཆེན་པོ་དེ་འདྲ་རྒྱ་ནག་ཏུ་མི་འདུག་པས། འཕགས་པའི་གནས་བརྟན་བཅུ་དྲུག་རྣམས་ཀྱང་དགྲ་བཅོམ་པ་གང་འཚམ་གྱིས་བསྐོར་ཏེ་འདི་ལྟར་བཞུགས་ཡོད་པ་འདྲ། གནས་བརྟན་བཅུ་དྲུག་གིས་གསོལ་ཇ་དང་གསོལ་ཚིགས་བཞེས་དགོས་པས། དགྲ་བཅོམ་པ་དེ་དག་གི་གྲས་སུ་མ་བྱན་ཡོད་དམ་མེད། གསུངས་ཏེ་བཞད།

མདོར་ན། གོང་དུ་ཚོགས་ཞིང་གསལ་འདེབས་ཚུལ་བཤད་པ་ལྟར་པཎ་གྲུབ་བཅུ་བདུན་དང་བཅས་པ་དང་། དེ་དང་མཉམ་དུ་གྲུབ་ཆེན་ས་ར་ཧ་ལ་སོགས་པ་དང་། སྔ་འགྱུར་རྙིང་མའི་མཁན་སློབ་ཆོས་གསུམ་དང་རྗེ་འབངས་ཉེར་ལྔ་སོགས་དང་། གསར་མའི་ས་ཆེན་གོང་མ་རྣམ་ལྔས་མཚོན་པའི་ལམ་འབྲས་ཚོགས་བཤད་དང་སློབ་བཤད་ཀྱི་བླ་མ་རྣམས་དང་། དེ་བཞིན་དུ་བཀའ་བརྒྱུད་ཆེ་བཞི་ཆུང་བརྒྱད་ཀྱི་བླ་མ་གོང་མ་རྣམས་དང་། མཉམ་མེད་ཇོ་བོ་ཡབ་སྲས་སོགས་བཀའ་གདམས་རྙིང་མའི་བླ་མ་རྣམས་དང་། འཇམ་མགོན་བླ་མ་ཙོང་ཁ་པ་ཆེན་པོ་ཡབ་སྲས་ཀྱིས་མཚོན་པའི་བཀའ་གདམས་གསར་མའི་བླ་མ་རྣམས་དང་། གཞན་ཡང་། ཇོ་ནང་དང་། བུ་ལུགས་ཀྱི་བླ་བརྒྱུད་རྣམས་ཀྱིས་མཚོན་ང་ཚོའི་སློབ་གཉེར་བྱེད་ས་དང་མིག་དཔེ་བལྟ་སའི་སྐྱབས་ཡུལ་མ་ཚང་བ་མེད་པ་རྣམས་དངོས་སུ་བཞུགས་ཡོད་སྙམ་པ་དང་། དེ་རྣམས་ཀྱི་སྤྱན་སྔར་དཀོན་མཆོག་གསུམ་ལ་སྐྱབས་སུ་འགྲོ་བ་དང་། སྡིག་པ་བཤགས་པ། རང་གཞན་གྱི་དགེ་བ་ལ་རྗེས་སུ་ཡི་རང་བ་རྣམས་སྔོན་དུ་བཏང་སྟེ་བྱང་ཆུབ་མཆོག་ཏུ་སེམས་བསྐྱེད་དགོས།

དེ་ལྟར་སེམས་བསྐྱེད་པ་ནི་ཤིན་ཏུ་རྩ་ཆེན་པོ་ཡིན་ཏེ། སྤྱོད་འཇུག་ལས། འཇིག་རྟེན་བདེ་བ་ཇི་སྙེད་པ། །དེ་ཀུན་གཞན་བདེ་འདོད་ལས་བྱུང་། །འཇིག་རྟེན་སྡུག་བསྔལ་ཇི་སྙེད་པ། །དེ་ཀུན་རང་བདེ་འདོད་ལས་བྱུང༌། །མང་དུ་བཤད་ལྟ་ཅི་ཞིག་དགོས། །
བྱིས་པ་རང་གི་དོན་བྱེད་དང༌། །ཐུབ་པ་གཞན་གྱི་དོན་མཛད་པ། །
འདི་གཉིས་ཀྱི་ནི་ཁྱད་པར་ལྟོས། །བདག་བདེ་གཞན་གྱི་སྡུག་བསྔལ་དག །ཡང་དག་བརྗེ་བར་མ་བྱས་ན། །སངས་རྒྱས་ཉིད་དུ་མི་འགྲུབ་ཅིང༌། །འཁོར་བ་ན་ཡང་བདེ་བ་མེད། །ཅེས་ཐག་བཅད་ནས་གསུངས་ཡོད་པ་དང་། ཡང་དེ་ཉིད་ལས། དེ་བས་སྐྱོ་ངལ་ཀུན་སེལ་བའི། །ཞེས་གསུངས་པ་ལྟར། བྱང་ཆུབ་ཀྱི་སེམས་ཡོད་ན་འཕྲལ་དུ་ཡིན་ནའང་ལུས་སེམས་གུ་ཡངས་བློ་ལྷོད་པོར་གནས་ཐུབ་པ་འབྱུང་། དེ་མིན་རང་གཅེས་འཛིན་དང་ལྡན་ན་སྣང་སྲིད་དགྲ་རུ་འཆར་བ་དང་། གཞན་གཅེས་འཛིན་ལ་བསམ་བློ་བཏང་ན་སྣང་སྲིད་གཉེན་དུ་འཆར་བར་འགྱུར་བས། བྱང་ཆུབ་ཀྱི་སེམས་དང་ལྡན་ན་བདེ་ནས་བདེ་བར་འགྲོ་བ་སྟེ། གོང་གི་ལུང་དེའི་འཕྲོར། བྱང་ཆུབ་སེམས་ཀྱི་རྟ་ཞོན་ནས། །བདེ་ནས་བདེ་བར་འགྲོ་བ་ལ། །སེམས་ཤེས་སུ་ཞིག་སྒྱིད་ལུག་འགྱུར། །ཞེས་གསུངས་པ་ལྟར་ཡིན། ཐོག་མར་མ་གོམས་པའི་སྐབས་སུ་རང་ཡལ་བར་དོར། གཞན་གཅེས་པར་གཟུང་ཟེར་བ་དེ་བློ་ཡུལ་དུ་མི་ཤོང་བ་ལྟ་བུ་ཞིག་ཡོད་ཀྱང་། སྤྱོད་འཇུག་གི་གཞུང་ལྟ་བུ་ལ་ཡང་ཡང་བལྟ་ཞིང་ཡང་ཡང་བསམ་བློ་བཏང་ན་སྐབས་ཤིག་ནས་འདི་ལོས་ཡིན་སྙམ་དུ་སེམས་གཏིང་ནས་སེམས་ཤུགས་སྐྱེ་བ་ཞིག་ཏན་ཏན་འོང་རྒྱུ་ཡོད།

དེ་ལྟར་བྱང་ཆུབ་སེམས་ཀྱི་ཕན་ཡོན་ལ་བསམ་བློ་ལེགས་པར་གཏོང་བ་དང་དེ་ཡང་ཤེས་རབ་ཀྱི་གྲོགས་དང་བཅས་པ་ཞིག་དགོས། དེ་ལྟ་བུའི་ཤེས་རབ་ཀྱི་ཉམས་ལེན་བྱེད་པ་ལ་མིའི་ཀླད་པ་འདི་ལྟ་བུ་ཞིག་མེད་ན་གང་ཡང་བྱེད་ཐབས་མེད་པས་ད་རེས་ང་རང་ཚོར་མི་ལུས་ཐོབ། སངས་རྒྱས་ཀྱི་བསྟན་པ་དང་མཇལ། དེའི་ནང་ནས་བྱང་ཆུབ་སེམས་དཔའི་སྡེ་སྣོད་དང་མཇལ་ནས་ཡོད་པའི་སྐབས་འདིར་མི་ལུས་ཐོབ་པར་དོན་གོ་ཆོད་པ་ཞིག་དང་། སངས་རྒྱས་ཀྱི་བསྟན་པ་དང་མཇལ་བར་མཇལ་གོ་ཆོད་པ་ཅིས་ཀྱང་བྱེད་སྙམ་དུ་བསམ། མདུན་དུ་བཞུགས་པའི་རྒྱལ་བ་སྲས་དང་བཅས་པའི་སྐུ་གསུང་ཐུགས་ཀྱི་ཡོན་ཏན་དེ་ལྟ་བུ་ཡོད་པ་དེ་ཡང་བདག་པས་གཞན་གཅེས་པའི་བྱང་ཆུབ་ཀྱི་སེམས་ལ་ཉམས་བཞེས་གནང་བ་དང་། སྟོང་ཉིད་ཀྱི་ལྟ་བ་བསྒོམས་པ་ལ་བརྟེན་ནས་རང་གཞན་གྱི་དོན་གཉིས་མཐར་ཕྱིན་པ་བྱུང་དང་འབྱུང་བཞིན་པ་ཡིན་པས་དེ་དག་གི་ཚུལ་བློ་ཡུལ་དུ་ཤར་བར་བྱ། ཡང་སྤྱོད་འཇུག་ལས། ཇི་ལྟར་སྔོན་གྱི་བདེ་གཤེགས་ཀྱིས། །བྱང་ཆུབ་ཐུགས་ནི་བསྐྱེད་པ་དང༌། །བྱང་ཆུབ་སེམས་དཔའི་བསླབ་པ་ལ། །དེ་དག་རིམ་བཞིན་གནས་པ་ལྟར། །
དེ་བཞིན་འགྲོ་ལ་ཕན་དོན་དུ། །བྱང་ཆུབ་སེམས་ནི་བསྐྱེད་བགྱི་ཞིང༌། །དེ་བཞིན་དུ་ནི་བསླབ་པ་ལའང༌། །རིམ་པ་བཞིན་དུ་བསླབ་པར་བགྱི། །ཞེས་གསལ་བར་གསུངས་པའི་དོན་དྲན་པར་བྱ། མདུན་ན་བཞུགས་པའི་རྒྱལ་བ་སྲས་དང་བཅས་པ་ལ་སྙིང་ཁོང་རུས་པའི་གཏིང་ནས་དད་པ་དང་། ཡིད་ཆེས་ཀྱིས་རྗེས་སུ་འབྲང་མཁན་ཞིག་ཡིན་ན་དེ་དག་གི་རྣམ་ཐར་ལ་བསླབ་དགོས་ཤིང་དང་པོར་བྱང་ཆུབ་ཀྱི་སེམས་བསྒོམ་དགོས་པས། ཁྱེད་རང་ཚོས་ལུས་ཙོག་པུར་སྡོད་ལ། རྒྱལ་བ་སྲས་དང་བཅས་པའི་དྲུང་ནས་ད་རེས་ངས་བྱང་ཆུབ་མཆོག་ཏུ་སེམས་བསྐྱེད་ཅིང་། བྱང་ཆུབ་སེམས་དཔའི་སྡོམ་པ་གཟུང་བར་བྱ་སྙམ་པ་དང་བཅས་ཏེ་འདིའི་རྗེས་ཟློས་མཛོད།

དཀོན་མཆོག་གསུམ་ལ་བདག་སྐྱབས་མཆི། །སྡིག་པ་ཐམས་ཅད་སོ་སོར་བཤགས། །འགྲོ་བའི་དགེ་ལ་རྗེས་ཡི་རང་། །
སངས་རྒྱས་བྱང་ཆུབ་ཡིད་ཀྱིས་གཟུང་། །སངས་རྒྱས་ཆོས་དང་ཚོགས་མཆོག་ལ། །བྱང་ཆུབ་བར་དུ་བདག་སྐྱབས་མཆི། །རང་གཞན་དོན་ནི་རབ་བསྒྲུབ་ཕྱིར། །བྱང་ཆུབ་སེམས་ནི་བསྐྱེད་པར་བགྱི། །བྱང་ཆུབ་མཆོག་གི་སེམས་ནི་བསྐྱེད་བགྱིས་ནས། །
སེམས་ཅན་ཐམས་ཅད་བདག་གི་མགྲོན་དུ་གཉེར། །བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པའི་ཚིགས་བཅད་འདིའི་ནང་གི་རང་གཞན་དོན་ནི་རབ་བསྒྲུབ་ཕྱིར། །བྱང་ཆུབ་སེམས་ནི་བསྐྱེད་པར་བགྱི། །ཞེས་པའི་ཚིག་འདིས་རང་དོན་བསྒྲུབས་ནའང་བྱང་ཆུབ་ཀྱི་སེམས་སྒོམ་པ་ལས་ལྷག་པའི་རང་དོན་སྒྲུབ་ཐབས་མེད་ལ། གཞན་དོན་བསྒྲུབས་ནའང་བྱང་ཆུབ་ཀྱི་སེམས་སྒོམ་པ་ལས་ལྷག་ཅིག་མེད་ཅེས་པའི་དོན་བསྟན་པས་ཚིག་འདི་དག་ཤིན་ཏུ་ནུས་པ་ཆེན་པོ་ཡིན། དེ་ནས། སེམས་ཅན་ཐམས་ཅད་བདག་གི་མགྲོན་དུ་གཉེར། །ཞེས་ད་རེས་ངས་བྱང་ཆུབ་མཆོག་ཏུ་སེམས་བསྐྱེད་དེ་སེམས་ཅན་ཐམས་ཅད་ཀྱི་དོན་བསྒྲུབ་པར་བྱའོ་སྙམ་དུ་དམ་བཅའ་བཞག་པའི་ཉིན་ནས་བཟུང་སྟེ། ང་ལ་གནོད་པར་བྱེད་པའི་དགྲ་དང་། བར་ཆད་བྱེད་པའི་བགེགས་ཟེར་བ་ཞིག་ངོས་འཛིན་རྒྱུ་གང་ཡང་མེད། སེམས་ཅན་ཐམས་ཅད་བདག་གི་བདེ་བའི་མགྲོན་དུ་གཉེར་བར་བྱའོ་སྙམ་པའི་སེམས་ཤུགས་དང་བཅས་ཏེ། སེམས་ཅན་རྣམས་གནས་སྐབས་མངོན་མཐོ་དང་། མཐར་ཐུག་ངེས་ལེགས་ཐམས་ཅད་མཁྱེན་པའི་གོ་འཕང་ལ་འགོད་པ་ཞིག་ངས་བྱ་སྙམ་དུ་བསམ། དེ་ནས། བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་རང་གཞན་ཀུན་ལ་ཕན་བདེ་འབའ་ཞིག་སྟེར་བར་བྱེད་པའི་བྱང་ཆུབ་སེམས་དཔའི་ཡིད་དུ་འོང་བའི་སྤྱོད་པ་དེ་ཉིད་ངས་ལག་ལེན་དུ་བཀལ་ཏེ། མཐར་ཐུག་སེམས་ཅན་ཐམས་ཅད་རྣམ་མཁྱེན་རྒྱལ་བའི་ས་ལ་འགོད་པའི་སླད་དུ། ང་རང་གིས་རྣམ་མཁྱེན་རྒྱལ་བའི་གོ་འཕང་ཐོབ་པ་ཞིག་ཅིས་ཀྱང་བྱ། དེ་འཐོབ་བྱེད་ཀྱི་རྒྱུའི་གཙོ་བོ་བྱང་ཆུབ་སེམས་དཔའི་སྡོམ་པ་ཡིན་པས། དེ་རིང་ངས་རྒྱལ་བ་སྲས་དང་བཅས་པ་དཔང་པོར་བཞག་ནས་བྱང་ཆུབ་སེམས་དཔའི་སྡོམ་པ་བཟུང་སྟེ། དེའི་སྤྱོད་པ་མཐའ་དག་ལ་ཚུལ་བཞིན་བསླབ་པར་བྱ་སྙམ་དུ་སྙིང་ཁོང་རུས་པའི་སྟེང་ནས་དམ་བཅའ་འཇོག་སྙམ་པ་དང་བཅས་ཏེ་ལན་གཉིས་པ་འདིའི་རྗེས་ཟློས་ཀྱང་མཛད་པར་ཞུ། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་ནས། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་དེ་ལྟར་ལན་གཉིས་པ་སོང་བ་དང་། ལན་གསུམ་པའི་སྐབས་ཀྱི། བྱང་ཆུབ་སེམས་ནི་བསྐྱེད་པར་བགྱི། །ཞེས་པས་སྨོན་པའི་སེམས་བསྐྱེད་པ་དང་། དེ་ནས། བྱང་ཆུབ་སྤྱོད་འཇུག་ཡིད་འོང་སྤྱད་པར་བགྱི། །ཞེས་པས་བྱང་ཆུབ་སེམས་དཔའི་སྤྱོད་པ་ལ་སློབ་པར་ཁས་བླངས་དམ་བཅས་ཏེ་འཇུག་སྡོམ་གཟུང་བ་ཡིན་པས། དེ་ལྟ་བུའི་དོན་བློ་ལ་ཤར་བར་བྱས་ཏེ། བྱང་ཆུབ་སེམས་དཔའི་སྡོམ་པ་གཟུང་བ་འདིའི་ལན་གསུམ་པའི་རྗེས་ཟློས་ཡང་སྔར་བཞིན་མཛད་པར་ཞུ། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་ནས། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །དེའི་རྗེས་སུ་འདིའི་རྗེས་ཟློས་ཀྱང་མཛད་པར་ཞུ། དེང་དུས་བདག་ཚེ་འབྲས་བུ་ཡོད། །མི་ཡི་སྲིད་པ་ལེགས་པར་ཐོབ། །དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་ད་གྱུར་ཏོ། །ད་ནི་བདག་གིས་ཅི་ནས་ཀྱང༌། །རིགས་དང་མཐུན་པའི་ལས་བརྩམས་ཏེ། །སྐྱོན་མེད་བཙུན་པའི་རིགས་འདི་ལ། །རྙོག་པར་མི་འགྱུར་དེ་ལྟར་བྱ། །ཞེས་དེ་ལྟར་བྱང་ཆུབ་སེམས་དཔའི་སྡོམ་པ་གཟུང་བ་ལེགས་པར་གྲུབ་པ་ཡིན་པས་མར་བཞུགས་ཤིག།།

དེ་ཡང་སྤྱོད་འཇུག་ལས། ལོང་བས་ཕྱག་དར་ཕུང་པོ་ལས། །ཇི་ལྟར་རིན་ཆེན་རྙེད་པ་ལྟར། །དེ་བཞིན་ཅི་ཞིག་ལྟར་སྟེས་ནས། །བྱང་ཆུབ་སེམས་འདི་བདག་ལ་སྐྱེས། །འགྲོ་བའི་འཆི་བདག་འཇོམས་བྱེད་པའི། །བདུད་རྩི་མཆོག་ཀྱང་འདི་ཡིན་ནོ། །འགྲོ་བའི་དབུལ་བ་སེལ་བ་ཡི། །མི་ཟད་གཏེར་ཡང་འདི་ཡིན་ནོ། །འགྲོ་བའི་ནད་རབ་ཞི་བྱེད་པའི། །སྨན་གྱི་མཆོག་ཀྱང་འདི་ཡིན་ནོ། །ཞེས་སོགས་གསུངས་པ་འདི་ཤིན་ཏུ་བདེན་པ་ཡིན། སེམས་ཁོང་ལྷོད་ཅིང་སྣང་སྲིད་གཉེན་དུ་ཤར་བ་ཞིག་བྱུང་ན་སེམས་གུ་དོག་པོ་མི་འབྱུང་བར་མ་ཟད། གཏམ་ངན་ཐོས་པ་སོགས་མི་འདོད་པ་ཅི་བྱུང་ཡང་མིའི་བཤད་གཞི་མི་ཡིན། ཆགས་སྡང་རྨོངས་གསུམ་གྱི་གཞན་དབང་དུ་ཡོད་པས་སྡུག་པ་ཞིག་ལས་བཤད་རྒྱུ་ཅི་ཡོད་སྙམ་པ་ལས་སེམས་ལ་རེ་དོགས་གང་ཡང་མི་སྐྱེ་བ་སོགས་ཀྱི་ཁྱད་པར་ཏན་ཏན་ཡོད་ཅིང་། སེམས་ལ་དེ་ལྟ་བུའི་ཞི་བདེ་ཡོད་ན་ལུས་ཁམས་ཀྱང་བདེ་ཐང་འབྱུང་བར་ཕན་ཐོགས་ངེས་ཅན་འདུག །ཡང་དེ་ཉིད་ལས། སྲིད་ལམ་འཁྱམ་ཞིང་དུབ་པ་ཡི། །འགྲོ་བའི་ངལ་བསོའི་ལྗོན་ཤིང་ཡིན། །ཞེས་གསུངས་པ་དེ་ཤིན་ཏུ་ནུས་པ་ཆེན་པོ་ཡིན། རང་རེ་ད་ལྟ་ལས་དང་ཉོན་མོངས་པའི་གཞན་དབང་དུ་གྱུར་ཡོད་ཅིང་ལས་དང་ཉོན་མོངས་པའི་གཞན་དབང་ཅན་གྱི་སྡུག་བདེན་གྱི་ཕུང་པོ་འདི་ལྟ་བུ་ཞིག་ཡོད་ཀྱང་རང་དང་རིགས་མཐུན་པའི་སེམས་ཅན་རྣམས་ལ་དངོས་དང་བརྒྱུད་པའི་སྒོ་ནས་ཕན་ཐོགས་གང་ལ་གང་འཚམ་བྱེད་ཐུབ་པས། ལུས་ཀྱི་ཆ་ནས་འཁོར་བ་པ་ཡིན་ཀྱང་སེམས་ནང་དུ་དགྲ་བཅོམ་པ་བྱ་བ་བྱས་པ་བཞིན་བློ་ལྷོད་ཤིག་གེར་སྡོད་ཐུབ་པ་ཞིག་ངེས་པར་འོང་བར་འདུག །འགྲོ་བ་ཐམས་ཅད་ངན་འགྲོ་ལས། །སྒྲོལ་བར་བྱེད་པའི་སྤྱི་སྟེགས་ཡིན། །འགྲོ་བའི་ཉོན་མོངས་གདུང་སེལ་བའི། །སེམས་ཀྱི་ཟླ་བ་ཤར་བ་ཡིན། །འགྲོ་བའི་མི་ཤེས་རབ་རིབ་དག །དཔྱིས་འབྱིན་ཉི་མ་ཆེན་པོ་ཡིན། །
དམ་ཆོས་འོ་མ་བསྲུབས་པ་ལས། །མར་གྱི་ཉིང་ཁུ་ཕྱུང་བ་ཡིན། །
འགྲོ་བའི་འགྲོན་པོ་སྲིད་པའི་ལམ་རྒྱུ་ཞིང་། །བདེ་བའི་ལོངས་སྤྱོད་སྤྱད་པར་འདོད་པ་ལ། །འདི་ནི་བདེ་བའི་མཆོག་ཏུ་ཉེར་གནས་ཏེ། །སེམས་ཅན་མགྲོན་ཆེན་ཚིམ་པར་བྱེད་པ་ཡིན། །བདག་གིས་དེ་རིང་སྐྱོབ་པ་ཐམས་ཅད་ཀྱིས། །སྤྱན་སྔ་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱིས། །
ལྷ་དང་ལྷ་མིན་ལ་སོགས་དགའ་བར་གྱིས། །འདི་དག་གིས་བྱང་ཆུབ་སེམས་དཔའི་སྡོམ་པ་གཟུང་བ་གྲུབ་པ་ཡིན།

རྗེས་གནང་དངོས་གཞི།

དེ་ནས་རྗེས་གནང་དངོས་ལ། རྗེས་གནང་གི་གཞི་དགོད་པའི་སླད་དུ་དམིགས་པ་འདི་བཞིན་མཛད་པར་ཞུ། ཞེས་པའི་གཞི་འགོད་པ་ནི། སྐབས་འདིར་སྔགས་ཀྱི་ཆོ་ག་ཡིན་པས་སྐྱབས་སུ་མཆི་ཟེར་ཞིང་དད་པ་ཡོད་པ་གཅིག་པུས་མི་འགྲིག་ལ། བྱང་ཆུབ་ཀྱི་སེམས་གཅིག་པུ་ཙམ་ཡོད་པས་ཀྱང་མི་འགྲིག །ཐ་མལ་པའི་སྣང་ཞེན་སུན་ཕྱུང་བར་རིམ་བཞིན་བློ་སྦྱངས་ཏེ། མཐར་སློབ་པའི་ཟུང་འཇུག་གི་སྐུ་འགྲུབ་པའི་དམིགས་ཡུལ་ཡིན་པས། ད་ལྟའི་ཕུང་པོ་རགས་པ་འདི་རྩ་ཆེན་པོ་བྱེད་རྒྱུ་མེད། ད་ལྟ་དངོས་སུ་རགས་པ་གློ་བུར་བའི་ཕུང་པོ་འདི་མིན་པར་ཕྲ་བ་གཉུག་མའི་རླུང་སེམས་ཙམ་གྱི་ལུས་འགྲུབ་ཐུབ་པ་མེད་ནའང་མོས་ངོར་ཤ་རུས་གདོས་བཅས་ཀྱི་ཕུང་པོ་དེ་ཉིད་བསལ་ཏེ་མི་དམིགས་པར་སྦྱང་དགོས། དེ་ཡང་སྐབས་འདིར་བྱ་རྒྱུད་ཡིན་པས་རླུང་སེམས་ཕྲ་རགས་མི་བཤད་ཀྱང་། རགས་པ་གློ་བུར་བའི་ལུས་དང་སེམས་གཉིས་ཀ་སྟོང་ཉིད་བསྒོམས་པའི་མཐུ་ལས་དེ་དག་བག་ལ་ཞ་བ་ལྟ་བུའི་ངང་དུ་འཇོག །དེ་ནས་སྟོང་ཉིད་སྒོམ་པའི་བློ་དེ་ཉིད་སྐབས་སུ་བབས་པའི་ལྷ་ཡི་རྣམ་པར་བསྐྱེད་པ་སྟེ། སྒྱུ་ལུས་བསྒྲུབ་པའི་བང་རིམ་དེ་ལྟར་སྒྲིག་ཡོང་བ་ཡིན་པས་དམིགས་པ་འདི་བཞིན་དུ་མཛོད།

ཨོཾ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པའི་སྔགས་འདིའི་མགོར། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཞེས་བགྲངས་ནའང་ལེགས་ཤིང་འདིའི་དོན་ནི། དང་པོ། ཨ་ཨུ་མ་གསུམ་འདུས་པ་ཨོཾ་སྟེ་ལུས་ངག་ཡིད་གསུམ་མཚོན་པས། ལུས་ངག་ཡིད་གསུམ་ལ་བརྟེན་ནས་བཏགས་པའི་བདག་ཅེས་དང་། དེའི་རྗེས་སུ་སྭ་བྷཱ་ཝ་ཤུདྡྷ་ཞེས་པ་རང་བཞིན་དག་པ་སྟེ། གང་ཟག་གི་བདག་མེད་ཀྱི་དོན་ཡིན། དེ་ལྟ་བུའི་གང་ཟག་གི་བདག་མེད་ཕྱིན་ཅི་མ་ལོག་པ་ཕྲ་ཞིང་ཕྲ་བ་རྟོགས་པ་ལ་ཕུང་པོ་བདེན་མེད་དུ་རྟོགས་དགོས། ཕུང་པོ་བདེན་འཛིན་གྱི་ཞེན་ཡུལ་སུན་དབྱུང་བའི་ནུས་པ་མ་རྫོགས་ཀྱི་བར་དུ་གང་ཟག་གི་བདག་མེད་ཕྲ་མོ་རྟོགས་པར་མི་འགྱུར་ཏེ། དབུ་མ་འཇུག་པ་ལས། དེ་ནི་རིང་དུ་སོང་བར་བློ་ཡང་ལྷག་པར་འགྱུར། །ཞེས་གསུངས་པའི་སྐབས་ཀྱི་འཇུག་འགྲེལ་དང་། དགོངས་པ་རབ་གསལ་དུའང་གསལ་པོ་གསུངས་ཡོད་པ་ལྟར་ཡིན། སརྦ་དྷརྨཱཿཞེས་པ་ཆོས་ཐམས་ཅད་དེ། དེ་ཡང་གང་ཟག་གང་དུ་གདགས་པའི་གཞི་ཕུང་སོགས་ཀྱི་ཆོས་ཀྱིས་མཚོན་པའི་ཆོས་ཐམས་ཅད་ཅེས་པ་དང་། སྭ་བྷཱ་ཝ་ཤུདྡྷོ྅ཧཾ་ཞེས་པ་དེ་ལྟ་བུའི་ཆོས་ཐམས་ཅད་ཀྱང་རང་བཞིན་གྱིས་དག་པ་ཞེས་པའི་དོན་ཏེ། མདོར་ན། སྔགས་འདིས་གང་ཟག་གི་བདག་མེད་དང་ཆོས་ཀྱི་བདག་མེད་གཉིས་ཀའི་དོན་བསྟན་པས་སྔགས་ཚིག་འདི་འདོན་པའི་ཚེ་དེ་ལྟ་བུའི་དོན་བསམ་བློ་གཏོང་དགོས།

ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ་ཞེས་པའི་སྔགས་ཀྱི་ཟབ་ཁྱད་འདོན་པའི་ཕྱིར་ཨོཾ་ཤཱུནྱ་ཏཱ་ཞེས་པ་བདག་མེད་གཉིས་ཀྱིས་བསྡུས་པའི་སྟོང་ཉིད་དང་། ཛྙཱ་ན་ཞེས་པ་སྟོང་ཉིད་ངེས་བྱེད་ཀྱི་བློ་དང་། དེ་ལ་རིམ་པས་གཉུག་མ་ལྷན་ཅིག་སྐྱེས་པའི་འོད་གསལ་འཆར་དགོས་པ་ཡིན་མོད་ད་ལྟ་རང་རེར་དེ་མི་ཡོང་ནའང་། སྟོང་པ་ཉིད་ལ་བློ་རྩེ་གཅིག་ཏུ་གནས་ནས་སྡོད་སྐབས་སུ་སྒོ་ལྔའི་ཤེས་པ་རྣམས་འགག་པར་འགྱུར་ཞིང་། རྣམ་རྟོག་གི་གཞན་དབང་དུ་ཡོད་པའི་ཡིད་བློ་རགས་པ་དེ་དག་ཀྱང་འགག་འགྲོ་བས་ལྟོས་ས་ལྟོས་འཇོག་གིས་བློ་ཕྲ་རུ་འགྲོ་བ་དེའི་དོན་ཡིན། དེ་ལྟ་བུའི་ཛྙཱ་ནའམ་སྟོང་ཉིད་ངེས་བྱེད་ཀྱི་བློ་དེས་ཇི་ལྟར་ངེས་ཤེ་ན། བཛྲ་ཞེས་པ་མི་ཕྱེད་པའི་དོན་ཏེ་ཡུལ་ཡུལ་ཅན་གཉིས་སུ་སྣང་བ་མ་ཡིན་པར་ཡུལ་སྟོང་པ་ཉིད་ལ་བློ་ཐིམ་པ་ལྟ་བུ་སྟེ། དེ་ཡང་བློ་བུམ་པ་ལ་ཐིམ་ཟེར་བ་ལྟ་བུ་མ་ཡིན་པར་སེམས་རང་ཉིད་རང་བཞིན་གྱིས་སྟོང་པ་ཡིན་པས། ཆོས་ཉིད་སྒོམ་པ་ནི་སེམས་ཀྱི་གནས་ལུགས་སྒོམ་པ་ཡིན། དེས་ན། ཆོས་ཅན་སེམས་དང་ཆོས་དེའི་སྟེང་གི་སྟོང་ཉིད་གཉིས་པོ་དུས་རྟག་ཏུ་འབྲལ་བ་མེད་པར་ཡོད་པ་སྟེ། ཆོས་ཅན་གྱི་སེམས་གྲུབ་ཙམ་ཉིད་ནས་རང་བཞིན་གྱིས་སྟོང་པ་དང་བརྟེན་ནས་བཏགས་ཙམ་ཡིན་པས་སེམས་དེའི་གནས་ལུགས་ལ་བློ་རྩེ་གཅིག་ཏུ་ཞུགས་པའི་དོན་ཡིན།

གོང་དུ་བཤད་མ་ཐག་པ་བཞིན་ཨོཾ་སྭ་བྷཱ་ཝ་ཤུདྡྷ་ཞེས་སོགས་ཀྱིས་བསྒོམ་བྱའི་གང་ཟག་གི་བདག་མེད་དང་ཆོས་ཀྱི་བདག་མེད་གཉིས་བསྟན། དེ་སྒོམ་སྟངས་ནི་ཨོཾ་ཤཱུནྱ་ཏཱ་ཛྙཱ་ན་བཛྲ་ཞེས་མི་ཕྱེད་པའམ་ཆོས་ཅན་གྲུབ་ཙམ་ཉིད་ནས་ཆོས་ཉིད་ཀྱི་ངང་དུ་གཏན་དུ་ཡོད་པ་སྟེ། བློ་དེའི་རང་བཞིན་ཡིན་པ་དང་སྐབས་འདིའི་སྭ་བྷཱ་ཝ་ནི་རང་བཞིན་ཏེ། བློ་དེའི་རང་བཞིན་ནམ་སྟོང་པ་ཉིད་ཀྱི་རང་བཞིན་ཡིན་པས། དེའི་བདག་ཉིད་དམ་སེམས་ཀྱི་བདག་ཉིད་དམ་རང་བཞིན་སྟོང་པ་ཉིད་དེ་ལ་བློ་རྩེ་གཅིག་ཏུ་གནས་པ་ལ་ང་རྒྱལ་འཇོག་པ་ཞེས་བྱ། འདི་ནི་བསྐྱེད་རིམ་གྱི་ལྷ་སྐུ་ལ་ང་རྒྱལ་འཇོག་པ་ལྟ་བུ་མ་ཡིན་པར་སྟོང་པ་ཉིད་ལ་བློ་རྩེ་གཅིག་ཏུ་གནས་པ་དེ་ཡིན། མདོར་ན། སྟོང་ཉིད་ཀྱི་སྐོར་ལ་སྔར་ཡང་ཡང་བཤད་ཟིན་པ་ལྟར་དེའི་ངང་དུ་མཉམ་པར་འཇོག་དགོས་པས། གལ་ཏེ་ཁྱེད་རྣམས་ལ་ཀྲོག་ཀྲོག་བྱེད་རྒྱུ་ཡོད་ན་བྱོས་ཤིག།།གསུངས་ཏེ་བཞད། སྐབས་འདིར་གོང་གི་སྔགས་གཉིས་གསུངས་ནས་ཅུང་ཟད་མཉམ་གཞག་གི་ངང་ལ་བཞུགས་གནང་མཛད།

དེ་ལྟར་གང་ཟག་གི་བདག་མེད་དང་ཆོས་ཀྱི་བདག་མེད་གཉིས་བསྒོམས་ནས་བློ་རྩེ་གཅིག་ཏུ་གནས་པར་ཇི་ཙམ་ཐུབ་ཚོད་ཀྱིས་ཨུ་ཚུགས་བརྒྱབ། དེ་ནས་སྟོང་པའི་ངང་ལས་སློབ་མ་རྣམས་ཀྱི་སྙིང་འོད་ཀྱི་གུར་ཁང་ཁ་གྱེན་དུ་བསྟན་པའི་ནང་དུ། པད་ཟླའི་གདན་ལ་སྟོང་པ་ཉིད་དང་ཡེ་ཤེས་ཀྱི་རང་བཞིན་ཡི་གེ་དྷཱིཿཡིག་དམར་སེར་དེ་ལས་འོད་ཟེར་འཕྲོས། རང་གི་མི་ཤེས་པའི་དྲི་མ་སྦྱངས་པ་སྟེ། དྲི་མ་སྦྱོང་བྱེད་དངོས་སྟོང་ཉིད་རྟོགས་པའི་བློ་དང་། དེའི་གཟུང་རྣམ་ལྷར་ཤར་བ་ལ་མོས་པ་རྩེ་གཅིག་ཏུ་བསྐྱེད་པས་རང་གི་མི་ཤེས་པའི་དྲི་མ་སྦྱངས། བ་སྤུའི་བུ་ག་ནས་སྤྲོས། འཕགས་པ་མཆོད། ཅེས་འཕགས་པའམ་རྒྱལ་བ་དགྱེས་པའི་མཆོད་པ་དངོས་གནས་ནི་འདི་ལྟ་བུའི་མཆོད་པ་བྱེད་པ་ལ་ཟེར་བ་ཡིན། ང་ཚོས་བརྒྱ་མཆོད་སྟོང་མཆོད་སོགས་འབུལ་བ་དང་ལུས་ངག་ཡིད་གསུམ་བྲན་དུ་དབུལ་བ་དེ་ཤིན་ཏུ་ལེགས་པོ་ཡིན་ཀྱང་། གཙོ་བོ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་སྒོམ་པ་ནི་སྒྲུབ་པའི་མཆོད་པ་བླ་ན་མེད་པ་ཡིན། སེམས་ཅན་གྱི་དོན་བྱས། སླར་འདུས་ཏེ་ཐིམ་པ་ལས་ཁྱེད་རང་སློབ་མ་རྣམས་ཀྱི་ཁོངས་སུ་སྔར་དབང་ཐོབ་མྱོང་བ་རྣམས་རེ་རེ་ནས་འཕགས་པ་འཇམ་དཔལ་གཞོན་ནུར་གྱུར་པ་སྐུ་མདོག་གསེར་བཙོ་མ་ལྟ་བུ་གུར་གུམ་གཞོན་ནུའི་མདངས་ཅན་འོད་ཀྱི་དྲ་བ་འགྱེད་པ། ཞི་ཞིང་འཛུམ་ལ་སྒེག་པ་ཞལ་གཅིག་ཕྱག་གཉིས། གཡས་ཤེས་རབ་ཀྱི་རལ་གྲི་སྔོ་སངས་དཔུང་བའི་ཐད་ཀར་འཕྱར་བ། གཡོན་ཨུཏྤ་ལ་སྔོན་པོའི་རྩ་བ་ཐུགས་ཀར་འཛིན་ཅིང་སྙན་གྱི་ཐད་ཀར་ཁ་ཕྱེ་བ་རབ་ཏུ་རྒྱས་པའི་སྟེང་དུ། ཡུམ་རྒྱས་འབྲིང་བསྡུས་གསུམ་གྱི་པོ་ཏིའམ་དུས་རྒྱུན་རང་གིས་ཉན་བསམ་སྒོམ་གསུམ་བྱེད་པའི་དཔེ་ཆ་གང་ཡོད་པ་དེ་ཉིད་གསུང་རབ་ཀུན་འདུས་པའི་པོ་ཏི་དང་བཅས་པ། དར་དང་རིན་པོ་ཆེའི་རྒྱན་གྱིས་སྤྲས་པ། ཞབས་རྡོ་རྗེའི་སྐྱིལ་ཀྲུང་གིས་བཞུགས་ཤིང་དབུ་སྐྲ་རལ་པའི་ཟུར་ཕུད་ལྔ་དང་ལྡན་པ། རིགས་བདག་མི་བསྐྱོད་པས་སྤྲས་པ། ཟླ་བའི་འོད་ཀྱི་རྒྱབ་ཡོལ་ཅན་ནོ། །ཞེས་གསལ་བཏབ།

དེ་ལྟར་བྱང་ཆུབ་མཆོག་ཏུ་སེམས་བསྐྱེད་དེ་སྡོམ་པ་བཟུང་བའི་རྗེས་སུ་ལྷ་བསྐྱེད་པའི་སྔོན་དུ་སྟོང་ཉིད་ཀྱི་ལྟ་བ་བསྒོམ་པ་སྟེ་ཟབ་རྒྱས་ཀྱི་ལམ་གཉིས་པོ་ཚང་འོང་བ་ཡིན།

དེ་ནས་སློབ་དཔོན་དང་མདུན་བསྐྱེད་ཚོམ་བུ་ཡང་འཇམ་པའི་དབྱངས་དངོས་ཡིན་སྙམ་པའི་མོས་གུས་གོང་དུ་ངོ་སྤྲད་པ་ལྟར་བྱས་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་ལྷའི་ཐུགས་རྒྱུད་བསྐུལ། དེའི་ཐུགས་ཀ་ནས་འོད་ཟེར་འཕྲོས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་རྒྱུད་བསྐུལ་བས། སློབ་དཔོན་དང་མདུན་བསྐྱེད་ཀྱི་ལྷ་དང་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་ཀ་ནས་འཇམ་པའི་དབྱངས་ཀྱི་སྐུ་ཆེ་ཆུང་དཔག་ཏུ་མེད་པ་བྱོན་ཏེ། ཁྱེད་རང་སློབ་མ་རྣམས་ཀྱི་ལུས་ཀྱི་བ་སྤུའི་བུ་ག་རྣམས་ནས་ཆར་བབས་པ་བཞིན་དུ་སིབ་སིབ་ཐིམ་པའི་མོས་པ་མཛོད།

སྐབས་སུ་བབས་པའི་སློབ་མ་ཁྱེད་རྣམས་ལ་དད་པ་རྩེ་གཅིག་ཏུ་ཡོད་པ་དེའི་སྟེང་དུ། དམིགས་རིམ་རྣམས་གང་ལ་གང་འཚམ་ཚང་བར་བྱས་ཏེ་གཙོ་བོ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བས་ཟིན་པའི་དམིགས་པ་བྱས་ན་བྱིན་རླབས་འཇུག་པའི་ཆ་རྐྱེན་རྣམས་འཛོམས་པས་དེ་བཞིན་མཛོད། ཅེས་གསུངས་ཏེ་དྲིལ་གསིལ་དང་བཅས་ཨ་ར་པ་ཙ་ནའི་སྔགས་མང་ཙམ་བགྲང་བར་མཛད་མཐར། ཛཿཧཱུཾ་བཾ་ཧོ། གཉིས་སུ་མེད་པར་ཐིམ། ཞེས་པ་དགུག་གཞུག་བཅིང་མཉེས་ཞེས་པའི་དོན་ཡིན། དེ་དག་ནི་རྗེས་གནང་གི་གཞི་དགོད་པའོ། །

དེ་ནས་ལུང་གསུམ་ལས། དང་པོ་རྗེས་སུ་བཟླས་པའི་ལུང་བླང་བའི་ཕྱིར། དཔོན་སློབ་གཉིས་ཀའི་ཐུགས་ཀར་ཤེས་རབ་ཀྱི་འཁོར་ལོ་རྩིབས་བཞི་པའི་ལྟེ་བར་ཨོཾ་ཨ་དྷཱིཿཞེས་པའི་ཡི་གེ་གསུམ་དང་། རྩིབས་བཞི་ལ་ར་པ་ཙ་ནའི་ཡི་གེ་བཞི་རྣམས་གསལ་གདབ་ལ། སློབ་དཔོན་ལ་མོས་གུས་བྱས་པས། སློབ་དཔོན་གྱི་ཐུགས་ཀའི་འཁོར་ལོ་སྔགས་ཕྲེང་ལས་དེ་འདྲ་བ་གཉིས་པ་ཆད་ནས། ཞལ་ནས་ཐོན། ཁྱེད་རང་སློབ་མ་རྣམས་ཀྱི་ཞལ་དུ་ཞུགས། སྙིང་གའི་འཁོར་ལོ་སྔགས་ཕྲེང་དང་བཅས་པ་ལ་ཐིམ་པའི་མོས་པ་མཛོད། ཨོཾ་ཨ་ར་པ་ཙ་ན་དྷཱིཿ ཞེས་པའི་གཟུངས་སྔགས་མང་ཙམ་བཟླ་བར་མཛད་མཐར། ན་མོ་མཉྫུ་ཤྲི་ཡེ། ཀུ་མ་ར་བྷུ་ཏཱ་ཡ། བོ་དྷི་སཏྭཱ་ཡ། མཧཱ་སཏྭཱ་ཡ། མཧཱ་ཀཱ་རུ་ཎི་ཀཱ་ཡ། ཏདྱ་ཐཱ། ཨོཾ་ཨ་ར་ཛེ། བི་ར་ཛེ། ཤུདྡྷེ་བི་ཤུདྡྷེ། ཤོ་དྷ་ཡ། བི་ཤོ་དྷ་ཡ། ཨ་མ་ལེ། བི་མ་ལེ། ནི་ར་མ་ལེ། ཛ་ཡ་ཝ་རེ། རུ་རུ་ཙ་ལེ། ཧཱུཾ་ཧཱུཾ་ཧཱུཾ་ཕཊ་ཕཊ་ཕཊ་སྭཱ་ཧཱ། ཞེས་པ་བཅས་ཀྱི་རྗེས་ཟློས་ལན་གསུམ་བྱ།

དེ་ནས་གོང་གསལ་སྔགས་རིང་པོ་དེའི་ཚབ་ཏུ་གཟུངས་སྔགས་འབྲུ་དྲུག་གི་རྗེས་ཟློས་མཛད་རྒྱུ་དང་། འདིའི་སྐབས་སུ་བླ་མ་འཇམ་པའི་དབྱངས་སུ་གསལ་བའི་ཐུགས་ཀ་ནས་སྔགས་འཁོར་བྱུང་བ་ཞལ་ནས་ཐོན། ཁྱེད་རང་སློབ་མ་རྣམས་འཇམ་པའི་དབྱངས་སུ་གསལ་བའི་ཞལ་ནས་ཞུགས་ཏེ། སྙིང་གར་ཐིམ་པའི་རྐྱེན་གྱིས་ཤེས་རབ་ཆེ་བ་དང་། ཤེས་རབ་གསལ་བ། ཤེས་རབ་མྱུར་བ། ཤེས་རབ་ཟབ་པ་རྣམས་ཀྱི་བྱིན་རླབས་མ་ལུས་པ་རང་ལ་ཐོབ་པས། བཀའ་བསྟན་གྱི་པོ་ཏི་སུམ་བརྒྱ་ལྷག་ཅིག་ཡོད་པ་རྣམས་ཀྱི་དོན་ཐམས་ཅད་རིམ་པས་ཁོང་དུ་ཆུད། ས་ལམ་གྱི་རྟོགས་པ་རིམ་གྱིས་བགྲོད་པ་སྟེ། སྔར་གོང་དུ་བཤད་པའི། ཏདྱ་ཐཱ། ག་ཏེ་ག་ཏེ། པཱ་ར་ག་ཏེ། པཱ་ར་སཾ་ག་ཏེ། བོ་དྷི་སྭཱཧཱ། ཞེས་གསུངས་པའི་སྔགས་དོན་བཞིན་ཚོགས་ལམ་དང་། སྦྱོར་ལམ། མཐོང་ལམ། སྒོམ་ལམ། མི་སློབ་པའི་ལམ་རྣམས་མངོན་དུ་འགྱུར་ཐུབ་པའི་སྐལ་བ་ཅན་དུ་གྱུར་སོང་སྙམ་པ་དང་བཅས་ཏེ། གཟུངས་སྔགས་འདིའི་རྗེས་ཟློས་མཛད་པར་ཞུ། ཨ་ར་པ་ཙ་ནའི་གཟུངས་སྔགས་རྗེས་ཟློས་ལན་གསུམ་གྱི་རྗེས་སུ། བླ་སློབ་ཐུན་མོང་གིས་གཟུངས་སྔགས་དེ་ཉིད་ལན་ཉེར་གཅིག་བགྲང་བར་མཛད་དོ། །

དེ་ནས། ཁྱེད་རང་རྣམས་ཀྱི་ལྕེའི་རྩ་བར་དྷཱིཿམགོ་ཕུག་བསྟན། དྷཱིཿའི་འོད་ཀྱིས་ངག་གི་སྐྱོན་ཐམས་ཅད་སྦྱངས། སློབ་དཔོན་གྱི་ཐུགས་ཀའི་འོད་ཀྱིས་སངས་རྒྱས་བྱང་སེམས་ཀྱི་ཡོན་ཏན་ཐམས་ཅད་བསྡུས་ཏེ་ཐིམ་པའི་མོས་པ་མཛོད་ལ། དྷཱིཿཅི་ནུས་ཤིག་རྗེས་ཟློས་བྱེད། ཅེས་གསུངས་པས། ཁྱེད་རང་སློབ་མ་རྣམས་ཀྱིས་རང་ཉིད་འཇམ་པའི་དབྱངས་སུ་གསལ་བ་དང་། སྔར་དབང་ཐོབ་མ་མྱོང་བ་རྣམས་ཀྱིས་སྤྱི་བོར་འཇམ་པའི་དབྱངས་གསལ་གདབ། ད་ལྟ་འདིར་དྷཱིཿགསོག་པའི་སྐབས་དབང་ཐོབ་དང་མ་ཐོབ་ཀྱི་ཁྱད་པར་མེད་ཅིང་། སློབ་མ་ལྷར་བསྐྱེད་མིན་གྱི་ཁྱད་པར་མེད་པར་རང་རང་གི་ལྕེའི་རྩ་བར་དྷཱིཿཡིག་དམར་སེར་འཕྲེད་ཉལ་གྱི་ཚུལ་དུ་ཡོད་པའི་ཡིག་མགོ་གྲེ་ཕུག་ཏུ་བསྟན་པའི་དམིགས་པ་དང་བཅས་ཏེ། དབུགས་ཐེངས་གཅིག་གི་རིང་ལ། ཨ་ར་པ་ཙ་ནའི་གཟུངས་སྔགས་འབྲུ་དྲུག་ལན་བརྒྱ་རྩ་གཅིག་བགྲང་བར་ཞུ། གསུངས་ཏེ་བླ་སློབ་གཉིས་ཀས་བགྲང་བར་མཛད་དོ། །དེ་ལྟར་བགྲངས་པས་གྲེ་ཕུག་གི་དྷཱིཿདེ་ཉིད་འོད་དུ་ཞུ་ནས་རང་གི་ཐུགས་ཀའི་སྔགས་ཕྲེང་རྣམས་ལ་ཐིམ་པས་སྔར་གང་བསླབས་པ་རྣམས་མི་བརྗེད་པར་འཛིན་ནུས་པའི་མི་བརྗེད་པའི་གཟུངས་སྒྲུབ་པ་དེ་ཟིན་པ་ཡིན།

གཉིས་པ་དམ་བཅའ་བའི་ལུང་གི་ཕྱིར། འཕགས་པ་འཇམ་དཔལ་འདི་ཉིད་ཇི་སྲིད་བྱང་ཆུབ་མ་ཐོབ་བར་གྱི་ཡི་དམ་དུ་གཟུང་ངོ་། །བདག་ཐུགས་ཀྱིས་མ་གཏོང་ཞིག་སྙམ་པའི་བསམ་པས་ཞེས་གསུངས་པ་ལྟར། རྣམ་མཁྱེན་རྒྱལ་བའི་གོ་འཕང་འཐོབ་པ་ལ་ཤེས་རབ་རྩ་བར་འཛིན་དགོས་པས་དོན་དམ་པའི་འཇམ་པའི་དབྱངས་ཤེས་རབ་དང་། དྲང་དོན་གྱི་འཇམ་པའི་དབྱངས་ལྷ་སྐུ་བཞིན་ལག་གི་རྣམ་པར་ཤར་བ་དེ་ལྟ་བུའི་དྲང་ངེས་ཀྱི་འཇམ་པའི་དབྱངས་དེ་ཉིད་ཇི་སྲིད་བྱང་ཆུབ་མ་ཐོབ་ཀྱི་བར་དུ་ཡི་དམ་དུ་གཟུང་བར་བྱ་སྙམ་པ་དང་བཅས་ཏེ། འདིའི་རྗེས་ཟློས་མཛད་པར་ཞུ། སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བས་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ། འཕགས་པ་འཇམ་དཔལ་ཡི་དམ་གྱི་ལྷར་བཟུང་ནས་འདིའི་གཟུངས་སྔགས་ཉིན་རེ་བཞིན་བརྒྱ་རྩ་རེ་འདོན་པར་དམ་བཅའ་བ་ལགས་སོ། །ཞེས་ལན་གསུམ་བརྗོད།

གསུམ་པ་བྱིན་གྱིས་བརླབས་པའི་ལུང་ནི། སློབ་དཔོན་ལ་མེ་ཏོག་འཐོར་བཞིན་དུ། འདིའི་རྗེས་ཟློས་མཛད་པར་ཞུ། བཅོམ་ལྡན་བདག་གིས་གཟུང་ལགས་ཀྱིས། །བདག་ལ་ཉེ་བར་མཛད་དུ་གསོལ། །ལན་གསུམ། དེ་ལྟར་ཕུལ་བའི་མེ་ཏོག་དེ་ཉིད་སླར་ཡང་བྱིན་གྱིས་བརླབས་ཏེ། ཁྱེད་རང་གི་སྤྱི་བོར་ཕུལ་བའི་མོས་པ་མཛོད། སློབ་དཔོན་ལ་མེ་ཏོག་གཏོར་ཞིང་། བཅོམ་ལྡན་འདི་ལ་སྩལ་ལགས་ཀྱིས། །འདི་ལ་འགོ་བར་མཛད་དུ་གསོལ། །ལན་གསུམ། སྔགས་ཀྱི་དངོས་གྲུབ་སྩལ་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། །རིག་པ་འཛིན་པ་འདི་རྣམས་ལ་འཕགས་པ་འཇམ་དཔལ་གྱི་སྐུ་གསུང་ཐུགས་ཀྱི་བྱིན་རླབས་མ་ལུས་པ་འཇུག་པར་གྱུར་ཅིག །ཅེས་བརྗོད།

དེ་ཡན་ཆད་ཀྱིས་འཇམ་དབྱངས་ཨ་ར་པ་ཙ་ན་དམར་སེར་ལུགས་ཀྱི་བྱིན་རླབས་ལེགས་པར་གྲུབ་པ་ཡིན་པས། དབང་དུས་སུ་གསུངས་པའི་དམ་ཚིག་དང་སྡོམ་པ་རྣམས་ཚུལ་བཞིན་དུ་བསྲུང་སྙམ་པ་དང་བཅས་ཏེ་འདིའི་རྗེས་ཟློས་མཛོད། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱིད། །ལན་གསུམ། དེང་ནས་བརྩམས་ཏེ་བདག་བྲན་དུ། །ཁྱོད་ལ་བདག་ནི་འབུལ་ལགས་ན། །ཁྱོད་ཀྱིས་སློབ་མར་བཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །ཞེས་བརྗོད་དེ་དམ་ཚིག་ཁས་བླངས། གཏང་རག་མཎྜལ་སོགས་མཇུག་ཆོག་སྤྱི་དང་འདྲ།

མཇུག་གི་བཀའ་སློབ།

དེ་ཡན་ཆད་ཀྱིས་འཇམ་དབྱངས་ཨ་ར་པ་ཙ་ནའི་རྗེས་གནང་ལེགས་པར་གྲུབ་པ་ཡིན་པས། ཁྱེད་རྣམས་ཀྱིས་ཉིན་རེ་བཞིན་ཨ་ར་པ་ཙ་ན་བརྒྱ་རྩ་ལས་མི་ཉུང་བར་བགྲང་རྒྱུ་དང་། དུས་ཚོད་ཡོད་སྐབས་སུ་འཇམ་དབྱངས་ཀྱི་བསྙེན་པ་གཏོང་ཐུབ་ན་ལེགས། གཙོ་བོ་ཉིན་རེ་བཞིན་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་དཔྱད་སྒོམ་བྱ་རྒྱུ་ཧ་ཅང་གལ་ཆེན་པོ་ཡིན། སྒོམ་ལ་དཔྱད་འཇོག་གི་སྒོམ་གཉིས་ཡོད་པ་ལས་ཞི་གནས་ལྟ་བུའི་འཇོག་སྒོམ་བྱེད་པ་ཤིན་ཏུ་བཟང་ནའང་། སེམས་ལ་ངེས་ཤེས་འདྲེན་པ་དང་སེམས་ལ་འགུལ་སྐྱོད་གཏོང་བྱེད་ནི། དཔྱད་སྒོམ་དང་གཙོ་བོ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཡིན། དཔྱད་པའི་མཐར་ཕྲན་བུ་བཞག་སྟེ་དཔྱད་འཇོག་ཟུང་འབྲེལ་བྱེད་པ་ཡོད་ཀྱང་། གཙོ་བོ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཡིན། རང་ངོས་ནས་ཐོས་བསམ་བྱེད་པའམ་གཞན་ལ་ཕན་འདོགས་པ་གང་ཡིན་ཀྱང་ཆོས་རབ་ཏུ་རྣམ་འབྱེད་ཀྱི་ཤེས་རབ་དང་ལྡན་ན་ཕན་རླབས་ཆེ་བ་ཡོད་པས་དེ་ལུགས་བྱོས།

དེ་ལྟར་ཐེངས་འདིའི་བཀའ་ཆོས་གཙོ་བོ་སློབ་དཔོན་ལེགས་ལྡན་གྱི་གཞུང་གི་མཆན་འགྲེལ་མཁན་རིན་པོ་ཆེ་ཀུན་དགའ་དབང་ཕྱུག་གི་ཞལ་སྔ་ནས་ལ་ངོས་ཀྱིས་གསོལ་བ་བཏབ་པ་ལྟར་མཛད་དེ་བཤད་ལུང་ཆེད་མངགས་འཆད་རྒྱུ་བྱུང་བར། བླ་མའི་ཞབས་འདེགས་དང་། པཎ་གྲུབ་བཅུ་བདུན་གྱི་ནང་ཚན་སློབ་དཔོན་ལེགས་ལྡན་གྱི་ཞབས་འདེགས་ཡིན། རྩ་འཇུག་བཞི་གསུམ་གྱི་སྟེང་དུ་མཁན་ཆེན་ཞི་བ་འཚོའི་དབུ་མ་རྒྱན་རང་འགྲེལ་དང་བཅས་པ་དང་། སློབ་དཔོན་ལེགས་ལྡན་གྱི་དབུ་མའི་སྙིང་པོ་རང་འགྲེལ་དང་བཅས་པ་བསྣན་ན། དབུ་མ་ཐལ་འགྱུར་བ་དང་རང་རྒྱུད་གོང་འོག་ཚང་མའི་གཞུང་གཙོ་བོ་རྣམས་ཚང་བ་བྱུང་ཡོད་པས། དེ་དག་གི་གཞུང་རྣམས་ལ་ངེས་པར་བལྟ་ཞིང་སློབ་སྦྱོང་བྱེད་དགོས།

ཡང་ཏིག་ལྟ་བུ་ཞིག་བསྒྲིགས་ན་ང་ཚོ་ཐ་སྙད་དུའང་རང་མཚན་ཁས་མི་ལེན་པའི་དབུ་མ་ཐལ་འགྱུར་བའི་རྗེས་འབྲང་བ་ཡིན། སློབ་དཔོན་ལེགས་ལྡན་གྱིས་མཛད་པའི་རྟོག་གེ་འབར་བ་ལས། འདི་ལྟར་ཁོ་བོ་ཅག་ཀྱང་ཐ་སྙད་དུ་རྣམ་པར་ཤེས་པ་ལ་བདག་གི་སྒྲ་དངོས་སུ་འདོགས་ཏེ། ཞེས་མཚན་གཞི་ཡིད་ཀྱི་རྣམ་ཤེས་ཞལ་གྱིས་བཞེས་པས། ཆོས་གང་དང་གང་ཡིན་ཀྱང་གདགས་གཞིའི་གསེབ་ནས་ཡོད་དགོས་པར་གསུངས་ཡོད་པ་དང་། དབུ་མ་འཇུག་པ་ལས། ཀླུ་སྒྲུབ་བློ་མཚོ་ཤིན་ཏུ་རྒྱ་ཆེའི་ཁ་དོག་གིས་འཇིགས་པས། །སྐྱེ་བོས་ལུགས་བཟང་གང་དག་རྒྱང་རིང་སྤངས་པས་དེ་ཡི་ཚིག །ལེའུ་བྱས་པའི་ཁ་འབུས་ཀུ་མུ་ཏ་ཁ་ཕྱེ་བའི་ཆུས། །ད་ལྟ་ཟླ་བ་གྲགས་པ་རེ་རྣམས་རབ་ཏུ་སྐོང་བར་བྱེད། །དེ་ཉིད་བཤད་ཟིན་ཟབ་མོ་འཇིགས་རུང་འདི་ནི་སྔོན་གོམས་ཉིད་ལས་སྐྱེ་བོ་ཡིས། །ངེས་པར་རྟོགས་འགྱུར་འདི་ནི་གསན་རྒྱ་ཆེ་ཡང་གཞན་གྱིས་ཐུགས་སུ་ཆུད་མི་འགྱུར། །ཞེས་པའི་རང་འགྲེལ་དུ། གལ་ཏེ་གནས་བརྟན་དབྱིག་གཉེན་དང་ཕྱོགས་ཀྱི་གླང་པོ་དང་ཆོས་སྐྱོང་ལ་སོགས་པ་བསྟན་བཅོས་རྣམས་ཀྱི་མཛད་པ་པོ་བྱོན་ཟིན་པར་གྱུར་པ་དེ་དག་གིས་ཀྱང་ཡི་གེ་ཙམ་ཐོས་པས་འཇིགས་ཏེ་རྟེན་ཅིང་འབྲེལ་བར་འབྱུང་བའི་དོན་ཕྱིན་ཅི་མ་ལོག་པར་སྟོན་པ་འདི་ཡོངས་སུ་སྤངས་སམ་ཞེ་ན། དེ་སྐད་དུ་སྨྲའོ། །ཞེས་སློབ་དཔོན་དབྱིག་གཉེན་གྱིས་སྟོང་ཉིད་རྟོགས་མེད་པ་དང་། སློབ་དཔོན་ཕྱོགས་གླང་ཚད་མ་ལ་མཁས་ཀྱང་སྟོང་ཉིད་རྟོགས་མེད་ཚུལ་སོགས་གསུངས་ཡོད་པས་སློབ་དཔོན་ལེགས་ལྡན་ཡང་དེ་དག་གི་ཁོངས་སུ་ཚུད་ཡོད། དབུ་མ་ཐལ་འགྱུར་བའི་གཞུང་དུ་བདེན་འཛིན་གྱི་དམིགས་གཏད་རྩ་བ་ནས་བྱ་ས་མེད་པར་བཤིག་སྟེ། མིང་རྐྱང་བཏགས་ཡོད་ཙམ་ཞེས་ཀླུ་སྒྲུབ་ཀྱི་དགོངས་པ་མཐར་ཕྱིན་པར་བཤད་ཡོད་པས། དེ་ལྟ་བུའི་གྲུབ་མཐའ་གོང་མ་གོང་མའི་ཁྱད་ཆོས་ཟབ་མོ་རྣམས་ཤེས་པ་ལ་གྲུབ་མཐའ་འོག་མ་འོག་མའི་གསུང་སྟངས་རྣམས་ཤེས་པ་གལ་ཆེན་པོ་ཡིན།

ངོས་ཀྱིས་དུས་རྒྱུན་བརྗོད་པ་ལྟར། སློབ་དཔོན་ལེགས་ལྡན་ཉིད་བཀའ་དྲིན་ཆེན་པོ་ཡིན་པར་མཐོང་གིན་འདུག །དེའི་རྒྱུ་མཚན་ནི། ཁོང་གིས་འགྲེལ་པ་ཤེས་རབ་སྒྲོན་མ་མཛད་དེ་སློབ་དཔོན་སངས་རྒྱས་བསྐྱངས་ཀྱི་བུདྡྷ་པཱ་ལི་ཏ་ལ་དོགས་སློང་ཅུང་ཟད་གནང་ཡོད་པའི་ཐུགས་རྗེ་ལ་བརྟེན་ནས། དཔལ་ལྡན་ཟླ་བ་གྲགས་པས་ཆོས་ཅན་མཐུན་སྣང་བའི་སྐོར་ཚིག་གསལ་དུ་ཞིབ་ཚགས་གསུངས་ཡོད་པས། འདི་ནི་ངོ་མཚར་ཆེ་ཞིང་བཀའ་དྲིན་ཆེན་པོ་ཡིན། དེ་དག་སྤྱི་སྤམ་ཙམ་དུ་བཞག་ཡོད་ན་དེ་ལྟའི་དཔྱད་པ་དང་དོགས་སློང་མི་འབྱུང་།

ངོས་ཀྱིས་རྒན་ཉི་མའི་སྐུ་མདུན་དུ་དགོངས་པ་རབ་གསལ་བགྲོ་གླེང་ཞུས་པར་ཐལ་ལྡོག་གི་སྐབས་སུ་རྒན་གྱིས་འགྲེལ་བཤད་ཤིན་ཏུ་ཞིབ་རྒྱས་གནང་བྱུང་བས། དེའི་ཚུལ་ལ་གོ་བ་ཅུང་ཟད་ཆགས་ཏེ་ཟླ་གཉིས་ཙམ་གྱི་རིང་ལ་སེམས་ནང་དུ་དགའ་སྣང་ཧ་ཅང་ཆེན་པོ་བྱུང་སོང་བས་ཁོང་བཀའ་དྲིན་ཆེན་པོ་ཡིན། མདོར་ན། རྒྱ་གར་མཁས་པའི་གཞུང་ལ་སློབ་སྦྱོང་དང་བསམ་བློ་ལེགས་པར་བཏང་ན་བློ་སྐྱེད་དང་མཐའ་གཞན་དུ་དོགས་པའི་གནས་ཐམས་ཅད་བསལ་ནས་བདེན་འཛིན་འབྲོ་ས་མེད་པ་ཞིག་འབྱུང་ངེས་པས་ཤིན་ཏུ་རྩ་ཆེན་པོ་ཡིན། དེར་བརྟེན་ཁྱེད་ཚོས་དཔེ་ཆ་ལེགས་པོ་བལྟ་དགོས། ད་ལམ་གྱི་ཆོས་འབྲེལ་ཡོངས་རྫོགས་ལེགས་པར་ཟིན་པ་དང་། དེ་རིང་གནམ་གཤིས་ཀྱང་ཤིན་ཏུ་སྐྱིད་པོ་བསྟན་སོང་བས། གོང་དུ། འཇིག་རྟེན་གསུམ་གྱི་མུན་པ་སེལ་ཞེས་ཞུས་པ་ལྟར་ཕྱིའི་གནམ་གཤིས་ཀྱང་དེ་འདྲ་ཞིག་བྱུང་སོང་། ཕྱིས་སུ་ངོས་ཀྱི་གཟུགས་པོའི་གནས་སྟངས་ལེགས་པོ་བྱུང་ན་དགའ་ལྡན་ཤར་བྱང་གི་མཁན་པོ་རྣམ་པ་དང་འབྲས་སྤུངས་སྒོ་བློ་གཉིས་ཀྱི་མཁན་པོ་ཁྲི་པ་སོགས་ཀྱིས་ཐུགས་རེ་གནང་བ་ལྟར་རིང་མིན་རྒྱ་གར་ལྷོ་ཕྱོགས་སུ་འོང་འཆར་ཡོད་པས་དེ་དུས་མཇལ་འོང་།

བདག་གིས་ཇི་སྙེད་བསགས་པའི་དགེ་བ་འདིས། །བསྟན་དང་འགྲོ་བ་ཀུན་ལ་གང་ཕན་དང་། །ཁྱད་པར་རྗེ་བཙུན་བློ་བཟང་གྲགས་པ་ཡི། །བསྟན་པའི་སྙིང་པོ་རིང་དུ་གསལ་བྱེད་ཤོག །

སྟོན་པ་འཇིག་རྟེན་ཁམས་སུ་བྱོན་པ་དང༌། །བསྟན་པ་ཉི་འོད་བཞིན་དུ་གསལ་བ་དང༌། །བསྟན་འཛིན་ཕུ་ནུ་བཞིན་དུ་མཐུན་པ་ཡིས། །བསྟན་པ་ཡུན་རིང་གནས་པའི་བཀྲ་ཤིས་ཤོག །ཡོངས་འཛིན་རྣམ་གཉིས་ཀྱིས་མཛད་པའི་བརྟན་བཞུགས་རབ་འབྱམས་རྒྱལ་བ་མ་དེ་ཐོན་ཅིག།།གསུངས་ཏེ་དབུ་མ་སྙིང་པོའི་ཆོས་འབྲེལ་མཇུག་ཡོངས་སུ་གྲུབ་པར་མཛད།

དཔར་བྱང་སྨོན་ཚིག །

༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་། །ཚིག་གི་གཟེགས་མ་རེས་ཀྱང་དུག་གསུམ་གྱི། །དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང་། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ། ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།